(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΟΔ΄

Τετάρτη 24 Ιουλίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν ο Πρόεδρος κ. Λεωνίδας Ραπτάκης και τα μέλη του διοικητικού συμβουλίου της Παγκόσμιας Διακοινοβουλευτικής Ένωσης Ελληνισμού και φοιτήτες από τον Ευρωπαϊκό Οργανισμό Δημοσίου Δικαίου, σελ.
3. Άδεια απουσίας της Βουλευτού κ. Ε. Αχτσιόγλου, σελ.
4. Ειδική Συνεδρίαση της Ολομέλειας της Βουλής για την Επέτειο Αποκατάστασης της Δημοκρατίας στη χώρα μας, σελ.
5. Ανακοινώνεται επιστολή του Γενικού Γραμματέα της Κεντρικής Επιτροπής και Προέδρου της Κοινοβουλευτικής Ομάδας του Κομμουνιστικού Κόμματος Ελλάδας, κ. Δημήτρη Κουτσούμπα, μαζί με λόγο τον οποίο επισυνάπτει για τη σημερινή διαδικασία, με αφορμή την ειδική συνεδρίαση της Ολομέλειας της Βουλής για την επέτειο της αποκατάστασης της δημοκρατίας, σελ.
6. Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις Εκθέσεις της στις αιτήσεις της Εισαγγελικής Αρχής για τη χορήγησης άδειας άσκησης ποινικής δίωξης κατά Βουλευτών», σελ.
7. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη υπουργών», όπως ισχύουν, την 23-7-2024: α) Ποινική δικογραφία που αφορά στον Πρωθυπουργό Κυριάκο Μητσοτάκη και στον πρώην Υπουργό Επικρατείας και Μεταφορών Γεώργιο Γεραπετρίτη και

β) Ποινική δικογραφία που αφορά στους πρώην Υπουργούς Υποδομών και Μεταφορών Μιχάλη Χρυσοχοΐδη, Γιώργο Σταθάκη, Νίκο Χριστοδουλάκη, Χρήστο Σπίρτζη και Κώστα Καραμανλή, σελ.
8. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Υποδομών και Μεταφορών:
 i. με θέμα: «Μείζονος σημασίας και πολλαπλά ωφέλιμη για τον Νομό Έβρου η ολοκλήρωση του εμβληματικού έργου της ανατολικής περιφερειακής οδού Αλεξανδρούπολης», σελ.
 ii. με θέμα: «Πόσα χρόνια θα σχεδιάζει να σχεδιάσει η επιτελική ΝΔ την αξιοποίηση του πρώην αεροδρομίου Νίκος Καζαντζάκης;», σελ.
 β) Προς τον Υπουργό Προστασίας του Πολίτη:
 i. με θέμα: «Επιπλέον μέτρα για την ασφαλή και ομαλή κυκλοφορία στην Περιφερειακή Οδό Θεσσαλονίκης εν μέσω εργασιών για το FlyOver», σελ.
 ii. με θέμα: «Εμείς οι ΣΠΑΡΤΙΑΤΕΣ, εδώ και ένα χρόνο, που είμαστε κοινοβουλευτικό κόμμα, βιώνουμε έναν ιδιότυπο ρατσισμό και αποκλεισμό από μέσα και φορείς, αλλά και από το Υπουργείο Δημόσιας Τάξης», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας τροποποίησης διατάξεων της Σύμβασης Παραχώρησης του Έργου της Μελέτης, Κατασκευής, Χρηματοδότησης, Λειτουργίας, Συντήρησης και Εκμετάλλευσης του τμήματος Μαλιακός - Κλειδί του Αυτοκινητοδρόμου Πάτρα - Αθήνα - Θεσσαλονίκη - Εύζωνοι (Π.Α.Θ.Ε.)», σελ.
2. Κατάθεση σχεδίου νόμου:

Οι Υπουργοί Εθνικής Οικονομίας και Οικονομικών, Εξωτερικών, Εσωτερικών, Παιδείας Θρησκευμάτων και Αθλητισμού, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εθνικής Οικονομίας και Οικονομικών και Παιδείας, Θρησκευμάτων και Αθλητισμού κατέθεσαν στις 23/7/2024 σχέδιο νόμου: «Αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της και λοιπές διατάξεις», σελ.
3. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την Έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΓΕΡΟΒΑΣΙΛΗ Ο., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί της Ειδικής Συνεδρίασης της Ολομέλειας της Βουλής:
 ΑΝΑΓΝΩΣΤΟΠΟΥΛΟΥ Α. , σελ.
 ΑΝΔΡΟΥΛΑΚΗΣ Ν. , σελ.
 ΒΕΛΟΠΟΥΛΟΣ Κ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΟΝΤΗΣ Ι. , σελ.
 ΚΟΥΡΟΥΠΑΚΗ Α. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΗΤΣΟΤΑΚΗΣ Κ. , σελ.
 ΠΛΑΚΙΩΤΑΚΗΣ Ι. , σελ.
 ΤΑΣΟΥΛΑΣ Κ. , σελ.
 ΦΑΜΕΛΛΟΣ Σ. , σελ.

Β. Επί διαδικαστικού θέματος:
 ΓΕΡΟΒΑΣΙΛΗ Ό. , σελ.
 ΓΙΑΝΝΟΥΛΗΣ Χ. , σελ.
 ΚΑΖΑΜΙΑΣ Α. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΠΟΥΡΑΣ Α. , σελ.
 ΠΕΡΚΑ Θ. , σελ.
 ΠΛΑΚΙΩΤΑΚΗΣ Ι. , σελ.
 ΤΑΣΟΥΛΑΣ Κ. , σελ.

Γ. Επί των επικαίρων ερωτήσεων:
 ΔΗΜΟΣΧΑΚΗΣ Α. , σελ.
 ΚΟΥΒΕΛΑΣ Δ. , σελ.
 ΜΑΜΟΥΛΑΚΗΣ Χ. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΣΤΑΪΚΟΥΡΑΣ Χ. , σελ.
 ΣΤΙΓΚΑΣ Β. , σελ.

Δ. Επί του σχεδίου νόμου του Υπουργείου Υποδομών και Μεταφορών:
 ΑΘΑΝΑΣΙΟΥ Μ. , σελ.
 ΑΝΔΡΙΑΝΟΣ Ι. , σελ.
 ΑΝΤΩΝΙΟΥ Μ. , σελ.
 ΓΙΑΝΝΟΥΛΗΣ Χ. , σελ.
 ΔΕΛΒΕΡΟΥΔΗΣ Κ. , σελ.
 ΔΕΛΗΣ Ι. , σελ.
 ΚΑΖΑΜΙΑΣ Α. , σελ.
 ΚΑΡΑΣΜΑΝΗΣ Γ. , σελ.
 ΚΟΝΤΗΣ Ι. , σελ.
 ΜΑΜΟΥΛΑΚΗΣ Χ. , σελ.
 ΜΑΝΤΖΟΣ Δ. , σελ.
 ΠΑΝΑΣ Α. , σελ.
 ΠΑΠΑΔΑΚΗΣ Π. , σελ.
 ΠΑΠΠΑΣ Ν. , σελ.
 ΠΕΡΚΑ Θ. , σελ.
 ΣΤΑΪΚΟΥΡΑΣ Χ. , σελ.
 ΣΤΑΜΑΤΗΣ Γ. , σελ.
 ΤΣΙΡΩΝΗΣ Σ. , σελ.
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΔ΄

Τετάρτη 24 Ιουλίου 2024

Αθήνα, σήμερα στις 24 Ιουλίου 2024, ημέρα Τετάρτη και ώρα 9.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(Σύμφωνα με την από 23-7-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΓ΄ συνεδριάσεώς του, της Τρίτης 23 Ιουλίου 2024, σε ό,τι αφορά την ψήφιση στο σύνολο του σχεδίου νόμου: «Κύρωση της Σύμβασης Παραχώρησης αναφορικά με τη χρήση και εκμετάλλευση ορισμένων χώρων και περιουσιακών στοιχείων εντός του Λιμένα Ηρακλείου».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία - Νεφέλη Χατζηιωαννίδου, Βουλευτή Επικρατείας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνω σχετικά με τη συζήτηση των επίκαιρων ερωτήσεων. Στο πλαίσιο του κοινοβουλευτικού ελέγχου την Τετάρτη 24 Ιουλίου 2024 οι επίκαιρες ερωτήσεις που θα συζητηθούν είναι οι εξής:

Η με αριθμό 1303/19-7-2024 επίκαιρη ερώτηση και η 4987/31-5-2024 ερώτηση κατά άρθρο 130 παράγραφος 5 του Κανονισμού της Βουλής, θα απαντηθούν από τον Υπουργό Υποδομών και Μεταφορών, κ. Χρήστο Σταϊκούρα. Και οι υπ’ αριθμόν 1295/17-7-2024 και 1297/17-7-2024 επίκαιρες ερωτήσεις θα απαντηθούν από τον Υφυπουργό Προστασίας του Πολίτη, κ. Ανδρέα Νικολακόπουλο.

Παρακαλούμε όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων της διαδικασίας όσο και οι ερωτώντες Βουλευτές».

Κατόπιν τούτου ξεκινάμε με την πρώτη με αριθμό 1303/19-7-2024 επίκαιρη ερώτηση δευτέρου κύκλου του Βουλευτή Έβρου της Κοινοβουλευτικής Ομάδας «Νέα Δημοκρατία» κ. Αναστάσιου (Τάσου) Δημοσχάκηπρος τον Υπουργό Υποδομών και Μεταφορών, με θέμα: «Μείζονος σημασίας και πολλαπλά ωφέλιμη για τον Νομό Έβρου η ολοκλήρωση του εμβληματικού έργου της ανατολικής περιφερειακής οδού Αλεξανδρούπολης».

Ορίστε, κύριε συνάδελφε, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, κύριε Υπουργέ, ανοίγει αυλαία η Ολομέλειά μας. Και επιτρέψτε μου να αναφερθώ στη σημερινή ιστορική επέτειο της συμπλήρωσης μισού αιώνα από την αποκατάσταση της δημοκρατίας στη χώρα μας, της συμπλήρωσης πενήντα ετών πολιτικής σταθερότητας, ειρήνης και απρόσκοπτης δημοκρατικής πορείας.

Η 24η Ιουλίου του 1974 άλλαξε για πάντα την ροή της ιστορίας στην πατρίδα μας καθώς στέριωσε τον ευρωπαϊκό προσανατολισμό της. Παρά τις σύγχρονες κρίσεις και πολλαπλές προκλήσεις, συνεχίζουμε να κινούμαστε με πίστη, αφοσίωση και σταθερότητα στις ράγες των αξιών, ιδανικών και αρχών που εκπορεύονται από τη δημοκρατία μας.

Και τώρα επί της συζήτησης. Κύριε Υπουργέ, η Κυβέρνηση της Νέας Δημοκρατίας από το 2019 που ανέλαβε τη διακυβέρνηση της χώρας δρομολογεί εμβληματικά έργα υποδομής στον Έβρο και στη Θράκη, συμβάλλοντας στην αναγκαία αναπτυξιακή θωράκιση και ανάταση της εθνικά ευαίσθητης περιοχής. Στον σχεδιασμό του Υπουργείου Υποδομών και Μεταφορών συμπεριλαμβάνεται ένα έργο ζωτικής σημασίας για την περιοχή μας αλλά και για τη βόρεια Ελλάδα συνολικά, αυτό της κατασκευής της ανατολικής περιφερειακής οδού Αλεξανδρούπολης. Η σύμβαση του οποίου υπογράφτηκε 23-12-2021 με τη γνωστή ανάδοχο εταιρεία προϋπολογισμού 36 εκατομμυρίων ευρώ και χρονικό ορίζοντα περάτωσης εντός του 2025.

Το έργο είναι σημαντικό, όπως θα αναφέρω στη δευτερολογία μου, και δημιουργεί μεγάλες προσδοκίες και φιλοδοξίες στους κατοίκους της περιοχής οι οποίοι αναμένουν με ενδιαφέρον την ολοκλήρωσή του.

Για τον λόγο αυτόν θα ήθελα, κύριε Υπουργέ, να μας πείτε σε ποιο στάδιο βρίσκεται σήμερα η πρόοδος της κατασκευής του έργου και εάν η πορεία των εργασιών κινείται εντός του προβλεπόμενου χρονοδιαγράμματος, ώστε να ολοκληρωθεί το 2025, όπως έχει αποφασιστεί και οριστεί.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Δημοσχάκη.

Θα απαντήσει ο Υπουργός Υποδομών και Μεταφορών κ. Χρήστος Σταϊκούρας.

Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κύριε συνάδελφε, όπως ορθώς αναδείξατε, το 2024 αποτελεί μια χρονιά ορόσημο καθώς συμπληρώνονται πενήντα χρόνια από την αποκατάσταση δημοκρατίας. Σήμερα, όπως κάθε χρόνο, αποτίουμε φόρο τιμής σε όλους όσους αγωνίστηκαν για μια ελεύθερη και δημοκρατική Ελλάδα. Η 24η Ιουλίου αποτελεί ηχηρή υπενθύμιση των θυσιών και των αγώνων που διαμόρφωσαν τη νεότερη ιστορία της χώρας και ανέδειξαν την Ελλάδα σε μια σύγχρονη ευρωπαϊκή δημοκρατία, ένα κράτος δικαίου που εδραιώθηκε από τον Κωνσταντίνο Καραμανλή και διέπεται από τις αρχές της ισότητας, της δικαιοσύνης και της ελευθερίας του λόγου. Όλα αυτά τα χρόνια η χώρα μας εξασφάλισε μια μακρά πορεία και περίοδο σταθερότητας και ανάπτυξης ως μέλος της μεγάλης ευρωπαϊκής οικογένειας που δικαιώνει τις ιστορικές μας επιδιώξεις και επιλογές. Σήμερα η χώρα, έχοντας αντιμετωπίσει επιτυχώς μεγάλες, ιστορικές προκλήσεις, ανακάμπτει ισχυρά, αναπτύσσεται βιώσιμα και ισχυροποιείται πολύπλευρα.

Στο δικό μας πεδίο ευθύνης στόχος είναι η αναβάθμιση και ο εκσυγχρονισμός των υποδομών και των μεταφορών πάντα με γνώμονα τη βελτίωση της καθημερινότητας των πολιτών. Γιατί το πραγματικό νόημα μιας αληθινής δημοκρατίας είναι η καλύτερη ζωή για όλες και για όλους.

Στο πλαίσιο αυτό είχα την ευκαιρία πρόσφατα μαζί με εσάς να επισκεφθώ την περιφερειακή ενότητα. Όπως εύστοχα αναφέρετε στην ερώτησή σας, από το 2019 και προκάτοχοί μου στην πολιτική ηγεσία του Υπουργείου Υποδομών και Μεταφορών ανέπτυξαν και δρομολόγησαν μια σειρά από έργα, προφανώς με επιλογή του Πρωθυπουργού Κυριάκου Μητσοτάκη, για την αναπτυξιακή θωράκιση και ανάταξη αυτής της εθνικά ευαίσθητης περιοχής.

Υπενθυμίζω τι εμείς κάνουμε στην περιφερειακή σας ενότητα. Ως διευθύνουσα αρχή υλοποιούμε έργα στο λιμάνι της Αλεξανδρούπολης. Υλοποιούμε έργα για την αναβάθμιση της σιδηροδρομικής σύνδεσης Αλεξανδρούπολη - Ορμένιο. Θα υλοποιήσουμε έργα για την οδική σύνδεση με την Τουρκία. Έχουμε τη μελέτη του φράγματος Δερείου. Έχουμε την κατασκευή λιμνοδεξαμενής Ξηροποτάμου στη Σαμοθράκη. Έχουμε την αντικατάσταση και την υπογειοποίηση αρδευτικών δικτύων του ΤΟΕΒ Ερυθροποτάμου. Έχουμε τη μελέτη -έχετε δείξει προσωπικό ενδιαφέρον γι’ αυτό- κατασκευή, χρηματοδότηση και τεχνική διαχείριση κτηρίων στέγασης πέντε αστυνομικών διευθύνσεων, μία εξ αυτών στην Αλεξανδρούπολη, με ΣΔΙΤ. Έχουμε τη μελέτη αντιμετώπισης ακτομηχανικών προβλημάτων στο αλιευτικό καταφύγιο Θέρμων στη Σαμοθράκη. Έχουμε αποκατάσταση προσήνεμου μόλου. Έχουμε την ολοκλήρωση της παράκαμψης του Προμαχώνα. Έχουμε την αναβάθμιση -επίσης είχατε δείξει ενδιαφέρον- του Ελικοδρόμιου Σαμοθράκης. Έχουμε την αναβάθμιση του κρατικού αερολιμένα Αλεξανδρούπολης. Και έχουμε, που είναι ο πυρήνας του ερωτήματός σας, την κατασκευή της ανατολικής περιφερειακής οδού Αλεξανδρούπολης, που συνιστά, όπως είπα, τον πυρήνα της επίκαιρης ερώτησής σας.

Επί αυτού η υπογραφή της σύμβασης συμβατικού ποσού άνω των 26 εκατομμυρίων ευρώ έγινε στις 23 Δεκεμβρίου 2021. Το έργο, το οποίο και επισκεφθήκαμε, συγχρηματοδοτείται από το Ταμείο Συνοχής. Μέχρι σήμερα θέλω να σας ενημερώσω ότι έχουν εκτελεστεί εργασίες που αντιστοιχούν στο 45% του φυσικού αντικειμένου του έργου.

Κατά τη διάρκεια της κατασκευής του προέκυψαν τρία προβλήματα. Το πρώτο είναι οι αλλαγές στην κατασκευή δύο μεγάλων γεφυρών, λόγω των πρόσθετων γεωμετρικών απαιτήσεων που επέβαλε ο ΟΣΕ για τις νέες σιδηροδρομικές γραμμές -μπορούμε να μιλήσουμε στη δευτερολογία για αυτό- οι οποίες θα κατασκευαστούν και θα λειτουργήσουν μελλοντικά, προκειμένου να περιοριστούν και να εξαλειφθούν οι κίνδυνοι, αλλά και να βελτιωθεί η ασφάλεια και η διαλειτουργικότητα του Ευρωπαϊκού Σιδηροδρομικού Συστήματος και Δικτύου. Προκειμένου να ικανοποιηθούν αυτές οι πρόσθετες απαιτήσεις του ΟΣΕ, υποβλήθηκαν από τον ανάδοχο εκ νέου οι μελέτες των δύο γεφυρών καθώς και οι μελέτες που επηρεάζονται από τις αλλαγές. Αφού δόθηκε η σύμφωνη γνώμη του ΟΣΕ, αναμένεται η σχετική απόφαση έγκρισης και στη συνέχεια η υπογραφή της πρώτης συμπληρωματικής σύμβασης εργασιών που περιλαμβάνει τις εργασίες αυτές.

Δεύτερον, απαιτήθηκε μετακίνηση διαφόρων δικτύων οργανισμών κοινής ωφέλειας κυρίως όμως της ΔΕΥΑ Αλεξανδρούπολης σε πολλά τμήματα του έργου που επηρέαζαν την αλληλουχία, αλλά και την πρόοδο υλοποίησης του έργου.

Και, τρίτον, προέκυψαν καθυστερήσεις στην ολοκλήρωση των διαδικασιών απαλλοτριώσεων και στην απόδοση των χώρων για την εκτέλεση εργασιών του έργου. Ειδικότερα έχει προκύψει αδυναμία έως και σήμερα απόδοσης συγκεκριμένων απαλλοτριωμένων ακινήτων σε συγκεκριμένη περιοχή που ξέρετε πάρα πολύ καλά, κύριε συνάδελφε, διότι στα τμήματα αυτά υπάρχουν δυστροπούντες ιδιοκτήτες, οι οποίοι αρνούνται να απομακρυνθούν. Το Υπουργείο καταβάλλει κάθε δυνατή προσπάθεια και θα χρειαστεί η συμβολή και της τοπικής αυτοδιοίκησης για την ομαλή επίλυση του θέματος με ιδιαίτερη ευαισθησία. Η άμεση διευθέτηση του θέματος θα καθορίσει και τον ακριβή χρόνο ολοκλήρωσης του έργου εντός του 2025, άρα απαντάω και στο δεύτερο ερώτημά σας.

Σε κάθε περίπτωση πιθανότατα το μισό περίπου χιλιομετρικά έργο από τη σύνδεση του κόμβου με την οδό Ηροδότου, οδός που συνδέει την Εγνατία, με τον ισόπεδο κόμβο στην περιοχή του νεκροταφείου θα έχει περαιωθεί και θα παραδοθεί το τελευταίο τρίμηνο του 2024.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Δημοσχάκη, έχετε τον λόγο για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, ευχαριστώ πολύ.

Κύριε Υπουργέ, μας γεμίσατε αισιοδοξία με τον προγραμματισμό που υπογραμμίσατε. Τον χαρακτηρίζω απλόχερο και μάλιστα με κεφαλαία γράμματα. Καθίσταται σαφές ότι η Κυβέρνηση αναγνωρίζει τις ιδιαιτερότητες, τις ευαισθησίες και τις ευγενείς διεκδικήσεις του ακριτικού μας νομού, τους προσέχει και τους ακούει, και τον μετεξελίσσει σε εργοτάξιο απέραντο και πραγματικό.

Η υλοποίηση του έργου της ανατολικής περιφερειακής οδού θα καταστήσει τον νομό πραγματικό μεταφορικό και συγκοινωνιακό κόμβο, ικανοποιώντας απόλυτα το λαϊκό αίσθημα των Εβριτών. Μάλιστα όταν κατέθεσα τη γραπτή ερώτηση δέχτηκα στα πολιτικά μου γραφεία σωρεία τηλεφωνημάτων. Με αγωνία αναμένει την ολοκλήρωση αυτού του έργου ο κόσμος. Η ολοκλήρωσή του θα εκσυγχρονίσει, ως γνωστόν, και θα αναβαθμίσει την εικόνα της πρωτεύουσας του νομού, αναδεικνύοντας τον στρατηγικό ρόλο που πέτυχε, αλλά και κατέχει.

Επίσης αναμένεται να διασφαλιστεί η μέγιστη δυνατή οδική ασφάλεια, δίνοντας κυκλοφοριακή ανάσα στην πόλη, καθώς συνδέεται απευθείας ο τοπικός λιμένας, η νέα Σούδα του βορρά, με τον αυτοκινητόδρομο της Νέας Εγνατίας Κήπων - Ηγουμενίτσας με τον αερολιμένα «Δημόκριτος» Αλεξανδρούπολης καθώς και με τη βιομηχανική περιοχή χωρίς να επιβαρύνεται ο αστικός ιστός της πόλης.

Θα ήθελα να επισημάνω ότι πρόκειται για ένα έργο εθνικής σημασίας, κύριε Πρόεδρε, καθώς δεν αναμένεται να τονώσει αναπτυξιακά την περιοχή μόνον σε τοπικό επίπεδο, αλλά και συνολικά στο νομό, στην περιφέρεια, στη βόρεια Ελλάδα και στη χώρα, αλλά και στην περιοχή της Νοτιοανατολικής Ευρώπης. Θα ενισχυθούν οι στρατηγικές δυνατότητες του λιμένα της Αλεξανδρούπολης στην περιοχή της ευρύτερης Νοτιοανατολικής Ευρώπης, όπως προείπα, ο οποίος καθίσταται συγκοινωνιακός, μεταφορικός, ενεργειακός και οικονομικός κόμβος -άλλωστε τα ξέρετε και εσείς από την εμπειρία σας στο το Υπουργείο Ναυτιλίας- αποδεικνύοντας για μία ακόμη φορά ότι ο Νομός Έβρου αυξάνει τα στρατηγικά του πλεονεκτήματα και μετεξελίσσεται, όπως επιδιώκω επί δεκαετία και πλέον και όχι μόνο και από τα προηγούμενα αξιώματα, σε πρότυπο νομού της χώρας και της Ευρώπης. Αυτό το αναγνωρίζει τόσο η Κυβέρνηση όσο και εσείς ο ίδιος, διότι από τόπος εκτέλεσης στρατιωτικής θητείας και ενδεχομένως και μετάθεσης δυσμενούς διαβίωσης, όπως έλεγε και η ελληνική ταινία, μετεξελίσσεται σε επίκεντρο των εξελίξεων.

Εκφράζω την ικανοποίησή μου και υπογραμμίζω την αισιοδοξία μου ότι το έργο για το οποίο συζητούμε θα ολοκληρωθεί, όπως προείπατε, και σχεδιάζει το Υπουργείο σας, επιφέροντας πολλαπλά οφέλη για το νομό μας, ο οποίος, ως γνωστόν, το είπατε και εσείς κατ’ επανάληψη, χρήζει ιδιαίτερης ευαισθησίας, όπως αποδείξατε πρόσφατα κιόλας και με τη χρηματοδότηση άμεσα του Ελικοδρόμιου της Σαμοθράκης και για λόγους άμυνας, και για λόγους ασφάλειας, και για λόγους υγείας, που είναι, ως γνωστόν, προβλήματα τα οποία είναι μεγάλα.

Επίσης, πρόσφατα σας ενημέρωσα για τον εκσυγχρονισμό της σιδηροδρομικής γραμμής Αλεξανδρούπολης - Ορμενίου, που θα επιτελέσει τον ρόλο που έπαιξαν τα ιστορικά Δαρδανέλια, αλλά εμείς υπογραμμίζουμε ότι θα παίξει η γραμμή αυτή τον ρόλο των Δαρδανελίων της στεριάς. Πιστεύω ότι αυτό το έργο θα αλλάξει και τη μοίρα όλων μας.

Επίσης σημαντικό είναι το φράγμα του Μικρού Δερείου διότι, ως γνωστόν, ο νομός είναι αγροκτηνοτροφικός. Αυτή είναι η ταυτότητά μας και είμαστε υπερήφανοι για αυτή. Δημιουργούμε τη νέα λίμνη Πλαστήρα στο Σουφλί και άλλα πολλά σημαντικά έργα τα οποία τα θέσατε, αλλά και εγώ θα τα υπογραμμίσω προσεχώς σε επίσκεψη που έχω σχεδιάσει -έχω συνομιλήσει με τους συνεργάτες σας- να πραγματοποιήσω στο γραφείο σας για να σας ενημερώσω επακριβώς και πέραν όλων αυτών των προβλημάτων που ανακύπτουν.

Σας ευχαριστώ πάρα πολύ για το ενδιαφέρον σας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Να συμφωνήσω και εγώ ότι η Αλεξανδρούπολη με όλες αυτές τις μεγάλες υποδομές μετατρέπεται σε έναν συνδυασμένο κόμβο μεταφορών. Και βέβαια η δρομολόγηση αυτού του εμβληματικού έργου, της ανατολικής περιφερειακής οδού, που έχει δρομολογήσει ο κύριος Υπουργός, θα δώσει άλλες διαστάσεις στην ακριτική μας περιοχή.

Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Νομίζω δεν έχω να προσθέσω πολλά επί του ερωτήματος ούτε επί των έργων τα οποία υλοποιούνται στην Περιφερειακή Ενότητα Έβρου και ειδικά στην Αλεξανδρούπολη, τα επιβεβαίωσε και ο κύριος Πρόεδρος. Θα μου επιτρέψετε όμως να συμπληρώσω την πρωτολογία μου με μία εξέλιξη των τελευταίων ημερών, που τη θεωρώ σημαντική και αφορά ένα τμήμα της δευτερολογία σας, που είναι η σιδηροδρομική σύνδεση.

Η Κυβέρνηση συλλογικά και συνεκτικά επιδίωξε μια σημαντική χρηματοδότηση από το πρόγραμμα «Συνδέοντας την Ευρώπη» CEF2 τον Ιανουάριο του 2024 και βγήκαν οι αποφάσεις στις 17 Ιουλίου του 2024, δηλαδή πολύ πρόσφατα. Σύμφωνα με την απόφαση της Ευρωπαϊκής Επιτροπής, η Ελλάδα χρηματοδοτείται με 519 εκατομμύρια ευρώ για σιδηροδρομικές υποδομές και συγκεκριμένα για τέσσερα έργα, την αναβάθμιση της σιδηροδρομικής γραμμής Θεσσαλονίκη - Προμαχώνας στο τμήμα Μουριές - Προμαχώνας, επίσης δίοδος στον καινούργιο ευρωπαϊκό διάδρομο που συνδέει τη χώρα με την Ευρώπη. Δεύτερον, αναβάθμιση της σιδηροδρομικής γραμμής ΣΚΑ - Οινόη. Τρίτον, αναβάθμιση της σιδηροδρομικής γραμμής Πύθιο - Ορμένιο, τμήμα του Αλεξανδρούπολη - Ορμένιο, κόστους 187 εκατομμυρίων ευρώ και, τέταρτον, νέο σύστημα σηματοδότησης και τηλεδιοίκησης, ETCS δηλαδή Level 1, στο τμήμα ΣΚΑ - Κιάτο.

Άρα αυτή τη στιγμή πού είμαστε; Η Ελλάδα εξασφάλισε φέτος, όπως σας είπα, 519 εκατομμύρια ευρώ. Ταυτόχρονα χθες δημοσιεύσαμε τον διαγωνισμό για τη νέα σιδηροδρομική γραμμή Νέα Καρβάλη - Τοξότες προϋπολογισμού 192 εκατομμυρίων ευρώ και τέλος του 2023 δημοσιεύσαμε νέο διαγωνισμό για τον νέο προαστιακό δυτικής Αττικής, χρηματοδότησης από το Ταμείο Ανάκαμψης και Ανθεκτικότητας περίπου 100 εκατομμυρίων ευρώ. Δηλαδή, έχουμε πάνω από 800 εκατομμύρια ευρώ επενδύσεις σε υποδομές στον σιδηρόδρομο στη χώρα για πρώτη φορά μετά από πάρα πολλά χρόνια.

Όμως δικαίως εσείς τι μου λέτε; Αλεξανδρούπολη - Ορμένιο, όχι μόνο Πύθιο - Ορμένιο. Θα επανέλθουμε συνεπώς με νέα πρόταση που θα καταθέσουμε μέχρι τις αρχές του 2025, έτσι ώστε να διεκδικήσουμε συγχρηματοδότηση εντός του 2025 για την ανάπτυξη του δικτύου έως το 2030 στη βάση των απαιτήσεων που θέτει ο νέος κανονισμός για την ανάπτυξη του Διευρωπαϊκού Δικτύου Μεταφορών. Όλες αυτές τις αποφάσεις της Ευρωπαϊκής Επιτροπής τις καταθέτω στα Πρακτικά.

Σας ευχαριστώ πολύ.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την πρώτη με αριθμό 4987/31-5-2024 ερώτηση του κύκλου των αναφορών και ερωτήσεων του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών, με θέμα: «Πόσα χρόνια θα σχεδιάζει να σχεδιάσει η επιτελική Ν.Δ. την αξιοποίηση του πρώην αεροδρομίου «Νίκος Καζαντζάκης»;»

Κύριε Μαμουλάκη, έχετε τον λόγο για την πρωτολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, η γνωστή υπόθεση της αξιοποίησης του αεροδρομίου «Νίκος Καζαντζάκης» την επόμενη μέρα μετά τη διακοπή λειτουργίας του και τη μεταφορά του στο Καστέλι. Να επισημάνω εδώ και στους συναδέλφους ότι πρόκειται, κατά την άποψη και της ίδιας της Ευρωπαϊκής Τράπεζας Επενδύσεων, για το καλύτερο ακίνητο που διαθέτει η πατρίδα μας, η χώρα μας, αυτή τη στιγμή. Και το λέω αυτό διότι η εκτίμηση ορκωτών εκτιμητών της ΕΤΕΠ μιλάει για μια αξία 1,2 δισεκατομμυρίου ευρώ. Ένα ακίνητο επιφανείας τριών χιλιάδων στρεμμάτων -το τονίζω- του οποίου νομέας και κάτοχος κατά ένα τρίτο είναι και ο Δήμος Ηρακλείου.

Άρα, λοιπόν, πράγματι, για να αποφευχθεί η προοπτική ενός νέου Ελληνικού με αβελτηρίες και βαλτωμένες καταστάσεις, ήταν πολύ σημαντικό να ωριμάσει εγκαίρως. Εξ ου και το γνωστό Environmental Data Sheet της Ευρωπαϊκής Τράπεζας Επενδύσεων και η δανειακή σύμβαση που ουσιαστικά προχώρησε η Κυβέρνηση τον Ιανουάριο του 2020 ύψους 180 εκατομμυρίων ευρώ με συγκεκριμένα ορόσημα, κύριε Σταϊκούρα, ορόσημα τα οποία άπτονται της ωρίμανσης της περιοχής του «Νίκος Καζαντζάκης», της έκτασης του νυν αεροδρομίου και σύντομα θέλω να πιστεύω πρώην, για την αξιοποίησή του.

Είναι μία έκταση για την οποία μας προβληματίζει το γεγονός ότι τα πέντε χρόνια αυτά αβελτηρίας δεν υπάρχει κάποια ουσιαστική πρόοδος πλην της ανακοίνωσης του Υπουργείου τον Μάιο του 2024, μόλις πριν από δύο μήνες. Και επειδή πραγματικά περνούν τα χρόνια, θεωρούμε καθοριστικής σημασίας την αποσαφήνιση από την πλευρά σας κομβικών και θεμελιώδους χαρακτήρα, κατά την άποψή μας, ερωτημάτων. Ερωτήματα που άπτονται φυσικά της ωρίμανσης και της αξιοποίησης της περιοχής.

Για να σεβαστώ και τον χρόνο θέτω κατευθείαν τα ερωτήματα αυτά που ούτως η άλλως τίθενται και επί κοινοβουλευτικού πλέον τάπητος. Ποιες προτάσεις, κύριε Υπουργέ, σχετικά με το «Νίκος Καζαντζάκης» έχει καταθέσει η ομάδα εργασίας του Δεκεμβρίου του 2019, που ανέφερε Υφυπουργός Οικονομικών κατά τη συζήτηση επίκαιρης ερώτησης που έθεσα στον κύριο Υπουργό, τον κ. Βεσυρόπουλο εν προκειμένω τότε, το 2019; Να τονίσω στο Σώμα ότι πέντε επίκαιρες ερωτήσεις έχουν λάβει χώρα για το «Καζαντζάκης». Έχω μια σειρά από απαντήσεις οι οποίες δυστυχώς δεν ανταποκρίθηκαν εν τοις πράγμασι στην πορεία.

Δεύτερον, πότε και με ποιον τρόπο και τι περιλαμβάνει η τροποποιημένη δανειακή σύμβαση χρηματοδότησης της συμβολής του ελληνικού δημοσίου για την κατασκευή του νέου διεθνούς αερολιμένα που υπεγράφη αρχικώς τον Ιανουάριο του 2020, που σας ανέφερα, με αντισυμβαλλόμενους το ελληνικό δημόσιο και την EIB, European Investment Bank, την Ευρωπαϊκή Τράπεζα Επενδύσεων;

Τρίτον, ισχύει ότι υπήρξε αποδέσμευση της χρηματοδότησης της ΕΤΕΠ από το ορόσημο που σχετίζεται με την αξιοποίηση του «Νίκος Καζαντζάκης»; Υπάρχει και δήλωση του Δημάρχου Ηρακλείου που μιλάει για σαφέστατη αποδέσμευση, ουσιαστικά απόσχιση της συμβάσεως με τους όρους αυτούς.

Τέταρτον, ποια είναι η ακριβής έκταση του αεροδρομίου «Καζαντζάκης» που ανατέθηκε να ωριμάσει μελετητικά από το ΤΑΙΠΕΔ; Γιατί απομειώθηκε η επιφάνεια παρέμβασης;

Πέμπτον, ενδέχεται να αυξηθεί η επιφάνεια έκτασης μετά τις εύλογες αιτήσεις των κατόχων και ιδιοκτητών, όπως είναι ο Δήμος Ηρακλείου; Τονίζω για άλλη μια φορά ο Δήμος Ηρακλείου κατέχει το ένα τρίτο της συνολικής επιφάνειας.

Έκτο, ποιο είναι το ακριβές ιδιοκτησιακό καθεστώς όλης της έκτασης του νυν αεροδρομίου «Καζαντζάκης»; Έχει αποκρυσταλλωθεί, έχει ουσιαστικά οριστικοποιηθεί η διαλεύκανσή του;

Έβδομο, με ποιον τρόπο και πότε θα εμπλακεί στον σχεδιασμό και τη λήψη αποφάσεων η ίδια η τοπική αυτοδιοίκηση, που το ζητάει ευλόγως και με συγκεκριμένες πράξεις;

Όγδοο, πώς θα ενταχθεί ο σχεδιασμός αξιοποίησης της έκτασης του «Νίκος Καζαντζάκης» στο συνολικότερο ευρύτερο χωροταξικό, ρυμοτομικό και φυσικά στρατηγικό σχέδιο του Δήμου Ηρακλείου;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μαμουλάκη.

Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κύριε Μαμουλάκη, για πολλοστή φορά θα σας πω ότι οι ερωτήσεις σας στη συντριπτική τους πλειοψηφία είναι εξαιρετικά εύστοχες και θέλουμε και επιδιώκουμε τη συνεργασία.

Άρα σας ενημερώνω ότι το επόμενο χρονικό διάστημα σε συνεννόηση μαζί σας και με όλους τους Βουλευτές της Περιφερειακής Ενότητας Ηρακλείου θα κάνουμε σύσκεψη στο αεροδρόμιο «Καζαντζάκης», όχι μόνο επί των θεμάτων που αναδείξατε στο ερώτημά σας αλλά και για να έχετε μια πλήρη εικόνα του πώς εξελίσσεται -θα πω κάτι στη δευτερολογία μου- η δημιουργία του νέου μεγάλου αεροδρομίου στο Καστέλι, καθώς και για να ενημερωθείτε για το τι πρωτοβουλίες έχουμε αναλάβει για την καθημερινή λειτουργία του «Καζαντζάκης». Είναι ένα αεροδρόμιο το οποίο έχει πάρα πολλά προβλήματα, τα οποία απορρέουν όμως πρωτίστως από το γεγονός ότι έχει αυτό το αεροδρόμιο τεράστια αύξηση επιβατικής κίνησης. Πάμε για 9,2 εκατομμύρια επισκέπτες, όταν πέρσι σπάσαμε ρεκόρ με 8,7 εκατομμύρια.

Θα επανέλθω στη δευτερολογία μου και γι’ αυτό, γιατί μου το έχετε θέσει πάρα πολλές φορές. Και δικαίως θέτετε αυτά τα ερωτήματα. Άρα βλέπω στη συζήτηση και γενικώς στο ενδιαφέρον το οποίο εκδηλώνεται τρεις πυλώνες: Καθημερινή λειτουργία του υφιστάμενου αεροδρομίου, πορεία υλοποίησης του νέου αεροδρομίου και μετάβαση στο νέο αεροδρόμιο.

Ξεκινάω συνεπώς από το τρίτο και στη δευτερολογία μου θα πω κάποια πράγματα και για τα άλλα δύο σημεία.

Δεν υπάρχουν προειλημμένες αποφάσεις. Στη σύσκεψη που θα γίνει κάτω θα έρθει και το ΤΑΙΠΕΔ. Πρώτον, το έργο δράσης - ωρίμανσης «Οδικός χάρτης για την αξιοποίηση του πρώην αεροδρομίου «Νίκος Καζαντζάκης»», ύστερα από απόφαση της κυβερνητικής επιτροπής συμβάσεων στρατηγικής σημασίας που προεδρεύει ο εκάστοτε Υπουργός Υποδομών και Μεταφορών, ανατέθηκε στο ΤΑΙΠΕΔ ως φορέας ωρίμανσης, διενέργειας της διαγωνιστικής διαδικασίας και παρακολούθησης της εκτέλεσης της σύμβασης του έργου.

Συγκεκριμένα, για να έχουμε μια αλληλουχία των γεγονότων, με τη δεύτερη κυβερνητική επιτροπή την 1η Μαρτίου 2022 ορίστηκε το ΤΑΙΠΕΔ ως φορέας ωρίμανσης και με την όγδοη κυβερνητική επιτροπή στις 21 Μαΐου του 2024 εγκρίθηκε η εκπόνηση μελέτης σκοπιμότητας από το ΤΑΙΠΕΔ προκειμένου να υλοποιηθούν οι δράσεις που ορίστηκαν κατά την απόφαση της δεύτερης κυβερνητικής επιτροπής.

Στις 11 Ιουνίου του 2024 το ΤΑΙΠΕΔ κοινοποίησε πρόσκληση υποβολής προσφορών για τη σύναψη εκτελεστικής σύμβασης, προκειμένου να υπάρχει παροχή υπηρεσιών τεχνικού και νομικού συμβούλου για το έργο. Αντικείμενο αυτής, η πλήρης αποσαφήνιση και αποτύπωση της υφιστάμενης κατάστασης της έκτασης από νομικής και τεχνικής πλευράς και η δημιουργία ενιαίου τεχνικού και νομικού πλάνου ωρίμανσης. Αυτά, όχι χωρίς χρονοδιαγράμματα. Τα παραδοτέα θα καλύπτουν τις ανάγκες εκπόνησης μελέτης σκοπιμότητας και μελέτης εναλλακτικών λύσεων, που θα υλοποιηθεί σε επόμενο στάδιο.

Υποβλήθηκαν στις 26 Ιουνίου του 2024 προσφορές και η επιτροπή είναι σε διαδικασία αξιολόγησης με χρονοδιάγραμμα υλοποίησης τρεις μήνες. Η τοπική αυτοδιοίκηση και εσείς θα συμμετέχετε.

Δεύτερον, συστάθηκε ομάδα εργασίας η οποία έχει ως αντικείμενο τη συλλογή στοιχείων για το ιδιοκτησιακό καθεστώς που με ρωτάτε της έκτασης του υφιστάμενου αερολιμένα. Η ολοκλήρωση των εργασιών της εν λόγω κοινής ομάδας έγινε μετά την αεροφωτογράφηση και τη σύνταξη υψηλής ευκρίνειας ορθοφωτοχαρτών του συνόλου της έκτασης του υφιστάμενου αεροδρομίου.

Στο πλαίσιο της ωρίμανσης του έργου, η υπηρεσία του Υπουργείου είχε ήδη προβεί στην υλοποίηση αυτής της σύμβασης για την αξιοποίηση του χώρου του υφιστάμενου αεροδρομίου, ενέργεια η οποία έχει κριθεί ως αναγκαία προϋπόθεση, μεταξύ άλλων, για την εκκαθάριση του ιδιοκτησιακού καθεστώτος της υπόψη έκτασης.

Η μελέτη παραδόθηκε από τις υπηρεσίες του Υπουργείου στις 13 Μαρτίου του 2023 στο ΤΑΙΠΕΔ. Είναι αυτή εδώ, μαζί με την προέλευση της έκτασης κατά ΦΕΚ. Θα επανέλθω.

Τρίτον, η δανειακή σύμβαση χρηματοδότησης με την ΕΤΕΠ -ξέρω ότι έχει ιδιαίτερο ενδιαφέρον λόγω Κρήτης και ο κύριος Πρόεδρος- είχε συνταχθεί για τη χρηματοδότηση της συμβολής του δημοσίου στην κατασκευή του έργου του νέου διεθνούς αερολιμένα Ηρακλείου Κρήτης.

Σας ενημερώνουμε ότι η χρηματοδοτική συμβολή του δημοσίου ολοκληρώθηκε με χρηματοδότηση από το πρόγραμμα δημοσίων επενδύσεων, χωρίς τη συμμετοχή της ΕΤΕΠ. Επίσης, ενημερώνουμε ότι δεν υπάρχει τροποποίηση της ως άνω δανειακής σύμβασης.

Τέταρτον, το πρώτο ορόσημο που αφορούσε την έκταση του υφιστάμενου αερολιμένα είχε εκπληρωθεί με την αποστολή στην ΕΤΕΠ σχετικής επιστολής του τότε Υπουργού Υποδομών και Μεταφορών με την οποία παρεχόταν η διαβεβαίωση ότι ο υφιστάμενος αερολιμένας δεν θα χρησιμοποιηθεί ως πολιτικό ή στρατιωτικό αεροδρόμιο μετά την έναρξη λειτουργίας του νέου διεθνούς αερολιμένα Ηρακλείου και ότι η έκταση του υφιστάμενου αεροδρομίου θα αναπτυχθεί ως αναπόσπαστο τμήμα της πόλης του Ηρακλείου και της ευρύτερης αστικής περιοχής της επ’ ωφελεία του περιβάλλοντος και της εθνικής οικονομίας.

Και, τέλος, πέμπτον, στο πλαίσιο της μελέτης που σας ανέφερα προηγουμένως συντάχθηκε ο πίνακας προέλευσης εκτάσεων κατά ΦΕΚ, ο οποίος συνοδεύεται από αντίστοιχα διαγράμματα και τεχνική έκθεση τα οποία θα σας καταθέσω.

Σύμφωνα με τον πίνακα, το σύνολο των εκτάσεων που απεικονίζονται εκτιμάται σε δύο εκατομμύρια πεντακόσιες εβδομήντα τρεις χιλιάδες τετρακόσια στρέμματα. Εκ της μελέτης προκύπτουν εξ αυτών δύο εκατομμύρια διακόσιες δεκαεννέα χιλιάδες επτακόσια εβδομήντα τέσσερα τετραγωνικά μέτρα. Είναι ιδιοκτησίας του Υπουργείου Εθνικής Άμυνας. Επίσης, διακόσια πενήντα τρία περίπου τετραγωνικά μέτρα ιδιοκτησίας του Υπουργείου Υποδομών και Μεταφορών και τα άλλα, άγνωστης προέλευσης. Γι’ αυτό το ΤΑΙΠΕΔ θα διερευνήσει περαιτέρω το ιδιοκτησιακό καθεστώς της έκτασης.

Σε κάθε περίπτωση, η ορθολογική αξιοποίηση της συγκεκριμένης έκτασης -καταθέτω στα Πρακτικά το ερώτημα που έθεσε ο κύριος συνάδελφος-, καθώς και της ευρύτερης περιοχής αποτελεί μια μοναδική αναπτυξιακή ευκαιρία για τον τόπο, με πολλαπλά οφέλη για τους ανθρώπους της.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Υπουργέ, κατ’ αρχάς οφείλω να το κάνω αυτό και να ξεκινήσω λέγοντας ότι σας τιμά το γεγονός ότι μετά από πέντε χρόνια -δυστυχώς ο προκάτοχός σας δεν το έκανε και αυτό είναι ένα θέμα διαφάνειας- μου καταθέσατε τη δανειακή σύμβαση του ελληνικού δημοσίου με την Ευρωπαϊκή Τράπεζα Επενδύσεων. Επί πέντε έτη τέσσερις ΑΚΕ, αιτήσεις καταθέσεις εγγράφων, έλαβαν χώρα και δεν είχα απάντηση δυστυχώς από τον κ. Καραμανλή. Έχουμε γνώση, λοιπόν, της δανειακής σύμβασης.

Πρώτο και κύριο ερώτημα, γιατί δεν το αντελήφθη πλήρως, είναι το εξής. Λέτε, λοιπόν, ότι είναι εν ενεργεία η δανειακή σύμβαση. Απλά το μέρος που επωμίζεται το ελληνικό δημόσιο γίνεται μέσω ΠΔΕ και όχι από χρήματα της EIB. Αυτό αντιλαμβάνομαι. Στη δευτερολογία σας, αν έχετε την καλοσύνη, αποσαφηνίστε το.

Δεύτερο ζήτημα. Από τις κινήσεις του Υπουργείου φαίνεται ξεκάθαρα ότι απομειώνετε την έκταση παρέμβασης από τα τρεις χιλιάδες στρέμματα στα περίπου χίλια, δηλαδή στα εντός του αερολιμένα, εντός της περίφραξης του αερολιμένα.

Αν αυτό ισχύει, αντιλαμβάνεστε τον κίνδυνο που εμφιλοχωρεί. Ποιος είναι αυτός; Είναι ότι πέριξ της επιφάνειας παρέμβασης, που ενδεχομένως θα είναι οικιστική, πράσινο, δημόσιας χρήσης, η υπόλοιπη περιοχή είναι πάρα πολύ χαμηλά σε επίπεδο οικιστικής ανάπτυξης. Και δεν περιποιεί τιμή να έχουμε δύο διαφορετικούς κόσμους. Γι’ αυτό επισημαίνω τον κίνδυνο και την ανάγκη κυρίως μιας ολιστικής προσέγγισης γύρω από την παρέμβαση στην περιοχή.

Άρα, λοιπόν, το πρώτο ζήτημα που χρήζει αποκρυστάλλωσης από την πλευρά σας είναι ποια είναι η τελική περιοχή που θα παρέμβει. Μιλήσατε για το ΤΑΙΠΕΔ. Προφανώς είναι η ένταξή του στο PPF, στο Project Preparation Facility.

Αντιλαμβάνομαι ότι είναι το όχημα ειδικού σκοπού για την επιτάχυνση ωρίμανσης τέτοιου είδους εκτάσεων. Πολύ σωστά! Όμως, θα πρέπει να λάβει υπ’ όψιν της η εν λόγω επιτροπή τις παρεμβάσεις της τοπικής κοινωνίας, που τυγχάνει -εδώ υπάρχει η συγκυρία- να είναι και κάτοχος της έκτασης.

Θα δω τον πίνακα που θα μας καταθέσετε. Εγώ, επειδή έχω υπηρετήσει και τον Δήμο Ηρακλείου, γνωρίζω ότι έχει εύλογη ιδιοκτησιακή επιφάνεια στην περιοχή, σοβαρή, κατά τι περίπου το ένα τρίτο αυτής.

Και τώρα το κρισιμότερο, κατά την άποψή μου, κύριε Σταϊκούρα. Χάθηκαν πέντε χρόνια. Προφανώς, δεν επωμίζεστε εσείς την ευθύνη, είναι κυβερνητικό το ζήτημα.

Εσείς εκτιμάτε ότι με τις κινήσεις οι οποίες θα λάβουν χώρα, τον οδικό χάρτη των ενεργειών, δηλαδή την ωρίμανση, την ανάθεση των μελετητών και εκτιμητών όσον αφορά τις χρήσεις γης, τη ζύμωση και την ώσμωση με την τοπική κοινωνία και την επικείμενη συνάντηση που με χαρά θα παρευρεθώ -σας το λέω εκ προοιμίου, γιατί είναι κάτι το οποίο δεν έχει κόμμα και χρώμα, είναι το μέλλον του τόπου και εκτιμώ ότι θα μας απασχολήσει για πολλές δεκαετίες- και βάσει των συνθηκών που έχουν διαμορφωθεί, θα μπορεί πράγματι να έχει η τοπική κοινωνία έναν εύλογο ενεργό και ουσιαστικό ρόλο; Αν λάβουμε υπ’ όψιν και το unsolicited, τις περίφημες «αυτόκλητες προτάσεις», ένα νομοσχέδιο της κυβέρνησης του προκατόχου σας, δημιουργεί κινδύνους ή, τέλος πάντων, υπάρχουν δεύτερες σκέψεις για μονομέρεια στον τρόπο της παρέμβασης εκ μέρους του ιδιώτη και όχι με το σύνολο και την τοπική κοινωνία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μαμουλάκη.

Κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κύριε συνάδελφε, ναι, εκτιμώ ότι θα υπάρχει ο χρόνος και υπάρχει σίγουρα η βούληση να ακουστεί η τοπική αυτοδιοίκηση. Απόδειξη αυτού είναι ότι την άλλη εβδομάδα, αν δεν με απατά η μνήμη μου, έχω συνάντηση με τον Δήμαρχο Ηρακλείου και πολύ πρόσφατα είδα δημάρχους όμορων δήμων, οι οποίοι εκδηλώνουν ένα ενδιαφέρον για τον τρόπο με τον οποίο υλοποιείται το αεροδρόμιο στο Καστέλι, το νέο αεροδρόμιο, και τα ανταποδοτικά που οι ίδιοι επιζητούν για τις τοπικές κοινωνίες. Υπήρχαν και κάποιες αναφορές και συσκέψεις χθες που δεν ανταποκρίνονται απολύτως στην πραγματικότητα, αλλά το αφήνω αυτό στην άκρη.

Θέλω να συμπληρώσω τα στοιχεία τα οποία έχετε, με το διάγραμμα προέλευσης εκτάσεων αεροδρομίου και με την τεχνική μελέτη που υπεβλήθη προς το ΤΑΙΠΕΔ τον Φεβρουάριο του ’23, ώστε να έχετε πλήρη εικόνα των ιδιοκτησιακών χαρακτηριστικών, γιατί ξεκινάμε από εκεί, αυτών που αποτύπωσαν οι υπηρεσίες του Υπουργείου Υποδομών και Μεταφορών.

(Στο σημείο αυτό ο Υπουργός Υποδομών και Μεταφορών κ. Σταΐκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε κάθε περίπτωση, στη συνάντηση η οποία θα γίνει στο Ηράκλειο, θα είναι και το ΤΑΙΠΕΔ, έτσι ώστε θα το συνεννοηθούμε μαζί όποτε κρίνεται. Εκτιμώ ότι μέσα Σεπτεμβρίου είναι μια καλή περίοδος μετά τη ΔΕΘ.

Μέχρι τότε, όμως, υπάρχουν δύο θέματα, τα οποία μου τα έχετε αναδείξει πολλές φορές και θέλω να ενημερώσω και εσάς, προφανώς τον κύριο Πρόεδρο, λόγω της Κρήτης, αλλά και όλο το ελληνικό Κοινοβούλιο. Το ένα είναι το αεροδρόμιο στο Καστέλι. Το αεροδρόμιο στο Καστέλι προχωρά σύμφωνα με τα χρονοδιαγράμματα. Έχει υλοποιηθεί το 35% αυτού και αναμένεται να τεθεί σε εμπορική λειτουργία 6 Φεβρουαρίου του 2027. Υπάρχουν ζητήματα της πρόσβασης προς το αεροδρόμιο, στα οποία εμπλέκεται πρωτίστως το Υπουργείο Πολιτισμού, όπως ξέρετε, με ευρήματα που διαρκώς αναδεικνύονται στην περιοχή ιδιαίτερης ιστορικής προέλευσης.

Προσπαθούμε με μελέτη της ΥΠΑ να δούμε πώς μπορούμε να κάνουμε τη βέλτιστη επιλογή ακόμα και του χώρου του ραντάρ στο υφιστάμενο πεδίο, αλλά με μερικές μετατοπίσεις. Άρα, είμαστε καταπάνω στο έργο. Μέχρι τότε, όμως, μου έχετε θέσει πολλά ερωτήματα και εσείς ο κύριος Πρόεδρος και πάρα πολλοί άλλοι συνάδελφοι εύλογα για το πώς λειτουργεί σήμερα το αεροδρόμιο «Καζαντζάκης».

Πέρα τώρα από τις όποιες παρεμβάσεις της πολιτικής ηγεσίας προς τον αερολιμενάρχη -έναν εξαιρετικό δημόσιο λειτουργό, που νομίζω ότι το αναγνωρίζετε όλα τα κόμματα και ο οποίος έχει δώσει προσωπικό αγώνα, για να κρατηθεί όρθιο το αεροδρόμιο- επισκέφτηκα για λίγες ώρες -τέσσερις ώρες- το αεροδρόμιο και έμεινα μόνο στο αεροδρόμιο στις 8 Ιουλίου, έτσι ώστε να κάνουμε το καλύτερο που μπορούμε για την καθημερινή λειτουργία αυτού.

Επαναλαμβάνω ότι αυτό το αεροδρόμιο έχει περίπου διπλάσιο επιβατικό κοινό από τη Θεσσαλονίκη. Περίπου! Είναι πάγια τα 9,2 εκατομμύρια επισκέπτες. Είναι πάρα πολύ δύσκολη η διαχείρισή του, όταν προφανώς, δεν μπορεί να κάνεις νέο αεροδρόμιο στο «Καζαντζάκης» αφού κάνεις στο Καστέλι. Προς αυτή την κατεύθυνση, συνεπώς, υπάρχει ένα αναλυτικό δελτίο Τύπου της ΥΠΑ για το τι πρωτοβουλίες είχαν αναληφθεί προς αντικατάσταση είκοσι τεσσάρων κεντρικών κλιματιστικών μονάδων, αντικατάσταση δύο αιτημάτων παραλαβής αποσκευών.

Παρεμπιπτόντως, επειδή ενημερωνόμαστε για τα πάντα, χθες χάλασε ένας που πρόσφατα παρελήφθη από τον αερολιμενάρχη και ο οποίος είναι ακόμα μέσα στην περίοδο της εγγύησης. Δηλαδή, βλέπετε ότι υπάρχουν καθημερινά προβλήματα. Ηλεκτρονικός ανοιχτός διαγωνισμός για την προμήθεια και εγκατάσταση δύο επιπλέον αντλιών θερμότητας αραίωσης νερού. Παρεμβάσεις στη σύμβαση παροχής υπηρεσιών καθαριότητας. Αύξηση του συντελεστή συχνότητας καθαρισμού. Παρεμβάσεις στον εξαερισμό κλειστών χώρων. Ασφαλτόστρωση χιλίων τριακοσίων μέτρων του κυρίως διαδρόμου προσγείωσης, με χρηματοδότηση από την «ΤΕΡΝΑ», την ανάδοχο εταιρεία -πολλές φορές πρέπει να αναδεικνύουμε και τη σημασία αυτών- και μελέτη και έλεγχος αντοχής πεδίου ελιγμού και διαδρομών.

Γιατί μου είχατε πει ότι πήγα στο αεροδρόμιο στην Κρήτη, χωρίς να έχουμε κάνει τίποτα μέχρι τότε και αποδεικνύεται ότι είχαμε κάνει.

Και μετά τη σύσκεψη, τις τελευταίες δεκαπέντε μέρες, με τη συμβολή και της τοπικής αυτοδιοίκησης, η περιφέρεια έβαλε και άλλο συνεργείο, για να καθαρίσει τους εξωτερικούς χώρους του αεροδρομίου, με δύο άτομα το πρωί και δύο το απόγευμα -σύμβαση που ξεκίνησε 15 Ιουλίου- τοποθετήθηκαν κάποια αρωματικά σε όλο τον χώρο, διότι ακόμα και οι εργαζόμενοι για την καθαριότητα δεν μπορούν να περάσουν μέσα από τους επιβάτες. Την ζείτε -νομίζω- καθημερινά αυτή την εικόνα σε εβδομαδιαία βάση.

Αντικαταστάθηκαν, τώρα, τις τελευταίες δέκα μέρες, ακόμη περισσότερα εξαεριστικά συστήματα. Τοποθετήθηκαν δύο κάδοι ανακύκλωσης εξωτερικά του αεροδρομίου. Προσλήφθηκαν επιπλέον άτομα από την εταιρεία καθαρισμού του αεροδρομίου και ζητούνται επειγόντως -και με άλλες προκηρύξεις που αναρτήθηκαν στον τοπικό Τύπο- και άλλα άτομα και εργατικό δυναμικό δεν βρίσκεται. Κάνουμε προσπάθεια και δεν βρίσκουμε εργατικό δυναμικό.

Προσπαθούμε με ιδιωτικό συνεργείο να περισυλλέγει απορρίμματα Σάββατο και Κυριακή, γιατί η εταιρεία δεν βρίσκει οδηγούς για το Σαββατοκύριακο. Και τέλος, είμαστε σε συνεργασία με τον Δήμο Ηρακλείου και τον Δήμο Χερσονήσου, για να μας βοηθήσουν όποτε υπάρχει ανάγκη με κάδους και περισυλλογή σκουπιδιών.

Προσπάθησα, συνεπώς -και στις δύο τοποθετήσεις μου- να σας κάνω κοινωνούς της πραγματικότητας με απόλυτη ειλικρίνεια, όπως πάντα κάνουμε. Πώς λειτουργεί το αεροδρόμιο, τι παρεμβάσεις κάνουμε, πώς εξελίσσεται το νέο αεροδρόμιο στο Καστέλι και πώς θα μεταβούμε προς αυτή την κατεύθυνση, όπου είναι ο πυρήνας του ερωτήματός σας.

Σε κάθε περίπτωση, σε συμφωνία μαζί σας και με τους αξιότιμους συναδέλφους της περιφερειακής ενότητας, σε χρόνο που θα προκαθορίσουμε και θα συμφωνήσουμε -εκτιμώ περίπου μέσα Σεπτεμβρίου- θα βρεθούμε στο αεροδρόμιο για μια σύσκεψη, δίωρη ή τρίωρη, επί όλων αυτών.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Πάντως, χρήζει βελτιώσεως το παρόν αεροδρόμιο Ηρακλείου. Όλοι αντιμετωπίζουμε, δυστυχώς, την πραγματικότητα και την καθημερινότητά του, αλλά είμαι βέβαιος, κύριε Υπουργέ, ότι θα ανταποκριθείτε.

Θα προχωρήσουμε τώρα στην πρώτη, με αριθμό 1297/17-7-2024επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Νέας Δημοκρατία» κ. Δημητρίου Κούβελα, προς τον Υπουργό Προστασίας του Πολίτη, με θέμα: «Επιπλέον μέτρα για την ασφαλή και ομαλή κυκλοφορία στην Περιφερειακή Οδό Θεσσαλονίκης εν μέσω εργασιών για το FlyOver».

Παρακαλώ, κύριε Κούβελα, έχετε τον λόγο.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, για το έργο αναβάθμισης της ανατολικής περιφερειακής οδού της Θεσσαλονίκης, γνωστό και ως FlyOver, είναι ήδη σε εξέλιξη τους τελευταίους μήνες, έχοντας δημιουργήσει νέες συνθήκες στο κυκλοφοριακό τοπίο της πόλης της Θεσσαλονίκης, αλλά και της ευρύτερης περιοχής.

Εξαρχής πρέπει να ομολογήσω ότι το Υπουργείο Προστασίας του Πολίτη, στα πλαίσια των δικών του αρμοδιοτήτων, ανταποκρίθηκε άμεσα, ενισχύοντας την Αστυνομική Διεύθυνση Τροχαίας Θεσσαλονίκης με ανθρώπινο δυναμικό, με απώτερο στόχο την εξομάλυνση της κυκλοφορίας των οχημάτων.

Ωστόσο, διαπιστώνουμε ότι είναι ανάγκη επιπλέον στελέχωσης της Διεύθυνσης Τροχαίας Θεσσαλονίκης, όσο και των άλλων υπηρεσιών της Γενικής Αστυνομικής Διεύθυνσης Θεσσαλονίκης, με αστυνομικό προσωπικό, μέσω του συστήματος των μεταθέσεων, πέραν των αποσπάσεων που έχουν γίνει μέχρι σήμερα, για τις ανάγκες της ομαλής λειτουργίας της πόλης σε όλα τα επίπεδα, στα πλαίσια πάντα των αρμοδιοτήτων του Υπουργείου Προστασίας του Πολίτη.

Πέραν, όμως, της ρύθμισης της κυκλοφορίας των οχημάτων και την αποτροπή κυκλοφοριακής συμφόρησης στην περιφερειακή οδό, αλλά και στους κεντρικούς δρόμους της πόλης, είναι κρίσιμο να εξασφαλίζουμε διαρκώς και την ασφαλή κυκλοφορία των οχημάτων, δηλαδή, την οδική ασφάλεια.

Εξαιτίας των αναγκαίων παρεμβάσεων στην περιφερειακή οδό, λόγω των έργων, είναι πιθανό ανά πάσα στιγμή να συμβεί ένα τροχαίο ατύχημα. Μια απροσεξία ενός οδηγού μπορεί να προκαλέσει ακόμη και τροχαίο δυστύχημα και είναι αναγκαίο να ληφθούν όλα τα απαραίτητα μέτρα, ώστε ο κίνδυνος αυτός να μετριαστεί. Να αποκλειστεί, όλοι καταλαβαίνουμε ότι είναι ανθρωπίνως αδύνατον.

Επιπλέον, έντονο πρόβλημα δημιουργείται, όταν κάποιο ιδιαίτερα βαρύ όχημα ακινητοποιηθεί στην περιφερειακή οδό, για οποιονδήποτε λόγο είτε λόγω ατυχήματος, είτε λόγω κάποιας βλάβης που μπορεί να υποστεί, καθώς σε αυτή την περίπτωση η κυκλοφορία διακόπτεται απότομα, απροειδοποίητα, για μεγάλο χρονικό διάστημα.

Κατά συνέπεια, είναι ανάγκη να υπάρξει ειδικός σχεδιασμός για τον χειρισμό απομάκρυνσης των βαρέων οχημάτων, καθώς η κλασική οδική βοήθεια που ανταποκρίνεται στα Ι.Χ. αυτοκίνητα, δεν μπορεί να καταφέρει στην περίπτωση ενός βαρέου οχήματος, το ίδιο αποτέλεσμα. Δεν επαρκεί!

Ακόμα, είναι επείγον να ληφθούν επιπλέον μέτρα για τη ρύθμιση της κυκλοφορίας εν όψει του Αυγούστου, μήνα διακοπών, τόσο για τους Έλληνες όσο και για χιλιάδες επισκέπτες-τουρίστες από τη Νοτιοανατολική Ευρώπη, οι οποίοι συρρέουν στη Θεσσαλονίκη, αλλά και στη γειτονική Χαλκιδική.

Και βέβαια, ακολουθεί το πρώτο δεκαπενθήμερο του Σεπτεμβρίου που ξεκινά η σχολική χρονιά, άρα τα σχολικά λεωφορεία βγαίνουν στους δρόμους και κυκλοφορούν στη περιφερειακή οδό, αλλά η ζωή προπάντων επανέρχεται σε φυσιολογικούς ρυθμούς, η καθημερινότητα. Και βέβαια, έχουμε και τη λειτουργία της Διεθνούς Έκθεσης Θεσσαλονίκης, η οποία επίσης προσελκύει χιλιάδες επισκέπτες, δημιουργώντας ανάλογο κυκλοφοριακό φόρτο.

Ερωτάσθε, λοιπόν, κύριε Υπουργέ, ποια επιπλέον μέτρα προτίθεστε να λάβετε προκειμένου να εξασφαλιστεί η ομαλή διεξαγωγή της κυκλοφορίας των οχημάτων, να ενισχυθεί ακόμη περισσότερο η οδική ασφάλεια στην περιφερειακή οδό της Θεσσαλονίκης, καθώς επίσης και πώς θα αντιμετωπίζονται τυχόν ατυχήματα τα οποία δημιουργούν συμφόρηση ανά πάσα ώρα και στιγμή.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κούβελα.

Θα απαντήσει ο Υφυπουργός Προστασίας του Πολίτη κ. Ανδρέας Νικολακόπουλος.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, η οδική ασφάλεια και η εξασφάλιση ομαλών συνθηκών κυκλοφορίας αποτελούν βασική προτεραιότητα του Υπουργείου Προστασίας του Πολίτη, με στόχο την πρόληψη, την αποτροπή και την αποτελεσματική αντιμετώπιση τροχαίων ατυχημάτων και αυτό περιλαμβάνεται και στο πρόγραμμα αντεγκληματικής πολιτικής 2020-2024 και στο στρατηγικό επιχειρησιακό πρόγραμμα της Ελληνικής Αστυνομίας 2021-2025.

Η αναβάθμιση της περιφερειακής οδού της Θεσσαλονίκης και η κατασκευή του FlyOver ως κλειστού αυτοκινητόδρομου υπερκείμενου της ανατολικής περιφερειακής οδού είναι ένα από τα σημαντικότερα έργα πράγματι στο πλαίσιο του αναπτυξιακού σχεδίου για την Ελλάδα του 2030.

Για να αντιμετωπιστούν όλα αυτά τα προβλήματα τα οποία περιγράψατε, εκπονήθηκε, εφαρμόζεται και επικαιροποιείται ένας ειδικός σχεδιασμός εντατικής τροχονομικής αστυνόμευσης και διευκόλυνσης της κυκλοφορίας, που έχουν στόχο την ταχύτατη αποκατάσταση της κυκλοφορίας επί της περιφερειακής οδού σε περίπτωση έκτακτου συμβάντος, όπως λέτε και εσείς, που προκαλεί κυκλοφοριακή συμφόρηση -ένα τροχαίο ατύχημα, ακινητοποιημένο όχημα λόγω μηχανικής βλάβης- την απόδοση στην κυκλοφορία εντός της πόλης πρόσθετων λωρίδων κυκλοφορίας που το προηγούμενο διάστημα καταλαμβάνονταν από παράνομες σταθμεύσεις οχημάτων, τη διευκόλυνση της κυκλοφορίας με τη διάθεση τροχονόμων και δικυκλιστών της Τροχαίας σε κομβικές σηματοδοτούμενες διασταυρώσεις για τη διευκόλυνση της κυκλοφορίας ειδικά σε ώρες αιχμής.

Για την αντιμετώπιση λοιπόν όλων αυτών των κυκλοφοριακών επιπτώσεων από την κατασκευή του συγκεκριμένου έργου και για την επίτευξη των στόχων που σας ανέφερα πριν, καθημερινά διατίθενται τροχονομικές δυνάμεις μέσα στην πόλη και αναφέρομαι συγκεκριμένα: Στον οδικό άξονα «Κωνσταντίνο Καραμανλή» διατίθενται δεκατρείς πεζοί τροχονόμοι και δύο εποχούμενες περιπολίες ανά βάρδια, στον οδικό άξονα Εγνατίας-Μοναστηρίου διατίθενται δεκατέσσερις πεζοί τροχονόμοι και δύο εποχούμενες περιπολίες ανά βάρδια, στον οδικό άξονα Τσιμισκή-Πολυτεχνείου δεκατρείς πεζοί τροχονόμοι και δύο εποχούμενες περιπολίες πάλι ανά βάρδια, στον οδικό άξονα Κουντουριώτη-Νίκης εννέα πεζοί τροχονόμοι ανά βάρδια, στον οδικό άξονα Αγίου Δημητρίου δύο εποχούμενες περιπολίες.

Διατίθενται επίσης δυνάμεις της Τροχαίας κατά μήκος της περιφερειακής οδού και των συνδετήριων οδών σε καθημερινή βάση για την παρακολούθηση της κυκλοφορίας και για την ταχύτατη επέμβαση σε περίπτωση που συμβεί οτιδήποτε, όπως ακινητοποιημένο όχημα, ώστε να αποφεύγεται η κυκλοφοριακή συμφόρηση. Διατίθενται συγκεκριμένα ανά εικοσιτετράωρο έντεκα περιπολικά αυτοκίνητα, επτά γερανοφόρα οχήματα και δύο δικυκλιστές, τριάντα οκτώ δηλαδή συνολικά αστυνομικοί.

Η Διεύθυνση Τροχαίας Θεσσαλονίκης επίσης με έγγραφό της από τις 11-3-2023 διαβίβασε προς την εταιρεία «ΕΓΝΑΤΙΑ ΟΔΟΣ Α.Ε.», στην οποία έχει ανατεθεί η συντήρηση και η λειτουργία της εσωτερικής περιφερειακής οδού, συγκεκριμένες προτάσεις για τη βελτίωση της οδικής ασφάλειας. Στις προτάσεις αυτές περιλαμβάνεται και η διάθεση με μέριμνα της «ΕΓΝΑΤΙΑΣ ΟΔΟΥ» έξι γερανοφόρων οχημάτων, καθώς και η διάθεση ομάδων άμεσης επέμβασης που θα έχουν στόχο την προσέγγιση του σημείου, την εκκαθάριση του χώρου, την απομάκρυνση ακινητοποιημένων οχημάτων και βέβαια τη σήμανση του χώρου.

Τέλος, σε περίπτωση οποιουδήποτε οδικού συμβάντος και κυρίως αυτών που αφορούν βαρέα οχήματα, όπως περιγράψατε και πριν, διενεργείται το σύνολο των κυκλοφοριακών παρεμβάσεων που απαιτούνται: εκτροπές, διακοπές κυκλοφορίας, άμεση απομάκρυνση εμπλεκομένων οχημάτων, για να υπάρχει άμεση ανταπόκριση από πλευράς των αστυνομικών δυνάμεων και τη διευκόλυνση των επειγόντων περιστατικών, εφόσον προκύπτει ανάγκη άμεσης παρέμβασης και να μην παρακωλύεται η ομαλή λειτουργία της κυκλοφορίας.

Και θα πρέπει να σας πω ότι πράγματι έχει χρειαστεί περιπολικά της αστυνομίας να συνοδεύσουν, να ανοίξουν δρόμο, να ρυθμίσουν την κυκλοφορία, προκειμένου να μεταφερθούν άμεσα σε νοσοκομεία περιστατικά που υπάρχει άμεση ανάγκη διακομιδής.

Σας ευχαριστώ.

Θα επανέλθω στη δευτερολογία μου και σε λεπτομέρειες.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Κούβελα, έχετε τον λόγο για τη δευτερολογία σας.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κύριε Πρόεδρε.

Δεν υπάρχει αμφιβολία, κύριε Υπουργέ, ότι το FlyOver αποτελεί ένα αναγκαίο έργο για την πόλη της Θεσσαλονίκης και θα κάνουμε όση υπομονή χρειαστεί οι Θεσσαλονικείς μέχρι την ολοκλήρωση του έργου αυτού. Όμως είναι εξίσου σημαντικό η καθημερινότητα μέχρι την ολοκλήρωση του έργου να είναι το δυνατότερο πιο ποιοτική. Αυτό θα έρθει ως αποτέλεσμα των συντονισμένων ενεργειών όλων των αρμόδιων παραγόντων, αλλά βέβαια και του τρόπου με τον οποίον η κατασκευάστρια εταιρεία θα υλοποιεί το έργο.

Θα πρέπει να ομολογήσουμε προς αποφυγή κάθε παρανόησης ότι οι δράσεις, αλλά προπάντων η απόδοση των δράσεων της Διεύθυνσης Τροχαίας Θεσσαλονίκης το τελευταίο διάστημα όπου χρειάστηκε ιδιαίτερη κινητοποίηση είναι αξιοσημείωτες. Είναι εντυπωσιακά τα αποτελέσματα, είναι εμφανής η παρουσία των τροχονόμων στην πόλη της Θεσσαλονίκης, στους κεντρικούς δρόμους και θα έλεγα ότι φαίνεται κάποιες στιγμές να ξεπερνά ακόμη τα υπηρεσιακά ωράρια, υπηρεσιακές υποχρεώσεις και καθήκοντα και να φτάνει στα όρια των ανθρώπινων αντοχών. Αυτό λοιπόν είναι πολύ σημαντικό και πρέπει να το σημειώσουμε και να το παραδεχθούμε και να νιώσουμε ικανοποίηση γι’ αυτό τον λόγο.

Κρατώ την αποστροφή σας, κύριε Υπουργέ, περί της διαρκούς ανάγκης επικαιροποίησης του σχεδίου δράσης για την αντιμετώπιση αυτών των φαινομένων, πάντα στα πλαίσια της αρμοδιότητας του Υπουργείου Προστασίας του Πολίτη. Είναι κάτι το οποίο δεν πρέπει να μας διαφεύγει, αντιθέτως με προσοχή και ένταση να παρακολουθείτε τις εξελίξεις, τα μηνύματα τα οποία φτάνουν τόσο υπηρεσιακά, αλλά και από όλες τις άλλες πηγές είναι χρήσιμα να τυγχάνουν της ανάλογης επεξεργασίας και να προχωράτε και εσείς στις ανάλογες αποφάσεις.

Επιμένω στη μέριμνα που πρέπει να υπάρχει για την απομάκρυνση ιδιαιτέρως βαρέων οχημάτων. Αυτό νομίζω επιτυγχάνεται με τη διαθεσιμότητα ενός ειδικού γερανού, μεγάλου γερανού, ο οποίος θα πρέπει να βρίσκεται σε διαθεσιμότητα είκοσι τέσσερις ώρες το εικοσιτετράωρο, επτά ημέρες την εβδομάδα, προφανώς σε μία απόσταση -δεν μπορεί να βρίσκεται παντού, σε κάθε σημείο της περιφερειακής οδού κατά μήκος της- και σε ένα τέτοιο σημείο που θα μπορεί να έχει πρόσβαση το συντομότερο δυνατό για να απεγκλωβίσει την κυκλοφορία.

Και βέβαια είναι και άλλου τύπου οχήματα και ΙΧ αυτοκίνητα, όπως τα ηλεκτρικά, που ενδεχομένως χρειάζεται ειδικότερη μέριμνα για την απομάκρυνσή τους. Ίσως, όπως λένε οι ειδικοί, δεν αρκεί ένας κλασικού τύπου γερανός είτε ιδιώτη είτε της Τροχαίας, αλλά κάποια από αυτά τα οχήματα χρειάζονται ειδικότερη μεταχείριση. Θα πρέπει να είναι και αυτό πάντα υπ’ όψιν σας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κούβελα.

Παρακαλώ, κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε συνάδελφε, είναι θετικό ότι και εσείς διαπιστώνετε την καλή εφαρμογή αυτού του σχεδιασμού και την εμφανή πλέον παρουσία, την πολύ συχνή παρουσία της Ελληνικής Αστυνομίας και της Τροχαίας στη Θεσσαλονίκη. Είναι κάτι άλλωστε το οποίο διατυπώθηκε από όλους τους φορείς, οι οποίοι συμμετείχαν σε μια ευρεία σύσκεψη, η οποία έγινε πριν από περίπου δύο εβδομάδες στη Θεσσαλονίκη, με τη συμμετοχή και του Υπουργείου, αλλά αυτό βέβαια ποτέ δεν σημαίνει εφησυχασμό.

Θα ήθελα όμως να σας δώσω και κάποια στοιχεία, τα οποία δείχνουν, αν θέλετε, την επιτυχία αυτού του σχεδιασμού μέχρι τώρα, χωρίς αυτό να σημαίνει ότι δεν θα κάνουμε και από εδώ και πέρα κι άλλες ενέργειες για να ενισχύσουμε διαρκώς την Αστυνομία της Θεσσαλονίκης.

Θα πρέπει να σας πω λοιπόν ότι αυτή τη στιγμή φαίνεται ότι η είσοδος και η κίνηση των οχημάτων μέσα στην πόλη κυμαίνεται σε μια αύξηση από 34% έως 43% και λαμβάνοντας υπ’ όψιν ότι ο αποκλεισμός μίας λωρίδας κυκλοφορίας ανά κατεύθυνση στην περιφερειακή οδό Θεσσαλονίκης λόγω των έργων για τον FlyOver συνεπάγεται μια μείωση κυκλοφορίας περίπου 40%, φαίνεται λοιπόν ότι υπάρχει μια ισορροπία σε αυτά και άρα, μια επιτυχία του σχεδιασμού, καθώς φαίνεται ότι οι οδικοί άξονες μέσα στο κέντρο της Θεσσαλονίκης -Κωνσταντίνο Καραμανλή, Εγνατία, Εθνικής Αντιστάσεως και Βασιλίσσης Όλγας, Βασιλέως Γεωργίου, Τσιμισκή, Πολυτεχνείου- αποτελούν αξιόπιστη λύση για την καθημερινή μετακίνηση των πολιτών.

Η έντονη τροχονομική αστυνόμευση έχει επιφέρει επίσης θετικά αποτελέσματα ως προς τη διαχείριση της κυκλοφορίας μέσα στους βασικούς άξονες αυτούς, ενισχύοντας παράλληλα την ακώλυτη κυκλοφορία των μέσων μαζικής μεταφοράς.

Θα σας πω ότι τα επιβληθέντα πρόστιμα κατά το πρώτο εξάμηνο 2024 έχουν αυξηθεί κατά 95,72% σε σχέση με το αντίστοιχο εξάμηνο του προηγούμενου έτους. Θα πρέπει να σας πω επίσης ότι μέχρι σήμερα κανένα πρόβλημα δεν έχει παρατηρηθεί ως προς την αντιμετώπιση οποιουδήποτε συμβάντος στην περιφερειακή οδό της Θεσσαλονίκης.

Επίσης, σύμφωνα με απολογισμό του Υπουργείου για τον μήνα Ιούνιο, βεβαιώθηκαν στην εδαφική αρμοδιότητα της Γενικής Αστυνομικής Διεύθυνσης Θεσσαλονίκης δεκαοκτώ χιλιάδες τετρακόσιες ενενήντα πέντε τροχονομικές παραβάσεις.

Δεν θα πρέπει να παραλείψουμε ότι από 1η Ιουλίου 2024 λειτουργεί πιλοτικά σε Αθήνα και Θεσσαλονίκη η ηλεκτρονική πράξη βεβαίωσης παράβασης. Είναι μια από τις ειδικά σχεδιασμένες κινητές συσκευές του έργου Smart Policing που πλέον βεβαιώνονται ψηφιακά οι παραβάσεις, αποστέλλονται με μήνυμα και sms στον παραβάτη και στη συνέχεια μπαίνουν ηλεκτρονικά στη θυρίδα του στο gov.gr.

Θα πρέπει όμως να σας πω ότι διαρκώς επικαιροποιούμε τον σχεδιασμό, διαρκώς ενισχύουμε για να υπάρχει επιτυχία και σε αυτό αξιοποιούμε με έναν ορθολογικό τρόπο τις συνολικές δυνάμεις του σώματος, σε συνδυασμό πάντοτε με τις προβλέψεις του νόμου που ρυθμίζουν τις μεταθέσεις και τις αποσπάσεις.

Θα πρέπει λοιπόν να σας πούμε ότι σύμφωνα με τις εκτιμήσεις υπηρεσιακών αναγκών της Γενικής Αστυνομικής Διεύθυνσης Θεσσαλονίκης, για τις μεταθέσεις του έτους 2023 προκηρύχθηκαν εκατόν τριάντα εννέα συνολικά θέσεις αστυνομικού προσωπικού διαφόρων βαθμών και δέκα θέσεις ειδικών φρουρών που καλύφθηκαν στο σύνολό τους.

Ανάλογη μέριμνα δόθηκε και φέτος, όπου πλέον είχαμε την προκήρυξη εβδομήντα θέσεων αστυνομικού προσωπικού και τριών θέσεων ειδικών φρουρών και παρέχεται βέβαια και η δυνατότητα στον ενικό Αστυνομικό Διευθυντή Θεσσαλονίκης και στους αστυνομικούς διευθυντές να αποσπούν προσωπικό μέχρι τον βαθμό του αστυνόμου Α΄, για να καλύπτουν κενά και να ανταποκρίνονται στους στόχους.

Για την αντιμετώπιση όμως των εκτάκτων αναγκών της Διεύθυνσης Τροχαίας Θεσσαλονίκης κατά τη διάρκεια υλοποίησης του έργου του FlyOver έχουν διατεθεί μέσω αποσπάσεων εκατόν εξήντα οκτώ αστυνομικοί τόσο από το επιτελείο όσο και τις υπηρεσίες της Γενικής Αστυνομικής Διεύθυνσης Θεσσαλονίκης από άλλες διευθύνσεις Αστυνομίας της χώρας και από αυτοτελείς κεντρικές υπηρεσίες του τομέα βόρειας Ελλάδας.

Θα πρέπει όμως να σας πούμε ότι πιστοί στη δέσμευση η οποία δόθηκε για ενίσχυση της Τροχαίας Θεσσαλονίκης με εκατό επιπλέον αστυνομικούς, η δέσμευση η οποία δόθηκε από τον Υπουργό Προστασίας του Πολίτη κ. Μιχάλη Χρυσοχοΐδη μετά τη συνάντηση που είχε και με τον Δήμαρχο Θεσσαλονίκης, τον κ. Στέλιο Αγγελούδη, στις 24 Μαΐου 2024, στην Υποδιεύθυνση Τροχαίας Θεσσαλονίκης μετατέθηκαν από 13-7-2024 με υπηρεσιακά και κοινωνικά κριτήρια, βάσει και απόφασης του αρχηγού, σαράντα πέντε αστυνομικοί συνολικά και συνεχίζουμε την ενίσχυση πάντα και θα υπάρξει και άλλη ενίσχυση μέχρι να φτάσουμε να υλοποιήσουμε τη δέσμευση αυτή.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον Υπουργό.

Δεν θα συζητηθεί κατόπιν συνεννόησης η δεύτερη με αριθμό 1291/16-7-2024 επίκαιρη ερώτηση πρώτου κύκλου του Βουλευτή Ιωαννίνων της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Έξαρχου προς τον Υπουργό Παιδείας, Θρησκευμάτων και Αθλητισμού με θέμα: «Για την κατάσταση των αθλητικών εγκαταστάσεων στα Ιωάννινα».

Και ολοκληρώνουμε τις επίκαιρες ερωτήσεις με την τρίτη με αριθμό 1295/17-7-2024 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας «Σπαρτιάτες» και Βουλευτή Β3΄ Νότιου Τομέα Αθηνών κ.Βασιλείου Στίγκα προς τον Υπουργό Προστασίας του Πολίτη με θέμα: «Εμείς οι Σπαρτιάτες, εδώ και έναν χρόνο, που είμαστε κοινοβουλευτικό κόμμα, βιώνουμε έναν ιδιότυπο ρατσισμό και αποκλεισμό από μέσα και φορείς, αλλά και από το Υπουργείο Δημόσιας Τάξης».

Παρακαλώ, κύριε Πρόεδρε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ, κύριε Πρόεδρε.

Καλημέρα σε όλους.

Κύριε Υφυπουργέ, ως πολιτικός Αρχηγός, ως Βουλευτές και ως κόμμα, όπως ορίζουν οι νόμοι και το Σύνταγμα, πρέπει να έχουμε απαραίτητα συγκεκριμένο αριθμό φρουράς ασφαλείας για τη φύλαξή μας.

Σε αυτό τον χρόνο που μεσολάβησε, εκτός από τη φύλαξη της οικίας μου, που μπορώ να πω ότι είναι επαρκής, δεν έχω καταφέρει ως πολιτικός Αρχηγός να συμπληρώσω τον απαραίτητο αριθμό αστυνομικών, το ίδιο και οι Βουλευτές του κόμματος.

Σας έχουμε αποστείλει στο Υπουργείο όλα τα απαραίτητα έγγραφα και από τις 28-3-2024 και μέχρι σήμερα -δηλαδή σε τέσσερις ημέρες κλείνουμε τέσσερις ολόκληρους μήνες- τα γραφεία του κόμματος μας είναι παντελώς αφύλακτα.

Στη μία και μοναδική τηλεφωνική επικοινωνία που είχα με τον κ. Χρυσοχοΐδη πριν από δύο μήνες του εξέθεσα όλα τα προβλήματα, όπως επιθέσεις με εκρηκτικές ύλες, μεγάλες ζημιές των προσωρινών γραφείων Σπαρτιατών, καθώς επίσης και την καταστροφή της βιοτεχνίας της συζύγου μου. Η απάντηση ήταν, καθώς και του Αρχηγού της Αστυνομίας του κ. Μάλλιου, ότι η Αστυνομία έχει πάρα πολλά προβλήματα.

Μέχρι σήμερα, κύριε Υφυπουργέ, δεν έχετε κάνει απολύτως καμμία ενέργεια να προστατεύσετε και εμένα, αλλά και τους Βουλευτές του κόμματος και ρωτάω τι σκοπούς εξυπηρετεί η άρνηση και η αδιαφορία σας, θα πω, για τη μη σωστή φύλαξη ενός πολιτικού Αρχηγού και των Βουλευτών του κόμματος Σπαρτιάτες, δεδομένου ότι οι άλλοι Αρχηγοί και Βουλευτές φαντάζομαι δεν έχουν τέτοια προβλήματα και όλοι γνωρίζουν ότι ακόμα και δημοσιογράφοι που δεν δικαιούνται να έχουν φύλαξη από το κράτος φυλάσσονται από την ΕΛΑΣ.

Δεύτερον, ποιος μας διαβεβαιώνει ότι στα αφύλακτα γραφεία μας δεν θα γίνει κάποια τρομοκρατική επίθεση, με βόμβα ενδεχομένως; Και αν, ο μη γένοιτο, υπάρξουν θύματα, ποιος θα αναλάβει την ευθύνη;

Και κλείνοντας, κύριε Υφυπουργέ, ήθελα να πω ότι είναι λυπηρό και για εμένα, αλλά και για όλους μας, να συζητούμε δημόσια θέματα ασφαλείας και βεβαίως, ενδεχομένως και κάποιες ελλείψεις της Ελληνικής Αστυνομίας. Αυτά δεν πρέπει να συζητιούνται δημόσια. Αναγκάζομαι όμως από την αδιαφορία σας να προβώ σε αυτή την επίκαιρη ερώτηση, μήπως δοθεί λύση στο τεράστιο πρόβλημα που αντιμετωπίζουμε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Πρόεδρο.

Παρακαλώ, κύριε Υφυπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε Στίγκα, για την προστασία του δημοκρατικού πολιτεύματος και για την συνταγματική τάξη την οποία και εσείς επικαλεστήκατε, η Ελληνική Αστυνομία με απόφαση του αρχηγού του Σώματος και όχι με απόφαση της πολιτικής ηγεσίας, το τονίζω, του Υπουργείου Προστασίας του Πολίτη, μπορεί να διαθέτει αστυνομικό προσωπικό για τη συνοδεία προσώπων και τη φρούρηση-επιτήρηση ευπαθών στόχων, εγκαταστάσεων κ.λπ., καθορίζοντας ταυτόχρονα την υπηρεσία διάθεσης και τον αριθμό αυτού.

Αυτό γίνεται μετά από γνωμοδότηση των αρμοδίων επιτροπών που εξετάζουν κάθε περίπτωση λήψης μέτρων προστασίας προσώπων, εγκαταστάσεων και επανεξετάζουν ανά εξάμηνο την αναγκαιότητα διατήρησης, ενίσχυσης ή μείωσης των μέτρων προστασίας που έχουν ληφθεί μετά από σχετική έκθεση εκτίμησης κινδύνου.

Από τη νομοθεσία δεν προκύπτει ελάχιστος απαιτούμενος αριθμός αστυνομικών που διατίθενται για την ασφάλεια επισήμων προσώπων. Με βάση λοιπόν αυτά που ισχύουν, από το αρχηγείο της Ελληνικής Αστυνομίας έχουν γίνει οι εξής ενέργειες για την επαρκή προστασία του κόμματος των Σπαρτιατών, του Προέδρου και των Βουλευτών του.

Για τα μέτρα προστασίας σας, κύριε Στίγκα, έχει εκδοθεί η υπ’ αριθμόν 1519/24/461328 από 3-3-2024 διαταγή του προϊσταμένου επιτελείου της Ελληνικής Αστυνομίας, για το περιεχόμενο της οποίας έχετε ενημερωθεί εσείς ο ίδιος με σχετική επιστολή της υπηρεσίας.

Για τα μέτρα προστασίας των γραφείων του κόμματός σας στη Θεσσαλονίκη, έχει εκδοθεί η υπ’ αριθμόν 1519/24/544834 από 14-3-2024 διαταγή του προϊσταμένου του επιτελείου της Ελληνικής Αστυνομίας, για το περιεχόμενο της οποίας έχει ενημερωθεί ο επικεφαλής της δική σας συνοδευτικής ομάδας ασφάλειας με σχετική επιστολή της αρμόδιας υπηρεσίας.

Για τα μέτρα προστασίας των Βουλευτών κυρίων Χαλκιά Αθανασίου, Ζερβέα Αλέξανδρου, Κόντη Ιωάννη και Δημητριάδη Πέτρου έχει εκδοθεί η υπ’ αριθμόν 1519/23/1359457 από 6-7-2023 διαταγή του Αρχηγού της Ελληνικής Αστυνομίας για το περιεχόμενο των οποίων έχουν εκδοθεί όλοι οι Βουλευτές.

Θα πρέπει όμως να σας πω κάτι που είπατε και εσείς. Τα προσδιοριστικά στοιχεία της διατιθέμενης αστυνομικής συνοδείας –αστυνομικοί, οχήματα- για την προστασία προσώπων και ευπαθών στόχων, η πραγματική δύναμη των υπηρεσιών που τα διαθέτουν, η σύνθεση και η διάταξη αυτών, ο τρόπος διάθεσης συνιστούν πληροφορίες που άπτονται θεμάτων ασφαλείας. Είναι, δηλαδή, δυνατόν με την παροχή στοιχείων να εξαχθούν συμπεράσματα που επηρεάζουν την τρωτότητα του συστήματος ασφάλειας αυτών των προσώπων και των στόχων. Άρα, λοιπόν, οι πληροφορίες αυτές είναι διαβαθμισμένο υλικό μη ανακοινώσιμο προς τον σκοπό της ασφάλειας, τη δική σας, των Βουλευτών, όλων. Με άλλα λόγια δεν ανακοινώνονται αριθμοί και στοιχεία.

Σε κάθε περίπτωση οποιαδήποτε εκκρεμή ζητήματα υπάρχουν, οποιοδήποτε αίτημα θέσετε καινούργιο, θα εξεταστεί από την αρμόδια επιτροπή σύμφωνα με τις διατάξεις του προεδρικού διατάγματος 141/1991. Άρα, λοιπόν, κύριε Στίγκα, δεν υπάρχει, όπως λέτε στην ερώτησή σας, ούτε άρνηση, ούτε αδιαφορία για την φύλαξη τη δική σας, του κόμματός σας και των Βουλευτών σας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Πρόεδρε, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Υφυπουργέ, επί της ουσίας δεν μου απαντήσατε για τα γραφεία του κόμματός μας εδώ στην Αθήνα. Θα πρέπει να σας υπενθυμίσω ότι λίγες ημέρες μετά από την εγκατάστασή μας βάλαμε μία ταμπέλα με το λογότυπο του κόμματος έξω από τα γραφεία και σε δύο ημέρες μας το ξήλωσαν. Σας επαναλαμβάνω ότι επί τέσσερις ολόκληρους μήνες τα γραφεία μας δεν έχουν φύλαξη. Μπαίνει και βγαίνει προσωπικό, εγώ ο ίδιος, οι Βουλευτές και δεν ξέρουμε τι μπορεί να συμβεί ανά πάσα ώρα και στιγμή.

Για τη Θεσσαλονίκη όντως υπάρχει μία υποτυπώδης φύλαξη. Περνά η Ελληνική Αστυνομία και κάνει έλεγχο. Δεν θέλουμε κάτι παραπάνω. Δεν ζητήσαμε κάτι παραπάνω. Και ευχαριστούμε γι’ αυτό. Εδώ όμως που είναι τα κεντρικά μας γραφεία δεν έχουμε φύλαξη. Να σας υπενθυμίσω ότι τα κεντρικά γραφεία όλων των πολιτικών κομμάτων φυλάσσονται. Τι να σας πω; Για το ΠΑΣΟΚ το οποίο έχει και κλούβα των ΜΑΤ απ’ έξω; Δεν ζητάμε εμείς ούτε κλούβες, ούτε τίποτα. Την απλή φύλαξη των γραφείων μας. Ούτε θέλουμε να ταλαιπωρούμε την Ελληνική Αστυνομία.

Επίσης, κύριε Υφυπουργέ, οι προκάτοχοί σας Υπουργοί, ο κ. Μηταράκης και ο κ. Οικονόμου, στα λογικά αιτήματά μας ανταποκρίνονταν αμέσως. Αυτή τη στιγμή που μιλάμε -επειδή αναφέρατε επιτροπές- όποτε παίρνω τον κ. Μάλλιο ή προσπαθώ να βρω τον κ. Χρυσοχοΐδη πάντοτε οι απαντήσεις είναι οι εξής: «Περιμένουμε να δούμε τι θα κάνει η επιτροπή». Έχω βαρεθεί να ακούω για επιτροπές.

Επίσης να σας πω, κύριε Υπουργέ, ο κ. Λεονταρίτης -νομίζω ότι είναι ο ιδιαίτερος του κ. Χρυσοχοΐδη- σε τηλεφωνική επικοινωνία που είχαμε μου είπε «Εμείς έχουμε δώσει εντολές και είναι θέμα του Αρχηγού της Αστυνομίας». Μιλώ αμέσως μετά με τον Αρχηγό της Αστυνομίας, τον κ. Μάλλιο και μου λέει «Εμείς περιμένουμε εντολές από το Υπουργείο». Ρωτήστε και τους δύο να δείτε αν λέω αλήθεια. Ποιος έχει δίκιο, δηλαδή και πετάνε το μπαλάκι από τον έναν στον άλλον; Δεν καταλαβαίνω.

Επίσης, στην τηλεφωνική επικοινωνία που είχα με τον κ. Χρυσοχοΐδη μου είπε επί λέξει «Δεν μπορούμε, κύριε Πρόεδρε, να σας δώσουμε άνδρες από τη ΔΙΑΣ, τα ΜΑΤ, την Άμεση Δράση και την ΟΠΚΕ». Και απάντησα στον κύριο Υπουργό «Εμείς τι πρέπει να κάνουμε; Πρέπει να παρακαλάμε; Πρέπει να βάλουμε αγγελία στα αστυνομικά τμήματα να έρθουν κάποιοι αστυνομικοί από άλλες υπηρεσίες;». Δεν είναι θέμα δικό μας, κύριε Υφυπουργέ. Είναι δικό σας το θέμα. Και σας εξήγησα γιατί οι δύο προηγούμενοι Υπουργοί έκαναν αυτό που έπρεπε να κάνουν και υπάρχει μια δυστοκία τώρα, όσον αφορά στο πρόσωπό σας ή το πρόσωπο του κ. Χρυσοχοΐδη.

Αρκετοί Βουλευτές δεν έχουν δεύτερο αστυνομικό όπως δικαιούνται. Αναφέρατε μερικούς Βουλευτές. Τι να σας θυμίσω; Την βόμβα που έβαλαν στο σπίτι του πρώην Βουλευτή των Σπαρτιατών, του κ. Δημητροκάλλη; Αυτό δεν είναι σοβαρό; Γιατί να έχει έναν αστυνομικό και να μην έχει δύο, όπως ορίζει ο νόμος ή όπως ορίζει -καλώς είπατε- το Υπουργείο; Αυτό εγώ θα το έλεγα, κύριε Υφυπουργέ, κάτι σαν αμέλεια ή παράβαση καθήκοντος.

Θέλετε σαν Υπουργείο, όπως είπε ο κ. Χρυσοχοΐδης να φτιάξετε το FBI; Πολύ καλά θα κάνετε. Πλην όμως υπάρχουν και άλλα πράγματα που πρέπει πρώτα απ’ όλα να κάνει το Υπουργείο. Και όπως σας είπα, επειδή επισκέπτομαι πάρα πολλά αστυνομικά τμήματα, γνωρίζω πρόσωπα και πράγματα για την Ελληνική Αστυνομία. Όμως δεν είναι λογικό και πρέπον να τα λέμε δημόσια αλλά πρέπει και επιβάλλεται να μας προστατεύσετε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Πρόεδρε.

Κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε Στίγκα, θα σας απαντήσω για τα θέματα τα οποία θέσατε. Όμως σας ανέφερα και πριν, αυτό το είπατε και εσείς. Σας δόθηκε ως απάντηση ότι δεν υπάρχει αρμοδιότητα και απόφαση του Υπουργού, της φυσικής ηγεσίας του Υπουργείου Προστασίας του Πολίτη αλλά του Αρχηγού της Ελληνικής Αστυνομίας μετά από γνωμοδότηση της αρμόδιας επιτροπής. Αυτή είναι η διαδικασία που προβλέπεται.

Θέλω να σας θυμίσω όμως ότι με αλλεπάλληλες αναφορές του επικεφαλής της συνοδευτική σας ομάδας αιτηθήκατε εσείς την αποδέσμευση προσώπων από τη δική σας συνοδευτική ομάδα ασφαλείας με αποτέλεσμα τη μείωση του αριθμού των υπηρετούντων αστυνομικών.

Θα πρέπει, επίσης, να σας πω αυτό το οποίο έχουμε εκθέσει παντού και ως ξεκάθαρο στόχο ότι πρώτιστο μέλημα του Υπουργείου Προστασίας του Πολίτη και της Ελληνικής Αστυνομίας είναι η ενίσχυση των μάχιμων υπηρεσιών πρώτης γραμμής, ΟΠΚΕ, ΔΙΑΣ, όπως αναφέρατε κι εσείς. Θέλουμε, λοιπόν, να ενισχύσουμε το αίσθημα ασφάλειας των πολιτών. Οι αστυνομικοί της πρώτης γραμμής να είναι στη θέση μάχης. Και αυτό πρέπει να το ξεκαθαρίσουμε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Συμφωνώ απόλυτα, κύριε Υφυπουργέ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Θα πρέπει, επίσης, να σας πω -επειδή αναφερθήκατε ή αφήσατε να εννοηθεί ενδεχόμενη διάκριση εις βάρος των Βουλευτών σας- ότι έντεκα Βουλευτές της κυβερνητικής παράταξης δεν διαθέτουν τον κατ’ εσάς απαραίτητο αριθμό αστυνομικών στη συνοδευτική τους ασφάλεια. Εγώ δεν σας είπα ότι προβλέπεται συγκεκριμένος αριθμός. Κάθε περίπτωση είναι διαφορετική. Δεν προβλέπεται στον νόμο. Αλλά σας λέω ότι έντεκα Βουλευτές έχουν λιγότερο κι απ’ αυτό που θεωρείτε εσείς.

Είπατε ότι δεν αναφέρθηκα στα περιστατικά που έγιναν. Για το περιστατικό της επίθεσης στην επιχείρηση της συζύγου σας στις 20-7-2023 από την Υποδιεύθυνση Κρατικής Ασφάλειας της Διεύθυνσης Ασφάλειας Αττικής σχηματίστηκε δικογραφία και υποβλήθηκε στις 29-11-2023 στην αρμόδια εισαγγελική αρχή. Ξέρετε πολύ καλά ότι λόγω της αρχής της μυστικότητας στο συγκεκριμένο στάδιο της ποινικής διαδικασίας δεν είναι επιτρεπτή με κανέναν τρόπο η αποκάλυψη των συγκεκριμένων στοιχείων τα οποία βρίσκονται στα χέρια του αρμόδιου εισαγγελέα σύμφωνα και με διατάξεις του νόμου.

Τέλος, σε σχέση με τις επιθέσεις στα γραφεία του κόμματος σας από το αρχείο της αρμόδιας υπηρεσίας της Διεύθυνσης Ασφάλειας Θεσσαλονίκης δεν προκύπτουν μέχρι σήμερα συμβάντα τα οποία να έχουν γίνει σε βάρος των εγκαταστάσεων του κόμματος σας στη Θεσσαλονίκη.

Σε σχέση με κάποιες φθορές που υπήρξαν στα γραφεία σας στο Παλαιό Φάληρο στις 13-7-2023 και στην Αθήνα 13-5-2024 να είστε βέβαιος ότι οι αρμόδιες υπηρεσίες της Ελληνικής Αστυνομίας έχουν κάνει μέχρι σήμερα τις απαραίτητες ενέργειες και θα συνεχίσουν να το κάνουν για την προστασία όχι μόνο τη δική σας, κάθε επισήμου, κάθε ευπαθούς στόχου.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υφυπουργό.

Στο σημείο αυτό θα κάνουμε μια ολιγόλεπτη διακοπή πριν προχωρήσουμε στην ειδική συνεδρίαση της Ολομέλειας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Ειδική συνεδρίαση της Ολομέλειας της Βουλής για την Επέτειο αποκατάστασης της Δημοκρατίας στη χώρα μας.

Σήμερα συμπληρώνονται πενήντα χρόνια από την αποκατάσταση της δημοκρατίας στη χώρα μας. Επιβεβλημένη και αυτονόητη η απόδοση τιμών σε όσες και όσους αγωνίστηκαν ενάντια στη δικτατορία. Εξίσου επιβεβλημένη και αυτονόητη η αναφορά στον Κωνσταντίνο Καραμανλή, τους συνεργάτες του, αλλά και συνολικά στο πολιτικό προσωπικό των δύσκολων χρόνων μετά τη Μεταπολίτευση που έθεσαν γερές βάσεις πάνω στις οποίες στηρίχτηκε και αναπτύχθηκε η δημοκρατία στη χώρα μας από το 1974 μέχρι σήμερα.

Η ιστορία έχει αποτυπώσει τις μεγάλες στιγμές της πενηντάχρονης δημοκρατικής μας πορείας, τις επιτυχίες, αλλά και τις αποτυχίες. Προφανώς δεν θα αναφερθώ σε αυτές, θα επισημάνω μόνο ότι η ισχύς της δημοκρατίας είναι ανάλογη του βαθμού συμμετοχής των πολιτών. Αυτό είναι το μεγάλο, το παγκόσμιο στοίχημα των καιρών μας, αλλά και η μεγάλη πρόκληση στην οποία όλοι οφείλουμε να ανταποκριθούμε.

Η Ελλάδα, η γενέθλια γη της δημοκρατίας μας, οφείλει να πρωταγωνιστήσει στην προσπάθεια αναστροφής του κλίματος αδιαφορίας για τα κοινά και αποχής από τις εκλογικές διαδικασίες. Αυτή, δίχως άλλο, οφείλει να είναι μια προσπάθεια πέρα και πάνω από τα κόμματα.

Στο σημείο αυτό, επιτρέψτε μου να δώσω τον λόγο στον Πρόεδρο της Βουλής των Ελλήνων τον κ. Κωνσταντίνο Τασούλα, εκ μέρους του Προεδρείου.

Παρακαλώ, κύριε Πρόεδρε.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Κυρίες και κύριοι συνάδελφοι, η σημερινή επέτειος έχει αυθύπαρκτη και εντυπωσιακή ιστορική βαρύτητα η οποία ξεπερνάει δημοφιλίες, επικαιρότητες και δικά μας συγκυριακά σχέδια. Έχει κατοχυρωθεί η σημερινή επέτειος στην πολιτική και την εν γένει ιστορία της Ελλάδος, έχει εξασφαλίσει τη σημαντική της θέση και σήμερα η βαρύτητα αυτής της επετείου, τολμώ να πω, καταδυναστεύει ακόμη και τους ομιλητές με την υποψία ή τον φόβο ότι δεν θα μπορέσουν να αποδώσουν με λόγια στα πρόσωπα και στα γεγονότα τη σημασία εκείνων των ημερών, αλλά και τη σημασία εκείνων των ημερών για τα επόμενα πενήντα χρόνια ίσαμε ακριβώς σήμερα.

Είναι πενήντα χρόνια από τη Μεταπολίτευση ή πενήντα χρόνια της Μεταπολίτευσης; Δεν έχει και τόση σημασία. Αν το δούμε τυπικά, κυρίες και κύριοι συνάδελφοι, είναι πενήντα χρόνια από τη Μεταπολίτευση, γιατί θεωρείται ότι η Μεταπολίτευση λίγο πολύ τέλειωσε θεσμικά, τυπικά, τον Ιούνιο του ’75 με τη δημοσίευση του ισχύοντος Συντάγματος, το οποίο εξακολουθεί ακλόνητο και αγέρωχο θεσμικά να ισχύει.

Είναι πενήντα χρόνια της Μεταπολίτευσης γιατί όλοι λειτουργούμε μέσα στα νάματα εκείνης της περιόδου. Και εκείνη η περίοδος θα διακοπεί μόνο εάν συμβεί, που είναι απευκταίο, ένα ισοπαλές γεγονός, το οποίο θα δώσει το όνομά του και το στίγμα του σε ένα νέο ξεκίνημα.

Τι ξεκίνημα ήταν εκείνο; Ήταν μία σκυτάλη που παρεδόθη; Ήταν μία σκυτάλη που παρεδόθη από το χάος. Το χάος παρέδωσε τη σκυτάλη στην πολιτική ηγεσία. Για να θυμηθούμε λίγο τι προηγήθηκε, πώς άνοιξε η αυλαία και πώς έκλεισε η αυλαία της επτάχρονης δικτατορίας.

Η πρώτη ανακοίνωση που βγήκε όταν επεβλήθη το δικτατορικό καθεστώς, είχε ως εξής: «Έχοντας υπ’ όψιν το άρθρο 99 του Συντάγματος» -να αναφέρω εδώ ότι είναι το Σύνταγμα του 1952, Σύνταγμα που υπογράφει ο φιλελεύθερος Πρόεδρος της Βουλής Δημήτριος Γόντικας, ο φιλελεύθερος Πρωθυπουργός Νικόλαος Πλαστήρας και ο φιλελεύθερος Αντιπρόεδρος της Κυβέρνησης Σοφοκλής Βενιζέλος- «και κατόπιν εισηγήσεως της Κυβερνήσεως, αναστέλλομεν τας διατάξεις των άρθρων 5, 6, 8, 10, 11, 12, 14, 18, 20, 95 και 97 του εν ισχύι Συντάγματος καθ’ όλον το κράτος λόγω εκδήλου απειλής κατά της δημοσίας τάξεως και ασφαλείας της χώρας εξ εσωτερικών κινδύνων. Ο ημέτερος επί των Εσωτερικών Υπουργός δημοσιεύσει και εκτελέσει το διάταγμα τούτο».

Τι είναι τα άρθρα 5, 6, 8, 10, 11, 12, 14, κλπ., που παγώνουν εκείνη την ημέρα; Είναι τα άρθρα που αφορούν στα συνταγματικά δικαιώματα των Ελλήνων. Είναι τα άρθρα που αφορούν στο δικαίωμα του φυσικού δικαστή, στο δικαίωμα του συνεταιρίζεσθαι, στο δικαίωμα του συνέρχεσθαι, στο άσυλο της κατοικίας, στην απαγόρευση βασάνων και δημεύσεως, στην προστασία τη δικαστική τού κάθε πολίτη, που δεν μπορεί να υποστεί καμμία ποινή αν δεν έχει προηγηθεί δικαστική απόφαση. Είναι όλα αυτά που σήμερα θεωρούνται στοιχειώδη.

 Συνεχίζεται η ανακοίνωση και αξίζει να την ακούσουν αυτοί που δεν έζησαν και που δεν γνωρίζουν τα γεγονότα, για να συγκρίνουν. «Μέχρι νεωτέρας διαταγής απαγορεύεται η κυκλοφορία εις τας οδούς της πόλεως πάσης φύσεως οχημάτων και πεζών. Οι εξελθόντες εις τας οδούς να επανέλθουν αμέσως εις τας οικείας των. Υπ’ όψιν ότι μετά την δύσιν του ηλίου πας κυκλοφορών εις τας οδούς θα πυροβολείται άνευ προειδοποιήσεως». Πριν πενήντα επτά χρόνια! Πας κυκλοφορών θα πυροβολείται άνευ προειδοποιήσεως. «Επιτρέπεται η κυκλοφορία μόνον εις ιατρούς-φαρμακοποιούς. Από σήμερα και μέχρι νεωτέρας κλείνει το Χρηματιστήριον. Απαγορεύεται η ανάληψις καταθέσεων. Απαγορεύεται η αγορά χρυσών λιρών και ξένου συναλλάγματος. Οποιαδήποτε απόπειρα αποκρύψεως εμπόρων τροφίμων θα θεωρηθεί δολιοφθορά. Παρακαλούνται οι πολίτες όπως καταγγέλλουν αμέσως στας αστυνομικάς αρχάς οποιαδήποτε απόπειρα αποκρύψεως. Από σήμερον και μέχρι νεωτέρας διαταγής διακόπτονται τα μαθήματα των σχολείων στοιχειώδους και μέσης εκπαιδεύσεως, ως επίσης και απασών των ανωτάτων σχολών».

Είναι η πρώτη επικοινωνία της δικτατορίας με τον ελληνικό λαό, με αυτόν τον κοφτό, δραματικό, αποτρόπαιο για τα δικαιώματά του τρόπο. Μεσολάβησαν επτά χρόνια, επτά χρόνια καταπίεσης, επτά χρόνια δικτατορίας, επτά χρόνια τα οποία οδήγησαν στα γνωστά αποτελέσματα τα οποία έφεραν την Κύπρο σήμερα να τελεί, έπειτα από την τουρκική θηριωδία της εισβολής, σε κατοχή. Η μοναδική ευρωπαϊκή χώρα που τελεί ακόμη σε κατοχή παραπάνω από το 1/3 του εδάφους της.

Και ήρθε το πέσιμο της αυλαίας, η τελευταία ανακοίνωση του καθεστώτος. Η πρώτη ήταν αυτή που σας διάβασα. Η τελευταία έχει ως εξής. Το στρατιωτικό καθεστώς, πανικόβλητο από τη δραματική αποτυχία του αντεθνικού πραξικοπήματος που διενήργησε στην Κύπρο και εν όψει των τρομερών ευθυνών που αισθάνθηκαν ότι τους περίμεναν, ανακοινώνει το πρωί της 23ης Ιουλίου -η ανακοίνωση βγήκε εδώ από αυτό το κτήριο, τα Παλιά Ανάκτορα όπως τα έλεγαν- πως «Εν όψει των εξαιρετικών περιστάσεων υφ’ ας τελεί η πατρίς, αι Ένοπλαι Δυνάμεις αποφάσισαν να αναθέσουν τη διακυβέρνηση της χώρας εις πολιτικήν κυβέρνησιν». Εις πολιτικήν κυβέρνησιν. Η αυλαία. Η δραματική αποτυχία. Το ασήκωτο τίμημα στο οποίο πρέπει όλοι να συμβάλλουμε, ώστε να μην αποτελέσει οριστικά την τελευταία πράξη του μικρασιατικού δράματος.

Κάτω από αυτές τις συνθήκες το καθεστώς, χαοτικό, παραδίδει την εξουσία εις τους πολιτικούς. Την παραδίδει όμως; Στην πραγματικότητα έγινε μια τελευταία απέλπιδα προσπάθεια να συγκρατήσουν ό,τι μπορούσε να συγκρατηθεί. Τι ήταν αυτό που θέλησαν να συγκρατήσουν; Τι ήταν αυτό που επεχείρησαν να αποτρέψουν; Επεχείρησαν την τελευταία στιγμή, ανεπιτυχώς, να οδηγήσουν σε μία ελεγχόμενη πολιτικοποίηση της καταστάσεως, η οποία ναυάγησε αυθημερόν. Είχαν συμφωνήσει να ορκιστεί Πρωθυπουργός ο Πέτρος Γαρουφαλιάς, ο οποίος είχε δεχτεί. Και είχαν συμφωνήσει ότι η πολιτικοποίηση θα προχωρούσε σε χορήγηση αμνηστίας, σε ανάληψη των Υπουργείων Εθνικής Αμύνης και Δημοσίας Τάξεως από υποδεικνυομένους από το στρατιωτικό καθεστώς Υπουργούς, εκλογές να γίνουν μετά από ένα έτος και βλέπουμε και σε μη επαναφορά αποτάκτων και αποστράτων αξιωματικών.

Η σύσκεψη που έγινε στα Παλαιά Ανάκτορα, εδώ μέσα, στο γραφείο που σήμερα είναι πρωθυπουργικό, απέτρεψε από την πρώτη στιγμή αυτές τις εξελίξεις. Οι κληθέντες πολιτικοί, πρώην Πρωθυπουργοί κοινοβουλευτικοί και πρώην κοινοβουλευτικοί Υπουργοί απέρριψαν διαρρήδην από την πρώτη στιγμή μια τέτοια εξέλιξη και αναζητήθηκε λύση πολιτική. Η λύση που εδόθη είναι γνωστό ότι αφορούσε τον Κωνσταντίνο Καραμανλή και η λύση αυτή δεν είχε να κάνει παρά μόνο με τη βαρύτητα, το κύρος και τον δυναμισμό τού προσώπου αυτού, που κρίθηκε πως θα μπορούσε, υπό αυτές τις συνθήκες, να δαμάσει το χάος το οποίο περιέσφιγγε τη χώρα.

Το χάος που περιέσφιγγε τη χώρα δεν ήταν εκείνης της στιγμής. Οι αποκαταστάσεις που έπρεπε να γίνουν είναι αποκαταστάσεις ζημιών και μιας κρίσης θεσμών που ερχόταν από πολύ παλιά, από τα έγκατα του προηγούμενου αιώνα, από το 1915. Η κρίση των θεσμών ξεκίνησε από τον Εθνικό Διχασμό. Και πάνω στον Εθνικό Διχασμό, πάνω στην αρπαγή της κρίσης των θεσμών, είχαμε μια απίστευτη πολιτική αστάθεια και ασυναρτησία, είχαμε εμφύλιους, είχαμε δικτατορίες, είχαμε διωγμούς, είχαμε πολιτική αστάθεια, είχαμε κυβερνήσεις που σπάνια συμπλήρωναν τον θεσμικό τους χρόνο. Αποκορύφωμα αυτής της κρίσης των θεσμών, αναχρονιστικό, καταπιεστικό, εθνικά ολέθριο αποκορύφωμα της κρίσης των θεσμών, ήταν η δικτατορία της 21ης Απριλίου.

Η αποκατάσταση της δημοκρατίας έγινε με ρυθμούς θεματικούς. Ο Καραμανλής και οι στενότεροι συνεργάτες του με περίσκεψη και αποφασιστικότητα εδραίωσαν τη δημοκρατία, προχώρησαν άμεσα σε εκδόσεις νομοθετικών διαταγμάτων αποκαταστατικών του δημοκρατικού πολιτεύματος πρώτα στη δικαιοσύνη, μετά στο πολίτευμα, μετά στην ανώτατη εκπαίδευση, μετά στη δημόσια διοίκηση και διενεργήθηκαν ταχύτατα τρεις εκλογικές αναμετρήσεις, μετά από δέκα χρόνια παγώματος εκλογών, τον Νοέμβριο του 1974 βουλευτικές εκλογές, τον Δεκέμβριο του 1974 δημοψήφισμα και τον Μάρτιο του 1975 δημοτικές εκλογές. Η αποκατάσταση προχωρούσε με φρενήρεις ρυθμούς και αυτή η περίοδος της αποκαταστάσεως της δημοκρατίας ήταν η πρώτη φορά που από πλευράς θεσμών και προσώπων η χώρα κατάφερνε να ξεφύγει, επαναλαμβάνω, από την αρπαγή της κρίσης των θεσμών, από την πολιτική αστάθεια η οποία τη βασάνιζε από την έναρξη του λεγομένου Εθνικού Διχασμού.

Όταν ο ποιητής Γιώργος Σεφέρης δύο χρόνια πριν πεθάνει αναγκάστηκε από αυτά που ένιωθε και απ’ αυτά που ψυχανεμιζόταν να κάνει την περίφημη δήλωσή του για το καθεστώς και την ανάγκη καταλύσεώς του, τα λόγια του δεν υπήρξαν μόνο μελαγχολικά, γιατί δυστυχώς επαληθεύτηκαν. Τα λόγια του υπήρξαν και σήμερα που τα διαβάζουμε επεξηγηματικά των ιστορικών εξελίξεων.

Στις 28 Μαρτίου του 1969 ο Γιώργος Σεφέρης λέει ανάμεσα σε άλλα: «Στις δικτατορικές καταστάσεις η αρχή μπορεί να μοιάζει εύκολη, όμως η τραγωδία περιμένει αναπότρεπτη στο τέλος. Το δράμα αυτό του τέλους μάς βασανίζει, συνειδητά ή ασυνείδητα, όπως τους παμπάλαιους χορούς του Αισχύλου. Όσο μένει η ανωμαλία, τόσο προχωρεί το κακό».

Τέσσερα χρόνια μετά, το καλοκαίρι του 1973, μετά την αποτυχία του Κινήματος του Ναυτικού, μετά το Πολυτεχνείο, ο Ευάγγελος Αβέρωφ, ο άνθρωπος ο οποίος πρωτοστάτησε στην επιστροφή του Κωνσταντίνου Καραμανλή, του πρωτομάστορα της Μεταπολίτευσης, ήταν κρατούμενος στα κρατητήρια της ΕΑΤ-ΕΣΑ στο Πάρκο Ελευθερίας, εκεί που σήμερα η Πρόεδρος της Δημοκρατίας κατέθεσε στεφάνι. Ως κρατούμενος στο ΕΑΤ-ΕΣΑ, ο Ευάγγελος Αβέρωφ στέλνει επιστολή στον αόρατο δικτάτορα Ιωαννίδη.

Στις 12 Ιουλίου του 1973, Αβέρωφ προς Ιωαννίδη: «Το καθεστώς σας είναι ένα δυναμικό πραγματικό γεγονός. Δεν ανατρέπεται. Καταρρέει με μία α΄ ή β΄ μορφής συμφορά. Μόνο ανήθικοι και απάτριδες μπορούν να εύχονται αυτήν τη συμφορά». Αυτό που βλέπαν πολιτικοί, πνευματικοί άνθρωποι, δεν το έβλεπε το καθεστώς και τα γεγονότα επαληθεύουν αυτές τις δυσοίωνες προβλέψεις.

Παρά ταύτα, αυτό το δραματικό τίμημα στην Κύπρο -που επαναλαμβάνω, ευχόμαστε και προσπαθούμε όλοι να μην αποτελέσει την τελεσίδικη, τελευταία πράξη του μικρασιατικού δράματος, αλλά να υπάρξει λύση ενός κράτους, όπως ελέχθη πρόσφατα και στην Κύπρο- συνοδεύτηκε από μία ανάταση. Στον θρήνο της απώλειας και του βαριού τιμήματος της Κύπρου ορθώθηκε και ένας αίνος -έτσι γίνεται συνήθως στην ελληνική ιστορία, ο θρήνος και ο αίνος είναι παράλληλα, είναι σύγχρονα- και οικοδομήσαμε την πιο περιεκτική, την πιο ανθεκτική, την πιο αξιομνημόνευτη δημοκρατία -με όλα τα σκαμπανεβάσματά της- που είχε ποτέ η Ελλάδα τα τελευταία πενήντα χρόνια.

Και εμείς, κυρίες και κύριοι συνάδελφοι, αυτής της Δημοκρατίας είμαστε λειτουργοί με τις αδυναμίες μας και με τις φιλοδοξίες μας και με τα καλά μας και με τα δυσάρεστά μας και αυτήν την σκυτάλη καλούμαστε να πάμε παραπέρα.

Ο πρωτεργάτης της Μεταπολιτεύσεως Κωνσταντίνος Καραμανλής ορκίστηκε εδώ μέσα, στο Εντευκτήριο, όπως το λέμε σήμερα, στις 4.15΄ τα ξημερώματα της 24ης Ιουλίου. Ορκίστηκε μόνος του την ώρα που υπαρκτές απειλές γενικευμένης σύρραξης με την Τουρκία και εσωτερικού χάους ήταν τεράστιες. Και ενώ το καθεστώς αυτοκαταλύεται υπό το βάρος της εθνικής καταστροφής που το ίδιο προκάλεσε στη μαρτυρική Κύπρο, την ίδια στιγμή ο πολιτικός κόσμος αναλαμβάνει τις ευθύνες διακυβερνήσεως της χώρας μέσα σε ένα κενό εξουσίας.

Για σκεφθείτε τι ευθύνες αναλάμβαναν τότε αυτοί οι άνθρωποι. Και για σκεφθείτε το βάρος εκείνων των ευθυνών. Πόσο σήμερα φαίνεται ασήκωτο στους δικούς μας μαλθακούς ώμους, που η ευθυνοφοβία μάς κατατρύχει και δεν τολμάμε να αναλάβουμε εύκολα ευθύνες και προσπαθούμε να διαχέουμε τις ευθύνες μας! Για σκεφτείτε τι ευθύνες, με κίνδυνο να κατηγορηθούν για εθνική προδοσία. Στο άγνωστο, στο σκοτάδι ήρθε τότε ο Καραμανλής. Στο σκοτάδι ορκίστηκαν οι πρώτοι δέκα Υπουργοί του και σιγά-σιγά αυτό το σκοτάδι το έκαναν φως, γιατί λάτρευαν την ευθύνη και την άρπαξαν και τη μετέτρεψαν σε προοπτική και πρόοδο για τη χώρα. Συνέχισε, λοιπόν, αυτή η πρόοδος και συνέχισε πάνω σε αυτήν την περίοδο, πάνω στη θεμελίωση της Δημοκρατίας.

Δεν ήταν εύκολη η θεμελίωση της Δημοκρατίας. Τους πρώτους μήνες, λίγο πριν τις εκλογές του Νοεμβρίου, όταν τα κόμματα αμήχανα από -εκλογική- αδράνεια δεκαετίας προσπάθησαν να κάνουν μια διακομματική επιτροπή τον Οκτώβριο για να συνεννοηθούν για τη χρήση του τηλεοπτικού χρόνου -όπως γίνεται πάντα, κύριε Υπουργέ, αυτή η επιτροπή η διακομματική για τα δικαιώματα των κομμάτων την προεκλογική περίοδο-, προσήλθε μόνο ο Λεωνίδας Κύρκος από το Κ.Κ.Ε. Εσωτερικού, ο Γεώργιος Ράλλης από τη Νέα Δημοκρατία και ο Ανδρέας Κοκκέβης από την Ένωση Κέντρου. Υπήρχε μια δυσκολία, μια δυσπιστία. Μετά προσήλθε ο Κωνσταντίνος Σημίτης εκ μέρους του ΠΑΣΟΚ και ολοκληρώθηκε ο κύκλος. Δεν ήταν εύκολα τα βήματα προς τη Δημοκρατία. Καραδοκούσε πάντα η απειλή επανόδου του δικτατορικού καθεστώτος, το οποίο σιγά-σιγά με περίσκεψη και σύνεση εξαρθρώθηκε. Και βεβαίως, επαναλαμβάνω, τη σκυτάλη την πήραν από το χάος και όχι από κάποιο καθεστώς λιγότερο ή περισσότερο όρθιο.

Η πρώτη απόφαση που έλαβε το Υπουργικό Συμβούλιο το απόγευμα της 24ης Ιουλίου ήταν η κατάργηση του Στρατοπέδου της Γιάρου, η απόλυση όλων των πολιτικών κρατουμένων και η απόδοση της ελληνικής ιθαγένειας σε όσους την είχαν στερηθεί μετά το 1967. Η διαφωνία από ποινικό αδίκημα, κυρίες και κύριοι συνάδελφοι, γίνεται δικαίωμα και μάλιστα συνταγματικό. Και προσέξτε το αυτό. Στέκομαι ιδιαίτερα στο υπέρτατο σε μια κοινοβουλευτική δημοκρατία δικαίωμα της διαφωνίας για να υπογραμμίσω πως δεν είναι ανάγκη να εκλαμβάνεται ως υποχρέωση διαφωνίας. Έχουμε δικαίωμα διαφωνίας. Αν μας ακούνε κάποιοι, μπορεί να νομίζουν ότι έχουμε υποχρέωση διαφωνίας. Δεν έχουμε υποχρέωση διαφωνίας. Έχουμε δικαίωμα. Πότε-πότε πρέπει και να συμφωνούμε.

Και θέλω, επίσης, να υπογραμμίσω ότι στο Κοινοβούλιο καθημερινά η διαφωνία, η ένταση και η συνεννόηση διεκδικούν τον χώρο τους, όπως το ίδιο συμβαίνει ανάμεσα στην ηπιότητα και την ένταση. Γιατί τα θεσμικά αποθέματα του ελεύθερου κοινοβουλευτικού πολιτεύματος για λύσεις μπορεί να είναι ανεξάντλητα μόνο εάν συνδυάζονται με την υπ’ αριθμόν 1 πολύτιμη παρακαταθήκη της σημερινής επετείου, την υπευθυνότητα.

Η Δημοκρατία, κυρίες και κύριοι, που η δική μου γενιά απήλαυσε με όλα τα σκαμπανεβάσματά της, είναι ένα δύσκολο πολίτευμα. Σας εξήγησα, νομίζω, γιατί. Γιατί θέλει διαρκώς αγώνα να το προστατεύεις. Στην πολιτική συνήθως όσα δεν μας ενθουσιάζουν είναι τα σωστά και όσα είναι σωστά δεν μας ενθουσιάζουν. Και επίσης, αυτό που πολεμούν κάποιοι στην πολιτική, το πολεμούν γιατί το βλέπουν όπως είναι, ενώ αυτό που υπερασπίζονται το υπερασπίζονται γιατί το βλέπουν όπως θα ήθελαν να είναι. Γιατί λέω αυτά τα δύο ρητά; Γιατί δείχνει πόσο ευάλωτη μπορεί να είναι η Δημοκρατία έναντι της δημαγωγίας, του λαϊκισμού, έναντι του βολονταρισμού. Η Δημοκρατία θέλει και φιλοδοξία και όραμα, αλλά θέλει και να είσαι ρεαλιστής και προσγειωμένος.

Τη σημερινή επέτειο το ελληνικό Κοινοβούλιο την τιμά. Κι αν έκανα αυτήν την παρέμβαση, ήθελα να την κάνω για να τονίσω το ανεξάντλητο των δυνατοτήτων μας, όπως ανεξάντλητες δυνατότητες είχαν και οι τότε πρωτομάστορες της Δημοκρατίας, αρκεί με τις διαφωνίες μας, με τις ενστάσεις μας να συμβαδίζει και η υπευθυνότητα.

Την ημέρα των εκλογών -και κλείνω εδώ- στην εφημερίδα «ΤΟ ΒΗΜΑ», στις 17 Νοεμβρίου του 1974, στην πρώτη σελίδα ο περίφημος επιφυλλιδογράφος Παύλος Παλαιολόγος δημοσίευσε ένα άρθρο. Το άρθρο αυτό είχε τίτλο: «Ψηφίζω, άρα υπάρχω». Γράφει ο Παύλος Παλαιολόγος για τον απλό, ίσως απλοϊκό, ψηφοφόρο εκείνης της μέρας:

«Με την πολυσέλιδη φλυαρία της εφημερίδος στο χέρι, με κλειστά χείλη ο ίδιος, βαδίζει αμίλητος στον χώρο όπου οι νόμιμοι φύλακες της γνησιότητος του δημοσίου φρονήματος φρουρούν το ανοιχτό στόμιο της κάλπης.

Πόσο πιο ψηλός αισθάνεσαι σε τέτοιες ώρες… Συγγραφέας της μέλλουσας ιστορίας του τόπου, κάνεις νοερά το σημείο του σταυρού και αφήνεις να πέσει στην κάλπη υλοποιημένη η φωνή σου.

Βαδίζουμε με το χέρι στην καρδιά. Ίσως να μην πρέπει. Στο μυαλό ανήκει ο λόγος όταν πηγαίνεις να εκλέξεις τον οδηγό της χώρας. Έτσι, όμως, το ΄χουμε εμείς εδώ. Ψηφίζουμε με την καρδιά και όχι με τη σκέψη. Συμπάθειες και αντιπάθειες αναπηδούν από τις κάλπες. Αλλά, τι νόμισες; Δεν θα το κάνουμε βορά για να ψηφίσουμε με ψυχρή σκέψη. Σπάνιο το είδος στις αγορές του Νότου. Από την καρδιά πηγάζει η δική μας ψήφος. Ο Θεός της Ελλάδος, ταλαιπωρημένος από τις υπερωρίες του, να βοηθήσει ώστε το βραδάκι, όταν αρχίσει η διαλογή, σωστός να είναι ο λόγος - αίσθημα που θα αναπηδήσει από τις κάλπες».

(Στο σημείο αυτό ο Πρόεδρος της Βουλής κ. Κωνσταντίνος Τασούλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον Πρόεδρο της Βουλής, τον κ. Τασούλα.

Τον λόγο τώρα έχει ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Πρόεδρε της Βουλής, κύριε Υπουργέ, πενήντα χρόνια δημοκρατικού πολιτεύματος συμπληρώνονται σήμερα, η πιο μακρά περίοδος κοινοβουλευτικής δημοκρατίας και πολιτικής σταθερότητας στη χώρα μας. Και το γεγονός αυτό νομίζω ότι αξίζει και οφείλουμε να καταθέσουμε ότι αποτελεί μία σημαντική κατάκτηση του ελληνικού λαού.

Σήμερα τιμούμε, πρώτα από όλα, όλες και όλους που πάλεψαν, που αντιστάθηκαν ενάντια στη χούντα των Συνταγματαρχών και αγωνίστηκαν για την αποκατάσταση της δημοκρατίας, τους χιλιάδες αγωνιστές και αγωνίστριες που βασανίστηκαν, που εκτοπίστηκαν, που φυλακίστηκαν, που θυσίασαν ακόμα και την ίδια τους τη ζωή για τη δημοκρατία, τους δημοκράτες, τους αριστερούς, τους πατριώτες, τους Έλληνες και τις Ελληνίδες και δηλώνουμε ότι οι πράξεις τους θα αποτελούν πάντα φωτεινό παράδειγμα για μια κοινωνία δίκαιη, ελεύθερη και ανθρώπινη και δεσμευόμαστε ότι θα υπηρετήσουμε αυτούς τους στόχους.

Η σημερινή επέτειος, όμως, είναι και μία διαρκής υπενθύμιση των κινδύνων του φασισμού, των απειλών κατά της δημοκρατίας και των επιπτώσεών τους, αλλά και της αξίας της δημοκρατίας και της αξίας των ατομικών δικαιωμάτων. Και βλέποντας τις πολιτικές εξελίξεις και στην Ευρώπη, αλλά και στη χώρα μας, την άνοδο της Ακροδεξιάς και των νεοναζί, τις ιαχές του μίσους, του φόβου, της βίας οφείλουμε να επιβεβαιώσουμε, αλλά και να υπενθυμίσουμε προς όλη την κοινωνία και ιδιαίτερα προς τη νέα γενιά ότι ο αγώνας για τη δημοκρατία και την ελευθερία δεν σταματάει ποτέ.

Η σημερινή ημέρα, όμως, είναι και μία γιορτή της αντίστασης, μία υπενθύμιση της αξίας της κοινωνικής αντίστασης, γιατί η αντίσταση του ελληνικού λαού είναι αυτή η οποία δοξάστηκε στον αντιδικτατορικό αγώνα, γιατί η αντίσταση αποτέλεσε την προϋπόθεση προόδου. Και αυτό οφείλουμε να το υπενθυμίζουμε σήμερα, που το σύστημα εξουσίας καλεί τους πολίτες και ιδιαίτερα τη νέα γενιά σε συμβιβασμό, σε περιορισμένες προσδοκίες, σε υπόκλιση σε πελατειακές σχέσεις και σε ατομική λύση. Γι’ αυτό και μεθοδευμένα πολλές φορές αποσιωπάται η αξία, αλλά και ο ρόλος της αντίστασης στην ανατροπή της χούντας και στην κοινωνική πρόοδο.

Και για αυτόν τον λόγο οφείλουμε να διατηρούμε και να αναδεικνύουμε τους μαρτυρικούς τόπους της Γυάρου και της Μακρονήσου και να μην επιτρέπουμε την απώλεια της ιστορικής μνήμης, αλλά και την αποϊδεολογικοποίηση της αντιδικτατορικής πάλης.

Κυρίες και κύριοι Βουλευτές, πενήντα χρόνια από την αποκατάσταση της δημοκρατίας αποτελεί χρέος μας να μη λησμονούμε τους αγώνες του λαού μας για «Ψωμί, Παιδεία, Ελευθερία». Η Μεταπολίτευση δεν αποτέλεσε μόνο την πολιτική στιγμή της αποκατάστασης της δημοκρατίας, δηλαδή της επιβεβαίωσης και της κατοχύρωσης της καθολικής λαϊκής βούλησης για δημοκρατικό πολίτευμα και ατομικά δικαιώματα. Παράλληλα, αποτέλεσε και την πολιτική στιγμή κατοχύρωσης της αξίας και του ρόλου των δημόσιων αγαθών, του κοινωνικού κράτους και του κράτους δικαίου, αλλά και τις αξίες της πολιτικής και της αξίας της συμμετοχής στην πολιτική των πολιτών που κινητοποίησε εκείνη την περίοδο και τις κοινωνικές και τις παραγωγικές δυνάμεις της χώρας.

Και τα πρώτα χρόνια μετά τη Μεταπολίτευση οι κυβερνήσεις εκφράζοντας και αποτυπώνοντας το παλλαϊκό κοινωνικό αίσθημα συναγωνίστηκαν σε δημοκρατικές μεταρρυθμίσεις και στην ολοκλήρωση μεταρρυθμίσεων κράτους δικαίου, φέρνοντάς μας πιο κοντά στο ευρωπαϊκό κεκτημένο πολύ πριν από τις ευρωπαϊκές υποχρεώσεις στα θέματα θεσμών.

Η Μεταπολίτευση αποτέλεσε μία ιστορική περίοδο τομών, μετασχηματισμών, υπερβάσεων και επιτυχιών, αλλά ταυτόχρονα και χαμένων ευκαιριών, συμβιβασμών, ελλειμμάτων και ανεπαρκειών. Δεν ήταν και δεν είναι μία γραμμική πορεία και δυστυχώς δεν είναι μία αύξουσα συνάρτηση. Η Μεταπολίτευση χαρακτηρίστηκε από μεγάλες τομές, όπως το Προοδευτικό Σύνταγμα του 1975, που ακόμα συζητείται και είναι βασικό στοιχείο της πολιτικής συζήτησης και των αντιθέσεων και των κομμάτων, τη νομιμοποίηση του Κομμουνιστικού Κόμματος Ελλάδας από την κυβέρνηση εθνικής ενότητας του Κωνσταντίνου Καραμανλή, αλλά και την αναγνώριση της εθνικής αντίστασης από την κυβέρνηση του ΠΑΣΟΚ και του Ανδρέα Παπανδρέου. Χαρακτηρίστηκε από την ένταξη, αλλά και την ευρωπαϊκή πορεία της χώρας, από τη μεγάλη πολιτική αλλαγή του 1981, που κατοχύρωσε την επικράτηση του τρίπτυχου εθνική ανεξαρτησία, λαϊκή κυριαρχία, κοινωνική απελευθέρωση που αντικατόπτριζε την κατοχύρωση των αξιών που υπήρχαν μέσα στην κοινωνία και στην κοινωνική συνείδηση, αλλά και με τη θεμελίωση του κοινωνικού κράτους με κεντρικό υπόδειγμα το Εθνικό Σύστημα Υγείας, που ξαναγίνεται επίκαιρο στις μέρες μας, αλλά και της βασικής αξίας της κοινωνικής δικαιοσύνης για την Ελλάδα των μη προνομιούχων. Και πρόσφατα, όμως, η έξοδος από τα μνημόνια από την κυβέρνηση του ΣΥΡΙΖΑ, αλλά και η Συμφωνία των Πρεσπών αποτέλεσαν μεγάλες πολιτικές τομές που επιβεβαίωσαν και κατοχύρωσαν την αξία της πολιτικής.

Από την άλλη πλευρά, η Μεταπολίτευση είναι άρρηκτα συνδεδεμένη με μια διπλή τραγωδία για τον ελληνισμό, την τουρκική εισβολή στην Κύπρο και την de facto διχοτόμηση του νησιού που παραμένει πενήντα χρόνια, που αποτελεί αποτύπωμα της χούντας. Ταυτόχρονα, όμως, κηλίδωσαν τη δημοκρατία μας οι πελατειακές σχέσεις, η αναξιοκρατία, η αδιαφάνεια, η επικράτηση της κομματοκρατίας -κομματικοκρατίας θα έλεγε κάποιος- η διαφθορά, η οικονομική και η κοινωνική χρεοκοπία που ζήσαμε.

Πρέπει όλοι μας να αναρωτηθούμε αν σημαίνει κάτι πλέον η Μεταπολίτευση για τους νέους μας, αν συνεχίζει να συνδέεται με τις αξίες της προόδου και της δημοκρατίας, γιατί η κοινωνία και ιδιαίτερα η νεολαία βιώνει μία ύφεση και ως προς την πρόσβαση στα αγαθά της προόδου, αλλά και ύφεση προσδοκιών. Κάνοντας σήμερα έναν απολογισμό οφείλουμε να σημειώσουμε ότι το πολιτικό σύστημα ανταποκρίνεται όλο και λιγότερο στις μεγάλες τομές που εισήγαγε η Μεταπολίτευση τη δημοκρατία, τους θεσμούς της, τη διαφάνεια, το κράτους δικαίου, την ισότιμη πρόσβαση των πολιτών στα δημόσια αγαθά και στο δικαίωμα στην ευημερία. Η ελληνική κοινωνία εμφανίζει μία αξιοσημείωτη και επικίνδυνη υποχώρηση αξιών, μία συντηρητική αρκετές φορές και αναχρονιστική υποχώρηση στο πεδίο των ιδεών.

Σήμερα ζούμε την κυριαρχία της οικονομικής εξουσίας, των συμφερόντων πάνω στην πολιτική που απλά τα υπηρετεί. Το σύστημα εξουσίας έβαλε στο στόχαστρο την πολιτική, την εκδικήθηκε, γιατί κινδύνευε και κινδυνεύει από αυτή, την απαξίωσε γιατί είναι προφανές ότι μόνο η πολιτική μπορεί να αμφισβητήσει την αναπαραγωγή ενός άδικου συστήματος εξουσίας. Και δυστυχώς, έχουμε πολλά στοιχεία για το ότι η δημοκρατία μας αδυνατίζει. Απομακρυνόμαστε από το ευρωπαϊκό κεκτημένο και στο κράτος δικαίου και στην προστασία των ατομικών δικαιωμάτων. Η πολιτική βρίσκεται στο ναδίρ της αξιοπιστίας. Οι πολλαπλές παραβιάσεις του κράτους δικαίου, η απαξίωση του Συντάγματος που καταγράφονται και στο ψήφισμα του Ευρωκοινοβουλίου, αλλά και σε πλείστες άλλες αποφάσεις τροφοδοτούν την περαιτέρω απαξίωση των λειτουργιών της πολιτείας, αλλά και απολίτικες, αντιπολιτικές σκοταδιστικές, αναχρονιστικές και ακροδεξιές στάσεις και συμπεριφορές, που τις βιώνουμε και μέσα στη Βουλή και τα αποτελέσματα τα βιώνει, δυστυχώς, στο σύνολό της ελληνική κοινωνία.

Απόδειξη αυτής της, αν θέλετε, αδυναμίας της Ελληνικής Δημοκρατίας είναι η αποχή ρεκόρ στις ευρωεκλογές, που αποτελεί μία ηχηρή αποδοκιμασία του πολιτικού συστήματος και δυστυχώς προμηνύει ή επισημαίνει σε όλους μας τον κίνδυνο ρήξεων στην κοινωνική συνοχή με επικίνδυνα κοινωνικά φαινόμενα.

Κυρίες και κύριοι Βουλευτές, η πολιτική πρέπει να ανακτήσει την αξιοπιστία της, την εμπιστοσύνη των πολιτών και της κοινωνίας, κυρίως των νέων, που αποτελούν το μέλλον της πατρίδας μας. Ιδιαίτερα σήμερα που οι γεωπολιτικές αλλαγές, η δημογραφική κρίση, αλλά και η επερχόμενη κλιματική καταστροφή θέτουν νέες, υψηλότερες απαιτήσεις για ενίσχυση της πολιτείας και της επάρκειας της, ενώ δυστυχώς στην Ελλάδα ζούμε το αντίθετο. Ταυτόχρονα, όμως, οι συνθήκες απαιτούν και ένα νέο, καινοτόμο, παραγωγικό μοντέλο, έναν τομέα στον οποίο οφείλουμε να πούμε ότι δεν έχουμε επιδείξει στη Μεταπολίτευση σημαντικές επιτυχίες και αποτελεσματικότητα και σύγκλιση με την Ευρώπη.

Και όπως απέδειξε η Μεταπολίτευση, αλλά και οι θετικές της στιγμές η πολιτική οφείλει να εμπνεύσει και να κινητοποιήσει την ελληνική κοινωνία. Οφείλουμε να πατήσουμε γερά στις αξίες της Μεταπολίτευσης. Η ειρήνη, η δημοκρατία, η αλληλεγγύη, ο πολιτισμός, η προστασία των δημόσιων και κοινωνικών αγαθών είναι απαραίτητες προϋποθέσεις για ένα κοινωνικά δίκαιο, αλλά και ένα ισχυρό κράτος. Η απάντηση στις προκλήσεις που αντιμετωπίζει η χώρα μας σήμερα απαιτεί αλλαγή πολιτικής με βαθιές μεταρρυθμίσεις και υπεράσπιση των αξιών της δημοκρατίας.

Μόνο και μόνο τότε μπορεί να εξασφαλιστεί μια βιώσιμη πορεία για τη χώρα βασισμένη σε αυτές τις αρχές της αλληλεγγύης, της δικαιοσύνης αλλά και της αειφορίας. Μόνο και μόνο τότε θα πάψει η νέα γενιά να φεύγει από την Ελλάδα και θα επανέλθει η βεβαιότητα της Μεταπολίτευσης ότι οι νεότερες γενιές θα ζουν καλύτερα από τις παλιότερες.

Γιατί μια κριτική ματιά στα πενήντα χρόνια της Μεταπολίτευσης μας δείχνει ότι οι θετικές στιγμές και οι κατακτήσεις της Ελληνικής Δημοκρατίας στηρίχθηκαν σε αυτές τις αξίες, ενώ οι αρνητικές στιγμές εκμεταλλεύτηκαν την υποχώρηση αυτών των αξιών, αλλά και την υποχώρηση της πολιτικής.

Κυρίες και κύριοι Βουλευτές, σήμερα το κράτος δικαίου εμφανίζεται αποδυναμωμένο μετά το σκάνδαλο των παρακολουθήσεων, την έλλειψη πολυφωνίας των μέσων ενημέρωσης, τη βραδύτητα στην απονομή δικαιοσύνης, την τραγωδία των Τεμπών, τις επιθέσεις και τη στοχοποίηση των ανεξάρτητων αρχών, τη διαρροή προσωπικών δεδομένων και τη χρήση τους για ψηφοθηρικούς σκοπούς.

Το σκάνδαλο των υποκλοπών στιγματίζει τη δημοκρατία μας όσο δεν αποδίδονται ευθύνες και δυστυχώς συνδέεται με θέματα εθνικής ασφάλειας, εφόσον επιβεβαιωμένα αφορούσε και την ηγεσία του στρατού. Πρέπει, νομίζω, να καταλάβουμε όλοι και όλες ότι από την υποβάθμιση του κράτους δικαίου και την απαξίωση της πολιτικής επωφελούνται μόνο οι μισαλλόδοξες και ακραίες φωνές. Και όπως σταθερά προτείνει ο Οργανισμός Ηνωμένων Εθνών στους στόχους βιώσιμης ανάπτυξης και στους δείκτες για τη βιώσιμη ανάπτυξη στις μεγάλες κρίσεις και αβεβαιότητες του μέλλοντος, χρειαζόμαστε μια κοινωνία ενεργών πολιτών και όχι απομονωμένων στην ατομικότητα ή στη μοναξιά των μέσων κοινωνικής δικτύωσης.

Μπροστά, λοιπόν, σε αυτές τις νέες μεγάλες αβεβαιότητες αλλά και στις απαιτήσεις που έχει η χώρα και η κοινωνία και η οικονομία οφείλουμε όλοι και όλες να εργαστούμε για μία προοδευτική διέξοδο της χώρας μας. Αυτό ήταν το μήνυμα της Μεταπολίτευσης. Οι αξίες της προόδου μαζί με τις αξίες προφανώς αναπόσπαστα της δημοκρατίας -που για μας είναι ένα και το αυτό- ενέπνευσαν και στήριξαν τον αντιδικτατορικό αγώνα. Αυτό ήταν το μήνυμα της Μεταπολίτευσης. Αυτό ήταν το μήνυμα της θυσίας των αγωνιστών της αντιδικτατορικής αντίστασης.

Τιμούμε τη μνήμη τους. Δεσμευόμαστε για την υποστήριξη των αξιών της δημοκρατίας, της ελευθερίας και του κράτους δικαίου.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κ. Φάμελλο.

Θα δώσω τώρα τον λόγο στον Πρόεδρο της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Νικόλαο Ανδρουλάκη.

Παρακαλώ κύριε Πρόεδρε, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, συμπληρώνονται σήμερα πενήντα χρόνια από την αποκατάσταση της δημοκρατίας. Η 24η Ιουλίου του 1974 σηματοδοτεί ταυτόχρονα τη λυτρωτική έξοδο της χώρας από την επταετή στρατιωτική δικτατορία των συνταγματαρχών και την έναρξη μιας πορείας προς ένα μέλλον ευημερίας, ισότητας και ελευθερίας.

Πρόκειται για μια τομή στην πολιτική ιστορία του τόπου και στη συνείδηση της ελληνικής κοινωνίας σε σημείο που σήμερα κανείς δεν μπορεί να διανοηθεί μια ζωή χωρίς δημοκρατικούς θεσμούς, χωρίς ίσα δικαιώματα και ελευθερίες. Αυτό όμως συγχρόνως έχει ένα μεγάλο μειονέκτημα. Πολλές φορές υποτιμούμε κινδύνους που μπορούν να ανατρέψουν αυτήν την εμπεδωμένη μας βεβαιότητα.

Κάθε επέτειος είναι και μια υπενθύμιση. Δεν πρέπει συνεπώς να ξεχνάμε τις τραγωδίες που γέννησαν την Γ΄ Ελληνική Δημοκρατία. Δεν πρέπει να ξεχνάμε την εξέγερση του Πολυτεχνείου, που άναψε τη σπίθα και άνοιξε το δρόμο για μια Ελλάδα χωρίς δικτατορία. Οι νεκροί του Πολυτεχνείου, οι νεκροί εκείνης της σκοτεινής περιόδου είναι οι πραγματικοί μάρτυρες της Γ΄ Ελληνικής Δημοκρατίας. Γιατί η σύγχρονη Ελλάδα γεννήθηκε από την εξέγερση του Πολυτεχνείου και την ηρωική θυσία όσων αγωνίστηκαν και αντιστάθηκαν ενάντια στη χούντα εντός και εκτός της χώρας.

Δεν πρέπει όμως να ξεχάσουμε και ποτέ και δεν θα ξεχάσουμε ποτέ τον Αττίλα, τη βάρβαρη εισβολή στην Κύπρο, την ανοιχτή πληγή που ακόμα δεν έχει επουλωθεί και αποτελεί μια προδοτική κληρονομιά που μας άφησε πίσω η επταετής δικτατορία. Στις 20 Ιουλίου του 1974 τέσσερις μέρες πριν την αποκατάσταση της δημοκρατίας η κυπριακή τραγωδία χαράχτηκε βαθιά στην εθνική και δημοκρατική συνείδηση του τόπου. Έγινε μέρος της ταυτότητάς μας. Το προδοτικό πραξικόπημα, η παράνομη τουρκική εισβολή, η κατοχή της Μεγαλονήσου είναι γενετικά στοιχεία της Γ΄ Ελληνικής Δημοκρατίας, της ιστορικής μας συνείδησης.

Έχει, λοιπόν, σημασία σήμερα να βρισκόμαστε σε εγρήγορση ειδικά σε μια περίοδο ιστορική που αναθεωρητές ηγέτες, όπως ο Ερντογάν, επιμένουν στη διχοτόμηση και στην ίδρυση δύο κρατών στην Κύπρο. Αυτό δεν πρέπει να συμβεί ποτέ.

Οφείλουμε να είμαστε ξεκάθαροι όλοι ότι δεν θα ανεχθούμε καμμία πρόκληση, όπως αυτή που έγινε ακόμη και τη μέρα της μαύρης επετείου, όταν ο Ερντογάν βάπτισε τον αιματοβαμμένο Αττίλα ως ειρηνευτική επιχείρηση. Να μη δεχθούμε καμμία πολιτική διχοτόμησης του νησιού από μία χώρα που δεν σέβεται το Διεθνές Δίκαιο, παραβιάζει τα ανθρώπινα δικαιώματα στο εσωτερικό της και βέβαια παραβιάζει και κυριαρχικά δικαιώματα γειτονικών χωρών.

Συνάδελφοι, αυτές τις μέρες για τα πενήντα χρόνια από τη μαύρη αυτή επέτειο της κυπριακής τραγωδίας γράφτηκαν πάρα πολλά. Κάποιοι είναι προφανές ότι θέλουν να ξαναγράψουν την ιστορία. Όμως σε αυτήν τους την προσπάθεια βρίσκουν σθεναρό εμπόδιο, την ιστορική μνήμη του ελληνικού λαού. Ο βασικός λόγος που έμεινε στην ιστορία η φράση του Ανδρέα Παπανδρέου ότι η Ελλάδα ανήκει στους Έλληνες, είναι γιατί κάθε Έλληνας και κάθε Ελληνίδα εκείνα τα χρόνια γνώριζε τη βαρβαρότητα της αγγλικής κατοχής στην Κύπρο, τον ρόλο των Αμερικανών στο ξενοκίνητο πραξικόπημα και άλλων ισχυρών του κόσμου απέναντι στα εθνικά μας δίκαια.

Κυρίες και κύριοι συνάδελφοι, το κόμμα μας, το ΠΑΣΟΚ, καθόρισε εν πολλοίς το κοινωνικό κεκτημένο της Μεταπολίτευσης. Σε εκείνη την Ελλάδα που έβγαινε ξανά η κοινωνία στο φως μετά το σκοτάδι της χούντας, το 40% του εργατικού δυναμικού ήταν αγρότες και ένας στους τρεις είχε τη στοιχειώδη εκπαίδευση. Παρά το δυσμενές παγκόσμιο οικονομικό περιβάλλον, τη ραγδαία αλλαγή νομισματικής ιδίως πολιτικής των ΗΠΑ και τις δύο σοβαρές πετρελαϊκές κρίσεις που είχαν προηγηθεί, οι πρώτες κυβερνήσεις του Ανδρέα Παπανδρέου εγκαινίασαν μία περίοδο επέκτασης του κοινωνικού κράτους που ενίσχυσε το αίσθημα απελευθέρωσης του πολίτη με κοινωνικούς και οικονομικούς όρους.

Εμπεδώθηκε για πρώτη φορά μεταπολεμικά η ραγδαία ανοδική κοινωνική κινητικότητα με αποτέλεσμα τις πολλές ευκαιρίες για τις νεότερες γενιές και τη μείωση των ανισοτήτων. Οι μη προνομιούχοι και τα μικρομεσαία στρώματα απέκτησαν προοπτική για μια καλύτερη ζωή. Πετύχαμε ως χώρα κάθε γενιά να ζει καλύτερα από την προηγούμενη. Δώσαμε αξία στον πολίτη ανεξάρτητα από τις πολιτικές του πεποιθήσεις, κάτι που δεν υπήρχε τα μετεμφυλιακά χρόνια. Και μαζί με τον πολίτη η ίδια μας η πατρίδα απελευθερώθηκε από τα δεσμά της υστέρησης και της εξάρτησης.

Το 1982 υπήρξε η αύξηση του κατώτατου μισθού. Οι εργαζόμενοι μετά από πάρα πολλά χρόνια είδαν ουσιαστική ενίσχυση των εισοδημάτων τους, όπως και ο αγροτικός κόσμος που είδε παραγωγή με αξιοπρέπεια. Η επέκταση της συνταξιοδοτικής προστασίας σε ευάλωτες κοινωνικές κατηγορίες ενίσχυσε το δικαίωμα και το αίσθημα της συνοχής και της δικαιοσύνης. Με τις αλλαγές στην πρωτοβάθμια, δευτεροβάθμια και ανώτατη εκπαίδευση εκδημοκρατίστηκε η δημόσια παιδεία και απέκτησαν πρόσβαση μεγάλα τμήματα του ελληνικού πληθυσμού. Και πάνω απ’ όλα με τη δημιουργία του Εθνικού Συστήματος Υγείας το ΠΑΣΟΚ έβαλε ανεξίτηλα τη σφραγίδα του στο κοινωνικό κεκτημένο της Μεταπολίτευσης, κάνοντας τη δημόσια υγεία προτεραιότητα, κάτι που σήμερα υποβαθμίζεται.

Ο Ανδρέας Παπανδρέου έλεγε ότι «μπροστά στην αρρώστια και τον θάνατο δεν υπάρχουν πλούσιοι και φτωχοί». Και πράγματι πετύχαμε κανείς να μη μένει πίσω, κανείς να μη μένει μόνος του, όλοι μαζί, όλοι μπροστά.

Επίσης, με την αναθεώρηση του οικογενειακού δικαίου και την ενίσχυση των δικαιωμάτων των γυναικών έγινε πράξη η ολόπλευρη χειραφέτηση του ελληνικού λαού. Σήμερα έχουμε ανάγκη από μια νέα Μεταπολίτευση, μια νέα ουσιαστική αλλαγή που θα ανοίξει νέα σελίδα στον τόπο έπειτα από μια δεκαετία πολλαπλών επώδυνων κρίσεων, να δώσει ξανά πίστη στον ελληνικό λαό για μια νέα γενιά που θα μπορεί να είναι ανταγωνιστική με ελπίδα και που θα ξαναβάλει στο επίκεντρο η πολιτική μας τους μη προνομιούχους της εποχής.

Κυρίες και κύριοι συνάδελφοι, στα πενήντα χρόνια που μεσολάβησαν η χώρα μας χάραξε μια νέα πορεία με μεγάλα θεσμικά και κοινωνικά επιτεύγματα αλλά και με ελλείψεις, λάθη και αστοχίες. Πρέπει να κάνουμε όλοι την αυτοκριτική μας. Πρέπει να αντιμετωπίσουμε με θάρρος τα προβλήματα του ελληνικού κράτους, της δημόσιας διοίκησης, ώστε να μπορούμε να βρούμε το βηματισμό μας σε ένα νέο παγκόσμιο σκηνικό που διαμορφώνεται συνεχώς.

Έχουμε ανάγκη από πολιτικές που θωρακίζουν το κράτος δικαίου, που εγγυώνται την ενίσχυση των θεσμών και τη διάκριση των εξουσιών. Πολιτικές που ενισχύουν και οικοδομούν ένα μοντέρνο κοινωνικό κράτος υψηλής ποιότητας στο δημόσιο σύστημα παιδείας και στο δημόσιο σύστημα υγείας. Πολιτικές που προωθούν τη δίκαιη «πράσινη» μετάβαση η οποία θα στηριχθεί σε ένα εκτεταμένο δίκτυο υψηλής διασυνδεσιμότητας που θα εγγυηθεί την ενεργειακή ασφάλεια της χώρας, το χαμηλό κόστος παραγωγής και την καταπολέμηση της ενεργειακής φτώχειας. Πολιτικές που θα συγκρούονται με ισχυρά οικονομικά συμφέροντα, με ολιγοπώλια, με πελατειακές σχέσεις της εκάστοτε κυβέρνησης, που θα διασφαλίζουν τα δικαιώματα των εργαζομένων και την ευημερία τους, που θα προωθούν ένα παραγωγικό μοντέλο που θα εγγυάται την ανθεκτικότητα και τη βιωσιμότητα της ελληνικής κοινωνίας και όχι σε κάθε παγκόσμια αναταραχή ο λαός μας να βιώνει τις χειρότερες επιπτώσεις σε όλη την Ευρώπη.

Όλα αυτά όμως είναι δυνατόν να επιτευχθούν μόνο στο πλαίσιο μιας κοινωνικής και πολιτικής Ευρώπης, μιας Ένωσης που προωθεί την αλληλεγγύη και τη σύγκλιση μεταξύ των ευρωπαϊκών κοινωνιών αντιμετωπίζοντας την οικονομική, γεωπολιτική και κλιματική ανασφάλεια. Γιατί είναι πάνω από όλα χρέος μας να εγγυηθούμε ένα μέλλον κοινωνικής δικαιοσύνης και εθνικής αξιοπρέπειας για όλους, τη μεσαία τάξη και τους πιο ευάλωτους πολίτες.

Χωρίς αμφιβολία στα πενήντα χρόνια ύπαρξης της Γ΄ Ελληνικής Δημοκρατίας συναντήσαμε πολλά στο δρόμο μας μικρές και μεγάλες περιπέτειες. Τα όσα συνέβησαν τις προηγούμενες πέντε δεκαετίες έχουν πολλά να μας διδάξουν σε πολιτικό, κοινωνικό, οικονομικό και εθνικό επίπεδο. Όμως το κυριότερο μάθημα που πήραμε αυτά τα χρόνια είναι ότι δεν μπορούμε πλέον να υποστηρίζουμε απερίσκεπτα και ελαφρά την καρδία ότι στην Ελλάδα, στην Ευρώπη και στη Δύση συνολικά το μέλλον της δημοκρατίας είναι δεδομένο και προδιαγεγραμμένο. Αυτή πλέον η αντίληψη είναι απαρχαιωμένη, είναι ξεπερασμένη. Αυτά που συμβαίνουν τα τελευταία χρόνια ακόμη και στις ισχυρότερες χώρες του κόσμου δείχνουν ότι είναι μονόδρομος να αγωνιζόμαστε καθημερινά για τη θωράκιση των δημοκρατικών θεσμών ατομικά και συλλογικά.

Σε μια εποχή πολλαπλών κρίσεων, πολεμικών συγκρούσεων, αναθεωρητικών δυνάμεων οι κίνδυνοι που απειλούν το δημοκρατικό πολίτευμα είναι αυξημένοι και δεν μπορούμε να στρουθοκαμηλίζουμε. Αφ’ ενός έχουμε χρέος να προστατεύσουμε τη δημοκρατία τόσο από τις σύγχρονες αντιδημοκρατικές ακροδεξιές δυνάμεις που συνεχώς αυξάνουν την επιρροή τους και αμφισβητούν ανοιχτά την εύρυθμη λειτουργία των θεσμών αλλά αφ’ ετέρου -και θέλω να σταθούμε ιδιαίτερα σε αυτό- πρέπει όλοι μας, κάθε Βουλευτής και κάθε Έλληνας πολίτης να κρίνει αυστηρά όλες και τις δημοκρατικά εκλεγμένες κυβερνήσεις, οι οποίες σε όλη τη Δύση και στη χώρα μας στον βωμό της συγκράτησης της εξουσίας έχουν χρησιμοποιήσει και αθέμιτα μέσα που πολλές φορές προσβάλλουν τον πυρήνα της δημοκρατικής λειτουργίας του πολιτεύματος και τον μέγιστο σεβασμό στα ανθρώπινα δικαιώματα που πρέπει να έχουμε κατακτήσει σε όλη την Ευρωπαϊκή Ένωση.

Πρέπει, λοιπόν, να κρίνουμε αυστηρά πολιτικές που αυξάνουν τις ανισότητες, επιταχύνουν την κλιματική κρίση, υποβαθμίζουν το κράτος δικαίου και απομακρύνουν τους πολίτες από την ενεργό συμμετοχή. Είναι ιστορικό μας καθήκον να αντικρίσουμε με θάρρος και σοβαρότητα τις προκλήσεις του σήμερα για την ποιότητα της δημοκρατίας μας και σε εθνικό αλλά και σε ευρωπαϊκό επίπεδο.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Πρόεδρο.

Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση ο Πρόεδρος κ. Λεωνίδας Ραπτάκης και τα μέλη του διοικητικού συμβουλίου της Παγκόσμιας Διακοινοβουλευτικής Ένωσης Ελληνισμού.

Η Βουλή σας καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον εκπρόσωπο από το Κομμουνιστικό Κόμμα Ελλάδας, τον κ. Νικόλαο Καραθανασόπουλο.

Κύριε συνάδελφε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Το ΚΚΕ τιμά όλους και όλες που έδωσαν τη ζωή τους στα δύσκολα χρόνια της επτάχρονης δικτατορίας, τους ανθρώπους που βασανίστηκαν, εξορίστηκαν και φυλακίστηκαν ή και με άλλους τρόπους διώχθηκαν από τη χούντα και γενικά από την κρατική καταστολή. Είμαστε υπερήφανοι που το κόμμα μας, το ΚΚΕ, ήταν το κόμμα που έδωσε στον αντιδικτατορικό αγώνα τις περισσότερες θυσίες. Ήταν το μοναδικό κόμμα το οποίο αντιτάχθηκε στις προσπάθειες φιλελευθεροποίησης της χούντας.

Τα πενήντα χρόνια από την επαναφορά της αστικής κοινοβουλευτικής δημοκρατίας αποτελούν χρόνο ικανό για την εξαγωγή μιας σειράς σημαντικών συμπερασμάτων χρήσιμα για τον λαϊκό παράγοντα στον αγώνα του για την ικανοποίηση των σύγχρονων και διευρυμένων του αναγκών σε αντιστοίχιση με τις υπάρχουσες δυνατότητες στοχεύοντας τον πραγματικό αντίπαλο. Συμπεράσματα τα οποία απαντούν, αποκαλύπτουν την προσπάθεια χειραγώγησης αλλά και ενσωμάτωσης της λαϊκής συνείδησης. Μια επίθεση φθοράς των συνειδήσεων χρησιμοποιώντας γενικόλογες έννοιες χωρίς ουσία, όπως δημοκρατία, δικαιοσύνη, ισότητα, κράτος δικαίου ή κοινωνικό κράτος. Είναι μια προσπάθεια συστηματικής συσκότισης του ίδιου του ταξικού χαρακτήρα του εκμεταλλευτικού συστήματος αλλά και του κράτους του, του αστικού, το οποίο στο όνομα της προάσπισης της καπιταλιστικής κερδοφορίας θυσιάζει την ικανοποίηση των λαϊκών αναγκών, στο όνομα της θωράκισης της εξουσίας της άρχουσας της αστικής τάξης, τσακίζει τα συλλογικά και ατομικά δικαιώματα, ενισχύει τους μηχανισμούς καταστολής. Αποτελεί μια συστηματική προσπάθεια συγκάλυψης της γενικότερης τάσης αντιδραστικοποίησης συστήματος στη χώρα μας αλλά και σε παγκόσμιο επίπεδο.

Η δικτατορία της 21ης Απριλίου του 1967, αποτέλεσε την προέκταση τόσο των χαρακτηριστικών όσο και των αδιεξόδων του αστικού πολιτικού συστήματος, όπως αυτό διαμορφώθηκε μετά την ήττα του Δημοκρατικού Στρατού Ελλάδας και τη σταθεροποίηση της καπιταλιστικής εξουσίας. Η ομάδα των πραξικοπηματιών είχε εκκολαφθεί στο πλαίσιο των μηχανισμών του μεταπολεμικού κράτους και του αστικού στρατού, αλλά και του ΝΑΤΟ, με άμεση επαφή και δοσοληψίες με την πρεσβεία των Ηνωμένων Πολιτειών με κεντρικό στόχο τη σταθεροποίηση της καπιταλιστικής εξουσίας και την καταστολή του κομμουνιστικού αλλά και εργατικού λαϊκού κινήματος.

Άλλωστε, ο αντικομμουνισμός αποτελούσε και το ιδεολογικό τους μανιφέστο.

Η δικτατορία αποτέλεσε γέννημα αλλά και μορφή της μεταπολεμικής αστικής εξουσίας στην Ελλάδα. Έδωσε λύση στην κρίση του αστικού πολιτικού συστήματος προσωρινά, χρησιμοποιώντας πιο ανοιχτά και πιο έντονα την αντικομμουνιστική κρατική καταστολή και ταυτόχρονα προετοίμασε την επάνοδο της αστικής κοινοβουλευτικής δημοκρατίας.

Στις 23 Απριλίου του 1974 και ενώ ο τουρκικός στρατός είχε εισβάλει στην Κύπρο, ο διορισμένος από τη χούντα πρόεδρος και οι αρχηγοί των Ενόπλων Δυνάμεων συμφώνησαν ότι δεν υπήρχε άλλη λύση από την παράδοση της διακυβέρνησης στις αστικές πολιτικές δυνάμεις.

Είχαν, βεβαίως, προηγηθεί μια σειρά γεγονότα όπως η καταστολή του ξεσηκωμού του Πολυτεχνείου που ματαίωσε τα σχέδια της λεγόμενης «φιλελευθεροποίησης της δικτατορίας». Η πτώση του βιοτικού επιπέδου του λαού λόγω της καπιταλιστικής οικονομικής κρίσης του 1973. Και τελικά, το χουντικό πραξικόπημα στην Κύπρο και η τουρκική εισβολή.

Σε αυτές τις συνθήκες ο Κωνσταντίνος Καραμανλής επιλέχθηκε ως η καλύτερη επιλογή για τα συνολικά συμφέροντα της αστικής τάξης, για τη διασφάλιση μιας ομαλής μετάβασης στην αστική κοινοβουλευτική δημοκρατία, για να επιτευχθεί η αναγκαία τομή στην ανανέωση αλλά και επανεκκίνηση του αστικού πολιτικού συστήματος.

Ταυτόχρονα και μεθοδικά είχε προετοιμαστεί και η εμφάνιση για πρώτη φορά στη χώρα μας ενός σοσιαλδημοκρατικού κόμματος, του ΠΑΣΟΚ, το οποίο είχε δυνατότητα απορρόφησης των ΕΑΜογενών δυνάμεων. Βέβαια, το νέο αστικό πολιτικό σύστημα εξυπηρέτησε τις προτεραιότητες του κεφαλαίου τόσο στο επίπεδο της οικονομικής αλλά και γενικότερα της εσωτερικής πολιτικής με αντεργατικά και αντιλαϊκά μέτρα, με την καταστολή των αγωνιστικών κινητοποιήσεων όσο και στο επίπεδο της εξωτερικής πολιτικής, παρά την προσωρινή αποχώρηση από το στρατιωτικό σκέλος του ΝΑΤΟ, με την είσοδο στην ΕΟΚ και με την επιστροφή πάλι στο ΝΑΤΟ.

Για μια δεκαπενταετία εξασφαλίστηκε η ομαλή εναλλαγή αυτοδύναμων αστικών κυβερνήσεων μεταξύ Νέας Δημοκρατίας και ΠΑΣΟΚ, η οποία εναλλαγή εξυπηρέτησε απρόσκοπτα τις βασικές στρατηγικές του κεφαλαίου αλλά και τη διάβρωση του εργατικού λαϊκού κινήματος.

Σε αυτή, δυστυχώς, την κατεύθυνση συνέδραμαν και οι λαθεμένες επεξεργασίες που είχαμε τότε ως κόμμα. Ειδικότερα αυτές για τη σοσιαλδημοκρατία, για τη στρατηγική των σταδίων αλλά και για τη διεκδίκηση ενός ρυθμιστικού ρόλου στο αστικό πολιτικό σύστημα.

Ως κόμμα, βεβαίως, μάθαμε από τα λάθη μας, βγάλαμε με επίπονη προσπάθεια μια σειρά συμπεράσματα, ότι δηλαδή ο αστικός κοινοβουλευτισμός σε καμμία περίπτωση δεν μπορεί να αναιρέσει τον ταξικό εκμεταλλευτικό χαρακτήρα του κράτους και συνολικά αυτής της κοινωνίας.

Φτάνει μόνο να σκεφτούμε τα τελευταία γεγονότα της τελευταίας δεκαπενταετίας: Το ξέσπασμα της καπιταλιστικής οικονομικής κρίσης. Το ξήλωμα των εργατικών λαϊκών κατακτήσεων. Την ένταση της καταστολής και του αυταρχισμού. Την περαιτέρω προσαρμογή της χώρας μας στους επιθετικούς σχεδιασμούς των ΗΠΑ, του ΝΑΤΟ και της Ευρωπαϊκής Ένωσης στο όνομα της γεωστρατηγικής αναβάθμισης. Τα κρατικά εγκλήματα όπως αυτό των Τεμπών, και τόσα άλλα τα οποία αποτελούν και τα αδιαμφισβήτητα στοιχεία ότι το –εντός εισαγωγικών- «δημοκρατικό» και το -εντός εισαγωγικών- «κοινωνικό αστικό κράτος» δεν μπορεί να είναι υπεράνω των τάξεων, αλλά προστατεύει πάντοτε τα συμφέροντα της άρχουσας τάξης. Αντίθετα, αποτελεί όργανο επιβολής της θέλησης της κυρίαρχης τάξης αξιοποιώντας πότε το «μαστίγιο» και πότε το «καρότο».

Φτάνει να θυμηθούμε τη χρεοκοπία όλων των διαχειριστικών μειγμάτων τα οποία όχι μόνο δεν απάντησαν στις αντιφάσεις του συστήματος αλλά και πολύ περισσότερο κανένα από αυτά τα μείγματα δεν μπορεί να αποκτήσει φιλολαϊκά στοιχεία και χαρακτηριστικά.

Βεβαίως, δεν διστάζει η καπιταλιστική εξουσία να επιστρατεύσει και όλα τα μέσα, όπως το τελευταίο διάστημα τη λεγόμενη «ακροδεξιά», άλλοτε ως εναλλακτική μορφή αστικής διακυβέρνησης και άλλοτε ως φόβητρο για την ενίσχυση της συναίνεσης των εργατικών λαϊκών δυνάμεων στο υπάρχον αστικό πολιτικό σύστημα.

Εξίσου εξυπηρετική προς το σύστημα και σε βάρος των εργατικών λαϊκών αναγκών και δικαιωμάτων είναι και η συζήτηση για την ανασυγκρότηση της «Αριστεράς» -εντός εισαγωγικών- ή της «κεντροαριστεράς», για ένα σύγχρονο αριστερό λαϊκό μέτωπο για την αντιμετώπιση της ακροδεξιάς.

Αποτελούν αυτές οι διεργασίες μια αγωνιώδη προσπάθεια της άρχουσας τάξης για τον εγκλωβισμό της λαϊκής δυσαρέσκειας και συνείδησης ανάμεσα στη «Σκύλλα» ή τη «Χάρυβδη» του συστήματος.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ**. ΚΩΝΣΤΑΝΤΙΝΟΣ ΤΑΣΟΥΛΑΣ)**

Το βασικό ερώτημα στη βασική αντίφαση του συστήματος είναι: Ποια πρέπει να είναι η απάντηση στο όλο και διευρυνόμενο χάσμα που χωρίζει από τη μια μεριά την ικανοποίηση των σύγχρονων αναγκών του λαού και από την άλλη τα επιτεύγματα της επιστήμης και της τεχνολογίας;

Το Κομμουνιστικό Κόμμα Ελλάδας, πιστεύει βαθιά στην ανεξάντλητη δύναμη που έχουν οι λαοί και ο ελληνικός λαός όταν κατανοήσουν ότι ο βασικός τους εχθρός είναι το ίδιο το καπιταλιστικό σύστημα της εκμετάλλευσης, της κρίσης, της φτώχειας, της εξαθλίωσης και του πολέμου. Τότε θα ενισχυθεί ακόμη πιο δυναμικά ο δρόμος της αντεπίθεσης, της ρήξης και της ανατροπής.

Σε αυτόν τον δρόμο, το Κομμουνιστικό Κόμμα Ελλάδας θα είναι, όπως πάντα, στην πρώτη γραμμή, γιατί πιστεύει όχι μόνο στο δίκιο του λαού αλλά και στη δύναμή του να νικήσει.

Ο καπιταλισμός ως κοινωνικοπολιτικό σύστημα ό,τι είχε να δώσει το έδωσε. Τώρα βρίσκεται στον δρόμο της συνεχούς αντιδραστικοποίησης και του σαπίσματος. Ο δρόμος του αγώνα μπορεί να φέρει κάποιες νίκες μικρότερες ή μεγαλύτερες, πάντα όμως προσωρινές στο πλαίσιο του συστήματος.

Γι’ αυτό και μοναδική απάντηση στη σύγχρονη καπιταλιστική βαρβαρότητα είναι η διαμόρφωση της κοινωνικής συμμαχίας της εργατικής τάξης με τους βιοπαλαιστές αγρότες, τους αυτοαπασχολούμενους της πόλης, τους νέους και τις γυναίκες των εργατικών και λαϊκών στρωμάτων.

Είναι η πάλη για την ανατροπή της καπιταλιστικής εξουσίας και την οικοδόμηση και εδραίωση της σοσιαλιστικής εξουσίας που θα αξιοποιεί τη θετική αλλά και την αρνητική πείρα των χωρών που οικοδόμησαν τον σοσιαλισμό στη διάρκεια του 20ού αιώνα.

Αυτή αποτελεί τη μόνη διέξοδο στα αδιέξοδα του καπιταλιστικού συστήματος και ταυτόχρονα τον αποδοτικότερο φόρο τιμής σε όσους αγωνίστηκαν για την ανατροπή της απριλιανής δικτατορίας, σε όσους διαχρονικά θυσιάστηκαν για μια κοινωνία χωρίς εκμετάλλευση ανθρώπου από άνθρωπο.

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κ. Καραθανασόπουλο και για την τήρηση του δεκαλέπτου για το οποίο και παρακαλώ τους επόμενους ομιλητές.

Καλώ τώρα στο Βήμα εκ μέρους της Ελληνικής Λύσης τον Πρόεδρο της Κοινοβουλευτικής Ομάδας της Ελληνικής Λύσης κ. Κυριάκο Βελόπουλο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Θα ήθελα, ξεκινώντας την ομιλία μου, να πω ότι άκουσα με προσοχή όλους τους ομιλητές οι οποίοι έκαναν ιστορική αναδρομή.

Ξέρετε όταν μιλάμε για τα πενήντα χρόνια της δημοκρατίας δεν αρκεί μία ιστορική αναδρομή γιατί κάθε χρόνο το κάνουμε έτσι κι αλλιώς. Πρέπει να δούμε τα αποτελέσματα των αγώνων των ανθρώπων εκείνης της γενιάς εάν ευοδώθηκαν και αν οι αξίες που ήθελαν να μεταλαμπαδεύσουν υλοποιήθηκαν.

Δημοκρατία, μια πολύ μεγάλη λέξη. Τη γεννήσαμε εμείς οι Έλληνες. Δήμος – κράτος. Ο δήμος είναι ο λαός, κυρίαρχος ο λαός, και κραταιός λαός, ισχύς, δύναμη όλα μαζί. Δηλαδή, ο λαός κρατεί, ο λαός εξουσιάζει.

Ισχύει αυτό, κύριοι συνάδελφοι; Ρωτάω όλους σας εδώ μέσα. Ισχύει αυτό ως έννοια σήμερα στη δική μας Ελληνική Δημοκρατία; Και θα σας απαντήσω με βάση τους αριθμούς.

Στη δημοκρατία πρέπει να κυβερνά η πλειοψηφία. Έχετε λάβει 41% του ελληνικού λαού. Αν αφαιρέσουμε από το 60%, μένει το 20%. Άρα, έχουμε ένα έλλειμμα δημοκρατίας. Δεν λέω ότι δεν έχουμε δημοκρατία, υπάρχει έλλειμμα αριθμητικό δημοκρατίας με βάση την αρχή της πλειοψηφίας.

Άρα, δημιουργήσαμε εκλογικά συστήματα για έναν και μόνο λόγο, για να μπορεί κατ’ ανάγκη να επικαλείται η όποια κυβέρνηση τη δημοκρατία, άσχετα αν με βάση τη δημοκρατία δεν υπάρχει κυρίαρχη πλειοψηφία του ελληνικού λαού.

Πόσους εκλογικούς νόμους έχετε κάνει τα τελευταία χρόνια; Διότι, δημοκρατία σημαίνει ένα σταθερό πολίτευμα στο οποίο κάνουμε έναν εκλογικό νόμο τον εφαρμόζουμε και με αυτόν πορευόμαστε. Δεν τον αλλάζουμε κάθε φορά που μας βολεύει. Οκτώ εκλογικοί νόμοι, από το 1974 μέχρι το 2019.

Τελευταίος νόμος που επαναφέρει την ενισχυμένη αναλογική και σε αυτόν τον νόμο έχετε φέρει δώδεκα νομοθετικές παρεμβάσεις. Σε έναν εκλογικό νόμο, σε μιάμιση εκλογική θητεία έχετε φέρει δώδεκα νομοθετικές παρεμβάσεις! Ξέρετε γιατί το κάνει αυτό η Νέα Δημοκρατία; Δεν βολεύουν τα «κουκιά», δεν βολεύει την δική της πλειοψηφία και αλλάζει τον εκλογικό νόμο! Τι είδους δημοκρατία είναι αυτή με παρεμβάσεις, παρόμοιες;

Άρα, λοιπόν, για να μιλάμε για δημοκρατία πρέπει να δούμε τις παθογένειες της να τις επιλύσουμε. Έχουμε δημοκρατία του κυρίαρχου λαού; Σήμερα, δυστυχώς, επιβεβαιώνεται η ρήση του Θουκυδίδη: «Στα λόγια η Αθήνα ήταν δημοκρατία …» έγραφε ο Θουκυδίδης «… αλλά στην πράξη ήταν ενός ανδρός αρχή» και αναφερόταν στον Περικλή.

Έτσι, σήμερα, ο κάθε Πρωθυπουργός, γιατί είναι πρωθυπουργοκεντρικό το σύστημα αυτό, αποφασίζει μόνος του -και με την παρέα του καμμιά φορά και, κυρίως, με εξωκοινοβουλευτικούς- την πορεία μιας χώρας. Και απόδειξη ο νόμος για τον γάμο ομοφυλοφίλων όπου η ομάδα της Νέας Δημοκρατίας δεν τον ήθελε αλλά επεβλήθη από εξωκοινοβουλευτικούς. Άρα, και εδώ έχουμε ένα έλλειμμα του κυρίαρχου ελληνικού λαού.

Στη δημοκρατία ερωτάται ο λαός για τις αποφάσεις που παίρνει ο εκάστοτε ηγέτης. Ρωτήθηκε ποτέ η Κοινοβουλευτική Ομάδα -εσείς της Νέας Δημοκρατίας σε αυτήν τη δημοκρατία- εάν η Ελλάδα πρέπει να γίνει μια «μπαταρία» της Ευρώπης; Αυτό δήλωσε ο δικός σας Πρωθυπουργός: «Η Ελλάδα θα γίνει η «μπαταρία» της Ευρώπης. Ρωτήθηκε ο λαός; Ρωτήθηκαν οι Βουλευτές; Όχι, αποφάσισε μόνος του ο Πρωθυπουργός. Τι είδους δημοκρατία είναι αυτή; Τι είδους δημοκρατία είναι αυτή που δεν μπαίνει στη βάσανο της πλειοψηφίας;

Μάλιστα, επειδή πήγε ο Πρωθυπουργός στο Χάρβαρντ αλλά δεν τα έμαθε καλά, να του δώσω και τη Μελέτη του 2018 του Χάρβαρντ που μιλάει για τις ανεμογεννήτριες που φυτρώνουν παντού στην Ελλάδα. Είναι αυτή η μελέτη του Χάρβαρντ η οποία λέει κάτι πολύ τραγικό: «Ότι οι ανεμογεννήτριες προκαλούν σημαντικές αλλαγές στη θερμοκρασία της γης».

(Στο σημείο αυτό ο Πρόεδρος της Ελληνικής Λύσης, κ. Κυριάκος Βελόπουλος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο Χάρβαρντ που σπούδασε ο Έλληνας Πρωθυπουργός δεν τα έμαθε καλά τα γράμματα στο Χάρβαρντ! Να τον ξαναστείλετε να τα μάθει καλύτερα και να τα υλοποιεί καλύτερα γιατί αυτό σημαίνει και δημοκρατία.

Ακούστε, γιατί εδώ είναι η διαφορετική αντιμετώπιση από τη δική μας πλευρά. Και θέλω να είμαστε προσεκτικοί με τις έννοιες. Στη δημοκρατία αποφασίζει ο κυρίαρχος λαός. Έτσι δεν λέτε όλοι σας; «Ο ελληνικός λαός αποφάσισε». Ο ελληνικός λαός αποφάσισε; Είστε σίγουροι; Θέλετε απόδειξη ότι δεν αποφασίζει ο ελληνικός λαός; Ακούστε: «Κανένα δημοψήφισμα, από το 1974 μέχρι και σήμερα δεν έγινε στη χώρα αυτή όπου αποφασίζει ο λαός. Δημοψήφισμα! Ένα έγινε και το παραβίασε ο ΣΥΡΙΖΑ: Το άλλαξε το βράδυ.

Άρα, λοιπόν, σε μία χώρα που δεν υπάρχουν δημοψηφίσματα για σημαντικά ζητήματα που αφορούν τη ζωή -κοινωνική, πολιτική, οικονομική- ενός λαού δεν μπορούμε να μιλάμε για δημοκρατία.

Ξέρετε, κύριοι συνάδελφοι της Νέας Δημοκρατίας, επειδή πιέζει και ο χρόνος, ο Αριστοτέλης ταυτίζει τη δημοκρατία με τον φτωχό λαό -δεν είναι εδώ ο Άδωνις Γεωργιάδης γιατί τα ξέρει αυτά τα έχει μελετήσει- ο Αριστοτέλης θεωρούσε την δημοκρατία και τον δήμο τον φτωχό λαό. Στην αρχή, ουσιαστικά, λέει ότι «οι ηγέτες επικαλούνται τη δημοκρατία, αναφερόμενοι στον φτωχό λαό».

Εδώ, ακριβώς, έρχεται η Νέα Δημοκρατία. Η φτωχολογιά! Το πόσο φτωχός είναι ο Έλληνας δεν χρειάζεται να σας το πω. Δείτε τους μισθούς. Δείτε την ακρίβεια. Δείτε όλα αυτά που συμβαίνουν γύρω μας. Θα πω κάτι που έλεγε ο μεγάλος Δημόκριτος: «Η φτώχεια στο δημοκρατικό πολίτευμα είναι τόσο προτιμότερη από την δυναστική ευδαιμονία όσο είναι η ελευθερία από τη δουλεία».

Άρα, λοιπόν, έχετε κάνει φτωχούς τους Έλληνες άρα δούλους και όχι πραγματικά πλούσιους και ελεύθερους. Και αυτό το κάνατε εσείς, εσείς και εσείς! Για ποια δημοκρατία μιλάτε;

(Χειροκροτήματα από την πτέρυγα της Ελληνικής Λύσης)

Η δεύτερη σε χαμηλότερους μισθούς στην Ευρώπη! Δεύτερη στη διαφθορά! Πρώτη σε ακρίβεια, σε καύσιμα! Αυτή είναι η Ελλάδα. Ποια δημοκρατία; Πρώτη στο δημόσιο χρέος! Τελευταία σε δαπάνες για υγεία και παιδεία! Για ποια δημοκρατία μιλάμε; Της ισονομίας, της ισοπολιτείας, της ισοδικίας; Υπάρχει ισονομία στη χώρα; Ρωτάω εσάς: Υπάρχει ισονομία στην Ελλάδα; Γιατί δεν υπάρχει «πόθεν έσχες» πολιτικών; Και όχι «πόθεν έσχες», «πόσα έσχες», γιατί αν ο πολίτης φοροδιαφύγει για 20.000 ευρώ, θα πάει αυτόφωρο και φυλακή ενώ οι πολιτικοί τρία χρόνια. Οι πρόεδροι κομμάτων και ο Πρωθυπουργός, «πόθεν έσχες» δεν έχουν καταθέσει, γιατί «φταίει η πλατφόρμα». Η πλατφόρμα! Αν, όμως, έφταιγε η πλατφόρμα για τον πολίτη, ο πολίτης θα πήγαινε φυλακή. Αυτά βλέπει ο πολίτης. Τη δημοκρατία που κυβερνούν κόμματα χρεοκοπημένα. Κυβερνάτε την Ελλάδα. Πραγματικά, μιλάμε για δημοκρατία! Κυβερνάται η Ελλάς από χρεοκοπημένα κόμματα. Κόμματα που χρωστούν και της Μιχαλούς, όπως λέει κόσμος, Και αυτά τα κόμματα θα λύσουν το πρόβλημα της χρεοκοπημένης Ελλάδας όταν τα ίδια έχουν χρεοκοπήσει. Για ποια δημοκρατία μιλάμε; Πότε θα πληρώσετε τα δάνεια σας; Πείτε στον ελληνικό λαό. Γιατί στον Έλληνα όταν το χρωστάει του παίρνετε το σπίτι. Αν χρωστάει στην εφορία γίνονται κατασχέσεις. Σε εσάς, στη Νέα Δημοκρατία και στα υπόλοιπα κόμματα που χρωστάτε, γιατί δεν γίνονται κατασχέσεις; Άρα, δεν υπάρχει ισονομία και ισοδικία, κύριοι συνάδελφοι. Αυτές είναι οι ουσιαστικές μας διαφορές. Για ποια ισονομία μιλάμε, της παραγραφής της «SIEMENS»; Παραγράφηκαν όλα τα αδικήματα είκοσι χρόνια μετά και οι μιζαδόροι, οι κομπιναδόροι παίρνουν και λεφτά με τόκο; Αυτή είναι η δικαιοσύνη που κάνατε της δημοκρατίας των πενήντα ετών;

Υπάρχει ελευθερία λόγου στη δημοκρατία σας; Όχι. Βλέπω το πρωί στα κανάλια να παρελαύνουν όλοι της Νέας Δημοκρατίας. Νέα Δημοκρατία όλοι! Πάμε επτά προς τρία. Θα έχει και λίγο ΠΑΣΟΚ και λίγο ΣΥΡΙΖΑ εκεί σταματά η λογική και που και που το ΚΚΕ. Τέλος. Αυτή είναι η δημοκρατία σας, των καναλιών, που φιμώσουν αντιπάλους λογοκρίνουν και διαστρεβλώνουν λεγόμενα των αντιπάλων σας με συνέπεια να τους ελέγχετε. Που είναι η ελευθερία του λόγου; Για ποια δημοκρατία μιλάτε; Όταν φτιάξατε νόμο για την ισλαμοφοβία αλλά αρνηθήκατε το νόμο για την ελληνοφοβία που προτείναμε εμείς για ποια ισονομία μιλάτε;

(Χειροκροτήματα από την πτέρυγα της Ελληνικής Λύσης)

Για ποια δημοκρατία μιλάμε; Για αυτήν που ενώ ο λαός λέει όχι σε κυβερνητικές επιλογές, η επόμενη κυβέρνηση τα εφαρμόζει; Όταν εσείς εκλεγήκατε Κυβέρνηση με 41%, κύριοι συνάδελφοι, εκλεγήκατε διά των συλλαλητηρίων για τη Μακεδονία, η όποια συμφωνία ήταν προδοτική, επαίσχυντη, κακή και σήμερα εσείς παρακαλάτε, διά του Πρωθυπουργού, να εφαρμόσουν τα Σκόπια μια συμφωνία κακή που λέγατε πριν τις εκλογές.

Άρα, λοιπόν, είναι όλα αυτά που καταδεικνύουν ότι η δημοκρατία έχει παθογένειες. Για ποια δημοκρατία μιλάμε στο τέλος-τέλος; Ποιου έθνους, κύριοι συνάδελφοι; Η Ελλάς πεθαίνει δημογραφικά. Στην Ελλάδα το 2023 είχαμε εβδομήντα μία χιλιάδες γεννήσεις και εκατόν είκοσι επτά χιλιάδες θανάτους. Ποια δημοκρατία; Ποιας δημοκρατίας ποιας χώρας θα έχει η ελληνική δημοκρατία που δεν θα υπάρχουν Έλληνες, το γένος και το έθνος. Για ποια δημοκρατία μιλάτε; Υπάρχει οικονομική ελευθερία; Σαφέστατα και όχι, Παντού καρτέλ. Καρτέλ στα καύσιμα, καρτέλ στα τρόφιμα, καρτέλ στην κινητή τηλεφωνία, παντού καρτέλ. Ποια δημοκρατία; Ποια είναι αυτή η δημοκρατία όπου επιτρέπεται η ύπαρξη καρτέλ που πίνουν το αίμα του ελληνικού λαού ολιγάρχες, καναλάρχες και δεν ομιλεί κανένας Βουλευτής με ονόματα μέσα στη Βουλή; Φοβική δημοκρατία; Δεν είναι δημοκρατία αυτό. Ποια δημοκρατία είναι αυτή της οικονομικής ανισότητας;

Δεν θα σας πω για την κατάσταση της χώρας, θα πω ότι στην Ελλάδα περίπου το 5% κατέχει το 44% του πλούτου. Το 5% των Ελλήνων κατέχει το 44% του πλούτου. Μόλις το 1% κατέχει το 25% του πλούτου. Μιλάμε για μια πάμφτωχη, χρεοκοπημένη χώρα που ευημερούν τα λαμόγια, οι απατεώνες, οι μιζαδόροι, οι καναλάρχες και οι ολιγάρχες. Αυτή είναι η δημοκρατία που φτιάξαμε και πρέπει να τη διορθώσουμε. Πρέπει να βρούμε τρόπους να τη διορθώσουμε.

Έχουμε ίσες ευκαιρίες όλοι; Γιατί στη δημοκρατία έχουν ίσες ευκαιρίες όλοι. Ε, δεν έχουμε ίσες ευκαιρίες όλοι. Θέλετε απόδειξη; Είμαστε η χώρα του ρουσφετιού και της αναξιοκρατίας. Απόδειξη; Θα δώσω ένα παράδειγμα απλό. Ένας αγρότης, ο κ. Βάγκος, από τη Θεσσαλία πήγε στον κ. Σκυλακάκη -τον θέλω εδώ, είναι εδώ;- και του ζήτησαν εξακόσιοι αγρότες από τη Στερεά Ελλάδα, κύριοι συνάδελφοι της Νέας Δημοκρατίας -και χαίρομαι που είναι ο Πρωθυπουργός εδώ για να το δει ο ίδιος αν το θέλει- οι αγρότες της Στερεάς Ελλάδας να κάνουν δικό τους μικρό φωτοβολταϊκό πάρκο, για να έχουν δωρεάν ρεύμα ή φθηνό ρεύμα για τις αγροτικές καλλιέργειες. Τι τους απάντησε ο Σκυλακάκης; Σας απαντώ: Δεν μπορείτε εσείς οι εξακόσιοι να έχετε το δικό σας ρεύμα. Θα το κάνει ένας μεγαλοεπενδυτής και από αυτόν θα παίρνετε το ρεύμα σε λίγο χαμηλότερη τιμή. Δηλαδή, οι εξακόσιοι αγρότες στη δημοκρατία αυτή δεν έχουν το ίδιο δικαίωμα με τον έναν ολιγάρχη; Δεν γίνεται έτσι, όμως η δημοκρατία. Τι έφταιξε, λοιπόν, στη δημοκρατία τα τελευταία χρόνια; Απευθύνομαι σε όλους και στον κύριο Πρωθυπουργό και κάνω μία παράφραση των όσων διάβασα από τον κ. Κοττάκη, τον εξαίρετο δημοσιογράφο:

Ο αντίπαλος της δημοκρατίας και της Ελλάδας δεν είναι απέναντι –και αναφέρομαι μόνο στη χώρα απέναντι- είναι μέσα στις γραμμές μας και μιλάει ελληνικά. Η κερκόπορτα έχει ανοίξει καιρό τώρα σε κυβερνήσεις, κόμματα, βαθύ κράτος, τηλεόραση, σχολεία, πανεπιστήμια, κλειστές λέσχες, διαδίκτυο, Εκκλησία.

Κατασκευάζεται ένας νέος λαός νεοελληνικός, κυνικός λαός που διαγράφει την ιστορία του, την ταυτότητά του και δεν σαλεύει όταν οι γείτονες βαφτίζουν «Turkaegean» το Αιγαίο, οι Σκοπιανοί διδάσκουν «μακεδονική» γλώσσα στη Μακεδονία μας, οι Υπουργοί παραιτούνται από τις γερμανικές αποζημιώσεις, οι Υπουργοί λένε ότι είναι προαιρετικός ο εορτασμός των Τριών Ιεραρχών και της Ποντιακής Γενοκτονίας. Υπάρχει ένα νέο αίτημα να ξεχάσουμε ποιοι είμαστε εμείς οι Έλληνες, η ταυτοπροσωπία ή η ιδιοπροσωπία μας, ένας νέος λαός που θα λέγεται «πολτός».

Στην πραγματικότητα επιδιώκεται να συντριβούν και οι τελευταίοι φάροι, λέει ο κ. Κοττάκης, πνευματικής αντίστασης όπως η Εκκλησία που σιωπά δυστυχώς. Η υποταγή γίνεται ύπουλα, αθόρυβα, από μέσα. Στην πραγματικότητα έχουμε παραδοθεί ως Έλληνες και ως ελληνικό κράτος. Στην πραγματικότητα η δημοκρατία οδηγεί στη φαυλοκρατία. Κάπως έτσι θεωρείται απολύτως φυσιολογικό να εγκαταλείπουμε τους Κύπριους αδελφούς μας και να ψηφίζουμε Τούρκο στον ΟΗΕ. Εγκαταλείπουμε τους Βορειοηπειρώτες αδελφούς μας. Την ώρα που οι γείτονές μας ετοιμάζονται, η ελληνική πρεσβεία στα Τίρανα διοργανώνει συναυλίες πολιτισμού. Αν δεν το έχουμε καταλάβει η Ελλάδα καταρρέει αργά αλλά σταθερά, λέει ο κ. Κοττάκης, ως εθνική οντότητα και ως δημοκρατία, περιθωριοποιείται η θρησκεία, καταστρέφεται η γλώσσα.

Το μέγα ερώτημα είναι το εξής: Τι κάνουμε για να μη σβήσει; Αυτό είναι το μέγα ερώτημα, τι κάνουμε για να μη σβήσει η ίδια η δημοκρατία. Γιατί το πρωθυπουργικό σύστημα της χώρας οδηγεί στη φαυλοκρατία. Δεν μπορεί ένας να κυβερνά και οι υπόλοιποι να υπακούουν, είτε αυτοί είναι δοτοί από επιλογή του Πρωθυπουργού εξωκοινοβουλευτικοί είτε είναι Βουλευτές οι οποίοι γίνονται Υπουργοί. Πρέπει να έχουμε άμεση δημοκρατία και στα κόμματα αλλά και σε οποιαδήποτε κυβέρνηση.

Συμπερασματικά, θέλετε την αλήθεια, κύριοι συνάδελφοι; Το ερώτημα είναι ένα. Υπάρχει δημοκρατία; Με όλα αυτά που ακούσατε, αν έστω και ένας υπάρχει που πιστεύει ότι υπάρχει δημοκρατία, να σηκωθεί να πει υπάρχει και να το αποδείξει. Αποφασίζει ο λαός; Όχι. Άρα τι κάνουμε; Ζητείται δημοκρατία να δώσουμε μάχες για πλέρια συμμετοχική δημοκρατία από τον ελληνικό λαό και από τη βάση.

(Χειροκροτήματα από την πτέρυγα της Ελληνικής Λύσης)

Κι εδώ είναι το μεγάλο ζήτημα. Η Ελλάδα, κλείνοντας, έχει πρόβλημα ηγεσίας, έχει πρόβλημα υπαρξιακό αυτή είναι η πραγματικότητα. Οι μετριότητες, οι υπομετριότητες και οι ανθυπομετριότητες που συναπαρτίζουν τον ελληνικό πολιτικό κόσμο, τους ολιγάρχες, τους καναλάρχες, δημοσιογράφοι, καλλιτέχνες, άνθρωποι του πνεύματος, ακαδημαϊκοί -πού είναι η Ακαδημία Αθηνών εκείνη η ακαδημία που είχε φως, που έλαμπε με την παρουσία της, που έκανε παρεμβάσεις στην κοινωνική ζωή;- δεν υπάρχουν, δεν έχουν το ανάστημα να θέσουν τα ιστορικά επιχειρήματα τα ιστορικά θέλω για τη δημοκρατία.

Και εδώ πρέπει να πω το εξής, αυτό που έλεγε ο Κονδύλης. Δεν είχε άδικο. Η Ελλάδα είναι στην κρισιμότερη στιγμή της ιστορίας της κυβερνάται, έλεγε ο Κονδύλης, από ένα συρφετό ανθυπομετριοτήτων, επικίνδυνων για το έθνος.

Για εμάς αυτοί ακριβώς οι παραλληλισμοί είναι οι σημερινοί παραλληλισμοί της δημοκρατίας μας που νοσεί. Νοσεί η δημοκρατία και πρέπει να αλλάξουμε πορεία. Ήρθε η ώρα της ανατροπής ή τώρα ή ποτέ. Ή τώρα θα αλλάξουμε και θα κάνουμε την ανατροπή και θα φέρουμε την πραγματική δημοκρατία, τη συμμετοχική δημοκρατία των πολιτών ή αλλιώς η Ελλάδα θα οδηγηθεί σε έναν μαρασμό και δυστυχώς, στην εξαφάνιση.

(Χειροκροτήματα από την πτέρυγα της Ελληνικής Λύσης)

Κλείνοντας, να πω στον Έλληνα Πρωθυπουργό το εξής.

Κύριε Πρωθυπουργέ, δεν έχω τίποτα προσωπικό μαζί σας, αλλά θέλω από την πλευρά σας όταν αποφασίζετε και ό,τι αποφασίζετε να είναι σταθερό. Θέλω να μας πείτε, πραγματικά, γιατί κάνατε μια δήλωση ότι δεν θα αλλάξετε τον εκλογικό νόμο, αν έχετε σκέψεις να αλλάξετε τον εκλογικό νόμο για ακόμη μια φορά από Βήματος της Βουλής, όχι από συνέντευξη. Αν και πολλές φορές έχετε πει διάφορα τα οποία δεν υλοποιήθηκαν ή άλλαξαν στην πορεία.

Γιατί; Γιατί δημοκρατία σημαίνει σταθερός εκλογικός νόμος και όχι νόμος κατά πώς βολεύει την πλειοψηφία. Το να ανεβάζουμε και να κατεβάζουμε, κύριε Πρωθυπουργέ, τον πήχη ανάλογα με τα ποσοστά που θέλουμε να λάβουμε στις επόμενες εκλογές για να έχουμε αυτοδυναμία ή για να πετάξουμε έξω αντιπάλους μας -για εμάς μας βολεύει και 5% να κάνετε τη βάση- το θεωρώ λάθος.

Διότι εάν δεν κάνετε εσείς προσωπικά ως μεταρρυθμιστής που λέγατε ότι είστε το 2019, γιατί στην πορεία δεν είδαμε μεταρρυθμίσεις, και πείτε μου ποιες, πραγματικά, ήταν οι μεταρρυθμίσεις που αυτή η Νέα Δημοκρατία για την ίδια τη δημοκρατία έκανε, όχι για το κόμμα, όχι για την Κυβέρνηση αλλά για το συμφέρον του ελληνικού λαού. Προς το συμφέρον του τόπου και του λαού πρέπει να κυβερνάται η Ελλάς, όχι προς το συμφέρον των ολιγαρχών, καναλαρχών, κομματικών και άλλων παραγόντων.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Θα ήθελα να καλέσω στο Βήμα τον Πρωθυπουργό και Πρόεδρο της Κοινοβουλευτικής Ομάδας της Νέας Δημοκρατίας κ. Κυριάκο Μητσοτάκη για τη δική του παρέμβαση.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Η δημοκρατία, κύριε Πρόεδρε, είναι η απόλυτη ελευθερία της έκφρασης εντός του Κοινοβουλίου, έστω και αν αυτά τα οποία ακούγονται και οι εκφράσεις που χρησιμοποιούνται, δυστυχώς, δεν συνάδουν με το κλίμα της ημέρας.

Κύριε Πρόεδρε, αγαπητοί συνάδελφοι, αυτήν την ημέρα της γιορτής των πενήντα χρόνων από την επιστροφή της δημοκρατίας στη γη που τη γέννησε, θέλησα να βρεθώ στο Κοινοβούλιο, στον χώρο που η δικτατορία βεβήλωσε και αιχμαλώτισε για επτά χρόνια, για να αποτελεί σήμερα σύμβολο της πιο μακράς δημοκρατικής περιόδου στη σύγχρονη ιστορία μας, δηλώνοντας με τη δράση του ότι το πολίτευμά μας είναι πιο ισχυρό από ποτέ.

Είμαι εδώ επίσης γιατί τα γενέθλια της Γ΄ Ελληνικής Δημοκρατίας δεν είναι απλά μια συγκυρία μνήμης και τιμής, είναι, κυρίως, μια ευκαιρία αναστοχασμού για όσα πετύχαμε χθες, γι’ αυτά που θέλουμε σήμερα αλλά και γι’ αυτά τα οποία μένουν να γίνουν αύριο, με τη Μεταπολίτευση να αναδεικνύεται σε έναν κομβικό σταθμό ο οποίος σφράγισε την πορεία του τόπου επηρεάζοντας όλες τις επόμενες γενιές.

Ο ιστορικός χρόνος είναι πυκνός. Δεν αλλάζει ωστόσο το γεγονός ότι πριν από μισό αιώνα τίποτα από όσα σήμερα θεωρούμε δεδομένα δεν υπήρχαν στη ζωή μας. Η Ελλάδα ολόκληρη ασφυκτιούσε κάτω από την μπότα της χούντας, με χιλιάδες πολιτικούς κρατούμενους σε φυλακές και σε εξορίες, χωρίς ελευθερία, χωρίς εκλογές, χωρίς ατομικά δικαιώματα, με καθηλωμένη την οικονομία της και στο περιθώριο της διεθνούς σκηνής.

Και αυτή η εικόνα αποτυπώνει και την καθοριστική σημασία αυτών των πέντε δεκαετιών και μαζί τον ρόλο όλων των πρωτοπόρων που αντιστάθηκαν στους συνταγματάρχες, την ανθεκτικότητα ενός λαού ο οποίος κράτησε ζωντανή την πίστη του στα δημοκρατικά ιδανικά, κυρίως όμως την τόλμη αλλά και τη σοφία όλων όσοι υλοποίησαν τη δύσκολη αυτή μετάβαση στην ομαλότητα και τον κοινοβουλευτισμό, με κορυφαίο, βέβαια, τον Κωνσταντίνο Καραμανλή.

(Χειροκροτήματα από την πτέρυγα της Νέας Δημοκρατίας)

Τον ηγέτη που ανέλαβε τη βαριά ευθύνη να ανατάξει τη χώρα αλλά και να διαχειριστεί την τραγωδία της Κύπρου, εκεί όπου βρέθηκα τη μαύρη επέτειο της τουρκικής εισβολής για να επαναλάβω ότι ο Ελληνισμός σύσσωμος αντιστέκεται και διεκδικεί, αλλά και για να συλλογιστώ πόσο κακό προκάλεσε στη Μεγαλόνησο εκείνο το καθεστώς.

Με γνώση και ωριμότητα το 1974 ο Καραμανλής θεράπευσε τις πληγές που είχαν αφήσει ανοικτές οι επίορκοι αξιωματικοί, σχημάτισε κυβέρνηση εθνικής ενότητας χωρίς να αφήσει τις όποιες ιδεολογικές παρωπίδες να τον βγάλουν από τον στόχο του, να ακυρώσει, δηλαδή, παλιές δομές, να εξυγιάνει τη δημόσια διοίκηση, να νομιμοποιήσει όλα τα πολιτικά κόμματα, ανάμεσά τους και το κομμουνιστικό κόμμα, και να ανοίξει έτσι τον δρόμο προς τη δημοκρατία.

Και με μοναδική οξυδέρκεια ίδρυσε λίγο μετά τη Νέα Δημοκρατία, συσπειρώνοντας, όπως και ο ίδιος τόνιζε, εμπειρίες αλλά και νέες προοδευτικές αλλά και ριζοσπαστικές πολιτικές δυνάμεις για να οργανώσει αργότερα τις πρώτες μετά από πολλά χρόνια ελεύθερες εκλογές σε μια κάλπη όπου η μεγάλη πλειοψηφία των Ελληνίδων και των Ελλήνων στήριξαν εμφατικά το φιλόδοξο πρόγραμμά του.

Και αυτός ήταν ο πρόλογος ενός σχεδίου με τέσσερις πυλώνες: την πολιτική σταθερότητα, την εθνική ενότητα, την οικονομική ανάπτυξη και φυσικά τον ευρωπαϊκό προσανατολισμό. Αρχές που συνόδευσαν την πατρίδα μας και μετά την επίσημη καθιέρωση της Προεδρευόμενης Κοινοβουλευτικής Δημοκρατίας και το Σύνταγμα του 1975 το μακροβιότερο έως τώρα αφού η ισχύς του ξεπερνά ήδη εκείνο του 1864, ένα εξαιρετικά καινοτόμο κείμενο το οποίο πλέον όλοι δέχονται ότι υπήρξε ένα φωτεινό μονοπάτι όχι μόνο για την εδραίωση του πολιτεύματος και για την οριστική απαλλαγή από τη βασιλεία, αλλά και για την εμβάθυνση του στα πρότυπα της Ευρώπης με διατάξεις οι οποίες ήταν πολύ προχωρημένες για την εποχή τους, έδιναν μεγάλο βάρος στα ανθρώπινα δικαιώματα, με ρυθμίσεις άλλες πρωτοπόρες όπως τα ζητήματα της προστασίας του περιβάλλοντος.

Καθόλου τυχαία, λοιπόν, τα γενέθλια της δημοκρατίας συμβαδίζουν και με τα γενέθλια της Νέας Δημοκρατίας, γιατί οι ίδιες αξίες διατρέχουν και τη δική μας ιδρυτική διακήρυξη, με την πυξίδα της παράταξης να δείχνει πάντα προς μία κατεύθυνση μόνο μπροστά, ώστε όπως σημειώνει η διακήρυξή μας το κόμμα να υπηρετεί τα συμφέροντα του έθνους πέρα και πάνω από τις παραπλανητικές ετικέτες της Δεξιάς, του Κέντρου ή της Αριστεράς.

Αυτήν τη θεμελιακή εντολή ακολουθούμε εδώ και πέντε δεκαετίες βαδίζοντας δίπλα δίπλα με την Ελλάδα σε μια πορεία κοινή, κορυφαία στιγμή της οποίας ήταν η ένταξη στην ευρωπαϊκή οικογένεια πάλι με πρωταγωνιστή τον Κωνσταντίνο Καραμανλή.

(Χειροκροτήματα από την πτέρυγα της Νέας Δημοκρατίας)

Επιλογή που, θυμάστε, αμφισβητήθηκε τότε έντονα και μέσα σε αυτή την Αίθουσα. Μέσα στον χρόνο όμως πέτυχε, τελικά, να συντρίψει σχεδόν κάθε αμφισβήτησή της, να μεταπείσει πολλούς -όχι όλους, αλλά πολλούς- αντιπάλους της και να αποτελεί στην κυριολεξία σήμερα ένα σημαντικό εθνικό κεκτημένο.

Κυρίες και κύριοι συνάδελφοι, στη διάρκεια αυτού του μισού αιώνα άλλαξαν πολλά στη χώρα μας, με τη συμβολή πολλών πολιτικών δυνάμεων. Ο κοινοβουλευτισμός εδραιώθηκε, με σημαντικότερη κατάκτηση της δημοκρατίας διαφορετικά κόμματα να μπορούν να εναλλάσσονται ειρηνικά στην εξουσία, πιστά στη λαϊκή εντολή.

Ο πατριωτισμός πιστεύω ότι, παρά τις όποιες ακραίες φωνές μπορεί να ακούγονται ακόμα σε αυτή την Αίθουσα, επανήλθε στις γνήσιες διαστάσεις του, μετά την άγρια κακοποίηση του από τη χούντα και οι πολίτες εγκατέλειψαν πολλές, όχι όλες, αλλά πολλές, από τις δοξασίες που άλλοτε τους χώριζαν.

Παράλληλα, η οικονομία αναπτύχθηκε. Με τη συνδρομή της Ευρώπης κρίσιμες υποδομές κατασκευάστηκαν σε όλη την επικράτεια, η τοπική αυτοδιοίκηση ρίζωσε, εκσυγχρονίστηκε το Οικογενειακό Δίκαιο, κατακτήσαμε τη δημοτική γλώσσα, τις αδιάβλητες πανελλαδικές εξετάσεις, το αξιοκρατικό ΑΣΕΠ, μπήκαμε στην ΟΝΕ και στη συνέχεια στο ευρώ, ενώ από κοινού πολιτικές δυνάμεις πέτυχαν ιστορικές νίκες, όπως η ένταξη της Κύπρου στην Ευρώπη.

Η χώρα, τέλος, ξανασυναντήθηκε με τον πολιτισμό της και την άνθηση της δεκαετίας του 1960 που μπορώ να πω ότι μολύνθηκε από την κακογουστιά της 21ης Απριλίου, σε μια πολύπλευρη έκρηξη από τη μουσική, το θέατρο, το σινεμά μέχρι το βιβλίο, την εικαστική δημιουργία, αλλά και δίπλα σε ένα ευρύτερο κύμα ανάτασης με τη νέα γενιά σε πρώτο ρόλο.

Με λίγα λόγια, αναμφισβήτητα η Ελλάδα προχώρησε, όχι όμως, κύριε Πρόεδρε -και θα πρέπει να είμαστε ειλικρινείς σε αυτή την Αίθουσα-, όσο έπρεπε και όσο θα μπορούσε, καθώς χάθηκαν και μεγάλες ευκαιρίες, σπαταλήθηκαν συχνά στην κατανάλωση κοινοτικοί πόροι, οι οποίοι προορίζονταν για παραγωγικές επενδύσεις που θα βελτίωναν, αν είχαν αξιοποιηθεί σωστά, περισσότερο το παραγωγικό μοντέλο της χώρας. Αναγκαίες αλλαγές συχνά έμειναν μισές, ιδίως στους τομείς της υγείας, της παιδείας, της τεχνολογίας, ένα κράτος το οποίο συχνά συμβιβάστηκε με τις αγκυλώσεις του και δυστυχώς, με κυβερνήσεις που συχνά ναι, δείλιασαν μπροστά στο πολιτικό κόστος.

Μια σύγκριση με κράτη τα οποία εντάχθηκαν στην Ευρώπη μετά από εμάς αρκεί για να διαπιστωθούν τα παραπάνω. Θέλω να διαβάσω, κύριε Πρόεδρε, γιατί νομίζω ότι αξίζει τον κόπο, το οπισθόφυλλο από ένα βιβλίο το οποίο κυκλοφόρησε πριν από λίγο. Ο συγγραφέας του κάνει την εξής πολύ ενδιαφέρουσα σύγκριση και γράφει:

«Το 1974 τρεις οικογένειες με εισόδημα ίσο με τον εθνικό μέσο όρο των χωρών τους -μία στην Αθήνα, η δεύτερη στο Δουβλίνο και η τρίτη στη Λισαβόνα- απέκτησαν από ένα παιδί. Τα τρία παιδιά μεγάλωσαν, σπούδασαν, μπήκαν στην αγορά και έκαναν τις δικές τους οικογένειες. Σήμερα είναι μεσήλικες και καλά στην υγεία τους, ζουν πάντα στις πόλεις όπου γεννήθηκαν, με εισόδημα το οποίο συμπορεύεται με τον εθνικό μέσο όρο των χωρών τους. Ωστόσο, αν και οι τρεις απολαμβάνουν σήμερα υψηλότερο βιοτικό επίπεδο από εκείνο των γονιών τους, τα μεταξύ τους επίπεδα ζωής διαφέρουν σημαντικά. Προσέξτε, ο Ιρλανδός ζει 3,4 φορές καλύτερα από τους γονείς του, ο Πορτογάλος ζει 2,3 φορές καλύτερα από τους δικούς του γονείς, το βιοτικό επίπεδο του Έλληνα όμως είναι μόλις 1,2 φορές υψηλότερο από εκείνο των γονιών του πριν από μισό αιώνα».

Καταθέτω αυτό το ενδιαφέρον κείμενο στα Πρακτικά.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ποιος είναι ο συγγραφέας;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ο κ. Παππάς.

Δεν αμφισβητούνται αυτά τα οικονομικά στοιχεία.

Όχι εσείς, όχι ο κ. Νίκος Παππάς, το διευκρινίζω.

**ΠΡΟΕΔΡΟΣ (Κωνσταντίνος Τασούλας):** Είναι το βιβλίο «Παράδοξη χώρα».

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ναι, γιατί κινδυνεύουμε μερικές φορές μέσα στην αυτοαναφορικότητα και στην ικανοποίηση, η οποία προφανώς μας διακατέχει αυτή την ημέρα για την μεγάλη επιτυχία της θεσμοθέτησης της πιο στέρεας δημοκρατίας στην ιστορία μας, να ξεχάσουμε αυτές τις μεγάλες οικονομικές χαμένες ευκαιρίες.

Και γι’ αυτό ακριβώς στόχος μας δεν μπορεί, καθώς συμπληρώσαμε πενήντα χρόνια δημοκρατίας, να είναι άλλος από τη γρήγορη σύγκλιση με τις πιο προηγμένες χώρες της ένωσης στους μισθούς, αλλά και στους θεσμούς, στην πιο αποτελεσματική κρατική λειτουργία, στην πιο παραγωγική οικονομία, στις θεσμικές αλλαγές, αλλά ναι, και στις ατομικές συμπεριφορές.

Πρόκειται, με άλλα λόγια, για μια μάχη τολμηρών μεταρρυθμίσεων που ήδη δίνει η Ελλάδα, προκειμένου να απαλλαγεί από τα φρένα τα οποία την κράτησαν πίσω εδώ και δεκαετίες: τη φοροδιαφυγή και τις πολεοδομικές αυθαιρεσίες μέχρι τη βία στα γήπεδα και τις γειτονιές, από τα υποστελεχωμένα νοσοκομεία και τα πολλά εκπαιδευτικά κενά μέχρι τις τεράστιες καθυστερήσεις στην απονομή της δικαιοσύνης.

Μιλώ για προβλήματα τα οποία προφανώς και δεν ξεπερνιούνται με μια απόφαση ή με έναν νόμο, που απαιτούν χρόνο, καθώς η λύση του συχνά υπερβαίνει και τους εκλογικούς κύκλους. Απαιτούν όμως και επιμονή, αφού γύρω τους ρίζωσαν συμφέροντα που έμαθαν να διαβιούν μέσα στην παραλυσία που συχνά προκαλούν.

Οι εκσυγχρονιστικές τομές, βλέπετε, πάντα ξεβολεύουν μερικούς, όμως στο τέλος ευνοούν τους πολλούς, πολύ περισσότερο όταν τα τελευταία δεκαπέντε χρόνια ο τόπος απέδειξε ότι έχει πράγματι αστείρευτες δυνάμεις.

Αν και επέμεινε σε μια πρωτοφανή οικονομική κατάρρευση, κατόρθωσε πια να βρίσκεται σε δυναμική ανάπτυξη. Μείωσε την ανεργία, στήριξε τα εισοδήματα, ενώ στο μεταξύ κατάφερε και ξεπέρασε διαδοχικά εμπόδια από την πανδημία, το μεταναστευτικό, τις εθνικές προκλήσεις, μέχρι την ενεργειακή κρίση και πρωτοφανείς φυσικές καταστροφές. Είναι μία ξεχωριστή εμπειρία στο μεταπολιτευτικό τόξο, το οποίο όμως τέμνει καταλυτικά το στίγμα της χρεοκοπίας. Ουσιαστικά τα πενήντα χρόνια χωρίζονται σε σαράντα συν δέκα. Ένα συλλογικό σοκ το οποίο πήρε τις πιο δραματικές του διαστάσεις το καλοκαίρι του 2015, όταν η πατρίδα κινδύνεψε να τεθεί εκτός Ευρώπης όμηρος τότε ολέθριων κυβερνητικών χειρισμών και με συνέπειες που έκαναν ακόμα πιο δύσκολη την εθνική ανάταξη.

Την άποψη αυτή στις μέρες μας φαίνεται να ενώνει ξανά το νήμα των κεντρικών εθνικών στόχων, γιατί η χούντα μπορεί να διέκοψε βίαια την απόπειρα της μεταπολεμικής Ελλάδας να ανορθωθεί και να υπερβεί τελικά τον εμφύλιο, ενώ τα μνημόνια βύθισαν την πατρίδα σε ένα καινούργιο λαβύρινθο οπισθοχώρησης. Τώρα, συνεπώς, και οι δύο αυτές επιδιώξεις συμπίπτουν σε ένα ζητούμενο: το ζητούμενο της γρήγορης ευρωπαϊκής σύγκλισης.

Συμπερασματικά, λοιπόν, θα έλεγα ότι αυτή η περίοδος των τελευταίων πενήντα ετών ήταν περίοδος των ιστορικών τομών αλλά ήταν και περίοδος των χαμένων ευκαιριών. Και η εποχή που φτάνει τώρα πρέπει να είναι η εποχή των διδαγμάτων αλλά και των τολμηρών αλμάτων, με όσα γνωρίσαμε στην περιπέτεια του περιθωρίου και του λαϊκισμού να γίνονται θετικά εφόδια στην πορεία της χώρας προς το 2030.

Κυρίες και κύριοι συνάδελφοι, αυτή ακριβώς την προοπτική διεκδικούμε σήμερα, αντλώντας συμπεράσματα από το χθες. Γιατί όπως η αδύναμη βαλκανική χώρα του 1974 σταδιακά μεταμορφώθηκε σε μια ισχυρή ευρωπαϊκή Δημοκρατία, έτσι και η Ελλάδα της καθήλωσης και του διχασμού πέτυχε να ανορθώσει την οικονομία της και να ενώσει περισσότερο την κοινωνία. Και όπως όταν το 2023, όταν έγιναν οι τελευταίες εθνικές εκλογές, η χώρα ήταν καλύτερη από το 2019, έτσι και το 2027, όταν θα ξανασυναντηθούμε στις κάλπες, θα είναι πολύ καλύτερη από σήμερα.

Σε αυτή την τελευταία φάση μάλιστα σημειώθηκαν κατακτήσεις καθόλου εύκολες και καθόλου αυτονόητες. Δεν είναι, εξάλλου, απλό μια χώρα καθημαγμένη από τεράστια βάρη να μπορεί να απαλλάσσεται από πενήντα φόρους και ταυτόχρονα να αυξάνει το ΑΕΠ της με ρυθμό υπερδιπλάσιο του ευρωπαϊκού μέσου όρου. Ήταν ένα τόπος πολιορκημένος από μετανάστες που διέσχιζαν αφύλακτα σύνορα. Είναι σήμερα πιο ασφαλής και μπορεί να εξοπλίζεται με υπερσύγχρονα όπλα.

Απλή δεν ήταν, επίσης, ούτε η αναγέννηση των επενδύσεων, ούτε οι τετρακόσιες χιλιάδες θέσεις εργασίας που δημιουργήθηκαν, ούτε η μείωση της ανεργίας από το 18% στο 10%, ούτε η αύξηση των συντάξεων και των μισθών στον ιδιωτικό και στον δημόσιο τομέα. Όλα αυτά συνοδεύουν τον επίλογο μισού αιώνα, προβάλλοντας μπροστά μας, όπως είπα, παλιές εκκρεμότητες δίπλα σε νέα αιτήματα, την ανάγκη ενός ισχυρού Εθνικού Συστήματος Υγείας, το οποίο ποτέ δεν ολοκληρώθηκε. Αυτή η ανάγκη συναντά τώρα την Πολιτική Προστασία την οποία ζητά η κλιματική κρίση. Ή η διαχρονική μάστιγα της αντιμετώπισης της φοροδιαφυγής να διασταυρώνεται τώρα με την ανάγκη να αντιμετωπίσουμε την ακρίβεια και να στηρίξουμε τα ελληνικά νοικοκυριά, αλλά ταυτόχρονα να αναπροσανατολίσουμε το κράτος και να το κάνουμε πιο αποτελεσματικό.

Με άλλα λόγια, ένα πολύπλοκο παρόν μάς καλεί ταυτόχρονα να κλείσουμε λογαριασμούς με το παρελθόν, αλλά να αντιμετωπίσουμε και τις μεγάλες προκλήσεις του μέλλοντος. Να πετύχουμε, επιτέλους, τη γρήγορη απονομή της δικαιοσύνης, να μειώσουμε τις κοινωνικές ανισότητες με νομιμότητα παντού, στα γήπεδα, στις παραλίες, στα σχολεία, στις συνοικίες, με αναβαθμισμένα νοσοκομεία, με δωρεάν προληπτικές εξετάσεις για όλους, σε ένα μέτωπο διπλό που από τη μία πλευρά θα στηρίζει τα νοικοκυριά με έκτακτες πρωτοβουλίες, όπως αυτές που ανακοινώσαμε πριν από λίγες μέρες για την ενέργεια, κυρίως όμως με σταθερές αυξήσεις που θα ισχύουν μόνιμα. Από την άλλη, θα διαμορφώνει τη σύγχρονη παιδεία του 21ου αιώνα με ψηφιακά σχολεία, με δεκάδες χιλιάδες διορισμούς μόνιμων εκπαιδευτικών. Αλλά και τη νέα Ελλάδα με δεκάδες μεγάλα έργα τα οποία ανακουφίζουν την καθημερινότητα του πολίτη.

Δεν θα κρύψω τις παγίδες και τις αστοχίες που κρύβει αυτό το εγχείρημα. Αποτελεί, ωστόσο, μονόδρομο ώστε η χώρα να τεθεί επιτέλους σε μια τροχιά ισχυρής διατηρήσιμης ανάπτυξης, κάτι που θεωρώ ότι συνειδητοποιούν αθόρυβα και πολλές φορές σιωπηλά, αλλά σταθερά μεγάλα τμήματα της κοινωνίας, διαπιστώνοντας σήμερα ότι πολλά από τα δόγματα της Μεταπολίτευσης δεν ήταν παρά σκιάχτρα, τα οποία τελικά υψώνονταν εναντίον της προόδου.

Έτσι ερμηνεύω και την πιο ευρεία αποδοχή απόψεων που παλιά ήταν ταμπού, όπως η λειτουργία των μη κρατικών πανεπιστημίων, η συνεργασία μεταξύ δημοσίου και ιδιωτικών φορέων, κοινή παραδοχή ότι η ασφάλεια είναι προϋπόθεση ελευθερίας και ευημερίας, η αποστροφή στο ψέμα και η συμφωνία πλέον σε πρακτικές λύσεις, αποτελεσματικές λύσεις πέρα από ξεπερασμένα θεωρητικά σύνορα με τον διαχωρισμό μεταξύ των πολιτών να δύει μαζί με τον παλαιοκομματισμό. Πρόκειται για πρόοδο η οποία διατρέχει τόσο τους θεσμούς, όσο και τη στάση των ψηφοφόρων.

Θυμίζω ότι στο εξής τα προγράμματα των κομμάτων επιβάλλεται να κοστολογούνται από το Γραφείο Προϋπολογισμού της Βουλής, ώστε να απαλλαγούμε επιτέλους στις επόμενες εθνικές εκλογές από την ανέξοδη πλειοδοσία, ενώ όλο και περισσότερο η κοινή γνώμη αφήνει πίσω ιδεολογήματα, αναζητώντας πρώτα και πάνω απ’ όλα χειροπιαστά αποτελέσματα.

Το ίδιο μήνυμα θα έλεγα ότι διατρέχουν και εκπέμπουν και αλλαγές οι οποίες επηρεάζουν τελικά και τις ίδιες τις συμπεριφορές των συμπολιτών μας. Η οικολογική ευαισθησία χαρακτηρίζει ιδιαίτερα τη νέα γενιά: η πρόοδος του εθελοντισμού και της αλληλεγγύης, αλλά και η αυξανόμενη συμμετοχή της τόσο κακοποιημένης αυτής έννοιας της ατομικής ευθύνης στις δημόσιες δράσεις, κάτι το οποίο βλέπουμε να εκδηλώνεται ήδη κυρίως με πρωτοβουλίες της Πολιτικής Προστασίας.

Τα παραπάνω θεωρώ ότι συνιστούν, κύριε Πρόεδρε, δείγματα ωριμότητας. Μας δίνουν πρόσθετη αισιοδοξία για το αύριο, αποδεικνύοντας πως οι Ελληνίδες και οι Έλληνες νιώθουν πως έχει έρθει πια ο καιρός της αναμέτρησης με όσα υπονόμευαν επί δεκαετίες την πορεία μας κερδίζοντας τον χρόνο ο οποίος δεν αξιοποιήθηκε και μειώνοντας γρήγορα την απόσταση που δυστυχώς ακόμα μας χωρίζει από την ευρωπαϊκή καθημερινότητα.

Κυρίες και κύριοι συνάδελφοι, σε αυτό το σταυροδρόμι των πενήντα ετών το ισοζύγιο κατακτήσεων και αδυναμιών που μεσολάβησε πρέπει πρώτα και πάνω από όλα να είναι δίκαιο γιατί οι τελευταίες ασφαλώς δεν λείπουν, είτε αυτές αφορούν τις δυσκολίες της συγκυρίας, όπως την υπαρκτή ακρίβεια, είτε συνδέονται με χρόνιες καθυστερήσεις του κράτους. Όμως, όσο αυτοκριτικοί και αν θέλουμε να είμαστε, θα ήταν λάθος τη σημερινή μέρα οι επιμέρους σκιές να κρύψουν τη συνολική εικόνα μιας συγκεκριμένης εθνικής διαδρομής. Γιατί είναι αλήθεια πως η Ελλάδα του 2024 δεν έχει καμμία σχέση με την Ελλάδα του 1974. Είναι μια σύγχρονη δημοκρατία με τα σύνορά της προστατευμένα, την εθνική της άμυνα θωρακισμένη, τη διπλωματία της πλαισιωμένη από ισχυρές συμμαχίες, την οικονομία της πιο στιβαρή στην πρώτη γραμμή και με την κοινωνία της, παρά τους διαχωρισμούς, πιο ενωμένη απ' ό,τι ήταν στο παρελθόν.

Παράλληλα, το πολίτευμά μας βάθυνε και αυτό, στρέφοντας το ενδιαφέρον του πρωτίστως στην προστασία των πιο ευάλωτων. Για σκεφτείτε, συμπολίτες μας με αναπηρία δεν είναι πια αόρατοι για την πολιτεία, όπως ήταν για πολλές δεκαετίες. Ομάδες που ζούσαν στο περιθώριο έχουν σήμερα πια όλα τα δικαιώματα που τους παρέχει ο ευρωπαϊκός νομικός πολιτισμός. Και δεν είναι τυχαίο ότι στην τελευταία έκθεση του κράτους δικαίου της Ευρωπαϊκής Επιτροπής, η οποία δημοσιεύεται σήμερα, ανήμερα πενήντα χρόνια από την αποκατάσταση της δημοκρατίας, αυτή η έκθεση κατατάσσει την Ελλάδα στις εννιά χώρες μεταξύ των είκοσι επτά με τις λιγότερες συστάσεις. Και αυτό, σε πείσμα όσων διαλαλούν ότι είμαστε, τάχα, μία αυταρχική δημοκρατία.

(Χειροκροτήματα από την πτέρυγα της Νέας Δημοκρατίας)

Στο μεταξύ, κύριε Πρόεδρε, πρέπει να αναγνωρίσουμε και την πρόοδο που έχουμε πετύχει στην ίδια την κοινοβουλευτική διαδικασία. Σε αυτή την Αίθουσα συχνά μπορούμε και πρέπει να διαφωνούμε και μάλιστα έντονα, όμως η Βουλή λειτουργεί -και λειτουργεί πολύ καλά- επί πέντε δεκαετίες. Ενίσχυσε το νομοθετικό της έργο με πολλές πρόσθετες επιτροπές. Ανάμεσα σε πολλές άλλες μεταρρυθμίσεις, ενέκρινε επιτέλους και την επιστολική ψήφο, δείγμα ότι και το Κοινοβούλιο μας ακολουθεί, πράγματι, τα μηνύματα των καιρών.

Δύο ακόμα παρατηρήσεις, κύριε Πρόεδρε, για τη δράση του Σώματος όλο αυτό το διάστημα. Πρώτον, έδειξε ότι ξέρει και μπορεί να περιφρουρεί τις διαδικασίες του, αποβάλλοντας εκείνους που το προσβάλλουν με αντιδημοκρατικές επιθέσεις. Και δεύτερον, ναι, το Κοινοβούλιο ανοίχτηκε στους πολίτες, όχι μόνο με κινήσεις ενημέρωσης, αλλά δίνοντας και έμπρακτο το παρόν σε κάθε δύσκολη στιγμή που βίωσε η ελληνική κοινωνία.

Απόσταγμα, ωστόσο, κάθε θετικής εμπειρίας δεν μπορεί να είναι μόνο η καταγραφή της, όσο η αναμέτρηση με το μέγεθος το οποίο θα μπορούσε να έχει, κάτι που οδηγεί και πάλι στα σημερινά μεγάλα στοιχήματα του πολιτικού συστήματος. Να κινηθούμε, δηλαδή, ταχύτερα και να συναντηθούμε, όπου αυτό είναι εφικτό, σε συναινέσεις, αλλά κυρίως σε ρεαλιστικές θέσεις, μακριά από διαιρέσεις που χτίζονται συνήθως πάνω σε ψεύτικες υποσχέσεις, ενώ από την άλλη, να στραφούμε με πραγματισμό και με ευθύνη απέναντι στις αναγκαίες τομές που χρειάζεται η χώρα την τρίτη δεκαετία του 21ου αιώνα, με στόχο τα διδάγματα του χθες να γίνουν ισχυρά προτάγματα του σήμερα, τιμώντας έμπρακτα με αυτόν τον τρόπο τον μισό αιώνα Μεταπολίτευσης και μετατρέποντας τα μεγάλα άλματα του παρελθόντος στα επόμενα άλματα του μέλλοντος. Σε αυτή την κατεύθυνση, η Κυβέρνηση ήδη προωθεί μια σειρά από αλλαγές που βελτιώνουν την καθημερινότητα του πολίτη.

Θα ήθελα να κλείσω επισημαίνοντας ότι η σημερινή μέρα σίγουρα είναι μια μέρα που δεν ενδείκνυται για άγονες αντιπαραθέσεις και για κομματικούς διαξιφισμούς. Αυτό, ωστόσο, δεν με εμποδίζει να απευθυνθώ, για ακόμα μια φορά, ειλικρινά στις πτέρυγες της Αντιπολίτευσης, ζητώντας πάντα σαφείς και θετικές προτάσεις στο πλαίσιο μιας κουλτούρας ουσιαστικού προωθητικού διαλόγου. Τα μεγάλα προβλήματα τόσο πιο εύκολα αντιμετωπίζονται όσο πιο μεγάλο είναι και το μέτωπο το οποίο ορθώνεται απέναντί τους. Η Μεταπολίτευση, άλλωστε, μπορεί να μοιάζει με μία περίοδο σχετικά μικρή σε εμάς και τα παιδιά μας σε σχέση με τον ιστορικό χρόνο, όμως παράλληλα δεν παύει να αποτελεί το ένα τέταρτο ολόκληρης της ως τώρα ζωής του ελεύθερου ελληνικού κράτους.

Και υπό αυτό το πρίσμα, τα πενήντα χρόνια της Γ΄ Ελληνικής Δημοκρατίας αποκτούν άλλη διάσταση. Συγκροτούν αναμφίβολα ένα σχετικά αυτοτελές ιστορικό κεφάλαιο στη διαδρομή του τόπου, έχοντας εγείρει όμως στη διάρκειά τους μεγάλα αναπάντητα ερωτήματα -με πρώτο τον εκσυγχρονισμό- τα οποία μένουν ανοιχτά ως προκλήσεις για το μέλλον. Η Μεταπολίτευση έτσι καθίσταται το τέλος και η αρχή. Μια αρχή που γεννά καθορισμένα καθήκοντα για όλες τις πολιτικές δυνάμεις, με πυξίδες τον ρεαλισμό και το αποτέλεσμα.

Κυρίες και κύριοι συνάδελφοι, όπως είπα και εισαγωγικά, δεν είναι τυχαίο ότι τα γενέθλια της δημοκρατίας συμπίπτουν με αυτά της παράταξής μας, όπως συμπίπτουν τελικά και οι μεγάλες εθνικές επιλογές με τις διαχρονικές θέσεις του κόμματός μας, την ευρωπαϊκή προοπτική, την ανοιχτή οικονομία, το κοινωνικό κράτος, τη λαϊκή ενότητα, πάνω απ' όλα την ανεξάρτητη και ισχυρή πατρίδα. Και στον ίδιο δρόμο του υπεύθυνου πατριωτισμού βαδίζουμε και στις μέρες μας, σε μια μεγάλη προσπάθεια τα πενήντα χρόνια από την επιστροφή της δημοκρατίας να γίνουν αφετηρία και για μια καλύτερη δημόσια ζωή, αλλά και για μια καλύτερη Ελλάδα. Γι’ αυτό και θεωρώ τη σημερινή επέτειο συλλογικό ξεκίνημα για τη συνολική αναβάθμιση της λειτουργίας και του πολιτικού μας συστήματος.

Από την πλευρά της η Νέα Δημοκρατία, μπορεί να γίνεται σε λίγο πενήντα ετών, τη διαπερνά ωστόσο η ίδια εκείνη ορμή της εκκίνησης του 1974, που στο πέρασμα του χρόνου ενώθηκε με τον εφηβικό ριζοσπαστισμό και αργότερα με την ενήλικη ωριμότητα, για να μετουσιωθεί τελικά σε μια πολιτική διαρκούς εξέλιξης, που ενσωματώνει προωθητικά την παράδοση, όπως ακριβώς θα το ήθελε και ο ιδρυτής μας, σε ένα κόμμα δυναμικό το οποίο θέλει να καινοτομεί χωρίς πάντως να χάνει την ταυτότητά του, να διευρύνεται χωρίς να εγκαταλείπει τις αρχές του, κρατώντας τις ρίζες του δυνατές ώστε να μπορεί να απλώνεται και πέρα από τη σκιά του. Γι’ αυτό και αποτελεί πλέον ένα μεγάλο κοινωνικό ρεύμα όπου συναντώνται πολίτες από διαφορετικές αφετηρίες, με τον ίδιο σκοπό όπως πάντα, ένα κράτος σύγχρονο και δημοκρατικό, παραγωγικό και δίκαιο.

Υποδεχόμαστε, λοιπόν, τον μισό αιώνα της Γ΄ Ελληνικής Δημοκρατίας οπλισμένοι με περισσότερη αυτογνωσία και με περισσότερη αυτοπεποίθηση, ζυγίζοντας τις παλιές μας αδυναμίες, προκειμένου να μεταφραστούν σε νέες δυνάμεις και κρατώντας πρώτα και πάνω απ’ όλα στέρεους τους δεσμούς μας με την κοινωνία. Σε έναν κόσμο μεγάλης αβεβαιότητας αντιτάσσουμε τη σιγουριά, παρακολουθούμε όλες αυτές τις διαρκείς μεταβολές, αυξάνουμε τις ταχύτητες στο έργο μας.

Η εποχή που έρχεται θα είναι δύσκολη. Είναι μια πρόκληση για όλους μας. Και θα έλεγα ότι, καθώς πληρώσαμε πολύ ακριβά και σε αυτή την Αίθουσα την αχρείαστη συχνά πόλωση, έχουμε χρέος να αποδείξουμε όλοι μας ότι ναι, είμαστε αντίπαλοι, αλλά δεν είμαστε εχθροί. Και καθώς η δημαγωγία αναδείχτηκε σε διαχρονικό εχθρό της δημοκρατίας, οφείλουμε να κάνουμε τη δημοκρατία μας πιο ανθεκτική, οπλίζοντάς την πρώτα και πάνω από όλα με ρεαλισμό, σε μια πολιτική ζωή που προφανώς θα έχει αντιθέσεις, όμως ας αρχίσει επιτέλους να διεκδικεί και περισσότερες συνθέσεις.

Θα ορίσουμε έτσι τις συντεταγμένες της πορείας μας για τα επόμενα πενήντα χρόνια με την ίδια τόλμη που έδειξαν και οι πρωτεργάτες της μεγάλης αλλαγής το 1974, με το όραμά τους ολοζώντανο στον πυρήνα των πολιτικών μας, τη σκέψης τους να πυροδοτεί τη δράση μας και τις πράξεις τους να μας καλούν να γίνουμε, όχι απλά θεματοφύλακες ενός ιστορικού παρελθόντος, αλλά και διαμορφωτές ενός σπουδαίου μέλλοντος.

Χρόνια πολλά στη Δημοκρατία μας.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Η κ. Σία Αναγνωστοπούλου θα μιλήσει τώρα εκ μέρους της Νέας Αριστεράς.

Και μιας και ο Πρωθυπουργός αναφέρθηκε σε αυτό το βιβλίο του πανεπιστημιακού, του κ. Παππά, με τίτλο: «Παράδοξη χώρα», να σας πω ότι το αφιερώνει στους πολιτικούς. Γράφει: «Το αφιερώνω στους πολιτικούς». Και ξέρετε γιατί το αφιερώνει; «Γιατί μπορούν καλύτερα». Δείτε την και σαν πρόκληση αυτή την αφιέρωση.

Ορίστε, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Θα ήθελα σήμερα, στα πενήντα χρόνια της δημοκρατίας, εδώ στη Βουλή να γιορταστεί αυτή η επέτειος έτσι όπως θα της άξιζε. Δηλαδή, να έχουν σταματήσει οι υπόλοιπες εργασίες, να είναι εδώ οι Βουλευτές, να μην τρέχουν ανάμεσα σε επιτροπές, γιατί αξίζει ακριβώς το Κοινοβούλιο να σταματήσει, να αναστοχαστεί και να δει μπροστά και στο παρόν και στο μέλλον τι γίνεται.

Δεν θα ήθελα σε καμμία περίπτωση αυτή η μέρα, η επέτειος η σημερινή στο Κοινοβούλιο να είναι μία διεκπεραιωτή υπόθεση. Γιορτάζουμε τα πενήντα χρόνια, μίλησε ο Πρωθυπουργός και αδειάζει η Βουλή ως είθισται. Και βεβαίως, θα έπρεπε να είναι φορείς στα θεωρεία κ.λπ.. Καλές οι δεξιώσεις, αλλά στα πενήντα χρόνια χρειαζόταν, κατ’ εμάς τουλάχιστον, ένας μεγάλος σταθμός και στη Βουλή.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Και εγένετο δημοκρατία στις 23 Ιουλίου 1974. Και αυτή η δημοκρατία για να γίνει κουβάλαγε πλήθος, χιλιάδες ανθρώπων στις φυλακές, στις εξορίες, δολοφονημένους. Η ιστορία ολοκληρώθηκε με την επταετία, αλλά αυτή η ιστορία των εξοριών, των φυλακίσεων κ.λπ., είχε ξεκινήσει πολλά χρόνια πριν από το μετεμφυλιακό κράτος.

Η επταετής χούντα πέφτει σε ηθικά και εθνικά ερείπια. Ηθικά ερείπια από αυτά που είχε φτιάξει επί επτά χρόνια, την καταπίεση, τη σιωπή, το άχθος του φόβου συνέχεια σε έναν λαό ολόκληρο και βέβαια, τις φυλακίσεις και τις εξορίες και από την άλλη μεριά τα εθνικά ερείπια με την τραγωδία της Κύπρου. Η τελευταία πράξη της χούντας είναι η εθνική προδοσία, το πραξικόπημα εναντίον του Προέδρου Μακάριου, που άνοιξε ορθάνοιχτες πια τις πύλες στην τουρκική εισβολή και στην κατοχή μέχρι σήμερα του μισού σχεδόν τμήματος του νησιού.

Θα ήθελα από αυτό το Βήμα της Βουλής να δώσουμε μία δέσμευση ως Κοινοβούλιο. Τόποι μνήμης, τόποι ζωντανής μνήμης της ιστορίας μας δεν πρέπει να υποδουλώνονται σε άλλα συμφέροντα. Η Γυάρος πρέπει να αναδειχθεί ως ο τόπος εξορίας και δεινών που πέρασε αυτός ο λαός. Οποιοδήποτε άλλο σχέδιο θα μας βρει απέναντι.

Ακούσαμε και τον Πρόεδρο της Βουλής και τον Πρωθυπουργό, αλλά ακούμε και τη Νέα Δημοκρατία συνέχισε να το λέει, η Μεταπολίτευση, η δημοκρατία αποκλειστικά ταυτίζεται με τον Κωνσταντίνο Καραμανλή. Παίζει σημαντικό ρόλο εκείνες τις μέρες της αποκατάστασης της δημοκρατίας φυσικά, αλλά από την άλλη μεριά, λέγοντας ότι η αποκατάσταση της δημοκρατίας γίνεται από τον Κωνσταντίνο Καραμανλή και τη Δεξιά, κλείνουμε τους δρόμους και για το τι και πώς έπεσε η χούντα, αλλά και από εκεί και πέρα στο τι έγινε στη Μεταπολίτευση.

Θα έπρεπε κάποια στιγμή στα πενήντα χρόνια να σκεφτούμε και τον ρόλο ενός μέρους της αστικής τάξης και πώς αυτή πέρασε στη Μεταπολίτευση και βεβαίως, του λαϊκού παράγοντα. Έχουμε ακούσει πολλές φορές, δυστυχώς και σε αυτή την Αίθουσα τα τελευταία χρόνια, ότι δεν υπήρξε λαϊκή αντίσταση κατά της χούντας, ότι και το Πολυτεχνείο ήταν μια στιγμή -πολλοί αμφισβητούν τελευταία και το Πολυτεχνείο- και ότι βεβαίως η τραγωδία της Κύπρου έπαιξε καθοριστικό ρόλο και ο Κωνσταντίνος Καραμανλής και η Δεξιά.

Θέλω να τονίσω από αυτό το Βήμα της Βουλής ότι ο λαϊκός παράγοντας έπαιξε τεράστιο ρόλο και βηματοδότες που εξέφρασαν στην ολότητά τους τη λαϊκή αντίσταση ήταν η νεολαία, οι φοιτητές, οι καλλιτέχνες, οι διανοούμενοι, οι μικρομεσαίοι τεχνικοί και επιστήμονες, όλος αυτός ο κόσμος που έγινε ο βηματοδότης αυτής της αντίστασης. Θα μπορούσα να βάλω κι άλλα ερωτήματα, αλλά δεν θα με φτάσει ο χρόνος βέβαια.

Στη συνέχεια η αποκατάσταση της δημοκρατίας αποτελεί σίγουρα βαθιά τομή. Χωρίζει ένα πριν και ένα μετά. Η οποιαδήποτε σχετικοποίηση της επταετίας που επίσης γίνεται προσπάθεια να γίνει τα τελευταία χρόνια, πραγματικά υπονομεύει την ίδια τη δημοκρατία. Η Μεταπολίτευση και η αποκατάσταση της δημοκρατίας είναι βαθιά τομή στην ιστορία την ελληνική του 20ου αιώνα. Άρα ως τέτοια πρέπει να την κρατήσουμε.

Όμως, αυτό που επίσης πρέπει να κρατήσουμε είναι αυτόν τον ορίζοντα που ανοίγει η Μεταπολίτευση. Γι’ αυτό δεν έχουμε τέλος της Μεταπολίτευσης, γιατί η Μεταπολίτευση η ίδια ορίζει έναν ανοιχτό ορίζοντα με πολλές μεταπολιτεύσεις στο εσωτερικό της. Γιατί υπάρχουν διεκδικήσεις, υπάρχουν συγκρούσεις. Μία απ’ αυτές, εκεί που ορίζεται και θεμέλιος λίθος, είναι βεβαίως το 1981 και οι μεγάλες τομές, η αναγνώριση της Εθνικής Αντίστασης, βεβαίως η δημιουργία του ΕΣΥ, το Οικογενειακό Δίκαιο, οι μεγάλες θεσμικές τομές που θα ορίσουν τη Μεταπολίτευση.

Θέλω, όμως, να πω ότι στην εμπέδωση μιας ισχυρής ταυτότητας στη μεταπολιτευτική ελληνική κοινωνία συνέβαλαν πρώτον τα πολιτικά κόμματα. Μην ξεχνάμε τον ρόλο τους σε όλη αυτή τη διαδικασία. Πολιτικά κόμματα τα οποία υποχρεώθηκαν να λειτουργήσουν έτσι όπως λειτούργησαν ευθύς εξαρχής τα αριστερά και σοσιαλιστικά κόμματα στα τέλη του 19ου αιώνα. Μαζικοποίηση, ιδεολογικός συλλογικός διανοούμενος, συμμετοχή του λαού, πολιτικοποίηση του ίδιου του λαού ο οποίος έπαιρνε στις πλάτες του αυτό το διάβημα στη δημοκρατία και στις διεκδικήσεις. Συνδικαλιστικές οργανώσεις και συνδικαλιστικοί φορείς. Πεζοδρόμιο και δρόμοι. Διαδηλώσεις και διεκδίκησης δικαιωμάτων. Δεν θα μπορούσε αλλιώς να εμπεδωθεί η δημοκρατία. Η δημοκρατία έχει το θεσμικό της πλαίσιο και από κει και πέρα τη διαρκή διεκδίκηση της. Τα πανεπιστήμια και όλες οι εκπαιδευτικές βαθμίδες.

Άκουσα τον Πρωθυπουργό να λέει ότι έχουμε μείνει -κάπως το είπε- «τα σκιάχτρα της Μεταπολίτευσης», ενώ είπε πριν για το Σύνταγμα του 1975. Μιλώντας για «σκιάχτρα της Μεταπολίτευσης» στα δημόσια πανεπιστήμια, είναι σαν να υπονομεύει το ίδιο το Σύνταγμα του 1975. Θέλω, λοιπόν, να πω σε αυτό ότι το 1974 το 3% μόλις του ελληνικού πληθυσμού ήταν πτυχιούχοι. Τρία εκατομμύρια Έλληνες είχαν εγκαταλείψει το δημοτικό και ένα εκατομμύριο δήλωναν αναλφάβητοι. Αν δούμε τις αναλογίες στη συνέχεια, θα καταλάβουμε για τον τεράστιο ρόλο που έπαιξε η δημόσια εκπαίδευση σε αυτή τη χώρα, τα νοσοκομεία και όλα αυτά, τον τεράστιο ρόλο των περιοδικών. Θα αναφέρω εδώ τον «ΠΟΛΙΤΗ», το «ΑΝΤΙ», εφημερίδες, μέσα σε αυτές και η «ΑΥΓΗ», οι καλλιτέχνες, η διανόηση. Όλοι αυτοί είναι οι εμπεδωτές αυτής της ταυτότητας της Μεταπολίτευσης. Και βέβαια τα όλα τα κινήματα, φεμινιστικό, εργατικό, εκπαιδευτικό κ.λπ., για κοινωνική ισότητα, για δημοκρατία, συμπερίληψη μεγαλύτερη, κοινωνική δικαιοσύνη κ.λπ..

Σε ένα έχουμε το μεγάλο στίγμα της Μεταπολίτευσης και αυτό είναι το παραγωγικό μοντέλο ανάπτυξης.

Άκουσα τον Πρωθυπουργό και είδαμε όλες τις προσπάθειες τις τελευταίες δεκαετίες από το ΄90 και μετά ότι φταίει η Μεταπολίτευση, ότι φταίνε κάποιες από τις αξίες της Μεταπολίτευσης, τα κόμματα, οι συνδικαλιστές και όλα αυτά. Ποτέ δεν έχει τεθεί το ερώτημα ότι οι υποχωρήσεις και των ίδιων των κομμάτων και του ΠΑΣΟΚ από τις ίδιες τις αξίες της Μεταπολίτευσης πόσο σημαντικό ήταν γι’ αυτή την αδυναμία στην ανάπτυξη την οικονομική και την ενδυνάμωση των θεσμών του κράτους πρόνοιας.

Ας βάλουμε ένα ερώτημα στα πενήντα χρόνια. Αυτές οι οικονομικές ελίτ τι ρόλο έπαιξαν σε αυτό το πελατειακό κράτος, το παρασιτικό κρατικοδίαιτο ιδιωτικό κεφάλαιο; Πώς εμπόδισαν μια άλλου τύπου ανάπτυξη και παραγωγικό μοντέλο; Θα μπορούμε να το θέσουμε αυτό το ερώτημα ή θα χτυπάμε μονίμως τις αξίες της ίδιας της Μεταπολίτευσης και τον λαϊκό παράγοντα;

Προέρχομαι από ένα κόμμα, από τη μήτρα των κομμάτων της ανανεωτικής Αριστεράς και είμαι υπερήφανη γι’ αυτό. Μια άλλη αξία της Μεταπολίτευσης που πλήττεται τελευταία -δυστυχώς και από αριστερά ή υποτιθέμενα αριστερά- είναι αυτό, η «θολοκουλτούρα». Η Αριστερά το ότι θεώρησε ότι η υψηλή κουλτούρα, η υψηλή επιστήμη κουλτούρα κ.λπ. πρέπει να ανήκει και στις λαϊκές τάξεις και στις κατώτερες λαϊκές τάξεις στις οποίες έχω τιμή να ανήκω, αυτή, λοιπόν, η «θολοκουλτούρα» ήταν ένας άλλος τρόπος εμπέδωσης της δημοκρατίας.

Θέλω να κλείσω μιλώντας γιατί άκουσα και τον Πρωθυπουργό. Το 2015 δεν είχαμε επικράτηση λαϊκισμού και θα πρέπει να μάθουμε να μιλάμε νηφάλια. Έχουμε ένα μεγάλο τραύμα στη Μεταπολίτευση, μια χρεοκοπία η οποία άφησε εξουθενωμένη αυτή την κοινωνία και γι’ αυτή την χρεοκοπία υπάρχουν υπεύθυνοι, υπάρχουν υπεύθυνοι πολιτικές και οικονομικές ελίτ, οι οποίες προσπάθησαν να ρίξουν όλο το βάρος σε αυτόν τον λαό. «Όλοι μαζί τα φάγαμε, άρα φταίτε και εσείς». Το 2015, όχι πάντα με επιτυχία, αλλά γίνεται μια τεράστια προσπάθεια να απενοχοποιηθεί ο λαϊκός παράγοντας, να απενοχοποιηθεί η ίδια η δημοκρατία και η Μεταπολίτευση από αυτό που συνέβη στη χώρα.

Εμείς ως Νέα Αριστερά λέμε ότι η δημοκρατία βρίσκεται σε κρίσιμο σταυροδρόμι. Η Δημοκρατία δεν είναι ένα θεσμικό κέλυφος κενό από μέσα, εάν δεν έχει τη ζωντάνια της αντιπαράθεσης, της ταξικότητας και όχι της τοξικότητας, τον διαρκή αγώνα της άμβλυνσης των κοινωνικών ανισοτήτων, της κοινωνικής δικαιοσύνης του κράτους δικαίου. Όλα αυτά πλήττονται αυτή την περίοδο. Πώς θα μπορέσουμε να έχουμε ένα άλλο παραγωγικό μοντέλο ανασυγκρότησης, όταν αυτοί οι βασικοί πυλώνες είναι σε ύφεση όταν απειλούνται; Ζούμε ένα στατιστικό δράμα. Δεν ξέρω αν το έχετε πάρει είδηση. Διαβάζουμε τους δείκτες και είναι απελπιστικοί, δημογραφικά, κοινωνικά, οικονομικά, κλιματικά, ένα στατιστικό δράμα που αποτυπώνει μια δραματική πραγματικότητα.

Όλοι λέμε ότι χρειάζεται ένα νέο κοινωνικό συμβόλαιο, από τον προοδευτικό χώρο εννοώ. Για εμάς αυτό το νέο κοινωνικό συμβόλαιο έχει μια μεγάλη προϋπόθεση και η προϋπόθεση αυτή είναι το πώς οι πολιτικές δυνάμεις θα εμπνεύσουν πάλι τον λαϊκό παράγοντα να πιέσει με τη δύναμή του αυτούς ακριβώς οι οποίοι ευθύνονται για τη χρεοκοπία και εννοώ πολιτικές και οικονομικές ελίτ που δεν έχουν επιτρέψει να ανασυγκροτηθεί αυτή η χώρα παραγωγικά, να ορίσουν δηλαδή τον αντίπαλο -κοινωνικά, πολιτικά και κυρίως ταξικά- για να μπορεί να φτιαχτεί αυτό το νέο κοινωνικό συμβόλαιο. Σε αυτή τη φάση βρισκόμαστε σήμερα και σε αυτόν τον δρόμο πρέπει να προχωρήσουμε.

Ευχαριστώ.

(Χειροκροτήματα από την πτέρυγα της Νέα Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Καλώ στο Βήμα, εκ μέρους της Κοινοβουλευτικής Ομάδας της Νίκης, την κ. Ασπασία Κουρουπάκη.

Ορίστε, κυρία Κουρουπάκη, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σε πολλές χώρες υπάρχουν επέτειοι και εθνικές αργίες που συνδέονται με την ανατροπή απολυταρχικών ή δικτατορικών καθεστώτων. Υπάρχουν εορτασμοί για τη δημοκρατία που διεξάγονται με κάθε τιμή και μεγαλοπρέπεια. Στην Ελλάδα, όμως, η ημέρα κατά την οποία συντελέστηκε η Μεταπολίτευση δεν προσφέρεται για εορτασμό.

Σαν σήμερα, το 1974, οι Τούρκοι εδραιώνουν την παρουσία τους στο προγεφύρωμα της Κερύνειας. Σαν σήμερα οι Κύπριοι αδελφοί μας δολοφονούνται, απαγάγονται, αγνοούνται. Γυναίκες βιάζονται, περιουσίες λεηλατούνται. Τα υποβρύχια που θα μπορούσαν να φέρουν καίρια πλήγματα στον εφοδιασμό του εισβολέα δεν φτάνουν ποτέ στον προορισμό τους. Σαν σήμερα, 24 Ιουλίου 1974, μάταια οι Κύπριοι αδελφοί μας κοιτούν τη θάλασσα και τον ουρανό για στρατιωτικές ενισχύσεις από τη μητέρα πατρίδα. Δεν λογοδότησαν ποτέ οι στρατιωτικοί που άφησαν τις κρίσιμες εκείνες ώρες την Κύπρο ανοχύρωτη.

Ο δοτός Πρόεδρος της Δημοκρατίας Φαίδωνας Γκιζίκης διατήρησε τους τίτλους και τις τιμές του αξιώματός του μέχρι το τέλος της ζωής του. Εξαργύρωσε τη στήριξή του στη νέα πολιτική κατάσταση με ασυλία. Το έγκλημα της Κύπρου δεν τιμωρήθηκε ποτέ και η ατιμωρησία αυτή αποτελεί το μεγάλο στίγμα της Μεταπολίτευσης, μεγαλύτερο από την προδοσία και τη στρατιωτική ήττα. Διότι πάνω σε αυτή την ατιμωρησία εξελίχθηκε η κακοδαιμονία του μετέπειτα πολιτικού βίου της χώρας μας.

Εάν η παράδοση του Κυπριακού Ελληνισμού στα χέρια του Τούρκου άρπαγα δεν υπήρξε αρκετή για να πέσουν τα κεφάλια των υπαιτίων, τότε τι θα μπορούσε να περιμένει ο ελληνικός λαός για εγκλήματα μικρότερου διαμετρήματος, για το σκάνδαλο Κοσκωτά, το σκάνδαλο του Χρηματιστηρίου, τη «SIEMENS» και τα μαύρα ταμεία των κομμάτων, το όργιο σπατάλης των ολυμπιακών αγώνων, την υπερχρέωση και την πτώχευση της χώρας, την υποθήκευση της χώρας στους ξένους δανειστές, τα τεράστια χρέη των κομμάτων εξουσίας στις τράπεζες, το Μάτι και τα Τέμπη; Τι μπορεί να περιμένει ο ταλαίπωρος Έλληνας σε μια χώρα που ίσχυσε το ρηθέν «οι Πρωθυπουργοί δεν πάνε φυλακή, πάνε στο σπίτι τους»; Μόνο που τελικά οι πολιτικοί ούτε φυλακή πηγαίνουν ούτε σπίτι τους. Τι είπατε για τον Υπουργό των Τεμπών, Κώστα Καραμανλή; Ότι θα κριθεί από τους πολίτες. Από ποιους, δηλαδή; Από την εκλογική πελατεία που επί δεκαετίες δημιούργησε η οικογένεια του στις Σέρρες. Η πολιτική στην Ελλάδα έχει καταντήσει ένα άθλημα για τους ολίγους, για τα πολιτικά τζάκια και τους πάτρωνές τους.

Θα επαναλάβω, λοιπόν, αυτό που έχω αναφέρει σε πολλές τοποθετήσεις μου. Πενήντα χρόνια Μεταπολίτευσης κλείνουν με πρωτοφανή κρίση εμπιστοσύνης των πολιτών προς τους θεσμούς. Αυτή η κρίση αποτυπώνεται στις ετήσιες έρευνες της κοινής γνώμης που έχω καταθέσει στα Πρακτικά σε προηγούμενη ομιλία μου. Δυσπιστία προς τον θεσμό του Προέδρου της Δημοκρατίας, γιατί με τη συνταγματική Αναθεώρηση του 1986 καταστήσατε τον Πρόεδρο της Δημοκρατίας ένα εντελώς διακοσμητικό στοιχείο.

Και ολοκληρώσατε την απαξίωση του θεσμού με την Αναθεώρηση του 2019 και την κατάργηση της εκλογής με αυξημένη πλειοψηφία, ώστε να μην είναι ο Πρόεδρος όλων των Ελλήνων, αλλά ο διορισμένος αχυράνθρωπος της εκάστοτε κοινοβουλευτικής Πλειοψηφίας, διότι δεν θέλατε να υπάρχει κάποιο θεσμικό αντίβαρο στη μονοκρατορία του εκάστοτε Πρωθυπουργού.

Τι άλλο αποτυπώνουν οι έρευνες της κοινής γνώμης; Δυσπιστία προς τη δικαιοσύνη και τους δικαστές, γιατί αρνείστε επίμονα να καταργήσετε τη ρύθμιση για τον ορισμό της ηγεσίας της δικαιοσύνης από την εκάστοτε Κυβέρνηση. Δυσπιστία προς τη Βουλή, γιατί οι Βουλευτές δεν λειτουργούν με ανεξαρτησία γνώμης και ψήφου, όπως επιβάλλει το Σύνταγμα, αλλά ως πρόβατα στο κομματικό μαντρί. Δυσπιστία προς τα πολιτικά κόμματα εξουσίας, γιατί ενώ καλούνται να υποστηρίξουν τους πολίτες που καταδυναστεύονται από τα δάνεια και τα πανωτόκια, εκείνα υπηρετούν τις τράπεζες, τις τράπεζες στις οποίες χρωστούν 1 δισεκατομμύριο, τους τραπεζίτες στους οποίους έδωσαν ακαταδίωκτο για τα θαλασσοδάνεια που χορήγησαν.

Με αυτά τα δεδομένα πολλοί έσπευσαν να προλογίσουν το τέλος της Μεταπολίτευσης. Η πολιτική ελίτ της χώρας, όμως, κατόρθωσε, παρά την αντίδραση του ελληνικού λαού, να διατηρήσει την κυριαρχία της, μία ελίτ υποστηριγμένη από ντόπια και ξένα συμφέροντα, οχυρωμένη πίσω από ένα Σύνταγμα κομμένο και ραμμένο στα μέτρα της, σκανδαλωδώς υποστηριζόμενη από τα μέσα μαζικής ενημέρωσης.

Κυρίες και κύριοι Βουλευτές, εμείς δεν χάνουμε την πίστη και την ελπίδα μας για τη δημοκρατική αλλαγή που χρειάζεται ο τόπος μας, για ένα δημοκρατικό και κοινωνικό Σύνταγμα, για την κατάργηση του νόμου περί ευθύνης Υπουργών και της βουλευτικής ασυλίας, την κατάργηση της ενός ανδρός αρχής, το ξήλωμα του πρωθυπουργοκεντρισμού που επί δεκαετίες παράγει αδιέξοδα στην οικονομική, κοινωνική και εξωτερική πολιτική της χώρας, την αλλαγή της νομοθεσίας που πριμοδοτεί τα υπερχρεωμένα κόμματα εξουσίας με βουλευτικές έδρες, χρήματα από τον κρατικό κορβανά και πλήθος άλλων προνομίων, την απαλλαγή της χώρας από τη μάστιγα των πολιτικών τζακιών με τη θέσπιση ορίων επανεκλογής σε κάθε πολιτικό αξίωμα, για την προστασία της ανθρώπινης ελευθερίας που βρίσκεται αντιμέτωπη με νέες μορφές κοινωνικού ελέγχου και ψηφιακού ολοκληρωτισμού. Νέες μάχες θα δοθούν για τη δημοκρατία και εμείς στη Νίκη θα είμαστε παρόντες στην πρώτη γραμμή.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Καλώ στο Βήμα την Πρόεδρο της Κοινοβουλευτικής Ομάδας «Πλεύση Ελευθερίας», την κ. Ζωή Κωνσταντοπούλου.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Πενήντα χρόνια από την πτώση της χούντας και την αποκατάσταση της δημοκρατίας. Οι επέτειοι έχουν πάντα τη σημασία τους ως υπομνήσεις και αφυπνίσεις. Έχουν την αξία τους για να κρατούν ζωντανή τη σχέση μας με την ιστορία και με την ταυτότητά μας.

Η φετινή επέτειος των πενήντα ετών από την αποκατάσταση της δημοκρατίας μάς υπενθυμίζει ότι στο πολύ κοντινό παρελθόν στη χώρα μας αφαιρέθηκαν διά της βίας και των όπλων η δημοκρατία, τα δικαιώματα και οι ελευθερίες των ανθρώπων, ότι στο πολύ κοντινό παρελθόν κάποιοι θέλησαν να βάλουν στον γύψο την ελεύθερη έκφραση, την πολιτική και κοινωνική ζωή και δημιουργία και ότι ταυτόχρονα κάποιοι άλλοι, πρωτίστως νέοι, δεν συμβιβάστηκαν και δεν υπέκυψαν, αλλά αγωνίστηκαν, εξεγέρθηκαν, αντιστάθηκαν και πλήρωσαν τους αγώνες τους με τη ζωή τους, με την υγεία τους, με τη σωματική τους ακεραιότητα, με την προσωπική ελευθερία τους.

Η φετινή επέτειος μας υπενθυμίζει ακόμη ότι χρειάστηκαν χρόνια και κόπος μετά την πολιτειακή αποκατάσταση της δημοκρατίας για να αφαιρεθούν από τις δομές του κράτους πρόσωπα και νοοτροπίες που υπηρετούσαν τη χούντα και την απολυταρχία, για να εντοπιστούν και να αποφευχθούν τα χουντικά σταγονίδια, για να φτάσουμε πιο κοντά στον εκδημοκρατισμό.

Η Επέτειος αποκατάστασης της Δημοκρατίας μάς υπενθυμίζει ακόμη ότι η δικαιοσύνη για τα εγκλήματα των χουντικών και του δικτατορικού καθεστώτος αποδόθηκε μόνον σε έναν βαθμό και ότι ακόμη και μετά την αποκατάσταση της δημοκρατίας επιχειρήθηκε η δικαστική παραποίηση της ιστορίας και η υποβάθμιση της προδοσίας, με την κρίση ότι η επιβολή της χούντας επί επτά χρόνια και τρεις μήνες ήταν δήθεν στιγμιαίο έγκλημα. Μας υπενθυμίζει και εκείνο που κανείς δεν πρέπει να ξεχνά, ότι μέχρι σήμερα η Κύπρος πληρώνει το τίμημα της επταετούς δικτατορίας, που εξαφανίστηκε όταν εκπλήρωσε τον σκοπό της με το πραξικόπημα στη Μεγαλόνησο, που άνοιξε τον δρόμο για την τουρκική εισβολή και τη συνεχιζόμενη μέχρι σήμερα πεντηκονταετή κατοχή.

Η χούντα έπεσε στις 23 Ιουλίου του 1974. Πρωθυπουργός ορκίστηκε στις 24 Ιουλίου 1974. Οι πρώτες εκλογές έγιναν στις 17 Νοεμβρίου του 1974, στην πρώτη επέτειο της εξέγερσης του Πολυτεχνείου. Και στις 8 Δεκεμβρίου του 1974 έγινε το ιστορικής σημασίας δημοψήφισμα για το πολίτευμα, στο οποίο ο ελληνικός λαός αποφάσισε το τέλος της μοναρχίας και την αβασίλευτη δημοκρατία θέτοντας τις βάσεις του δημοκρατικού πολιτεύματος στη σύγχρονη Ελλάδα.

Η Βουλή υιοθέτησε στη συνέχεια ένα από τα πιο πρωτοποριακά Συντάγματα τότε, το Σύνταγμα του 1975, με ευρεία και αναλυτική κατοχύρωση δικαιωμάτων και ελευθεριών ατομικών, πολιτικών, κοινωνικών, με απαγόρευση των βασανιστηρίων, με απαγόρευση της έκδοσης ανθρώπων για τη δράση τους για την ελευθερία, με κατοχύρωση ως ακροτελεύτιο άρθρο και πάλι του παλαιού, ιστορικού άρθρου 114, που ενέπνευσε τους δημοκρατικούς αγώνες από τη δεκαετία του ’60, του δικαιώματος και της υποχρέωσης κάθε πολίτη να αγωνίζεται για την υπεράσπιση της πατρίδας και της δημοκρατίας και να αντιστέκεται με κάθε μέσο σε όποιον επιχειρεί να την καταλύσει με τη βία, του δικαιώματος δημοκρατικής άμυνας και αντίστασης.

Η αποκατάσταση της δημοκρατίας και οι θεσμικές και δημοκρατικές εγγυήσεις, που άρχισαν να χτίζονται αμέσως μετά, ήταν σίγουρα γεγονότα που προοιωνίζονταν μια ανθηρή πορεία για τη χώρα μας και για τους πολίτες. Πενήντα χρόνια μετά τα ερωτήματα είναι αμείλικτα για τη δημοκρατία και για τη Βουλή.

Πώς κύλησε μισός αιώνας χωρίς να εμπεδωθούν έμπρακτα στην Ελλάδα θεσμοί, εγγυήσεις, διαδικασίες που να εδραιώνουν την πραγματική δημοκρατική λειτουργία, τη λειτουργία της δικαιοσύνης, την προστασία των δικαιωμάτων και της αξιοπρέπειας όλων, τη διαφάνεια, το τέλος των διακρίσεων, την ισότητα και την ισονομία, την εξάλειψη κάθε εμποδίου στην άσκηση των δημοκρατικών δικαιωμάτων όλων;

Πώς φτάσαμε στην Ελλάδα των μνημονίων, των περικοπών μισθών, συντάξεων, δημοσίων δαπανών για ζωτικές λειτουργίες, όπως η παιδεία, η υγεία, η κοινωνική ασφάλιση;

Πώς φτάσαμε στην Ελλάδα της επιβολής ενός παράνομου χρέους, που δεν ανήκε στους πολίτες, της επιβολής εξουθενωτικών μέτρων για τη δήθεν αποπληρωμή αυτού του χρέους, στην ωμή παραβίαση της ηχηρής πλειοψηφικής δημοκρατικής εντολής, του μοναδικού δημοψηφίσματος που πραγματοποιήθηκε στη χώρα μας μετά το 1974, του δημοψηφίσματος της 5ης Ιουλίου του 2015, του 62% «Όχι»;

(Στο σημείο αυτό κτυπάει το κουδούνι λήξεως του χρόνου ομιλίας της Προέδρου της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς φτάσαμε στη σημερινή Ελλάδα του εγκλήματος στο Μάτι, του εγκλήματος στα Τέμπη, στην ανοχύρωτη πολιτεία, που αφήνει πολίτες, ανθρώπους, περιβάλλον, οικοσυστήματα και κάθε ζωντανή ύπαρξη στο έλεος της φωτιάς, της πλημμύρας, της θεομηνίας, της ανικανότητας, της ανευθυνότητας, του ρουσφετιού και της συναλλαγής, στη χώρα τού «πάμε και όπου βγει», στην κακιά χώρα, που σκοτώνει τα παιδιά της; Πώς φτάσαμε σε αυτή τη χώρα;

Πώς φτάσαμε, κυρίες και κύριοι, στη μονίμως άδεια Βουλή, στην και τώρα άδεια Βουλή, στην οποία δεν εμφανίζεται ούτε η Κυβέρνηση ούτε η κυβερνητική, κοινοβουλευτική Πλειοψηφία ούτε τα περισσότερα κόμματα της φερόμενης Αντιπολίτευσης, που και τώρα απουσιάζουν; Πώς φτάσαμε στις τροπολογίες της ντροπής με εξυπηρετήσεις της νύχτας σε «ημέτερους» και με παρεμβάσεις στη δικαιοσύνη σε βάρος των αδυνάτων, σε βάρος των εργαζομένων και υπέρ τραπεζών, τραπεζιτών και οικονομικών συμφερόντων;

Πώς φτάσαμε στην εμπέδωση της ατιμωρησίας του πολιτικού προσωπικού ως συνθήκη λειτουργίας του πολιτεύματος; Πώς φτάσαμε στην αρνησιδικία, την αδικία, την ανισονομία ως καθημερινές συνθήκες, που σπρώχνουν την κοινωνία στο περιθώριο και στην απελπισία; Πώς; Πώς φτάσαμε στην Ελλάδα των γυναικοκτονιών, τις οποίες η Κυβέρνηση παρουσιάζει ως βιολογικό φαινόμενο, λογοκρίνοντας ακόμη και έργα τέχνης που προορίζονται να αφυπνίσουν και να ευαισθητοποιήσουν;

Οι απαντήσεις είναι εξίσου αμείλικτες. Η σημερινή Ελλάδα είναι το αποτέλεσμα των πράξεων και των παραλείψεων εκείνων που ανέλαβαν αυτές τις δεκαετίες την υψηλή ευθύνη να εκπροσωπήσουν τους πολίτες, να κυβερνήσουν τον τόπο, να νομοθετήσουν, να διαχειριστούν τα δημόσια πράγματα και το δημόσιο χρήμα, να συγκροτήσουν υπόδειγμα διακυβέρνησης και πολιτικής λειτουργίας αλλά και κοινωνικό υπόδειγμα.

Είναι αποτέλεσμα των πράξεων και των παραλείψεων εκείνων που πήραν στα χέρια τους εξουσία κυβερνητική, νομοθετική και δικαστική και την άσκησαν με τρόπο που καταστρατηγεί τη λαϊκή κυριαρχία, με ιδιοτέλεια, με ασυνέπεια, με διαφθορά, με ασυνειδησία, χωρίς αγάπη για τον τόπο και για τους ανθρώπους. Παραδόθηκαν σε προσωπικά και ιδιωτικά συμφέροντα και ξέχασαν το δημόσιο και το κοινωνικό συμφέρον.

Η σημερινή Ελλάδα είναι το αποτέλεσμα της βαθιάς περιφρόνησης που επιδεικνύουν επί δεκαετίες οι εξουσίες για την κοινωνία και για τους ανθρώπους, τους οποίους αντιμετωπίζουν σαν ενοχλητικούς και σαν παρακατιανούς, για τα παιδιά, που στερούνται βασικές προσβάσεις στην παιδεία και στο σχολείο, για τους νέους, που δοκιμάζονται τα όνειρα και οι προσδοκίες τους και δυσκολεύονται να σπουδάσουν, να δημιουργήσουν, να κάνουν οικογένεια, ακόμη και να ζήσουν μόνοι τους, για τους εργαζόμενους, στους οποίους δεν είναι εγγυημένες ούτε καν οι αποδοχές επιβίωσης, διαβίωσης, για τους ανέργους, που είναι αβέβαιη όχι μόνο η εργασιακή αποκατάσταση, αλλά και η ίδια η επιβίωσή τους και η στέγη τους, για τους αυτοαπασχολούμενους, τους εμπόρους, τους ελεύθερους επαγγελματίες, που πλέον στιγματίζονται και τιμωρούνται φορολογικά σαν να ήταν κλέφτες και για τους συνταξιούχους, που αναμένουν για χρόνια μέχρι να βγει η σύνταξή τους, για τους αγρότες, που δήθεν πήραν πολλές αποζημιώσεις και ας μην μπορούν να καλύψουν ούτε το κόστος της παραγωγής, για τις οικογένειες, για τους πολύτεκνους, για τους τρίτεκνους, για τις μονογονεϊκές οικογένειες, για τα ζευγάρια και για τους ανθρώπους που προσπαθούν να υιοθετήσουν παιδιά, για τους ασθενείς, για τους ευάλωτους, για τους ανθρώπους με αναπηρία και για όσους φροντίζουν για όλους αυτούς.

Όλες και όλοι αυτοί οι άνθρωποι αντιμετωπίζονται διαχρονικά από τις εξουσίες σαν παράγοντας ενόχλησης και όχι ως κίνητρο πρωτοβουλίας. Η καλυτέρευση της ζωής τους, η εξασφάλιση της συμμετοχής τους, η συμπερίληψή τους, η αξιοποίηση της γνώμης τους, των ιδεών τους, η ικανοποίηση των αιτημάτων και των αναγκών τους δεν έγινε ποτέ πολιτική προτεραιότητα, παρά μόνον σπάνια, προσωρινά και ευκαιριακά, όταν η περιφρόνηση παρήγαγε πολιτικό κόστος.

Κι όμως αυτοί οι άνθρωποι, όλοι αυτοί οι άνθρωποι, είναι κατά το Σύνταγμά μας οι φορείς της λαϊκής κυριαρχίας, είναι οι εντολείς της εξουσίας και κάθε εξουσίας. Όλες οι εξουσίες πηγάζουν από τον λαό, υπάρχουν υπέρ αυτού και του έθνους και ασκούνται όπως ορίζει το Σύνταγμα. Αυτό προβλέπει το πρώτο άρθρο του Συντάγματός μας.

Η δημοκρατία, κυρίες και κύριοι, δεν αποκαταστάθηκε για να καθίσουν κάποιοι σε καρέκλες, αλλά για να έρθει ο κόσμος, η κοινωνία στη θέση να επιλέγει να εκλέγει και να ελέγχει τους κυβερνώντες, να είναι ο λαός η πραγματική πηγή της εξουσίας και στον λαό, στην κοινωνία να αναφέρονται και να λογοδοτούν όλες οι εξουσίες.

Οι εξουσίες διαχρονικά προσπάθησαν να αποξενώσουν τον λαό και την κοινωνία από την άσκηση της δύναμής τους. Με τη συστηματική προπαγάνδα επιχειρήθηκε να εμπεδωθεί στους πολίτες η αίσθηση ότι υπάρχει ένα πολιτικό προσωπικό που ξέρει καλύτερα και έχει τις δήθεν τεχνοκρατικές γνώσεις να κυβερνήσει στο όνομα των πολιτών, οι οποίοι δεν ξέρουν και πάντα φταίνε. Εδώ και δεκαετίες λειτουργούν στη δικαιοσύνη οι μηχανισμοί που χαρίζονται στις εξουσίες και εξουθενώνουν τους πολίτες. Εδώ και δεκαετίες νομοθετείται ο συνεχής περιορισμός της λαϊκής συμμετοχής στην απονομή της δικαιοσύνης και περιορίζεται η αρμοδιότητα των μεικτών ορκωτών δικαστηρίων, που είναι αρμόδια για τα κακουργήματα και για τα πολιτικά εγκλήματα κατά το Σύνταγμα.

Επί δεκαετίες οι πολίτες παρακολουθούν τις εξουσίες να παραβιάζουν τον νόμο και τα καθήκοντά τους ατιμωρητί. Παρακολουθούν τις κυβερνήσεις να μην εφαρμόζουν δικαστικές αποφάσεις που δικαιώνουν πολίτες. Παρακολουθούν το πολιτικό προσωπικό να κρύβεται πίσω από τη βουλευτική ασυλία και τον νόμο περί ευθύνης Υπουργών. Παρακολουθούν να εξουθενώνονται δικαστικά οι «Γιάννηδες Αγιάννηδες» και να επιβραβεύονται οι υπαίτιοι σκανδάλων. Παρακολουθούν ένα κράτος που κατάσχει τα σπίτια ατόμων με αναπηρία και φτωχών ανθρώπων για ανυπαίτιες ή ανύπαρκτες οφειλές σε funds, αλλά δεν διεκδικεί εκατοντάδες δισεκατομμύρια ευρώ από τη Γερμανία για τις οφειλές της για τα εγκλήματα των ναζί.

Και καθίστανται οι πολίτες αποδέκτες της κεντρικής προπαγάνδας ότι έτσι είναι τα πράγματα και δεν αλλάζουν, δεν μπορείς να κάνεις τίποτε, δεν υπάρχει εναλλακτική. Και όσο οι πολίτες δεν εξεγείρονται, δεν επαναστατούν, τόσο οι εξουσίες -οι απούσες εξουσίες- βαυκαλίζονται ότι πέτυχαν να περιθωριοποιήσουν τον λαό και την κοινωνία και να ακυρώσουν το πραγματικό νόημα των δημοκρατικών αγώνων και της αποκατάστασης της δημοκρατίας, που ποτέ δεν ολοκληρώθηκε.

Η απονομιμοποίηση και αποδοκιμασία αυτών των εξουσιών από την κοινωνία εκφράζεται προς το παρόν με την εκλογική κατολίσθηση των κομμάτων εξουσίας αλλά και με την εκτίναξη των ποσοστών αποχής. Το ζήτημα και το ζητούμενο, και αυτό που προσωπικά και πολιτικά υπηρετώ, αυτό στο οποίο στοχεύουμε στην Πλεύση Ελευθερίας ως δημοκρατικό πρόταγμα, είναι να καταφέρουμε να εμπνεύσουμε τη συμμετοχή και μέσα από τη συμμετοχή να απονομιμοποιήσουμε τις εξουσίες που οδήγησαν τη χώρα μας εδώ και ακύρωσαν ελπίδες και προσδοκίες. Μέσω της ευρείας, ζωντανής συμμετοχής θα φέρουμε τη δημοκρατία, μέσω της παρουσίας. Μέσα από τη συμμετοχή, μέσα από την παρουσία θα οικοδομηθεί η πραγματική δημοκρατική και αμεσοδημοκρατική εξουσία της κοινωνίας, αυτής που είναι και σήμερα και τώρα έξω και διαδηλώνει.

Αυτό είναι που κάνουμε και εμείς με τη δική μας επίμονη παρουσία στη Βουλή. Εκεί που οι πολίτες μάς έδωσαν την εντολή να τους εκπροσωπούμε, εδώ. Με την παρουσία των πολιτών μέσα στη Βουλή, όπου τους προσκαλούμε σταθερά να γεμίζουν τα θεωρεία στις συζητήσεις νομοσχεδίων. Με κοινωνική παρουσία και στην Ευρωβουλή, στη διαδικασία των αναφορών, που προορίζεται για τους πολίτες. Με πρόσκληση και ακρόαση φορέων και πολιτών μέσα στη Βουλή και σε λίγο θα είναι εδώ οι φορείς στο νομοσχέδιο για την ψυχική υγεία. Μια παράδοση, η πρόσκληση φορέων μέσα στη Βουλή, που η Πλεύση Ελευθερίας αποκατέστησε στην αρχή της νέας κοινοβουλευτικής περιόδου, αφού τα παλιά κόμματα εξουσίας κρατούσαν τους πολίτες μακριά από τη Βουλή, εφαρμόζοντας μέχρι και το 2023 τις διατάξεις περί πανδημίας.

Με γεμάτες δικαστικές αίθουσες στις δίκες όπου κρίνονται κοινωνικά δικαιώματα, κοινωνικοί, εργασιακοί, περιβαλλοντικοί αγώνες, σε δίκες κεκαλυμμένων πολιτικών διώξεων. Με γεμάτους δρόμους και γεμάτες πλατείες σε συγκεντρώσεις για την ειρήνη, τη δημοκρατία, τη δικαιοσύνη, τα δικαιώματα όλων. Με ενίσχυση της λαϊκής συμμετοχής στα δικαστήρια και επαναφορά των συνταγματικών αρμοδιοτήτων των μεικτών ορκωτών δικαστηρίων, με πλειοψηφία ενόρκων, δηλαδή πολιτών.

Για τη συμμετοχή αυτή, για να εμπνευστεί και να κινητοποιηθεί η κοινωνία, το παράδειγμα είναι ζωτικής σημασίας. Η συμμετοχή είναι προϋπόθεση δημοκρατίας, όπως και η δικαιοσύνη, και βέβαια η ιστορική μνήμη, η γνώση της ιστορίας. Ο ελληνικός λαός έχει εγγεγραμμένες στην ταυτότητά του την αντίσταση στις απολυταρχίες, την άρνηση υποταγής, την ελεύθερη ύπαρξη, το ελεύθερο φρόνημα. Ο αντιδικτατορικός αγώνας είναι στοιχείο της ιστορίας αντίστασης του λαού μας, κομμάτι της ταυτότητάς μας, όπως η Επανάσταση του 1821 και η Εθνική Αντίσταση. Είναι η ώρα στις εθνικές επετείους, που μας θυμίζουν τις ένδοξες σελίδες της ιστορίας μας, να προστεθούν οι επέτειοι του αντιδικτατορικού αγώνα και της αποκατάστασης της δημοκρατίας, 17η Νοεμβρίου, η 23η και 24η Ιουλίου, η 8η Δεκεμβρίου. Εμείς το έχουμε προτείνει και το ξαναπροτείνουμε και σήμερα στη Βουλή επίσημα.

Είναι η ώρα από τη δημοκρατία στα λόγια να περάσουμε στην ενσυνείδητη δημοκρατία της πράξης και της συμμετοχής. Αυτό επιτάσσουν οι αγώνες τόσων ανθρώπων. Αυτό αποτελεί πραγματική τιμή στον αντιδικτατορικό αγώνα. Αυτό θα αποτελέσει την πραγματική αποκατάσταση της δημοκρατίας, έμπνευση και οδηγό για τις νέες γενιές.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Εμείς σας ευχαριστούμε.

Θα ολοκληρώσουμε την ειδική συνεδρίαση της Ολομέλειας της Βουλής για την Επέτειο της αποκατάστασης της Δημοκρατίας στη χώρα μας με τον κ. Ιωάννη Κόντη εκ μέρους της Κοινοβουλευτικής Ομάδος «Σπαρτιάτες».

Παρακαλώ τους εισηγητές και ειδικούς αγορητές να μπουν στην Αίθουσα, γιατί αμέσως θα ξεκινήσει η νομοθετική εργασία.

Κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα συμπληρώνονται πενήντα χρόνια από την αποκατάσταση της δημοκρατίας στην Ελλάδα. Η δημοκρατία είναι ένα πολίτευμα το οποίο, με όλα τα μειονεκτήματά του, είναι το μοναδικό πολίτευμα που οι άνθρωποι μπορούν να εκφραστούν, να διεκδικήσουν και μέσα από αυτή να φτάσουν και στα ανώτατα αξιώματα. Είναι το πολίτευμα που εμείς αποδεχόμαστε και συμφωνούμε και γι’ αυτό βρισκόμαστε εδώ, άσχετα αν πολλοί προσπαθούν να περάσουν ότι οι εθνικιστές είναι θιασώτες δικτατορικών καθεστώτων ή οποιασδήποτε άλλης μορφής ολιγαρχίας. Αυτό δεν ισχύει με κανέναν πραγματικό εθνικιστή, ο οποίος πιστεύει στην εξέλιξη του έθνους του, της πατρίδας, της οικογένειας και των όσων ιερών και όσιων φυλάμε τόσα χρόνια.

Η δημοκρατία έρχεται από την Αρχαία Ελλάδα και την έχουμε και σήμερα, προσπαθώντας να τη διαφυλάξουμε όσο μπορούμε και όσο μάς επιτρέπουν. Το θέμα είναι ότι σήμερα όμως, δυστυχώς, πενήντα χρόνια μετά τη δημοκρατία, τη νέα δημοκρατία αυτή, οι πολίτες δεν αισθάνονται στο πετσί τους ότι τα πράγματα πηγαίνουν όπως θα ήθελαν, δεν αισθάνονται ότι τα δημοκρατικά τους δικαιώματα πλέον είναι όπως τα ονειρεύτηκαν και όπως τα θέσπισαν τα Συντάγματά μας, οι νόμοι μας και όλα όσα μάς έδωσαν προηγούμενοι νομοθέτες.

Σήμερα βλέπουμε τους πολίτες να καταπιέζονται είτε από οικονομικές πιέσεις είτε από εξωτερικές εντολές και κελεύσματα που έρχονται από την Ευρωπαϊκή Ένωση, οι οποίοι προσπαθούν να ρυθμίσουν τις ζωές μας με γνώμονα μόνο κέρδη ορισμένων μονοπωλιακών συμφερόντων και μεγαλοοργανισμών, οι οποίοι πλέον κουμαντάρουν τον πλανήτη. Προσπαθούν να μας εντάξουν και να δημιουργήσουν ακόμα και, με το σατανικό μυαλό το οποίο έχουν, πόλεις των δεκαπέντε λεπτών, όπου θα κλείνουν τους ανθρώπους σε κιβωτιοποιημένες περιοχές, από τις οποίες δεν θα μπορούν να βγαίνουν. Και αν σήμερα φαντάζει συνωμοσιολογία, θα το δούμε στην πράξη ότι θα γίνει κάποτε.

Ήδη όλες αυτές οι ψηφιακές εξελίξεις, τα συστήματα παρακολούθησης, όλα αυτά τα οποία δίνουν σαν μορφή εξέλιξης στον κόσμο θα είναι το εργαλείο το οποίο θα τους υποδουλώνει μέσα σε πόλεις-φυλακές. Θα τους υποχρεώνουν να μην καλλιεργούν αυτά που καλλιεργούσαν επί εκατομμύρια χρόνια οι άνθρωποι, αλλά να τρώνε ακρίδες και κατσαρίδες. Αυτή είναι η μορφή δημοκρατίας που ονειρεύονται εν ονόματι δήθεν της «πράσινης» μετάβασης και ψηφιακής εξέλιξης κάποιοι οι οποίοι κουμαντάρουν πλέον τα έθνη μας, τις χώρες μας. Αυτό δεν το αισθάνονται σαν δημοκρατία, δεν το εκλαμβάνουν σαν δημοκρατία οι πολίτες. Και δυστυχώς το έχουμε αφήσει και πηγαίνει, οδεύει προς τα εκεί, με ψεύτικες, φρούδες ελπίδες και υποσχέσεις, ενώ το μόνο που βλέπουμε κάθε μέρα είναι να χειροτερεύουν τα πράγματα.

Θα πρέπει, λοιπόν, να υπάρξει πραγματική δημοκρατία, όπως έχουμε μάθει και έχουμε υποσχεθεί και μεγαλώσαμε και τα παιδιά μας και εμείς πήραμε από τους γονείς μας. Να τη συνεχίσουμε, να ξεφύγει από την εμπορική και καταναλωτική σκλαβιά που προσπαθούν να επιβάλουν κάποιοι με τις ελλείψεις ή τις πιέσεις που δημιουργούν στον κόσμο, τους πολέμους που δημιουργούν τους οποίους μας έχουν κάνει να θέλουμε να τους αποδεχτούμε σαν κάτι φυσιολογικό και να ψηφίζουμε σε Ευρωπαϊκή Ένωση και Ελλάδα τη συνέχιση πολέμων, χρηματοδοτώντας τη με άγνωστο σκοπό και εξέλιξη.

Βλέπουμε ότι κάθε τόσο, κάθε τρεις και λιγάκι, δίνουμε 50 - 60 δισεκατομμύρια στην Ουκρανία, η οποία διοικείται από έναν περίεργο τύπο, ο οποίος θεωρητικά λέει -δεν ξέρουμε και αν ζει στην Ουκρανία ή αν τον έχουν σε καμμία χώρα του εξωτερικού και με διάφορα μηνύματα δείχνει ότι ζει εκεί- ότι θα νικήσει τη Ρωσία, σε έναν πόλεμο τον οποίο έχει ήδη χάσει.

Αντί και αυτός και φυσικά οι Ρώσοι -γιατί μην ξεχνάμε ότι και αυτοί εισβολή έκαναν- να συζητούν για ειρήνη, συζητούν για συνέχιση ενός ατελείωτου πολέμου που βάζει στη «μηχανή του κιμά» παιδιά, γυναίκες, νέους και δεν τους ενδιαφέρει. Και εμείς συνηγορούμε σε αυτό σαν Ευρωπαϊκή Ένωση και σαν λαοί και λέμε συνέχεια ότι πρέπει να επενδύουμε σε αυτή τη συνέχιση.

Αυτά, λοιπόν, είναι ο τρόπος της δημοκρατίας που θέλει να επιβάλει η Ευρωπαϊκή Ένωση και αυτά τα μονοπώλια που είναι πίσω από αυτή στις χώρες μας και στους λαούς μας. Σε αυτά πρέπει να αντισταθούμε, εάν λέμε ότι αντιστεκόμαστε σε κάθε μορφή φασισμού και δικτατορίας. Αυτή είναι μία άτυπη δικτατορία, την οποία πρέπει οι λαοί να αποτάξουν.

Ενταχθήκαμε στην Ευρωπαϊκή Ένωση με άλλες σκέψεις και άλλα ιδανικά, με άλλους τρόπους μάς έδειξαν ότι θα λειτουργούσε η Ευρωπαϊκή Ένωση. Και βλέπουμε ότι σήμερα λειτουργεί σαν μια μεγάλη συντεχνιακή μονάδα που προστατεύει τα δικαιώματα κάποιων ολιγαρχών, οι οποίοι κερδίζουν χρήματα μέσα από αυτά.

Αν θέλουμε να λέμε «δημοκρατία», να μη λέμε μεγαλόσχημα λόγια, να αντιλαμβανόμαστε ότι η δημοκρατία είναι δημοκρατία για όλους. Γιατί για το δικό μας κόμμα, των Σπαρτιατών, η δημοκρατία φαίνεται ότι δεν ισχύει για εμάς, γιατί και στην επέτειό της δεν φρόντισε να μας καλέσει η κυρία Πρόεδρος, στον θεσμό τον οποίο τιμούμε. Είναι, όμως, απαράδεκτη η στάση της, γιατί μας έβαλε μια ταμπέλα και μας θεωρεί κάτι εκτός δημοκρατίας. Είναι δημοκρατική αντίληψη αυτή;

Επίσης, να μην αποκλείουμε κόμματα από τις εκλογές. Εμείς επίσης αποκλειστήκαμε από τις ευρωεκλογές, χωρίς να έχουμε διαπράξει κάποιο αδίκημα, χωρίς να είμαστε καταδικασμένοι σε κάτι.

Θεωρούμε ότι δεν είναι σωστές αυτές οι αποφάσεις δημοκρατικά. Τα λόγια περί δημοκρατίας να τα λέμε και να τα εννοούμε, να μην είναι μεγαλόσχημες, βερμπαλιστικές λέξεις τις οποίες χρησιμοποιούμε κατ’ επιλογή.

Η δημοκρατία μας, λοιπόν, θέλει προστασία, θέλει όλοι οι Έλληνες να βοηθήσουν και όλοι οι λαοί της Ευρώπης, αλλά πάνω απ’ όλα να πιστεύουμε αυτά που λέμε και όχι να τα λέμε για να τα λέμε, επειδή είναι όμορφες λέξεις τις οποίες χρωματίζουμε ανάλογα με τις εποχές. Τώρα έχουμε την ψηφιακή δημοκρατία, τη δημοκρατία της πράσινης μετάβασης. Είναι ωραία «χρώματα», τα μαθαίνουμε και στα παιδιά μας στα σχολεία.

Οι Έλληνες όμως ζουν σε ανέχεια. Πεινάνε. Δεν έχουν εργασία. Εταιρείες κλείνουν. Εκεί θα βρεθούμε αντιμέτωποι με τα πραγματικά δημοκρατικά δικαιώματά τους και τα κεκτημένα τους και εκεί θα πρέπει να φροντίσουμε να τα έχουν. Εάν μπορέσουμε να το κάνουμε, θα πάρουμε ένα μεγάλο «μπράβο» από τις επόμενες γενεές. Εάν όχι, θα μας γράψει η ιστορία όλους γενικά. Η ιστορία γράφει, γιατί η ιστορία είναι αμείλικτη. Όσο και να θέλουμε να την παραποιήσουμε, η ιστορία γράφει.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Πριν ολοκληρώσουμε τη διαδικασία, θα ανακοινώσω και θα καταθέσω, όπως μου την έδωσε ο Κοινοβουλευτικός Εκπρόσωπος του Κομμουνιστικού Κόμματος Ελλάδας, επιστολή του Γενικού Γραμματέα της Κεντρικής Επιτροπής και Προέδρου της Κοινοβουλευτικής Ομάδας του Κομμουνιστικού Κόμματος Ελλάδας, του κ. Δημήτρη Κουτσούμπα, μαζί με λόγο τον οποίο επισυνάπτει για τη σημερινή διαδικασία, με αφορμή την ειδική συνεδρίαση της Ολομέλειας της Βουλής για την Επέτειο της αποκατάστασης της Δημοκρατίας.

(Στο σημείο αυτό κατατίθεται για τα Πρακτικά η προαναφερθείσα επιστολή και η ομιλία του Γενικού Γραμματέα της Κεντρικής Επιτροπής και Προέδρου της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτρη Κουτσούμπα, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, ολοκληρώθηκε η ειδική συνεδρίαση της Ολομέλειας της Βουλής.

Διακόπτουμε για λίγα λεπτά, μέχρι να μπουν στην Αίθουσα ο αρμόδιος Υπουργός, οι εισηγητές και οι ειδικοί αγορητές, τους οποίους παρακαλώ το συντομότερο δυνατόν να μπουν στην Αίθουσα και να καταλάβουν τις θέσεις τους.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας τροποποίησης διατάξεων της Σύμβασης Παραχώρησης του Έργου της Μελέτης, Κατασκευής, Χρηματοδότησης, Λειτουργίας, Συντήρησης και Εκμετάλλευσης του τμήματος Μαλιακός - Κλειδί του Αυτοκινητοδρόμου Πάτρα - Αθήνα - Θεσσαλονίκη - Εύζωνοι (Π.Α.Θ.Ε.)».

Η Διάσκεψη των Προέδρων αποφάσισε στη συνεδρίασή της στις 18 Ιουλίου 2024 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και της τροπολογίας.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Ιωάννης Ανδριανός για δεκαπέντε λεπτά.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, το υπό συζήτηση νομοσχέδιο αφορά την τροποποίηση της από 28-6-2007 σύμβασης παραχώρησης του έργου της μελέτης, κατασκευής, χρηματοδότησης, λειτουργίας, συντήρησης και εκμετάλλευσης του τμήματος Μαλιακός - Κλειδί του αυτοκινητόδρομου Πάτρα - Αθήνα - Θεσσαλονίκη - Εύζωνοι, τη γνωστή ΠΑΘΕ, η οποία κυρώθηκε με τον ν.3605/2007 και τροποποιήθηκε με την από 28-11-2013 συμφωνία τροποποίησης, η οποία κυρώθηκε με το άρθρο 1 του ν.4219/2013.

Η τροποποίηση αφορά κυρίως τη ρύθμιση της δυνατότητας αναχρηματοδότησης του παραχωρησιούχου με τη σύναψη νέων δανειακών συμβάσεων, χωρίς να επιδεινώνεται η θέση του δημοσίου, την πρόβλεψη λήψης του ημίσεος του οφέλους της αναχρηματοδότησης από το ελληνικό δημόσιο, καθώς και επιμέρους προβλέψεις, που αφορούν την αντιμετώπιση ζητημάτων που ανέκυψαν κατά τη λειτουργία του αυτοκινητόδρομου.

Ιδιαίτερη σημασία έχει ότι η τροποποίηση της σύμβασης εισάγεται μετά την πλήρη ολοκλήρωση των θεμελιωδών υποχρεώσεων του παραχωρησιούχου, την ολοκλήρωση του κατασκευαστικού μέρους της σύμβασης και την παράδοση του έργου σε πλήρη λειτουργία προς χρήση από τους πολίτες.

Το βασικό πρόβλημα που επιλύει το παρόν νομοσχέδιο είναι ότι, λόγω της παλαιότητας της σύμβασης παραχώρησης του 2007, δεν προβλέπεται στο αρχικό κείμενο η δυνατότητα αναχρηματοδότησης του παραχωρησιούχου και είναι κάτι που έρχεται σε αντίθεση με όλες τις σύγχρονες συμβάσεις παραχώρησης και αποτελεί επιπλέον συμβατική δέσμευση του δημοσίου.

Οι προβλέψεις της τροποποίησης, συνεπώς, ενισχύουν τη βιωσιμότητα του παραχωρησιούχου, μέσω της αξιοποίησης ευνοϊκότερων χρηματοδοτικών συμφωνιών, ενώ παράλληλα εξασφαλίζεται σημαντικό όφελος για το δημόσιο, καθώς, πέρα από την απρόσκοπτη λειτουργία του οδικού τμήματος, αφ’ ενός, με τη ρήτρα μη επιδείνωσης, η συμβατική και χρηματοοικονομική θέση του δημοσίου δεν θα επιδεινώνεται με την ανάληψη πρόσθετων συμβατικών και χρηματοοικονομικών υποχρεώσεων και, αφ’ ετέρου, μια πρόβλεψη που δεν υπήρχε, το δημόσιο θα εισπράξει το ήμισυ του οφέλους της αναχρηματοδότησης, σε ένα ποσό που μπορεί να υπερβεί τα 14 εκατομμύρια ευρώ.

Συγκεκριμένα, στην τροποποίηση της σύμβασης προσδιορίζονται κατ’ αρχάς τα συμβαλλόμενα μέρη, το ελληνικό δημόσιο, η ανώνυμη εταιρεία «Αυτοκινητόδρομος Αιγαίου» -ανώνυμη εταιρεία παραχώρησης- για τον αυτοκινητόδρομο τμήμα ΠΑΘΕ Μαλιακός - Κλειδί και οι μέτοχοι του παραχωρησιούχου, η «HOCHTIEF», η «ΑΚΤΩΡ», η «ΑΒΑΞ» και η «VINCI».

Γίνεται ιστορική αναδρομή στην αρχική σύμβαση παραχώρησης και στην τροποποίησή της το 2013 προσδιορίζεται ο σκοπός της τρέχουσας τροποποίησης, που είναι η πρόβλεψη της δυνατότητας αναχρηματοδότησης του παραχωρησιούχου, με τη σύναψη νέων δανειακών συμβάσεων και προβλέπεται η έγγραφη έγκριση και ο καθορισμός από το ελληνικό δημόσιο των δανειακών συμβάσεων και των αναγκαίων εγγράφων χρηματοδότησης, καθώς και το όφελος της αναχρηματοδότησης και ο διαμοιρασμός του με το ελληνικό δημόσιο.

Τέλος, ρητά ορίζεται ότι η θέση του ελληνικού δημοσίου σε καμμία περίπτωση δεν θα καταστεί χειρότερη μετά την αναχρηματοδότηση του παραχωρησιούχου.

Ως προς τις επιμέρους τροποποιούμενες διατάξεις, μεταξύ άλλων προστίθεται ο ορισμός του οφέλους αναχρηματοδότησης, που καθορίζει το όφελος που θα εισπράξει το ελληνικό δημόσιο από την όποια αναχρηματοδότηση του παραχωρησιούχου και προσδιορίζεται ο τρόπος υπολογισμού του. Διορθώνεται η χιλιομετρική θέση των έργων του κύριου έργου παραχώρησης, όπως προέκυψε, κατά τη μέχρι σήμερα εκτέλεση της σύμβασης.

Τροποποιείται, επίσης, ο ορισμός του επιτοκίου αναφοράς για λόγους εναρμόνισης με τις ήδη υφιστάμενες διατυπώσεις των άλλων συμβάσεων παραχώρησης, καθώς, ούτως ή άλλως, κατά τα παρελθόντα έτη τα οφειλόμενα ποσά προς τον παραχωρησιούχο υπολογίστηκαν με τον νέο ορισμό, σύμφωνα με τα ισχύοντα χρηματοοικονομικά και τραπεζικά πρότυπα.

Εισάγονται δύο υποπαράγραφοι στο άρθρο 5 της σύμβασης, στις οποίες ορίζεται ότι το ελληνικό δημόσιο δεν θα καθυστερεί χωρίς εύλογη αιτία τη γραπτή του συναίνεση για την έγκριση νέας ή την τροποποίηση υφιστάμενης καθορισμένης δανειακής σύμβασης, σχετικά με οποιαδήποτε πράξη αναχρηματοδότησης, υπό την προϋπόθεση ότι δεν επιδεινώνεται η θέση του δημοσίου, το δικαίωμα του δημοσίου να εισπράξει το ήμισυ του οφέλους της αναχρηματοδότησης ή άλλα ισοδύναμα ανταλλάγματα, ενώ παράλληλα επαναλαμβάνεται ότι δεν δύναται να χειροτερεύσει η θέση του, μετά την αναχρηματοδότηση του παραχωρησιούχου.

Προβλέπεται, επίσης, η δυνατότητα τοποθέτησης αυτοματοποιημένου τρόπου πληρωμής σε όλους τους σταθμούς με τοπικούς και πλευρικούς των διοδίων. Εισάγεται εξαίρεση από την υποχρέωση καταβολής διοδίων στα οχήματα που ανήκουν κατά πλήρη κυριότητα και χρησιμοποιούνται από άτομα με αναπηρία ή αναπήρους πολέμου. Τροποποιείται ο ορισμός για το συμφωνηθέν υπόλοιπο ΕΔ, το οποίο συνιστά το ποσό που είναι επαρκές για την καταβολή όλων των προβλεπόμενων επιλέξιμων εξόδων έργου, χωρίς χρήση του αποθεματικού του λογαριασμού για τη χρονική περίοδο των επομένων είκοσι τεσσάρων μηνών σε κυλιόμενη βάση, κατά το μέτρο που αυτά τα επιλέξιμα έξοδα έργου δεν καλύπτονται ήδη από άλλους αποθεματικούς λογαριασμούς του παραχωρησιούχου.

Ορίζεται, επίσης, ότι στις τροποποιήσεις του καταστατικού του παραχωρησιούχου που λαμβάνουν χώρα ως συνέπεια συμμόρφωσης με διάταξη νόμου να μη χρειάζεται η έγκριση του δημοσίου, αφού πρόκειται για νόμιμη υποχρέωση.

Εισάγεται τροποποίηση με την οποία προβλέπεται υποχρεωτική πρόσκληση συμμετοχής του δημοσίου στις γενικές συνελεύσεις των μετόχων του παραχωρησιούχου, εφόσον λαμβάνουν χώρα με σύγκληση συνεδρίασης. Άλλως, το δημόσιο ενημερώνεται εγγράφως, εκ των προτέρων, για τα θέματα της ημερήσιας διάταξης και, εκ των υστέρων, για την απόφαση της γενικής συνέλευσης.

Κυρίες και κύριοι συνάδελφοι, όπως επεσήμανα και προηγουμένως, η τροποποίηση της σύμβασης παραχώρησης, που αποτελεί το αντικείμενο του νομοσχεδίου, με τη νομική ισχύ που αποκτά και τον προσυμβατικό έλεγχο, που ήδη έγινε από το Ελεγκτικό Συνέδριο, διασφαλίζει με διαφανή και αποτελεσματικό τρόπο το δημόσιο συμφέρον, την επικαιροποίηση της σύμβασης βάσει των πλέον σύγχρονων προτύπων, την απρόσκοπτη λειτουργία του αυτοκινητόδρομου, την αξιοποίηση του εργαλείου της αναχρηματοδότησης για τον παραχωρησιούχο, την είσπραξη από το δημόσιο του μισού οφέλους που θα προκύψει, την πρόβλεψη περί μη επιδείνωσης της θέσης του δημοσίου, τις επιμέρους βελτιώσεις, όπως αυτή που αφορά τους συμπολίτες μας με αναπηρία.

Για τους λόγους αυτούς, λοιπόν, σας καλώ να υπερψηφίσετε το νομοσχέδιο αυτό.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Ανδριανέ.

Τον λόγο τώρα έχει ο εισηγητής του ΣΥΡΙΖΑ - Προοδευτική Συμμαχία κ. Χρήστος Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, λίγο πριν ολοκληρώθηκε σε αυτή την Αίθουσα μία επετειακή συνεδρίαση για τη συμπλήρωση πενήντα ετών από τη Μεταπολίτευση και την κατάρρευση της στρατιωτικής δικτατορίας της χούντας. Ξέρετε, σήμερα δεν μπορούμε να παρακάμψουμε την ανάγκη να συνδυάζεται η προσέγγισή μας για την κοινοβουλευτική διαδικασία μέσα και από αυτή τη χρονική ωρίμανση της ελληνικής δημοκρατίας.

Μόνο, κύριε Υπουργέ, που με τρομάζει κάτι. Με τρομάζει ότι ο πρώην συνάδελφός σας και προκάτοχος σας στο Υπουργείο Οικονομικών, ο νυν Διοικητής της Τράπεζας της Ελλάδος, ο κ. Στουρνάρας, μόλις χθες και προχθές περιέγραψε το μέλλον της ελληνικής δημοκρατίας και της ελληνικής οικονομίας σε έναν ορίζοντα σαράντα ετών, για να επανέλθει σε μια βιώσιμη και αναπτυξιακή και με προοπτική κατάσταση. Πήγε το μυαλό μου στο ότι από τα σαράντα χρόνια που εκτιμά ο κ. Στουρνάρας ότι χρειάζεται να γίνουν οι αναγκαίες μεταρρυθμίσεις και οι αλλαγές προφανώς χάσαμε τα πενήντα χρόνια της Μεταπολίτευσης, με ευθύνη συγκεκριμένων πολιτικών δυνάμεων και παρατάξεων. Δεν ξέρω αν υιοθετείτε αυτή την πεσιμιστική εκτίμηση του κ. Στουρνάρα. Προφανώς άμεσος συνεργάτης σας είναι στην Κυβέρνηση του Κυριάκου Μητσοτάκη, αλλά μόνο εκεί με τη λογική καταλήγουμε ότι χάσαμε πολλά από τα πενήντα χρόνια της Μεταπολίτευσης για την ωριμότητα της δημοκρατίας, της οικονομίας και της ανάπτυξης.

Επίσης, θα μου επιτρέψετε, εκτός από τα μεγάλα και όμορφα λόγια που λέγονται για την ώριμη ενήλικη, για την πενηντάρα δημοκρατία, την πενήντα ετών δηλαδή δημοκρατία, να πω ότι σήμερα επικαιροποιούνται και ταυτίζονται με αυτόν τον στόχο πολύ συγκεκριμένα ζητήματα. Ξέρετε, σε μια ώριμη δημοκρατία πενήντα ετών θα θεωρούσα αυτονόητο ότι δεν θα χρειαζόταν -επιτρέψτε μου, κύριε Πρόεδρε, αυτή τη θεματική παράκαμψη-, αγαπητοί συνάδελφοι και αγαπητές συναδέλφισσες, ο Σύλλογος Καρκινοπαθών Μακεδονίας Θράκης, κύριε Υπουργέ, να στέλνει μία επιστολή στον Πρωθυπουργό, επιστολή απόγνωσης, κάνοντας λόγο για ασυνέπεια και εξαιρετικά προκλητική καθυστέρηση από το 2021, όταν ο ίδιος το είχε εξαγγείλει στη Θεσσαλονίκη, να βρίσκεται βαλτωμένο το Αντικαρκινικό Νοσοκομείο της Θεσσαλονίκης. Αυτό είναι ωρίμανση της δημοκρατίας. Να μη χρειάζεται να καταφεύγει ο Πρωθυπουργός στη μικροπολιτική και οι πολίτες απελπισμένοι να ψάχνουν να βρουν το δίκιο τους ή το λογικό.

Επίσης σε μια ώριμη δημοκρατία, κύριε Σταϊκούρα, θα περίμενα να θεωρείται απολύτως δεδομένο η ασφάλεια των συγκοινωνιών, η ύπαρξη υποδομών, η χρηστή διαχείριση και η διαφάνεια στις χρηματοδοτήσεις των έργων, η απουσία σε μαύρες τρύπες οικονομικής διαχείρισης και λεφτά πεταμένα στον βρόντο, χωρίς να έχουμε τις απαραίτητες και αρμόζουσες υποδομές για μια δημοκρατία πενήντα ετών.

Σε μια δημοκρατία πενήντα ετών, προερχόμενη από μια εθνική τραγωδία και την κατάρριψη ενός στρατιωτικού καθεστώτος, θα έπρεπε επίσης να θεωρούμε αυτονόητο ότι λειτουργούν οι κανόνες και οι θεσμοί, όπως, για παράδειγμα, ο κοινοβουλευτικός έλεγχος, η κοινοβουλευτική διαδικασία και η κοινοβουλευτική πρακτική, την οποία πολλές φορές σύσσωμη η Αντιπολίτευση σας έχει υποδείξει -για να μην πω βαρύτερη κουβέντα, σας έχει καταγγείλει- ότι αγγίζει τον ανορθολογισμό με μεγαλύτερη ταχύτητα από ό,τι η προηγούμενη.

Έχετε την έτοιμη απάντηση όλοι σας, «μα κι εσείς το 2015 - 2019». Αυτή η τετραετία έχει πολλαπλασιαστεί, έχει κλωνοποιηθεί, έχει υπερμεγεθυνθεί, λες και είναι όλη η Μεταπολίτευση. Πώς χωράει η ελληνική ιστορία μέσα σε τέσσερα χρόνια θητείας του ΣΥΡΙΖΑ; Είστε μάλλον οι μόνοι εφευρέτες της χρονοκάψουλας. Δεν έχουν καταφέρει να τη βρουν οι επιστήμονες και την έχετε εφεύρει εσείς. Για όλα σε αυτή τη χώρα φταίει αυτή η τετραετία. Κλείνω την παρένθεση.

Θέλετε και εσείς μερίδιο;

**ΔΗΜΗΤΡΙΟΣ ΜΑΝΤΖΟΣ:** Φταίει ο Ανδρέας.

**ΧΡΗΣΤΟΣ ΓΙΑΝΝΟΥΛΗΣ:** Φταίει και ο Ανδρέας. Και ένα μερίδιο στο ΠΑΣΟΚ.

Θέλω να πω, λοιπόν, ότι ώριμη δημοκρατία δεν είναι μόνο όμορφες εκφράσεις, επετειακές δεξιώσεις, πύρινοι λόγοι από τον Πρωθυπουργό ή τη Συμπολίτευση, που κλείνει πέντε χρόνια διακυβέρνησης και έχει καταφέρει, πέρα από αυτό που σας είπα και τις υποδομές, για τα βασικά αγαθά, να προσφέρει στους Έλληνες πολίτες όλο και χειρότερο δείκτη ποιότητας καθημερινότητας και ποιότητας ζωής. Έχω την απαίτηση στην ωρίμανση της δημοκρατίας και στη βελτίωση των πολιτικών πρακτικών, της πολιτικής ηθικής, της βελτίωσης και της ενίσχυσης της έννοιας της ευθύνης και του καθήκοντος και όχι του τυχοδιωκτισμού και της μικροπολιτικής, μικροκομματικής αρπαχτής, να μη θεωρούμε την ακρίβεια ως το ανίκητο τέρας που παρατηρούμε επί τρία χρόνια, χωρίς να την αντιμετωπίζουμε επί της ουσίας.

Δεν τα λέω για να προσβάλω την πολιτική σας παρουσία. Σας το λέω γιατί ο Πρόεδρος της Βουλής μάς διάβασε ένα απόσπασμα από την επιφυλλίδα του ιστορικού «Βήματος» του αείμνηστου Παύλου Παλαιολόγου, που περιγράφει ότι σε αυτή τη γωνιά της Μεσογείου, στη γωνιά του Νότου, οι πολίτες ψηφίζουν με την καρδιά τους, με την ψυχή τους, με το συναίσθημα και όχι πάντα με τη λογική. Έχω την εντύπωση ότι στην περίπτωσή σας οι Έλληνες δεν ψήφισαν ούτε με το συναίσθημα και την καρδιά ούτε με τη λογική. Ψήφισαν κυρίως λόγω του φόβου και της παρελκυστικής πρακτικής. Αλλά αυτό είναι μια άλλη συζήτηση.

Αυτή η καρδιά, λοιπόν, λέει και υπαγορεύει σε κάθε έναν που έχει θέση ευθύνης και τη διαχείριση της εξουσίας ότι σε όλα αυτά που περιγράφουμε -και τα περιγράφουμε όχι μόνο εμείς σαν Αξιωματική Αντιπολίτευση, τα περιγράφει η πλειοψηφία σχεδόν της Αντιπολίτευσης- δεν μπορεί να αντιδράτε με αλαζονεία, με αδράνεια, με αναποτελεσματικότητα ή με υπεκφυγές.

Και μια σειρά άλλων ζητημάτων που θα μπορούσα να αναπτύξω για ώρες πολλές. Κάποια στιγμή εάν θέλουμε να τιμήσουμε την Ελληνική Δημοκρατία, κομμάτι της εξέλιξής της που είμαστε όλοι οι Έλληνες που πιστεύουμε σε αυτόν τον τόπο είναι να ξεκινήσουμε από το υπόδειγμα κυβερνητικής πρακτικής και να αφήσουμε τους τακτικισμούς και τις παρελκυστικές πρακτικές που δεν μας οδηγούν πουθενά.

Εύχομαι πάντως, κύριε Υπουργέ, να έχετε διαφορετική άποψη από τον κ. Στουρνάρα, γιατί εγώ έλεγα ότι στην πολιτική έχω βρεθεί για να βελτιώσω και τη ζωή μου και τη ζωή του γιου μου, των παιδιών μας. Αν η πορεία του καραβιού με βάση τον κ. Στουρνάρα είναι για μετά σαράντα χρόνια, καταλαβαίνετε ότι υποθηκεύετε και τις επόμενες γενιές συνεχίζοντας αυτό το βιολί.

Και θέλω να σας πω το εξής, μέρα που είναι σήμερα. Εγώ και πολλοί σύντροφοι και συντρόφισσες που βρισκόμαστε στον ΣΥΡΙΖΑ, παραφράζοντας λίγο τον ποιητή, δεν πολιτευόμαστε, δεν τραγουδάμε για να ξεχωρίζουμε από τον κόσμο. Εμείς πολιτευόμαστε ή τραγουδάμε για να σμίξουμε τον κόσμο. Και αν θέλετε πραγματικά να μας κάνετε να νιώσουμε ότι καταλαβαινόμαστε καλύτερα τώρα, μένει να το δείξετε με συγκεκριμένες πολιτικές αποφάσεις και με πολιτική γενναιότητα.

Μία από αυτές, κύριε Υπουργέ, θα ήταν και το αντικείμενο του νομοσχεδίου που συζητάμε. Είμαι βέβαιος ότι έχετε την ευαισθησία και το γνωρίζετε. Βέβαια, αυτή την ευαισθησία δεν την επιδεικνύετε -και εσείς και οι άλλοι συνάδελφοί σας- σε άλλες περιπτώσεις, όπως είναι οι απολύσεις των εργαζομένων στη «ΛΑΡΚΟ» ή η απώλεια αξιοποίησης πλουτοπαραγωγικών πηγών με τη συμπλεγματική ιδεοληψία της άκρατης ιδιωτικοποίησης και της πλήρους απαξίωσης του ελεγκτικού χαρακτήρα του δημόσιου τομέα, με διαφάνεια, αξιοκρατία και αποτελεσματικότητα. Επίσης, μια άλλη μεγάλη ιδεολογική κουβέντα.

Στη συγκεκριμένη περίπτωση, είμαστε αναγκασμένοι -και σας το είπα και στην επιτροπή- να οδηγηθούμε στη διατύπωση του παρόντος στο νομοσχέδιο, όχι γιατί δεν αναγνωρίζουμε ότι παράγει κάποιο δημοσιονομικό όφελος και για το δημόσιο, παράγει, όμως, πολύ μεγαλύτερα οφέλη για προνομιακούς συνομιλητές, όχι τώρα αλλά και τα παλιότερα χρόνια των κυβερνήσεών σας.

Θέλω να σας θυμίσω –όπως έχω ξανακάνει- εκείνη την κωμικοτραγική σκηνή –καλά να είναι ο άνθρωπος- με τον τότε Υπουργό Υποδομών τον κ. Σουφλιά και με τους χορούς και τα πανηγύρια που είχαν στήσει στην υπογραφή της αρχικής σύμβασης, αν δεν κάνω λάθος, με τον τότε ιδιοκτήτη του «ΑΚΤΟΡΑ», τον αείμνηστο Μπόμπολα. Δεν ξέρω αν είναι εν ζωή. Έχει μείνει στην ιστορία, έχει αποτυπωθεί αυτό και ως λογική.

Από το 2007, λοιπόν, μέχρι σήμερα φτάσαμε σε ένα σημείο όπου προνομιακοί συνομιλητές -που επεκτάθηκαν και σε άλλα τεχνικά αντικείμενα, που δοκιμάστηκαν και έμαθαν πάνω στην πλάτη του Έλληνα φορολογούμενου για να ολοκληρωθεί το έργο των οδικών υποδομών, των εθνικών δρόμων, αντίστοιχη περιπέτεια είχαμε και με την Εγνατία και με όλους τους άλλους οδικούς άξονες- έχουν φτάσει και σε κερδοφορία και στην ικανότητα εκτός από τα επιχειρηματικά τους σχέδια να μπορούν να συμμετέχουν και σε κάποιες πρωτοβουλίες κοινωνικής αλληλεγγύης και συνοχής. Σε αυτό ξέρω ότι έχετε ευαισθησία και όπως μας περιγράψατε και στην επιτροπή, θα το επιδιώξετε.

Αυτή τη στιγμή, στην ουσία, η δυνατότητα αναχρηματοδότησης των παλαιότερων δανείων θα αποφέρει στους παραχωρησιούχους τη δυνατότητα κεφαλαιακής ενίσχυσης των δραστηριοτήτων τους και χαμηλότερο δανεισμό. Θα αποφέρει κέρδη με λίγα λόγια ή κεφάλαια που θα τα χρησιμοποιήσουμε –ελπίζω- για την ανάπτυξη των παρεχόμενων υπηρεσιών, που είναι και η συντήρηση των δρόμων, ο προγραμματισμός των εργασιών και η εποπτεία του οδικού δικτύου, για να μη φτάνουμε σε καταστάσεις που έχουν ζήσει οι Έλληνες πολίτες, αποκλεισμένοι στον πρώτο χιόνια, αποκλεισμένοι σε μια έντονη πλημμύρα και τόσα άλλα.

Στην ουσία η ψήφος μας έχει την έκκληση προς εσάς «ανοίξτε ένα διάλογο τώρα». Αυτή τη στιγμή είναι πολύ κοστοβόρο να διασχίσεις την απόσταση Θεσσαλονίκη - Αθήνα σε διόδια, σε κερδοφόρες επιχειρήσεις, οι οποίες παρά το γεγονός του μειωμένου ρίσκου που έλαβαν και στη διάρκεια της πανδημίας -γιατί θέλω να σας θυμίσω και αυτό, οι εταιρείες αυτές χρηματοδοτήθηκαν, επιδοτήθηκαν, λόγω των μέτρων που αναγκάστηκε να πάρει η ελληνική πολιτεία για τον COVID, με ιδιαίτερα γαλαντόμο τρόπο, αεροπορικές εταιρείες, η «HELLENIC TRAIN», οι παραχωρησιούχοι για τα διόδια, ενώ σε μικρομεσαίους και ελεύθερους επαγγελματίες ακόμα και για την ακρίβεια η στήριξη της επιδότησης του ηλεκτρικού ρεύματος γίνεται αντικείμενο επιστροφής αν είναι ακριβές. Ή μάλλον, όχι «αν είναι ακριβές», αλλά έτσι όπως έχει παγιωθεί με τις πολιτικές σας πρακτικές.

Λέμε, λοιπόν, να ανοίξετε έναν διάλογο άμεσα, θωρακίζοντας και με νομοθετικό τρόπο. Και σας το είχα αναγνωρίσει ότι δεν ήσασταν υποχρεωμένοι αυτή την αναθεώρηση, με βάση τη σύμβαση του 2007, να τη φέρετε στη Βουλή. Είπατε -και το αναγνωρίζω- ότι ήταν μια πολιτική πρωτοβουλία σας ευαισθησίας και ενίσχυσης της διαφάνειας για να γίνει μια συζήτηση. Αυτό πιστώνεται.

Θα ήμουν χαρούμενος και δεν θα είχα κανέναν πολιτικό φθόνο να σας πιστώσουμε και την εκκίνηση, αργοπορημένα μεν αλλά έστω και τώρα, ενός πολιτικού διαλόγου όχι με τη λογική «τα μπινελίκια εμείς τα ρίξαμε, από κει και πέρα -όπως είπα και νωρίτερα- ο Θεός να βάλει το χέρι του». Όχι, λοιπόν, διάλογο ή πολιτική συζήτηση μπινελικίων, αλλά έναν ουσιαστικό διάλογο για τη σχέση των υπερκερδών αυτών των εταιρειών με την οικονομική πλέον κατάσταση του μέσου Έλληνα πολίτη, του ελληνικού νοικοκυριού και τους τρόπους με τους οποίους θα σταματήσει αυτή η «ληστεία», νομικά κατοχυρωμένη, μεν, αλλά παράλογη, την ώρα που φτάσαμε με βάση τα εισοδήματα των Ελλήνων να χρειάζονται, 40 ευρώ διόδια για τη Θεσσαλονίκη Αθήνα και άλλα 40 ευρώ στην επιστροφή, σύνολο 80 ευρώ και δύο φορές να γεμίσει το ρεζερβουάρ, χρειάζονται άλλα 150 ευρώ, το οποίο είναι ένα ποσό που είναι σχεδόν ο μισός μισθός -ή και παραπάνω- του ελληνικού νοικοκυριού.

Αυτή τη συζήτηση πρέπει να την ανοίξετε. Είναι απελπιστικά αναγκαίο να την ανοίξετε, για να πούμε ότι μπορούμε να γιορτάζουμε πλέον τα πενήντα χρόνια δημοκρατίας -και αυτό ως παράμετρο στη συλλογιστική σας- και όχι να ισχύει το δόγμα Στουρνάρα ότι «θέλουμε άλλα σαράντα χρόνια, άρα από τα πενήντα που διανύσαμε, χάσαμε σχεδόν και τα πενήντα».

Θέλουμε αυτή η χώρα να γίνει καλύτερη και θέλουμε να το προλάβουμε και εμείς και οι επόμενες γενιές.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Παρακαλώ, στο σημείο αυτό, να κλείσει το ηλεκτρονικό σύστημα εγγραφής ομιλητών.

Πριν προχωρήσουμε στις αγορεύσεις των ειδικών αγορητών, θα ήθελα να κάνω δύο ανακοινώσεις:

Οι Υπουργοί Εθνικής Οικονομίας και Οικονομικών, Εξωτερικών, Εσωτερικών, Παιδείας Θρησκευμάτων και Αθλητισμού, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Ναυτιλίας και Νησιωτικής Πολιτικής, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, καθώς και οι Αναπληρωτές Υπουργοί Εθνικής Οικονομίας και Οικονομικών και Παιδείας, Θρησκευμάτων και Αθλητισμού κατέθεσαν στις 23/7/2024 σχέδιο νόμου: «Αναδιάρθρωση της Ελληνικής Εταιρείας Συμμετοχών και Περιουσίας και των θυγατρικών της και λοιπές διατάξεις».

Παραπέμπεται στην αρμόδια Διαρκή Επιτροπή.

Και δεύτερον, η Βουλευτής της Νέας Αριστεράς, κ. Ευτυχία Αχτσιόγλου ζητεί ολιγοήμερη άδεια απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς, η Βουλή ενέκρινε τη ζητηθείσα άδεια.

Και καλώ στο Βήμα τον ειδικό αγορητή της Κοινοβουλευτικής Ομάδας ΠΑΣΟΚ - Κίνημα Αλλαγής, τον κ. Απόστολο Πάνα, για δεκαπέντε λεπτά.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, πριν περάσουμε στην εισήγηση του σχεδίου νόμου του Υπουργείου Υποδομών, θα ήθελα να αναφερθώ σε μία σειρά από ζητήματα που αφορούν αυτή τη στιγμή τη χώρα και έχουν σχέση και με ένα κομμάτι των υποδομών. Αν πραγματικά, λοιπόν, θέλουμε να είμαστε αντικειμενικοί και όχι υποκειμενικοί, η γενικότερη εικόνα και κατάστασή μας υποδεικνύει τι πρέπει να προβλέψουμε, να σχεδιάσουμε και να υλοποιήσουμε στο μέλλον για να ενδυναμωθεί η ισχύς της χώρας μας.

Οι βασικές, λοιπόν, υποδομές μιας ανεπτυγμένης χώρας πρέπει να είναι ανθεκτικές, σχεδιασμένες για το μέλλον, δίνοντας στους πολίτες της χώρας αυτό που πραγματικά τους αξίζει. Συμπεριλαμβάνοντας τα πάντα, από την υγεία, την εκπαίδευση, την πρόσβαση σε ενέργεια, το καθαρό νερό για ύδρευση και άρδευση αλλά και άλλες υποδομές. Η πολιτεία, λοιπόν, οφείλει να εξαντλεί όλα τα δεδομένα, έτσι ώστε η κοινωνία να επωφελείται στο μέγιστο. Αυτός άλλωστε είναι και ο στόχος της πολιτείας αλλά και του κοινοβουλευτισμού.

Θα ήθελα, λοιπόν, να μιλήσω ξεκινώντας από το ζήτημα της ενέργειας που όλο αυτό το διάστημα καμμία προσπάθεια δεν είχε γίνει για την ενεργειακή αυτοτέλεια της χώρας μας. Εκτός, λοιπόν, ελέγχου η κατάσταση στα νοικοκυριά, στις επιχειρήσεις, τις βιομηχανίες, τον πρωτογενή τομέα, μια κατάσταση που η Κυβέρνηση δεν κάνει τα αναγκαία.

Ως συνήθως, οι ευθύνες είναι αλλού. Τρανταχτή απόδειξη η πρόσφατη ΚΥΑ μια μέρα πριν τις ευρωεκλογές με την οποία ζητάτε από την κοινωνία να επιστρέψει τις επιδοτήσεις ρεύματος για παρελθόντα έτη, κάτι για το οποίο, όμως, διατείνεστε ότι δεν γνωρίζετε, αλλά το μάθατε τα ξημερώματα της επομένης των ευρωεκλογών. Ποιος, λοιπόν, πραγματικά ευθύνεται για αυτή την επιτελική ανευθυνότητα και για ποιον λόγο δεν ενημερώθηκαν αναλυτικά και εγγράφως οι καταναλωτές τι τους περιμένει;

Δημόσια κτήρια και δημόσιες δομές. Η εικόνα, παρ’ όλες τις φιλότιμες, θα έλεγα, προσπάθειες οι οποίες γίνονται, είναι μια γενικότερη εικόνα παραμέλησης, στις σχολές, στα σχολεία, σε δομές υγείας όλων των βαθμίδων, στα δημόσια κτήρια διοίκησης και ό,τι έχει σχέση με την αστική δημόσια λειτουργία. Αυτό, δυστυχώς, επικρατεί στα περισσότερα δημόσια κτήρια της χώρας, είτε μας αρέσει είτε όχι.

Μέσα μαζικής μεταφοράς. Ενάμιση χρόνο μετά τα Τέμπη συζητάμε ακόμα το τι θα γίνει με τον ελληνικό σιδηρόδρομο και πώς θα βελτιωθεί η ασφάλεια στα τρένα και η γενικότερη κατάσταση. Έλλειψη σχεδιασμού έχουμε εδώ κοντά το flyover στη Θεσσαλονίκη με την κατασκευή του χωρίς μελέτη, χωρίς κάτι να μας δίνει παραπάνω. Επηρέασε αρνητικά την, ήδη, βεβαρημένη αστική συγκοινωνία της πόλης αλλά και το κυκλοφοριακό της.

Αρδευτικά έργα. Μεγαλόπνοα αρδευτικά έργα στο σύνολο της χώρας άλλα σταματημένα, άλλα παρατημένα χωρίς εξέλιξη, άλλα στα χαρτιά, σε μία εποχή που λόγω της κλιματικής αλλαγής, της ανομβρίας και της λειψυδρίας δοκιμάζουν τις αντοχές του πρωτογενή τομέα και της κοινωνίας σε όλη την επικράτεια. Έργα, λοιπόν, που θα έδιναν ζωή και κίνητρα σε όλη την περιφέρεια, ενισχύοντας την ανθεκτικότητα και τη βιωσιμότητα του βασικότερου πυλώνα της εθνικής μας οικονομίας, παραμένουν στα συρτάρια με μόνιμες δικαιολογίες για τη μη εκτέλεσή τους. Παραδείγματα αρκετά. Στη Λακωνία το φράγμα της Κελεφίνας και το αρδευτικό δίκτυο της Τρινάσου. Στην Αργολίδα οι βελτιώσεις έργων μεταφοράς και διανομής νερού άρδευσης από δίκτυα Αναβάλου - Κουτσοπόδι. Στη Χαλκιδική το φράγμα του Χαβρία που δοκιμάζεται και στον πρωτογενή τομέα αλλά και στον τομέα του τουρισμού. Στη νησιωτική Ελλάδα η λειψυδρία έχει χτυπήσει κόκκινο επηρεάζοντας αρνητικά την ομαλή λειτουργία του τουριστικού κλάδου. Εμείς, όμως, μιλάμε για ανάπτυξη.

Παράλληλα, καμμία κουβέντα, καμμία διαβούλευση, καμμία πρόβλεψη ούτε και από το Ταμείο Ανάκαμψης για αξιοποίηση ομβρίων ανά τη χώρα σε ταμιευτήρες, αλλά και καμμία σοβαρή ολοκληρωμένη πρόταση για αξιοποίηση των επεξεργασμένων λυμάτων από τους βιολογικούς για αρδευτική χρήση. Ίσως, λοιπόν, όταν και αν η Κυβέρνηση θελήσει να ασχοληθεί με το βασικότερο πρόβλημα της χώρας και των παραγωγικών φορέων και της κοινωνίας που είναι το νερό, τότε θα πούμε όλοι μαζί το νερό νεράκι.

Πέρα, όμως, από όλα αυτά θέλω να πω κάποια πράγματα και είναι φυσικό και για το σχέδιο νόμου που φέρατε εδώ στη Βουλή και πράγματι ήταν σημαντικό, καθώς αποφασίσατε να έχετε και τη δική μας άποψη. Στις βασικές τροποποιήσεις, λοιπόν, της σύμβασης στην παρούσα κύρωση έχουμε τα εξής: Προσθήκη νέου ορισμού για το όφελος αναχρηματοδότησης, υποχρέωση του ελληνικού δημοσίου να μην αρνείται και να μην καθυστερεί τη γραπτή του συναίνεση για την έγκριση μιας νέας ή την τροποποίηση μιας υφιστάμενης καθορισμένης δανειακής σύμβασης, αναφορικά προς οποιαδήποτε πράξεις αναχρηματοδότησης. Στην ουσία, λοιπόν, για τη λήψη νέου δανείου από τους παραχωρησιούχους η σύμβαση με το δημόσιο αποτελεί εγγύηση για την τράπεζα. Εφεξής, λοιπόν, το ελληνικό δημόσιο θα λαμβάνει το ήμισυ του οφέλους αναχρηματοδότησης ή εφόσον συμφωνηθεί μεταξύ των μερών άλλων ισοδύναμων ανταλλαγμάτων. Σύμφωνα, λοιπόν, με το Γενικό Λογιστήριο του Κράτους η τροποποίηση αυτή θα αυξήσει τα έσοδα του κρατικού προϋπολογισμού κατά 14 εκατομμύρια ευρώ περίπου.

Επίσης, προστίθεται και είναι θετικό στις εξαιρούμενες από την υποχρέωση καταβολής διοδίων κατηγορίες οχημάτων και τα οχήματα που ανήκουν κατά πλήρη κυριότητα και χρησιμοποιούνται από ΑΜΕΑ ή ανάπηρους πολέμου. Όμως, υπάρχει το εξής. Για να διατυπώσουμε άποψη πρέπει να δούμε και την αρχική σύμβαση, την τροποποίηση του 2013 και τις προβλέψεις της παρούσας, οι οποίες δεν υπάρχουν φυσικά και όπως καταλαβαίνετε και ο χρόνος για να τις μελετήσουμε δεν ήταν επαρκής.

Σημαντικό, επίσης, σημείο αλλαγής στην προτεινόμενη κίνηση είναι και η αλλαγή της προθυμίας με την οποία το δημόσιο θα υπογράφει τις απαιτήσεις του παραχωρησιούχου. Να διευκρινίσουμε ότι δεν θα πρέπει να δημιουργείται τεχνητή σύγχυση μεταξύ της αναγκαιότητας δημιουργίας βασικών και σύγχρονων υποδομών με τη διαδικασία υλοποίησής τους.

Ποιοι πραγματικά, λοιπόν, είναι οι λόγοι που δεν μας κοινοποιήθηκε μία τεκμηριωμένη από έναν ανεξάρτητο οργανισμό για την ωφέλεια από την αλλαγή της σύμβασης; Δεν θα έπρεπε να υπάρχει αναλυτική ενημέρωση για το τι πραγματικά γίνεται; Οι νέοι όροι προς όφελος ποιανού είναι; Ποια θα είναι τα άλλα ισοδύναμα ανταλλάγματα; Γιατί δεν προκαθορίζονται και δεν διευκρινίζονται από τους όρους της σύμβασης; Υπάρχει, αλήθεια, αρχικός όρος στη σύμβαση και αν όχι, γιατί δεν προστίθεται για την υποχρέωση διατήρησης συγκεκριμένων θέσεων εργασίας, οι οποίες τώρα όμως καταργούνται λόγω της τοποθέτησης αυτοματοποιημένων συστημάτων;

Επίσης, για ποιον λόγο δεν αναφέρονται στη σύμβαση οι πραγματικοί δανειακοί όροι μεταξύ των παραχωρησιούχων και των δανειστών; Υπάρχει, λοιπόν, κάποιος ουσιαστικός λόγος απαλοιφής ή από παραδρομή δεν μας γνωστοποιήθηκαν; Και τέλος, ποιος είναι αυτός που προκαθόρισε το κέρδος του δημοσίου από την αναχρηματοδότηση να είναι το ήμισυ και όχι περισσότερο; Δεν θα έπρεπε αυτό να προκύπτει από κάπου;

Κλείνοντας, να επισημάνω το εξής. Έχουμε επανειλημμένα θίξει και μπορούμε να ξανατονίσουμε το πόσο σημαντικό είναι να ολοκληρωθούν οι παράπλευροι δρόμοι στους μεγάλους αυτοκινητόδρομους της χώρας, διότι εξυπηρετούν και την τοπική κυκλοφορία και τις τοπικές αγροτικές και βιοτεχνικές δραστηριότητες και συγχρόνως, αποτελούν εναλλακτική λύση για τους χρήστες που τους απαλλάσσει από το βάρος του κόστους των διοδίων.

Αν, λοιπόν, η Κυβέρνηση της Νέας Δημοκρατίας είχε την πρόθεση να ασχοληθεί κατά το ήμισυ του χρόνου από την ενασχόληση με τις δημόσιες συμβάσεις με τις πραγματικές ανάγκες της χώρας, τώρα θεωρώ και θεωρούμε ότι η εικόνα θα ήταν διαφορετική. Η ανάπτυξη, λοιπόν, σε μια χώρα γίνεται ισόρροπα και ομοιόμορφα, όχι κατά το δοκούν, εις βάρος της υπόλοιπης κοινωνίας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΔΕΡΕΥΩΝ (Αθανάσιος Μπούρας):** Κι εγώ σας ευχαριστώ για την οικονομία του χρόνου.

Καλώ στο Βήμα τον ειδικό αγορητή του Κομμουνιστικού Κόμματος Ελλάδας, τον κ. Ιωάννη Δελή. Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Πρόκειται, κυρίες και κύριοι, για τη δεύτερη τροποποίηση της αρχικής σύμβασης, η οποία υπογράφηκε και ψηφίστηκε στη βουλή το 2007 από την τότε κυβέρνηση της Νέας Δημοκρατίας και τροποποιήθηκε για πρώτη φορά το 2013 από τη συγκυβέρνηση Νέας Δημοκρατίας - ΠΑΣΟΚ.

Τον στόχο της σημερινής τροποποίησης τον περιέγραψε νομίζουμε με πλήρη ειλικρίνεια ο αρμόδιος Υπουργός στην πρόσφατη συζήτηση στην επιτροπή της Βουλής, λέγοντας ότι στόχος της τροποποίησης είναι να προβλεφθούν στο σώμα της σύμβασης οι προϋποθέσεις υπό τις οποίες ο παραχωρησιούχος θα μπορεί να αναχρηματοδοτηθεί και ταυτόχρονα να εξασφαλιστεί ότι το δημόσιο θα εισπράττει κάθε φορά μέρος της ωφέλειας από αυτή την αναχρηματοδότηση. Συνέχισε, μάλιστα, ο κύριος Υπουργός λέγοντας -μεταφέρω ακριβώς στα λόγια του- ότι λόγω της παλαιότητας της σύμβασης παραχώρησης δεν υπήρξε στην αρχική σύμβαση πρόβλεψη για τον τρόπο, τυχόν, αναχρηματοδότησης παραχωρησιούχου. Αυτό, όπως είπε ο κύριος Υπουργός, δημιουργούσε σε βάθος μία κατάσταση άνισης μεταχείρισης του παραχωρησιούχου «ΑΥΤΟΚΙΝΗΤΟΔΡΟΜΟΙ ΑΙΓΑΙΟΥ Α.Ε.». Διότι πλέον στις συμβάσεις παραχώρησης η αναχρηματοδότηση προβλέπεται ως συμβατικός όρος και ως συμβατικό δικαίωμα του εκάστοτε παραχωρησιούχου, με σκοπό να επιτυγχάνει ευνοϊκότερους χρηματοδοτικούς όρους.

Αφήστε που αυτό αποτελεί, όπως είπε και πάλι ο κύριος Υπουργός προχθές, και μνημονιακή δέσμευση από το 2013, η οποία βεβαίως συνεχίζει και σήμερα να ισχύει. Κατά τα άλλα βγήκαμε από τα μνημόνια, καθώς στο άρθρο 13 της απευθείας εκείνης σύμβασης του δημοσίου με τους δανειστές -από τότε, από το 2013- ρητά καθορίζεται ως υποχρέωση του δημοσίου να μην αρνείται το δημόσιο χωρίς εύλογη αιτία την αναχρηματοδότηση και την έγκριση των νέων χρηματοδοτικών συμφωνιών. Αλίμονο, δεν είχαμε ποτέ έως ΚΚΕ καμμία αμφιβολία για την ταξική συνέπεια των μνημονίων υπέρ των επιχειρηματικών ομίλων.

Ας πάρουμε, όμως, τα πράγματα από την αρχή. Με την αρχική, λοιπόν, σύμβαση του 2007 η κοινοπραξία στην οποία τότε μετέχουν η «HOCHTIEF», η γαλλική «VINCI» και οι ελληνικές «ΑΚΤΩΡ», «ΑΒΑΞ» και «ΑΕΓΕΚ» τότε, απέκτησε το δικαίωμα εκμετάλλευσης για τριάντα χρόνια διακοσίων τριάντα χιλιομέτρων από τον Μαλιακό κόλπο, από τη Φθιώτιδα δηλαδή έως το Κλειδί της Ημαθίας. Επρόκειτο φυσικά για μία ληστρικού τύπου σύμβαση παραχώρησης του οδικού άξονα Ράχες - Μαλιακού - Κλειδί Ημαθίας με την οποία νομοθετήθηκε ένα διπλό χαράτσωμα για τον λαό, ο οποίος θα φορολογείται και για την κατασκευή του οδικού άξονα, αλλά και θα πληρώνει πανάκριβα διόδια για τη χρήση του, χρυσοφόρα, δηλαδή, χιλιόμετρα για το κεφάλαιο, σε έναν αυτοκινητόδρομο από τον οποίο άρχισαν μάλιστα οι παραχωρησιούχοι να εισπράττουν διόδια αμέσως μετά την κύρωση της σύμβασης το καλοκαίρι του 2007. Το αρχικό, δε, κόστος των έργων -μελέτες και κατασκευή- προβλέφθηκε τότε σε 1 δισεκατομμύριο 50 εκατομμύρια ευρώ.

Η συμμετοχή τώρα της κοινοπραξίας σε αυτό, σύμφωνα με την αρχική πάντα σύμβαση, ήταν μόλις 100 εκατομμύρια ευρώ, δηλαδή ένα 10% και λιγότερο έναντι 278 εκατομμυρίων ευρώ που θα κατέβαλλε το ελληνικό δημόσιο σε τρεις προκαθορισμένες δόσεις, ενώ το υπόλοιπο θα καλυπτόταν από δάνεια. Παρόμοιο περιεχόμενο έχουν από τότε όλες οι συμβάσεις παραχώρησης των οδικών αξόνων σε ιδιωτικές εταιρείες. Βασικά χαρακτηριστικά αυτών των συμβάσεων αποτελούν τα εξής:

Πρώτον, παράδοση στους ιδιωτικούς ομίλους της εκμετάλλευσης των έργων για μερικές δεκαετίες, αν και συμβάλλουν αυτές οι εταιρείες στο κόστος με λιγότερο ακόμα και από 10%. Δεύτερον, επιβολή πανάκριβων διοδίων και τελών, τα οποία διαρκώς αυξάνονται με νομοθετικές ρυθμίσεις όλων των κυβερνήσεων διαδοχικά. Τρίτον, εγγυήσεις του δημοσίου για τα δάνεια των ιδιωτικών ομίλων, κατασκευή έργων από το δημόσιο για λογαριασμό των ομίλων, παράδοση εισπράξεων από, ήδη, κατασκευασμένα έργα και μάλιστα προκαταβολικά από την υπογραφή της σύμβασης, εγγύηση -βεβαίως- των επιχειρηματικών κερδών με επιδοτήσεις πολλών ειδών λειτουργίας. Τέταρτον, φοροαπαλλαγές κατά συρροή, καθώς επίσης και τεράστιες ρήτρες για να μη γίνουν -όσο διαρκούν αυτές οι συμβάσεις- άλλα έργα ανταγωνιστικά, τα οποία θα περιόριζαν τις εισπράξεις των ομίλων, άσχετα αν αυτά τα έργα τα έχει ανάγκη ο λαός.

Στη συνέχεια, το 2013, ψηφίζεται από τη συγκυβέρνηση Νέας Δημοκρατίας - ΠΑΣΟΚ η πρώτη τροποποίηση της αρχικής σύμβασης του 2007, με την οποία σε πρώτη φάση και στο όνομα της επανεκκίνησης -έτσι ονομάστηκε τότε, στο όνομα της επανεκκίνησης των μεγάλων έργων-, εξασφαλίστηκε τότε στους κατασκευαστικούς ομίλους ένας πακτωλός ζεστού χρήματος με άμεση πρόσθετη χρηματοδότηση έως και 1 δισεκατομμύριο 150 εκατομμυρίων ευρώ για τα επόμενα δύο χρόνια, μέχρι το 2015 δηλαδή. Κι όλα αυτά ποτέ; Τότε που η αντιλαϊκή πολιτική και η αντιλαϊκή μνημονιακή λαίλαπα τσάκιζε τα λαϊκά νοικοκυριά. Βέβαια, σε αυτή την πρώτη τροποποίηση της αρχικής σύμβασης παραχώρησης -δεν ήταν μόνο για τον άξονα Μαλιακός-Κλειδί, αφορούσε και άλλες τρεις συμβάσεις, της κεντρικής Ελλάδος, της Ιονίας Οδού- προβλέφθηκε τότε χωρίς περιστροφές ότι το δημόσιο αναλάμβανε την υποχρέωση να διαθέτει στους μεγαλοεργολάβους -όλα αυτά το ’13- μέρος των αναλογούντων σε αυτό εσόδων από την εκμετάλλευση των έργων, δηλαδή μέρος των όσων εισπράττει και αυτό από τα διόδια τα οποία αυξήθηκαν μέχρι και 60%. Επρόκειτο για ένα ποσό το οποίο σύμφωνα με τους πιο ήπιους υπολογισμούς ανήλθε τότε στα 7 δισεκατομμύρια ευρώ.

Στην ίδια ρότα, λοιπόν, -ακριβώς την ίδια- της εξυπηρέτησης των αναγκών και της διευκόλυνσης του επιχειρηματικού σχήματος του παραχωρησιούχου κινείται φυσικά και η σημερινή -και δεν θα μπορούσε να είναι διαφορετικά- δεύτερη τροποποίηση της σύμβασης με την οποία επιδιώκονται οφέλη για τον παραχωρησιούχο από τις μικρότερες δανειακές δαπάνες. Αυτό ακριβώς είναι που αναγνωρίζει και προβάλλει και ως επιτυχία ο αρμόδιος Υπουργός μαζί με την ωφέλεια του δημοσίου, η οποία υπολογίζεται στα 14 εκατομμύρια ευρώ. Χαρίζουμε, δηλαδή, στους μεγαλοεργολάβους την κότα που γεννά και περιμένουμε μπας και περισσέψει κάνα μικρό αυγό για το ελληνικό δημόσιο.

Εν τω μεταξύ, δεν πρέπει να λησμονούμε ότι στις συμβάσεις αυτές που έχουν υπογραφεί από προηγούμενες κυβερνήσεις -από όλες τις προηγούμενες κυβερνήσεις- προβλέπονται ρητά ως υποχρεώσεις του ελληνικού δημοσίου και κάτι αδρές αποζημιώσεις των εργολάβων αυτών με χρήματα φυσικά που τα πληρώνουν τα εργατικά λαϊκά στρώματα. Και ξέρετε πότε αποζημιώνονται οι εργολάβοι, οι μεγαλοεργολάβοι εάν δεν πιαστούν οι οικονομικοί στόχοι που έχουν τεθεί σε αυτές τις συμβάσεις από την είσπραξη των χαρατσιών των διοδίων, είτε λόγω μειωμένης κίνησης είτε λόγω φυσικών καταστροφών είτε για οποιονδήποτε λόγο; Με βάση ακριβώς αυτές τις συμβατικές υποχρεώσεις το ελληνικό δημόσιο ενίσχυσε μερικά χρόνια πριν τους εργολάβους παραχωρησιούχους των οδικών αξόνων με εκατοντάδες εκατομμύρια ευρώ στην περίοδο της καραντίνας λόγω και μειωμένης φυσικά κυκλοφοριακής κίνησης.

Τι έχουμε, αλήθεια, εδώ για να το καταλάβουμε; Έχουμε έσοδα εγγυημένα για τους μεγαλοεργολάβους, εγγυημένα έσοδα και κέρδη από το κρατικό μάλιστα ταμείο, την ίδια στιγμή που το ίδιο το κράτος κατηγορηματικά αρνείται να εγγυηθεί παραδείγματος χάριν τις κατώτερες τιμές για τα προϊόντα των αγροτών που θα θερίζονται από το πανάκριβο κόστος παραγωγής. Είναι τα δύο μέτρα και δύο σταθμά. Είναι η ταξικότητα του αστικού κράτους η οποία αποκαλύπτεται περίτρανα φυσικά και εδώ.

Τέλος, πολλοί μιλούν και ακόμα περισσότεροι δημαγωγούν για τα διόδια των ιδιωτικών πλέον οδικών αξόνων, αλλά δεν πρέπει να ξεχνάμε ότι μέτωπο και γνήσια και με συνέπεια αντίθεση απέναντι στα διόδια δεν μπορεί να έχουν όλοι όσοι αποδέχονται -και αυτοί είναι όλοι οι άλλοι πλην ΚΚΕ- την παράδοση του οδικού δικτύου στους επιχειρηματικούς ομίλους, δηλαδή όσοι συμφωνούν ότι ο άξονας ΠΑΘΕ και οι άλλοι μεγάλοι οδικοί άξονες θα βρίσκονται στα χέρια των μεγαλοεργολάβων, οι οποίοι θα τους εκμεταλλεύονται για δεκαετίες, στήνοντας όλο και περισσότερα και ακριβότερα διόδια με δυσβάστακτα χαράτσια. Όμως, ο λαός και πλήρωσε και πληρώνει πανάκριβα για το οδικό δίκτυο, πανάκριβα διόδια και βενζίνη, υπέρογκοι φόροι για την αγορά ενός αυτοκινήτου, υπέρογκοι φόροι για τέλη κυκλοφορίας, για ασφάλιστρα και τόσα άλλα.

Γι’ αυτό και δεν θα σταματήσουμε ως ΚΚΕ να ζητάμε την πλήρη κατάργηση τώρα, άμεσα, όλων των διοδίων και θα συνεχίζουμε φυσικά να παλεύουμε για έναν ενιαίο εθνικό αποκλειστικά δημόσιο κατασκευαστικό φορέα, ο οποίος θα κατασκευάζει σύγχρονα, ποιοτικά και φθηνά έργα υποδομής για τις λαϊκές ανάγκες, είτε αυτά τα έργα αφορούν σε δρόμους, σε κατοικίες, σε σχολεία, σε υγειονομικές μονάδες κ.λπ..

Καταψηφίζουμε, λοιπόν, κύριε Πρόεδρε, τη σημερινή σύμβαση, όπως καταψηφίσαμε φυσικά και την αρχική το 2007 και την πρώτη της τροποποίηση το 2013.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Δελή και για τη συνέπεια στον χρόνο.

Τον λόγο έχει, τώρα, εκ μέρους της Κοινοβουλευτικής Ομάδος της Ελληνικής Λύσης, η Βουλευτής της Ελληνικής Λύσης, η κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε συνάδελφε, κύριε Υπουργέ, μεταξύ του ελληνικού δημοσίου και της ανώνυμης εταιρείας με την επωνυμία «Αυτοκινητόδρομος Αιγαίου, Ανώνυμη Εταιρεία Παραχώρησης για τον Αυτοκινητόδρομο Τμήμα ΠΑΘΕ Μαλιακός - Κλειδί» υπογράφθηκε στις 8 Ιουλίου 2024 στην Αθήνα η «Συμφωνία τροποποίησης διατάξεων της Σύμβασης Παραχώρησης του Έργου της Μελέτης, Κατασκευής, Χρηματοδότησης, Λειτουργίας, Συντήρησης και Εκμετάλλευσης του τμήματος Μαλιακός - Κλειδί του Αυτοκινητόδρομου Πάτρα, Αθήνα, Θεσσαλονίκη, Εύζωνοι.

Με το υπό ψήφιση σχέδιο νόμου εισάγεται προς κύρωση στη Βουλή η ως άνω συμφωνία. Η κατασκευή της ΠΑΘΕ βελτίωσε, όντως, όλα τα επικίνδυνα σημεία της διαδρομής και μείωσε δραστικά τα τροχαία ατυχήματα και τον αριθμό των θυμάτων.

Βέβαια, αξίζει να σημειώσουμε ότι τις εταιρείες «ΑΚΤΩΡ» και «ΑΒΑΞ» τις βρίσκουμε κλασικά παρούσες και σ’ αυτή την παραχώρηση. Ωστόσο, η έκθεση της Επιτροπής Ανταγωνισμού το 2016 και το 2017 σημείωσε ότι υφίσταται στην ουσία μονοπώλιο στα δημόσια έργα των οδικών αξόνων. Η αυτεπάγγελτη έρευνα της Γενικής Διεύθυνσης Ανταγωνισμού αφορά σε διαγωνισμούς δημοσίων έργων, στα οποία συγκαταλέγονται μεταξύ άλλων έργα κατασκευής μεγάλων οδικών αξόνων, έργα μετρό, προαστιακού και σιδηροδρομικών σταθμών, έργα που δημοπρατήθηκαν με το σύστημα της παραχώρησης και έργα μέσω συμπράξεων δημοσίου και ιδιωτικού τομέα, ΣΔΙΤ.

Η Γενική Διεύθυνση Ανταγωνισμού οδηγήθηκε στο συμπέρασμα ότι οι συμμετέχουσες εταιρείες είναι οι ίδιες σε κάθε ανάθεση. Μεταξύ τους, λοιπόν, συνεννοούνται και τα βρίσκουν ποια εταιρεία θα αναλάβει ποιο έργο. Έτσι οι υπόλοιπες εταιρείες απέχουν από τη διεκδίκηση των έργων, στα οποία συμφώνησαν μεταξύ τους ότι δεν θα συμμετάσχουν. Στη συνέχεια υπέβαλαν οικονομικές προσφορές χωρίς ιδιαίτερες εκπτώσεις και αφού δεν υπήρχαν ανταγωνιστές, έβγαζαν περισσότερο κέρδος, διότι υποχωρούσαν λιγότερο. Το κέρδος αυτό είναι φανερό ότι το αποκόμιζαν σε βάρος του ελληνικού δημοσίου, δηλαδή εις βάρος των Ελλήνων φορολογουμένων.

Άρα κάνουμε λόγο για ολιγοπώλιο ή μάλλον για καρτέλ στη συμμετοχή των εμπλεκομένων. Επίσης, μιλάμε για νόθευση και χειραγώγηση των δημοσίων διαγωνισμών σε βάρος των φορολογουμένων. Η νόθευση και η χειραγώγηση είναι φανερή και σε λίγο θα αναλύσουμε τον τρόπο που τις πέτυχαν.

Ο προφανής και αδιαμφισβήτητος σκοπός τους ήταν το κέρδος. Πώς θα επιτύγχαναν το κέρδος; Παγιώνοντας τα μερίδια συμμετοχής των εργοληπτών στην αγορά. Κατόπιν θα ισχύσει ο κανόνας των ολιγοπωλίων με μείωση των εκπτώσεων και αύξηση του κέρδους των εργοληπτών. Τόσο απλά.

Είναι φανερό ότι αυτοί οι διαγωνισμοί υπέστησαν νόθευση. Οι εταιρείες πέτυχαν αυτή τη νόθευση με το να επιτύχουν να παραμείνουν οι μόνες υποψήφιες συμμετέχουσες και μάλιστα σε πολλές περιπτώσεις και πριν ακόμα την κατάθεση των οικονομικών προσφορών του μειοδότη και της υποβολής προσφορών κάλυψης.

Σε πολλές μάλιστα περιπτώσεις είχαν συμφωνήσει μεταξύ τους το σχήμα των εταιρειών, οι οποίες ως εργολήπτριες κάθε έργου θα αναλάμβαναν. Χειραγώγησαν, λοιπόν, την αγορά, μοιράζοντας μεταξύ τους τα κρίσιμα έργα και τις συμμετοχές τους, αυξάνοντας με αυτόν τον τρόπο το κέρδος τους σε βάρος του δημοσίου χρήματος και κατά συνέπεια στους Έλληνες φορολογούμενους. Μάλιστα, δεν δίστασαν και οι ίδιες να το αποδεχτούν.

Για την ιστορία οι ως άνω εταιρείες είναι: «ΑΚΤΩΡ ΑΤΕ», «J&P», «ΑΒΑΞ A.E.», «ΤΕΡΝΑ Α.Ε.», «ΑΕΓΕΚ ΚΑΤΑΣΚΕΥΑΣΤΙΚΗ Α.Ε.», «ΤΕΧΝΙΚΗ ΟΛΥΜΠΙΑΚΗ Α.Ε.», «ΙΝΤΡΑΚΑΤ Α.Ε.», «ΘΕΜΕΛΙΑ Α.Ε.», «ΕΡΕΤΒΟ Α.Ε.», «ΕΚΤΕΡ Α.Ε.», «ΚΩΝΣΤΑΝΤΙΝΙΔΗΣ Α.Ε.» και «ΔΟΜΙΚΗ ΚΡΗΤΗΣ Α.Ε.». Όπως προβλέπεται, επειδή στο πλαίσιο της διαδικασίας διευθέτησης διαφορών, παραδέχτηκαν ανεπιφύλακτα τη συμμετοχή τους και την ευθύνη τους στη διαδικασία χειραγώγησης απόλαυσαν μείωση του προβλεπόμενου προστίμου. Το κέρδος παρέμεινε, βέβαια, κέρδος.

Με βάση τα ανωτέρω, η Επιτροπή Ανταγωνισμού επέβαλε πρόστιμα δεκάδων εκατομμυρίων ευρώ από 18 μέχρι και 38 εκατομμύρια ευρώ για τις χρυσές περιόδους που ακολούθησαν την περίοδο των Ολυμπιακών Αγώνων, δηλαδή περίοδος 2005 - 2012. Αυτές τις παραβάσεις, λοιπόν, και τις διαπίστωσε η Επιτροπή Ανταγωνισμού αλλά και τις αποδέχτηκαν ανεπιφύλακτα και οι εμπλεκόμενες εταιρείες. Παρ’ όλο, λοιπόν, που τις παραδέχτηκαν, οι ίδιες εταιρείες εξακολουθούν να μονοπωλούν τα μεγάλα δημόσια έργα, ειδικά αυτά που αφορούν το οδικό δίκτυο της χώρας.

Από τη στιγμή, λοιπόν, που διαπιστώνονται τόσο σημαντικές παραβάσεις, το γεγονός ότι οι εμπλεκόμενες εργολήπτριες εξακολουθούν να συμμετέχουν σε διαγωνισμούς και σε παραχωρήσεις αποδεικνύει πόσο προβληματικά λειτουργούν οι αναθέσεις των δημοσίων έργων και, δη, των ΣΔΙΤ για το οδικό δίκτυο.

Όσον αφορά στην υπό κύρωση συμφωνία η σημαντικότερη παρατήρηση αναφέρεται στο ότι οι παραχωρησιούχοι μπορούν να αναχρηματοδοτηθούν με τη σύναψη νέων δανειακών συμβάσεων. Επίσης, προβλέπονται η έγγραφη έγκριση και ο καθορισμός από το ελληνικό δημόσιο των δανειακών συμβάσεων και των αναγκαίων εγγράφων χρηματοδότησης.

Ένα άλλο σημαντικό στοιχείο είναι ότι δεν γνωρίζουμε ποια χρηματικά ποσά έχουν λάβει οι παραχωρησιούχοι από το ελληνικό δημόσιο ούτε πόσα έχουν κερδίσει από τα διόδια ούτε βέβαια πόσα χρήματα έχουν αποδώσει σε αυτό.

Στο άρθρο 4 της υπό κύρωση συμφωνίας παρατηρούμε ότι οι παραχωρησιούχοι έχουν ανοιχτές δανειακές υποχρεώσεις, που ανέρχονται σχεδόν σε 400 εκατομμύρια ευρώ. Ωστόσο, τους δίνεται η δυνατότητα να αναχρηματοδοτήσουν τα δάνειά τους. Μάλιστα, ο κάθε παραχωρησιούχος θα μοιραστεί το όφελός του με το δημόσιο. Στην ειδική έκθεση βλέπουμε ότι σύμφωνα με το αρμόδιο Υπουργείο εκτιμάται ότι θα επέλθει αύξηση εσόδων του κρατικού προϋπολογισμού, ύψους 14,2 εκατομμύρια ευρώ από τον επιμερισμό του οφέλους αναχρηματοδότησης. Αν, λοιπόν, το ήμισυ του οφέλους είναι 14,2 δισεκατομμύρια ευρώ προκύπτει ότι ολόκληρο το όφελος αναχρηματοδότησης για τον παραχωρησιούχο ανέρχεται συνολικά στα 28,4 εκατομμύρια ευρώ.

Διερωτώμεθα, λοιπόν, από ποια κονδύλια, κύριε Υπουργέ, θα καλύψουν τα χρηματοπιστωτικά ιδρύματα αυτές τις απώλειες από τη στιγμή κατά την οποία συμφωνούν ανεπιφύλακτα με αυτές, κάτι το οποίο ομολογούν ρητά στο από 5-7-24 έγγραφό τους;

Την ίδια στιγμή οι πλειστηριασμοί πρώτης κατοικίας τρέχουν και αυτοί ανεπιφύλακτα. Η Κυβέρνηση, λοιπόν, προστατεύει τους παραχωρησιούχους με αστρονομικά κέρδη, τουλάχιστον 14 δισεκατομμυρίων ευρώ τη στιγμή κατά την οποία αφήνει απροστάτευτες στα φρικτά funds οικογένειες, οι οποίες βρέθηκαν από τη μια στιγμή στην άλλη να χρωστούν χρήματα δυσανάλογα με τις δυνατότητές τους, αλλά και χρέη, τα οποία έχουν διογκωθεί με συσσώρευση τοκογλυφικών τόκων ετών. Έτσι, βλέπει κανείς μια οικογένεια ή έναν επιχειρηματία εκεί που όφειλε 5.000, ξαφνικά αυτές να έχουν γίνει 20.000 και οι 20.000 να έχουν γίνει 50.000 και να χάνει από τη μια στιγμή στην άλλη το σπίτι του ή την επιχείρησή του όχι για 50.000, αλλά για 5.000 ευρώ και οι παραχωρησιούχοι να νοθεύουν και να χειραγωγούν δημόσιους διαγωνισμούς, να οφείλουν εκατοντάδες εκατομμύρια ευρώ και να μην υφίστανται καμμία απολύτως συνέπεια. Η Κυβέρνηση, λοιπόν, καυχάται ότι προστατεύει την οικογένεια και την επιχειρηματικότητα. Αυτό είναι προφανώς ανακριβές και προσχηματικό.

Άρθρο 5 της συμφωνίας, η «Τροποποίηση Διατάξεων Σύμβασης Παραχώρησης». Η Ελληνική Λύση αμφισβητεί και αυτή την ίδια την ωφέλεια του ελληνικού δημοσίου. Και τούτο διότι, καθώς παρατηρούμε σαφώς από τις διατάξεις το όφελος του δημοσίου φθάνει ως τη μη χειροτέρευση της οικονομικής θέσεώς του. Μάλιστα, οι ίδιες ως άνω διατάξεις διαπιστώνουμε ότι το δημόσιο έχει οικονομικές υποχρεώσεις και επιβαρύνσεις απέναντι όχι μόνο στον αντισυμβαλλόμενο, αλλά και απέναντι στους δανειστές του.

Εντύπωση προκαλεί το γεγονός ότι όλες σχεδόν οι δαπάνες του παραχωρησιούχου υλοποιήθηκαν μέσω δανειακών συμβάσεων, οι οποίες σήμερα ανέρχονται σε υπόλοιπο, όπως προαναφέραμε, περίπου 400 εκατομμυρίων ευρώ. Παράλληλα, διαπιστώνουμε ότι συνολικά για το συγκεκριμένο έργο το δημόσιο έχει πληρώσει περί τα 700 εκατομμύρια ευρώ χωρίς να ξέρουμε τι έχει εισπράξει αντίστοιχα από τον παραχωρησιούχο.

Παράλληλα, η επιβάρυνση του ελληνικού δημοσίου συνοδεύεται και από σημαντικότατο επιτόκιο σε περίπτωση καθυστερημένης καταβολής ποσών στον παραχωρησιούχο ακόμα και για δεκαπέντε μόλις μέρες. Δέον, δε, να σημειωθεί ότι αρχικά η χρηματοδοτική συμβολή του δημοσίου ανερχόταν συνολικά στο ποσό των 278.100.000 ευρώ, ενώ με την τροποποίηση της σύμβασης το ’13 προβλέφθηκε πρόσθετη χρηματοδοτική συμβολή του δημοσίου ύψους περίπου 401 εκατομμυρίων ευρώ.

Ο κύριος Υπουργός οφείλει να μας ενημερώσει για ποιο ακριβώς ποσό έχει επιβαρυνθεί το ελληνικό δημόσιο για το συγκεκριμένο οδικό τμήμα και τι έχει εισπράξει από τον παραχωρησιούχο όλα αυτά τα χρόνια. Κύριε Υπουργέ, τα κόστη, τα οποία επιβαρύνουν τους πολίτες, συνεχώς αυξάνουν, οι οικογένειες που κατάγονται από νησιά απομακρυσμένα όπως η Μυτιλήνη, η Λήμνος, η Κάρπαθος, η Τήλος, οι Λειψοί αδυνατούν να επισκεφτούν τον τόπο τους, διότι το κόστος ισούται με αποδοχές σχεδόν δύο μηνών. Αυτό καθιστά το ταξίδι απαγορευτικό.

Επιπροσθέτως, τα κόστη των διοδίων, τα οποία επιβαρύνουν τους πολίτες δεν φαίνεται να ωφελούν τις παράπλευρες οδούς, αυτές δηλαδή οι οποίες βρίσκονται δίπλα στους αυτοκινητόδρομους και κατευθύνονται παράλληλα με αυτούς και είναι κατασκευασμένες να εξυπηρετούν τις ανάγκες των αυτοκινητοδρόμων.

Πρέπει στο σημείο αυτό να σημειώσουμε ότι στις υποχρεώσεις των παραχωρησιούχων είναι και η κατασκευή αλλά και η συντήρηση των παράπλευρων οδών. Η Κυβέρνηση αλήθεια ελέγχει το αν οι παραχωρησιούχοι τηρούν αυτή τους την υποχρέωση;

Με βάση όλα τα παραπάνω η Ελληνική Λύση εκφράζει πολύ σοβαρές επιφυλάξεις.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για την οικονομία στον χρόνο.

Τον λόγο τώρα έχει εκ μέρους της Κοινοβουλευτικής Ομάδας της Νέας Αριστεράς η Βουλευτής κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Πριν ξεκινήσω θα ήθελα να διαμαρτυρηθώ εκ μέρους της Κοινοβουλευτικής Ομάδας για αυτή την πίεση στο κοινοβουλευτικό έργο. Σήμερα γιορτάζουμε την πενηντάχρονη ελληνική δημοκρατία. Η κοινοβουλευτική δημοκρατία δεν πάει πολύ καλά. Δεν μπορεί να έρχεται το Υπερταμείο και να το συζητήσουμε στο πόδι μέχρι την Παρασκευή και να ψηφιστεί την Τετάρτη. Τα είπαμε και στην Διάσκεψη.

Ας δούμε, όμως, τη σύμβαση που καλούμαστε σήμερα να κυρώσουμε για το έργο της μελέτης, χρηματοδότησης, λειτουργίας, συντήρησης, εκμετάλλευσης στο τμήμα Μαλιακός - Κλειδί του αυτοκινητόδρομου ΠΑΘΕ. Να πούμε ότι είναι κάποια χιλιόμετρα του ΠΑΘΕ. Είναι μία σύμβαση, που συγκεντρώνει όλες τις παθογένειες και τα προβληματικά χαρακτηριστικά των συμβάσεων παραχώρησης, τις οποίες κατά τη συνεδρίαση της επιτροπής χαρακτήρισα ως λεόντειες και σκανδαλώδεις και ο κύριος Υπουργός εξέφρασε μάλιστα την έκπληξή του, αλλά αυτά θα τα εξηγήσω αργότερα.

Για την ώρα να πω ότι η συγκεκριμένη σύμβαση μετράει, ήδη, από το 2001 όταν δόθηκε η έγκριση από το τότε ΥΠΕΧΩΔΕ για τη διενέργεια της πρώτης φάσης του διαγωνισμού, μια κλειστή διαδικασία με προεπιλογή τον διαγωνισμό που διεξήχθη τον Μάιο του 2005. Κατατέθηκαν δύο μόνο προσφορές, όχι ικανοποιητικές θα έλεγα. Ήταν η Ολυμπία Οδός και η Aegean Motorway Group, οι οποίες μετά την κατακύρωση του διαγωνισμού ενώθηκαν σε μία. Όλα καλά! Οπότε πλέον τον Αύγουστο του 2007 κυρώνεται η σύμβαση παραχώρησης για τριάντα έτη.

Στην αιτιολογική έκθεση της σύμβασης αναγράφει τον κίνδυνο των εσόδων του έργου, που σχετίζεται με τον αριθμό των κυκλοφορούντων οχημάτων, αναλαμβάνει εξ ολοκλήρου ο ανάδοχος. Θα δούμε και παρακάτω. Το δημόσιο εκτός από τη χρηματοδοτική συμβολή για την κατασκευή του έργου δεν αναλαμβάνει άλλον κίνδυνο ούτε οποιαδήποτε εγγύηση έναντι των δανειστών του έργου. Για να έρθει, όμως, η πρώτη τροποποίηση της σύμβασης τον Δεκέμβριο του 2013 και να διαψεύσει το παραπάνω με την αποδοχή από το ελληνικό δημόσιο για παρατεταμένο γεγονός ανωτέρας βίας. Το επιχείρημα ήταν η διεθνής χρηματοπιστωτική κρίση, λόγω της οποίας μειώθηκαν κατακόρυφα οι κυκλοφοριακοί φόρτοι και άρα τα προβλεπόμενα έσοδα από τα διόδια.

Κατά τα άλλα ακόμη κάποιοι πιστεύουν ότι στις συμβάσεις παραχώρησης ο ιδιώτης αναλαμβάνει κάποιο ρίσκο!

Και ερχόμαστε στην παρούσα δεύτερη τροποποίηση της σύμβασης που αφορά στην αναχρηματοδότηση του παραχωρησιούχου. Παρά την προσπάθεια να τονιστεί ότι η αναχρηματοδότηση αυτή συνοδεύεται από την αποκόμιση σημαντικού χρηματοοικονομικού οφέλους για το δημόσιο, γεγονός παραμένει ότι στην ουσία πρόκειται για bonus στους μετόχους του παραχωρησιούχου, με την άτυπη επιστροφή κεφαλαίων τα οποία μπορεί και να ξεπερνούν τα 250 εκατομμύρια ευρώ.

Η πρόβλεψη της αναχρηματοδότησης σε μια πρώτη ανάγνωση φαίνεται θετική. Άλλωστε είναι κάτι το οποίο δεν ίσχυε στην παραχώρηση του 2007 ούτε και στην τροποποίηση του 2013 από τον κ. Βιτάλη, αν θυμάμαι καλά. Μάλιστα η εν δυνάμει κατανομή του οφέλους αναχρηματοδότησης είναι 50-50, γεγονός θετικό για το δημόσιο, κάτι που σύμφωνα με την Έκθεση του Γενικού Λογιστηρίου του Κράτους μεταφράζεται σε ετήσιο όφελος 14,3 εκατομμύρια ευρώ. Στην πράξη όμως μπορεί να αποδειχτεί κενό γράμμα, αφού το ποσό που θα επιστραφεί εξαρτάται από τα έσοδα που θα προκύψουν από τα διόδια.

Ειλικρινά ποτέ κατάφερε το δημόσιο να υπολογίσει με ακρίβεια τα έσοδα από τα διόδια; Εδώ έχουμε παραδείγματα για ενδοομιλικές συναλλαγές σε ό,τι αφορά τη συντήρηση, Αττική Οδός κ.λπ..

Κατά τη συνεδρίαση της επιτροπής έθεσα κάποια ερωτήματα για τα οποία δεν έχω λάβει απάντηση. Και θα τα ξαναθέσω. Ποιοι ακριβώς είναι οι βελτιωμένοι όροι των δανειακών συμβάσεων, επιτόκια κ.λπ.; Σε ό,τι αφορά την αναχρηματοδότηση θα ακολουθήσουν ανάλογες τροποποιήσεις και στις υπόλοιπες συμβάσεις παραχώρησης Ολυμπία Οδός, Μορέας, Ε65;

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας τα είπα. Τα είπα και στην επιτροπή.

**ΘΕΟΠΙΣΤΗ (ΠΕΤΗ) ΠΕΡΚΑ:** Εντάξει, κύριε Υπουργέ. Ευχαριστώ.

Στην αναφορά της σύμβασης για το πώς τοκίζεται η υπερήμερη καταβολή της χρηματοδοτικής συμβολής του δημοσίου, η χρηματοδοτική συμβολή του δημοσίου αφορά μόνο την περίοδο Τ1, περίοδος μελετών-κατασκευών, η οποία έχει παρέλθει προ πολλού. Επομένως ποια είναι η χρεία της τροποποίησης που στηρίζεται μάλιστα στην αφαίρεση του όρου επιτόκιο αναφοράς και μόνο; Δεν έχουμε καταλάβει.

Γενικότερα δεν έχουμε το περίγραμμα της αναχρηματοδότησης γι’ αυτό και προκύπτουν διάφορα ερωτήματα. Για παράδειγμα δεν γνωρίζουμε ποιο είναι το χρηματοοικονομικό μοντέλο και ποιες οι παραδοχές του. Αυτά και τα δύο επηρεάζουν το πώς υπολογίζονται οι χρηματοροές, όπως και η προεξόφλησή τους. Ενώ και η αναφορά στη σύμβαση ότι η θέση του ελληνικού δημοσίου δεν καθίσταται χρηματοοικονομικά δυσμενέστερη στο πλαίσιο της σύμβασης παραχώρησης, δημιουργεί έναν προβληματισμό ότι το δημόσιο θα λαμβάνει μεν 50% του οφέλους της αναχρηματοδότησης, αλλά θα ζημιώνεται κάπως αλλιώς και η μόνη δέσμευση είναι να μην είναι συνολικά χειρότερη η θέση του. Άρα δεν θα κερδίζει τίποτα συνολικά.

Για τον επαναπροσδιορισμό των κατηγοριών οχημάτων που εξαιρούνται από την υποχρέωση πληρωμής διοδίων είναι θετική η πρόβλεψη για ΑΜΕΑ. Αλλά θα πω και πάλι ότι εκεί που είχαν δημιουργηθεί και πολλά κινήματα, τα οποία είχαν και δίκιο, που αφορούσε τις μετακινήσεις των κατοίκων των όμορων περιοχών, δεν βλέπουμε καμμία πρόβλεψη.

Σε κάθε περίπτωση δεν είναι πρόβλημα η τροποποίηση της σύμβασης αλλά η ίδια η σύμβαση παραχώρησης. Το έργο έχει μεταφερθεί για τριάντα χρόνια στον παραχωρησιούχο, χωρίς να υπάρχει πειστική απάντηση για ποιο λόγο δεν κατασκευάστηκε ως δημόσιο έργο με τη συνδρομή των ταμείων, με δανεισμό, ώστε το δημόσιο να λαμβάνει το ίδιο τα έσοδα των διοδίων. Σας το είπα και την προηγούμενη φορά. Δεν πρόκειται για έργο που δεν θα μπορούσε να υλοποιηθεί ως δημόσιο.

Εκτός από αυτό, όλες τις συμβάσεις παραχώρησης του 2007 δημιούργησαν μια κατάσταση ασφυκτική και τελικά το δημόσιο φτάνει να πληρώνει χρυσά τα έργα αυτά, υποθηκεύοντας παράλληλα τους μελλοντικούς προϋπολογισμούς. Η Κυβέρνηση επιμένει να αντιμετωπίζει τους ιδιώτες ως εθνικούς ευεργέτες, αγνοώντας ότι αυτό που επιδιώκουν είναι το μέγιστο κέρδος. Και βλέπω ότι συνεχίζει με τις ίδιες πολιτικές ακόμη και τώρα, πολιτικές που έχει αποδειχθεί ότι έχουν αποτύχει. Μάλιστα υπάρχει και πρόσφατη ανάλυση του Ευρωπαϊκού Ελεγκτικού Συνεδρίου για τις ΣΔΙΤ και τις συμβάσεις παραχώρησης στους αυτοκινητόδρομους, στην οποία αναλύθηκαν και οι ελληνικές προσπάθειες. Τα αποτελέσματά της είναι εξαιρετικά αρνητικά και τονίζει ότι δεν πρέπει να ενθαρρύνεται η χρήση ΣΔΙΤ έως ότου μελετηθούν σε βάθος όλες οι δυσκολίες. Και το πιο σημαντικό, όταν επιλέγεται συγκεκριμένη μέθοδος πρέπει να βασίζεται σε τεκμηριωμένες συγκριτικές αναλύσεις όσον αφορά στη βέλτιστη μέθοδο ανάθεσης των σχετικών συμβάσεων.

Έχω χρόνο. Επομένως, κύριε Υπουργέ, οφείλω μια απάντηση στην έκπληξή σας, γιατί είπαμε για σκανδαλώδεις συμβάσεις. Διαβάζω μια δήλωση: «Το ελληνικό δημόσιο δεν αναλαμβάνει κανένα ρίσκο για τις συμβάσεις παραχώρησης και καμμία εγγύηση για τα δάνεια των τραπεζών και των παραχωρησιούχων». Αυτή η δήλωση έγινε το 2017 από τον κ. Σουφλιά, ο οποίος τότε ήταν Υπουργός ΠΕΧΩΔΕ, κατά τη διαδικασία κύρωσης από τη Βουλή με ψήφους Νέας Δημοκρατίας και ΠΑΣΟΚ των πέντε συμβάσεων παραχώρησης αυτοκινητοδρόμων.

Είναι άραγε έτσι τα πράγματα; Ας πιάσουμε την ιστορία από την αρχή. Το κόστος κατασκευής των έργων αυτών των πέντε συμβάσεων υπολογίζεται στα 8 δισ. ευρώ με τιμές του 2007. Πρόκειται για ένα κολοσσιαίο ποσό αν σκεφτούμε ότι ο προϋπολογισμός του ΕΣΠΑ για το σύνολο των έργων μεταφορών του Υπουργείου Υποδομών, οδικών, σιδηροδρομικών, λιμανιών, αεροδρομίων, μετρό ήταν 4,3 δισ.. Εκεί κάηκε και ο σιδηρόδρομος. Τελικά τα 8 δισ. καλύφθηκαν από τέσσερις πηγές χρηματοδότησης: 2,3 δισ. απευθείας από το δημόσιο, ποσοστό 29%. Επίσης, 0,8 δισ. με ίδια κεφάλαια των αναδόχων, ποσοστό 10%. Μετά έχουμε 2,6 δισ. με δανειακά κεφάλαια που εξασφαλίζουν οι παραχωρησιούχοι από τις εμπορικές τράπεζες ποσοστό 33%. Ακόμη 2,3 δισ. από την είσπραξη διοδίων σε ήδη κατασκευασμένα τμήματα οδικών αξόνων της χώρας, ποσοστό 27%.

Αυτή η τελευταία πηγή χρηματοδότησης αποτελεί την εθνική πρωτοτυπία που έφεραν οι πέντε συμβάσεις, καθώς ήδη κατασκευασμένα με δημόσιο χρήμα τμήματα οδών δόθηκαν προίκα στους παραχωρησιούχους προκειμένου οι τελευταίοι να μπορούν να εισπράττουν διόδια και να χρηματοδοτούν την κατασκευή νέων τμημάτων. Η προίκα αυτή συνοδεύτηκε με μια αύξηση της τιμής των διοδίων, αλλά και με την πρόβλεψη ότι το ρίσκο του μεγέθους της κυκλοφορίας και άρα του τελικού ποσού των εσόδων από διόδια βαρύνει τους παραχωρησιούχους και όχι το δημόσιο.

Για να δούμε τι έγινε. Το 2011 οι παραχωρησιούχοι διέκοψαν τις εργασίες κατασκευής των έργων, βάλτωσαν τα έργα. Επισήμως ως αιτία διακοπής προέβαλαν την αδυναμία του δημοσίου να ανταποκριθεί στις συμβατικές του υποχρεώσεις, όπως απαλλοτριώσεις, αρχαιολογικές έρευνες κ.λπ. παρ’ όλο που με βάση τις συμβάσεις τα παραπάνω δεν συνιστούν αιτία διακοπής των εργασιών.

Εδώ θα κάνω όμως μια παρένθεση, για να δούμε αν ήταν πράγματι σκανδαλώδεις και δαιδαλώδεις οι συμβάσεις που υπέγραψε το ελληνικό δημόσιο και τις μη ρεαλιστικές προβλέψεις των υποχρεώσεων του δημοσίου. Ποιος θα περίμενε ότι είναι δυνατή η παράδοση των χώρων εκτέλεσης των έργων με την κλασική διαδικασία των απαλλοτριώσεων εντός δώδεκα μηνών; Δεν έχει γίνει πουθενά ποτέ. Ίσως μόνο ο κ. Σουφλιάς. Σε μια χώρα όπως η Ελλάδα τι περιμέναμε, να μην υπάρχουν αρχαία στην Κόρινθο και στη Σπάρτη; Χωρίς καμμία ουσιαστική προετοιμασία διαδικασιών και φορέων που θα αναλάμβαναν αυτό το έργο των αρχαιολογικών ερευνών και εργασιών; Υπήρχε η πρόβλεψη ότι οι ΟΚΩ, οργανισμοί κοινής ωφέλειας, υποχρεούνται να μεταφέρουν με δικές τους δαπάνες τα δίκτυά τους. Και αν δεν τα μεταφέραν; Είχε γίνει συνεννόηση; Διότι υπήρχε πρόβλημα με αυτό.

Τα τρία αυτά ζητήματα λοιπόν, απαλλοτριώσεις, αρχαιολογικές έρευνες, μεταφορά δικτύων ΟΚΩ, αποτέλεσαν τη συμβατική βάση για τη διεκδίκηση αποζημιώσεων και άλλων δαπανών που αθροιστικά για κατασκευαστές και παραχωρησιούχους ξεπερνούσαν το 1 δισεκατομμύριο το 2016. Δόθηκαν 500 εκατομμύρια με διαπραγμάτευση, γλιτώθηκαν κάποια χρήματα, για να τελειώσουν τα έργα γιατί τα έργα αυτά ήταν επενδεδυμένο κεφάλαιο. Δύο χρόνια ρημάζαν. Ξέρετε, στην οδοποιία, αν αφήνεις το έργο έτσι, ρημάζει. Άρα υπήρχε ένα θέμα ή διαλύεις τις συμβάσεις ή ολοκληρώνεις αυτά τα έργα με μία διαπραγμάτευση. Νομίζω ζητούσαν 1,2 δισεκατομμύρια.

Επανέρχομαι όμως στην αιτία της διακοπής των εργασιών. Η αιτία ήταν λοιπόν το γεγονός ότι οι παραχωρησιούχοι μαζί με τις δανείστριες τράπεζες, οι οποίες απειλούσαν ότι θα αποχωρήσουν οριστικά από τη χρηματοδότηση των έργων, επικαλούνταν την οικονομική κρίση, η οποία έφερε πτώση στους κυκλοφοριακούς φόρτους και αύξησε τις επισφάλειες και το κόστος δανεισμού.

Πάμε τώρα πάλι στις συμβάσεις. Με βάση τις συμβάσεις το ρίσκο των κυκλοφοριακών φόρτων και του κόστους δανεισμού αναλαμβάνουν οι παραχωρησιούχοι -αναφέρεται ρητώς- ενώ η διακοπή των εργασιών από τους παραχωρησιούχους συνιστά γεγονός καταγγελίας των συμβάσεων από το δημόσιο.

Για να δούμε τι έκανε η τρικομματική τότε κυβέρνηση. Πλήρης αμηχανία και απραξία για μεγάλο διάστημα. Στο διάστημα αυτό της απραξίας οι παραχωρησιούχοι εκτελούν εργασίες συντήρησης και εξακολουθεί να τους επιτρέπεται η είσπραξη των διοδίων το μεγαλύτερο ποσοστό των οποίων εξυπηρετεί τις δανειακές συμβάσεις, δεδομένου ότι οι εταιρείες υπολειτουργούν, έχουν ελάχιστο προσωπικό και περιορισμό εξόδων.

Επισημαίνουμε ότι η διακοπή των εργασιών για περίπου δύο χρόνια στους τέσσερις από τους πέντε οδικούς άξονες –ο Μορέας προχωρούσε- είχε σαν αποτέλεσμα χιλιάδες εργαζόμενοι στα έργα αυτά ή και σε άλλες υποστηρικτικές των έργων μικρομεσαίες επιχειρήσεις να απολυθούν, ενώ παράλληλα ταλαιπωρούνται οι οδηγοί στα ημιτελή και υπό εκτέλεση τμήματα των οδικών αξόνων, πληρώνοντας παρά ταύτα υψηλά διόδια με σημαντικούς κινδύνους βέβαια για την ασφάλεια. Είχαμε και πάρα πολλά τροχαία δυστυχήματα.

Σε όλη αυτή την περίοδο κύρια ωφελημένες παραμένουν οι τράπεζες, που ενώ δεν εκταμιεύουν συνεχίζουν να εισπράττουν τοκοχρεολύσια και ασφάλιστρα. Με τούτα και με κείνα φτάσαμε στον Απρίλιο του 2013 να δώσει το ελληνικό δημόσιο με τη συμφωνία αποζημιώσεων παρελθόντος στις τέσσερις κατασκευαστικές κοινοπραξίες το ποσό των 353,3 εκατομμυρίων ευρώ και ένα επιπλέον ποσό της τάξης των 50 εκατομμυρίων ευρώ ως κόστος –ακούστε!- επανέναρξης των εργασιών. Δηλαδή, αφού αποζημιώθηκαν πλήρως οι κατασκευαστές για τις καθυστερήσεις, οι οποίες θεωρήθηκαν ότι βαρύνουν πλήρως το ελληνικό δημόσιο, λάβανε και ένα εξτραδάκι, επειδή διεκόπησαν οι εργασίες λόγω έλλειψης χρηματοδότησης, η ευθύνη της οποίας, σύμφωνα με την σύμβαση, βαρύνει αποκλειστικά τον παραχωρησιούχο. Αυτά έγιναν τότε. Το λέει η σύμβαση, «ο παραχωρησιούχος οφείλει να διασφαλίσει ότι θα υπάρχει ανά πάσα στιγμή χρηματοδότηση διαθέσιμη για την πλήρη και προσήκουσα εκτέλεση του έργου». Διάβασα το άρθρο της σύμβασης.

Βεβαίως, δεν μπορούμε να ξεχάσουμε μία έκτακτη επιστράτευση μικρού αριθμού μηχανημάτων σε έρημα εδώ και δύο χρόνια εργοτάξια. Στήθηκαν πανηγύρια της δήθεν επανέναρξης των εργασιών, παρουσία μάλιστα του Πρωθυπουργού κ. Σαμαρά, του Αρχηγού του ΠΑΣΟΚ κ. Βενιζέλου. Τα σκαπτικά μηχανήματα σήκωσαν σκόνη για τις ανάγκες της τελετής και της παράστασης που έστησαν για τις τηλεοπτικές κάμερες, αλλά από την επόμενη μέρα τα εργοτάξια ξαναερήμωσαν και λίγες εργασίες εκτελούνταν μόνο στην Ολυμπία Οδό και τον αυτοκινητόδρομο Αιγαίου. Ήταν απλά ένα επικοινωνιακό παιχνίδι - πρόκληση για τη χειμαζόμενη τότε κοινωνία.

Οι καθυστερήσεις ευθύνης του δημοσίου δεν έπρεπε να γίνουν αποδεκτές ως αίτιο διακοπής των εργασιών. Το δημόσιο έπρεπε να επιμείνει σε αυτή τη θέση, να επισημάνει αντίστοιχες ευθύνες των παραχωρησιούχων και να επιδιώξει επιμερισμό των ευθυνών.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Να σημειωθεί ότι το επιχείρημα για την πτώση των κυκλοφοριακών φόρτων ήταν μαχητό, δεδομένου ότι από τα δύο συμβαλλόμενα μέρη, δημόσιο και παραχωρησιούχοι, η πλευρά των παραχωρησιούχων είχε αναλάβει σύμφωνα με τις αρχικές συμβάσεις το ρίσκο των εσόδων που προέρχονται από τα διόδια, καθώς και των διακυμάνσεων των επιτοκίων, με εξαίρεση τον Ε65 και τον Μορέα, που είχε προβλεφθεί επιδότηση από το δημόσιο. Γι’ αυτό και είδαμε στην πρόσφατη ενεργειακή κρίση να αποζημιώνεται ο Μορέας με κάποια εκατομμύρια.

Δεν υπάρχει αμφιβολία ότι οι συμφωνίες για τις αποζημιώσεις παρελθόντος των κατασκευαστικών κοινοπραξιών κατένειμαν σκανδαλωδώς δυσανάλογα τα κόστη των αποζημιώσεων σε βάρος του δημοσίου.

Δεν είναι σκανδαλώδες το δημόσιο να καλύπτει συμβατικές ευθύνες και δη των παραχωρησιούχων και των τραπεζών διασώζοντας την κερδοφορία τους; Άραγε επιμένει σήμερα ο κ. Σουφλιάς στην παλιά του δήλωση; Υπάρχουν εν τω μεταξύ και άλλα γεγονότα, όπως ένα πόρισμα για τον χιονιά στη Νέα Οδό, το οποίο λέει ότι τελικά δεν έφταιγε ο παραχωρησιούχος, αλλά η τροχαία κ.λπ.. Αλλά, και να έφταιγε, δεν υπάρχει μηχανισμός για να εισπράξει το δημόσιο. Το είδαμε και στην Αττική Οδό.

Βεβαίως, έχω και μια δήλωση του κ. Χρυσοχοΐδη πριν μερικά χρόνια όταν ήταν Υπουργός, ο οποίος δήλωνε ότι το 2024 η Αττική Οδός θα επιστρέψει στο δημόσιο.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη)**: Τον λόγο έχει τώρα ο ειδικός αγορητής της Κοινοβουλευτικής Ομάδας Νίκη κ. Κομνηνός Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι Βουλευτές, με το παρόν νομοσχέδιο μας καλείτε να ψηφίσουμε την κύρωση της συμφωνίας τροποποίησης, για την ακρίβεια την κύρωση της δεύτερης τροποποίησης της από τις 28 Ιουνίου 2007 σύμβασης παραχώρησης του έργου της μελέτης, κατασκευής, χρηματοδότησης, λειτουργίας, συντήρησης και εκμετάλλευσης του τμήματος Μαλιακός - Κλειδί του αυτοκινητόδρομου Πάτρα – Αθήνα – Θεσσαλονίκη – Εύζωνοι, της ΠΑΘΕ δηλαδή .

Στην ουσία, πρόκειται για μια συμφωνία μεταξύ του ελληνικού δημοσίου και της παραχωρησιούχου, με τον διακριτικό τίτλο «Αυτοκινητόδρομος Αιγαίου Α.Ε.», που αποσκοπεί αποκλειστικά και μόνο στην αναχρηματοδότηση του δανειακού χρέους της παραχωρησιούχου.

Μάλλον, για να το αποδώσω καλύτερα, πρόκειται για ένα έργο ξαναπαιγμένο. Θα έλεγα ότι πρόκειται για ένα έργο χωρίς τέλος, αφού δεν έχει τελειωμό αυτή η χρηματοδότηση που μετράει χρόνια, από το έτος 2007. Και οι πολίτες; Στο ίδιο έργο θεατές!

Όσο λοιπόν και αν θέλετε να μας πείσετε ότι επωφελείται από τη συμφωνία αυτή και το ελληνικό δημόσιο, δεν μπορείτε να το καταφέρετε, διότι είναι βεβαρημένο το ιστορικό σας, κύριοι της Κυβέρνησης. Μας λέτε να ψηφίσουμε τη συμφωνία αυτή της αναχρηματοδότησης επειδή υπάρχει πρόβλεψη οφέλους αναχρηματοδότησης, όπως το ονομάζετε, το οποίο αρχικά μας λέτε ότι θα το δικαιούται το δημόσιο κατά το ήμισυ, θα έχει δηλαδή μερίδιο το ελληνικό δημόσιο.

Μετά όμως το αλλάζετε τεχνηέντως στο άρθρο 5 με τη νέα παράγραφο 5.3.2.2 και συμπληρώνετε ότι τελικά μπορεί και να μην είναι το ήμισυ του οφέλους, αλλά κάποιο ισοδύναμο αντάλλαγμα. Ίσως να εννοείτε κουπόνια διοδίων ή κάτι τέτοιο.

Ήταν πράγματι μεγάλη η προσπάθεια του Υπουργού Υποδομών και Μεταφορών κ. Σταϊκούρα κατά τη συνεδρίαση της επιτροπής να μας πείσει ότι πρόκειται για μια επωφελή, κατά τα λεγόμενά του, συμφωνία, αφού μας επαναλάμβανε συνεχώς και μετ’ επιφάσεως ότι το ελληνικό δημόσιο βγαίνει ωφελημένο, ότι το ελληνικό δημόσιο θα εισπράττει άμεσα το ήμισυ του οφέλους που προκύπτει από την αναχρηματοδότηση, ότι δεν θα χειροτερέψει η θέση του δημοσίου συνεπεία της πράξης αναχρηματοδότησης κ.λπ..

Και όντως, στην υπό κύρωση συμφωνία την οποία έχετε ήδη υπογράψει με την παραχωρησιούχο από τις 8 Ιουλίου 2024 αναφέρεται και στο άρθρο 4 παράγραφος 4 και στις παραγράφους 3.2.1 και 3.2.2 του άρθρου 5 ότι το ελληνικό δημόσιο δεν αναλαμβάνει έναντι οποιουδήποτε μέρους και των δανειστών εν συνόλω περισσότερες οικονομικές υποχρεώσεις και επιβαρύνσεις από αυτές που είχε πριν την πράξη αναχρηματοδότησης και ότι η θέση του ελληνικού δημοσίου δεν καθίσταται χρηματοοικονομικά δυσμενέστερη στο πλαίσιο της σύμβασης παραχώρησης, συνυπολογίζοντας όμως το όφελος αναχρηματοδότησης.

Τι κάνετε, δηλαδή, με μεγάλη επιδεξιότητα; Και αυτό σας το αναγνωρίζουμε. Μας τα λέτε κάπως ήξεις - αφήξεις ουκ. Διότι, ναι μεν, μας λέτε ότι το ελληνικό κράτος θα μπορεί να λαμβάνει το μισό από το όφελος αναχρηματοδότησης, όμως μετά το παίρνετε πίσω, αφού από εκεί που μας λέγατε ότι θα είχε όφελος, τελικά μας λέτε ότι το ελληνικό κράτος δεν θα ζημιωθεί χρηματοοικονομικά συνυπολογίζοντας το όφελος.

Άρα το κράτος μπορεί και να μην πάρει τίποτα, αλλά δεν θα ζημιωθεί. Ίσα βάρκα - ίσα νερά, δηλαδή! Ας ελπίσουμε έστω και σε αυτό. Απλώς, καλό θα ήταν να μην παίζουμε με τις έννοιες και τους οικονομοτεχνικούς όρους εις βάρος του ελληνικού δημοσίου και του Έλληνα πολίτη και φορολογούμενου, που με τα δικά του χρήματα έχουν χρηματοδοτηθεί και συνεχίζουν να χρηματοδοτούνται οι αυτοκινητόδρομοι που γίνονται με συμβάσεις παραχώρησης.

Επίσης, δεν μας είπατε από ποιον θα προέλθει η χρηματοδότηση, αν δηλαδή οι δανειστές θα είναι οι τράπεζες ή το ίδιο το κράτος. Αυτό δεν διευκρινίζεται πουθενά, όπως επίσης δεν διευκρινίζεται το ποσό της αναχρηματοδότησης αλλά, και οι όροι των δανειακών συμβάσεων που θα υπογραφούν για τη λήψη της αναχρηματοδότησης. Θα είναι ευνοϊκότεροι ή όχι; Παρ’ όλα αυτά, μας καλείτε να ψηφίσουμε τη συμφωνία αυτή, χωρίς να γνωρίζουμε ποιες είναι οι δεσμεύσεις του ελληνικού κράτους.

Θα πούμε για την ιστορία ότι η αρχική σύμβαση υπεγράφη το 2007 και κυρώθηκε με το πρώτο άρθρο του ν.3605/2007. Το έργο είχε συνολικό κόστος περιόδου μελετών κατασκευών περί το 1 δισεκατομμύριο ευρώ σε αξία της περιόδου εκείνης.

Η κατασκευή του θα διαρκούσε τεσσεράμισι χρόνια, δηλαδή πενήντα τέσσερις μήνες και, κατά το χρονοδιάγραμμα της αναδόχου, σαράντα οκτώ μήνες. Τελικά, φτάσαμε στο 2024 και ακόμα πληρώνουμε.

Για το έργο αυτό η πρώτη χρηματοδοτική συμβολή του ελληνικού δημοσίου ήταν 225 εκατομμύρια ευρώ. Η παραχωρησιούχος έδωσε 100 εκατομμύρια ευρώ, εκ των οποίων τα 50 εκατομμύρια ευρώ προέρχονταν από το μετοχικό της κεφάλαιο και τα υπόλοιπα 50 εκατομμύρια ευρώ από το δευτερογενές χρέος, ενώ από τις δανειακές συμβάσεις τραπεζών προήλθε το ποσό των 572 εκατομμυρίων ευρώ. Το εναπομείναν κόστος καλύφθηκε από τα διόδια. Δηλαδή, το ελληνικό δημόσιο κάλυψε το 23% του έργου. Το άλλο 23% καλύφθηκε από τα έσοδα των διοδίων, άρα από τους φορολογούμενους πολίτες αυτής της χώρας. Το 44% προήλθε από δανεισμό από τράπεζες, ενώ η παραχωρησιούχος κάλυψε μόλις το 10% του κόστους του έργου.

Στη συνέχεια, το έτος 2013 υπεγράφη η πρώτη τροποποίηση της σύμβασης, με αποκλειστικό σκοπό και πάλι την αναχρηματοδότηση της παραχωρησιούχου, η οποία κυρώθηκε με τον ν.4219/2013.

Στην πράξη, επρόκειτο για πρόσθετη χρηματοδοτική συμβολή του ελληνικού δημοσίου, ύψους 400.974.000 ευρώ -αν κάνω λάθος, διορθώστε με, κύριε Υπουργέ- ενώ από τις δανειακές συμβάσεις της Ευρωπαϊκής Τράπεζας Επενδύσεων δόθηκαν 85 εκατομμύρια ευρώ. Η παραχωρησιούχος; Δεσμεύτηκε μόλις με το ποσό των 206.000.000 ευρώ.

Το χειρότερο όλων είναι ότι με την τροποποίηση του 2013 το δημόσιο ανέλαβε ολοκληρωτικά τη μέχρι πρότινος ευθύνη της παραχωρησιούχου να διασφαλίζει ότι θα υπάρχει επαρκής χρηματοδότηση, καθ’ όλη τη διάρκεια του έργου. Να χρηματοδοτεί, δηλαδή, ανά πάσα στιγμή το έργο η παραχωρησιούχος.

Επιπλέον, το δημόσιο υποχρεώθηκε να παρέχει επιπρόσθετη χρηματοδότηση, σε περίπτωση που τα έσοδα δεν είναι τα αναμενόμενα. Συνεπώς για ποιο όφελος μας μιλάτε σήμερα; Και τελικά, πείτε μας, ποιος θα αναχρηματοδοτήσει το δανειακό χρέος της παραχωρησιούχου; Μήπως το ελληνικό δημόσιο, για μία ακόμα φορά, το οποίο έχει δώσει ήδη 700 εκατομμύρια ευρώ, χωρίς να γνωρίζουμε τι έχει λάβει; Και η τροποποίηση, όμως, του άρθρου 5.2, της παραγράφου 5 της αρχικής σύμβασης, μας αφήνει να καταλάβουμε ότι συνεχίζεται η αφαίμαξη του ελληνικού δημοσίου και μάλιστα, προβλέπεται πως αν υπάρξει καθυστέρηση, πέραν των δεκαπέντε εργάσιμων ημερών, η παραχωρησιούχος θα δικαιούται και τόκους επί του καθυστερούμενου ποσού. Ποια δανείστρια τράπεζα θα δεχόταν κάτι τέτοιο; Προφανώς, μόνο το ελληνικό δημόσιο. Περιμένουμε μια απάντηση, κύριε Υπουργέ.

Επίσης, τροποποιείτε την παράγραφο 1.1. του άρθρου 1 της αρχικής σύμβασης, προσθέτοντας με το άρθρο 5 τον νέο αυτόν ορισμό, που είναι το όφελος αναχρηματοδότησης, το οποίο για να προσδιοριστεί θα πρέπει πρώτα να βρεθεί η παρούσα αξία των διανομών στους μετόχους, βάσει -μας λέτε- ενός χρηματοοικονομικού μοντέλου, το οποίο, όμως, δεν το γνωρίζουμε, όπως δεν γνωρίζουμε και το περιεχόμενο της έγγραφης συμφωνίας, που θα υπογράψει ο Υπουργός Υποδομών και Μεταφορών, αναφορικά με τον χρόνο και τον τρόπο καταβολής του μεριδίου του ελληνικού δημοσίου και τυχόν λοιπά ζητήματα που σχετίζονται με την πράξη αναχρηματοδότησης, όπως αναφέρεται αυτό στην παράγραφο 5.3.2.2., αφού κανένα σχέδιο της σύμβασης αναχρηματοδότησης δεν μας έχει γνωστοποιηθεί.

Η δε επιφύλαξη του Υπουργού στη συνεδρίαση της επιτροπής, να μας ενημερώσει για τα βασικά στοιχεία της συμφωνίας σήμερα στην Ολομέλεια, δεν ξέρω αν δείχνει σοβαρότητα. Και μπορεί ο Υπουργός να μας είπε ότι «η τροποποίηση της σύμβασης πέρασε επιτυχώς από το Ελεγκτικό Συνέδριο», δεν μας είπε, όμως, ότι το Ελεγκτικό Συνέδριο με την με αριθμό 277/2024 Πράξη του 5ου Κλιμακίου, δεν προέβη σε έλεγχο του σχεδίου της Σύμβασης Αναχρηματοδότησης. Με ποιο σκεπτικό; Ότι το σχέδιο δεν αποτελεί παράρτημα της Σύμβασης Παραχώρησης.

Πιστεύουμε ότι σκοπίμως στην Κυβέρνηση δεν το φέρατε ως παράρτημα ή προσάρτημα ή παρακολούθημα της σύμβασης, για να μην ελεγχθεί. Ενώ αναφέρει, περαιτέρω, το Ελεγκτικό Συνέδριο ότι «πρόκειται για μια δυνητικά μέλλουσα χρηματοδοτική αναδιάρθρωση του χρέους, η οποία συναρτάται με παραμέτρους που υπόκεινται σε μεταβολή και που θα οριστικοποιηθούν επί τη βάσει των πραγματικών οικονομικών δεδομένων, του μεταγενέστερα χρηματοοικονομικού περιβάλλοντος, κατά το στάδιο της σύναψης της Σύμβασης Αναδιάρθρωσης». Αοριστία, δηλαδή.

Η ως άνω αναφορά, προφανώς, και μας προβληματίζει ιδιαιτέρως για το τελικό περιεχόμενο της σύμβασης που θα υπογραφεί -φαντάζομαι και όλους μας- και ενώ υπάρχει εισήγηση εξειδικευμένου χρηματοοικονομικού συμβούλου του δημοσίου για το σχέδιο της Σύμβασης Αναχρηματοδότησης -στην οποία μάλιστα γίνεται αναφορά σε έκθεση συγκριτικής επισκόπησης σεναρίων χρηματοοικονομικού μοντέλου, που αποτυπώνει την πλέον πρόσφορη πρόταση αναχρηματοδότησης της παραχωρησιούχου, η οποία μάλιστα εκκινεί από το 2022- ούτε και για αυτήν λάβαμε γνώση κατά τη συνεδρίαση της επιτροπής. Θα μας τα πει όλα σήμερα ο Υπουργός, φαντάζομαι, αλλά αναρωτιέμαι αν θα προλάβει και αν έχει και την πρόθεση στο πλαίσιο της καλής νομοθέτησης.

Τέλος, να αναφερθώ στο άρθρο 25.4 για την απαλλαγή από τα διόδια και να πω ότι προστέθηκε η περίπτωση των οχημάτων των ατόμων με αναπηρία και των αναπήρων πολέμου, όμως, δεν προστέθηκαν οι πολύτεκνες οικογένειες, κύριε Υπουργέ -σκοπίμως, λέω, δεν ξέρω- παρ’ όλο που συνιστά συνταγματικά άνιση μεταχείριση των τελευταίων, σε σχέση με τους υπόλοιπους συμπολίτες μας, όπως ορίζει και το άρθρο 21 του Συντάγματος, περί προστασίας οικογενείας, γάμου, μητρότητας και παιδικής ηλικίας, δικαιωμάτων ατόμων με αναπηρίες και δη, η παράγραφος 2.

Για τον λόγο αυτό, όπως σας ενημέρωσε και ο συνάδελφος μας, η Νίκη κατέθεσε τροπολογία στο παρόν σχέδιο νόμου και προτείνει, όπως στο άρθρο 25.4 της αρχικής σύμβασης παραχώρησης για την απαλλαγή διοδίων, να προστεθεί: Μετά τη νέα περίπτωση ζ΄ και η περίπτωση των πολυτέκνων ως περίπτωση η΄, με την αναφορά ότι οχήματα πολυτεκνικά που ανήκουν, κατά κυριότητα, σε ιδιοκτήτες που έχουν την πολυτεκνική ιδιότητα και επιβαίνουν εντός του οχήματος, έχοντας ενημερώσει την ταυτότητα την πολυτεκνική για την ιδιότητά τους, είναι αυτονόητη νομίζω η ανάγκη στήριξης της πολύτεκνης οικογένειας, αφ’ ενός για λόγους που αφορούν στο δημογραφικό πρόβλημα που αντιμετωπίζει η χώρα μας και νομίζω ότι όλοι συμφωνούμε σε αυτό, με τη χορήγηση κινήτρων, όπως είναι και αυτό της εξαίρεσης των πολυτέκνων από την καταβολή διοδίων, αλλά και για λόγους οικονομικής ενίσχυσης. Περιορίζονται τα έξοδα τους που αφορούν στις μετακινήσεις τους είτε σε περίοδο διακοπών είτε κατά τον υπόλοιπο χρόνο για τις μετακινήσεις τους, για παράδειγμα, στην επαρχία, στα χωριά τους, για την άσκηση ακόμα και των αγροτικών εργασιών στην πατρίδα τους.

Συνεπώς θα θέλαμε απάντηση από τον Υπουργό και επ’ αυτού και επιφυλασσόμαστε για την περαιτέρω θέση μας επ’ αυτού.

Σας ευχαριστώ και θα επανέλθω με τη δευτερολογία μου.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Αλέξανδρος Καζαμίας, ειδικός αγορητής της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Κυρίες και κύριοι Βουλευτές, ο αυτοκινητόδρομος Μαλιακός - Κλειδί είναι ένας οδικός άξονας μήκους διακοσίων τριάντα χιλιομέτρων, ο οποίος κατασκευάστηκε μετά από υπογραφή σύμβασης το 2007, ανάμεσα στο ελληνικό κράτος και μία σύμπραξη τεσσάρων εταιρειών, της γερμανικής «HOCHTIEF» με μερίδιο μετοχών σήμερα 39%, της γαλλικής «VINCI» με μερίδιο 15% και των ελληνικών «ΑΒΑΞ» και «ΑΚΤΩΡ» με μερίδια 24% και 22% αντιστοίχως.

Η σύμβαση αυτή αναθεωρήθηκε ήδη μια φορά το 2013 και σήμερα η Βουλή καλείται να κυρώσει ξανά μια δεύτερη αναθεώρησή της. Πρέπει εδώ να υπενθυμίσουμε ότι το έργο Μαλιακός - Κλειδί είχε καθυστερήσει να αρχίσει, διότι οι εταιρείες που συναγωνίζονταν για την απόκτησή του είχαν πάει στα δικαστήρια, αμφισβητώντας τη διαφάνεια του μειοδοτικού διαγωνισμού που έλαβε χώρα το 2005. Μία από τις εταιρείες προσέφυγε στη δικαιοσύνη, καταγγέλλοντας τον διαγωνισμό ως διαβλητό. Για να επισπεύσει τη διαδικασία, το τότε ΥΠΕΧΩΔΕ μπήκε σε διαπραγματεύσεις με τις εταιρείες και τις έπεισε να φτιάξουν μια σύμπραξη, για να πάρουν όλοι ένα κομμάτι από την τεράστια πίτα του έργου αυτού, που ανερχόταν τότε σε 1 δισεκατομμύριο ευρώ και κατέληξε να στοιχίζει στο ελληνικό δημόσιο παραπάνω, κοντά στο ενάμισι δισεκατομμύριο ευρώ.

Εν ολίγοις, αντί τότε η Κυβέρνηση της Νέας Δημοκρατίας να επιβάλει στις μεγάλες επιχειρήσεις της αγοράς εντονότερο πλαίσιο ανταγωνισμού, για να πετύχει τη χαμηλότερη δυνατή προσφορά και να φυλάξει το δημόσιο χρήμα, βοήθησε τους ανταγωνιστές να ενωθούν σε μία μονοπωλιακή σύμπραξη, την «Αυτοκινητόδρομος Αιγαίου Α.Ε.», η οποία περιλαμβάνει τη γαλλική, τη γερμανική και τις δύο ελληνικές επιχειρήσεις και της παραχώρησε τον σχεδιασμό, την υλοποίηση και την εκμετάλλευση του έργου ως το 2038.

Ο άξονας Μαλιακός - Κλειδί λειτουργεί στην πραγματικότητα σαν ιδιωτικός δρόμος, κάτι για το οποίο η Πλεύση Ελευθερίας διατυπώνει σοβαρές επιφυλάξεις.

Κατά την άποψή μας, όλοι οι δρόμοι πρέπει να είναι δημόσιοι, δηλαδή να μην ανήκουν σε κανέναν ιδιώτη, πόσω δε μάλλον μια σύμπραξη με γερμανικές και γαλλικές επιχειρήσεις που δίνει επιπλέον μια ημιαποικιακή διάσταση στον ιδιωτικό δρόμο.

Δεύτερον, θεωρούμε ότι τα διόδια στους κεντρικούς αυτοκινητόδρομους της χώρας είναι υπερβολικά ψηλά με αποτέλεσμα οι πολίτες να επωμίζονται ένα τεράστιο επιπλέον κόστος στις μεταφορές τους. Στην περίπτωση του οδικού άξονα Μαλιακός - Κλειδί αυτά ανέρχονται σήμερα στο πολύ υψηλό ποσό των 16,5 ευρώ για το αυτοκίνητο Ι.Χ. σε μία απόσταση διακοσίων τριάντα χιλιομέτρων. Αυτά είναι τα μετωπικά διόδια δηλαδή 1 ευρώ κάθε δεκατέσσερα χιλιόμετρα. Για να αντιληφθείτε πόσο στοιχίζει αυτό, κάποια αυτοκίνητα θα πρέπει να ξοδεύουν ένα ευρώ βενζίνης και περίπου το αντίστοιχο στα διόδια για να διανύσουν αυτή την απόσταση. Είναι πάρα πολύ υψηλό το ποσό.

Ας έρθουμε τώρα στη σύμβαση που έχουμε μπροστά μας προς κύρωση από τη Βουλή. Αυτή είναι μια σύντομη σύμβαση, όπως είπαμε. Είναι αναθεώρηση της προηγούμενης του 2007, η δεύτερη, και αφορά την έγκριση του ελληνικού δημοσίου να υπάρξει αναχρηματοδότηση των δανείων που έχουν πάρει οι τέσσερις ιδιωτικές επιχειρήσεις της σύμπραξης «Αυτοκινητόδρομος Αιγαίου» μέσω της διαδικασίας αναχρηματοδότησης -αυτό σημαίνει την εξόφληση δανείων με νέα δάνεια τα οποία είναι ευνοϊκότερα- δηλαδή, έχουν χαμηλότερο τόκο. Οι επιχειρήσεις αυτές θα ανακουφιστούν οικονομικά. Επειδή τώρα το ελληνικό δημόσιο πρέπει να συναινέσει στην αναχρηματοδότηση -το τόνισε ιδιαίτερα ο κύριος Υπουργός στη συζήτηση της αρμόδιας επιτροπής- η σύμβαση προβλέπει ότι το ελληνικό δημόσιο θα εισπράττει το ήμισυ του ποσού που θα εξοικονομήσουν οι ιδιώτες μέσα από την αναχρηματοδότηση. Έτσι είπε ο κύριος Υπουργός. Αναφέρω τι είπε συγκεκριμένα ο κύριος Υπουργός στην επιτροπή. Είπε ότι: «Εφόσον ο παραχωρησιούχος αναχρηματοδοτηθεί υπό τις παρούσες συνθήκες προκύπτει όφελος από την αναχρηματοδότηση το ήμισυ του οποίου» συνέχισε «σύμφωνα με τις τροποποιήσεις που εισάγουμε θα το εισπράττει το ελληνικό δημόσιο, άρα το ελληνικό δημόσιο βγαίνει ωφελημένο».

Αν διαβάσουμε όμως προσεκτικά το άρθρο 5.3.2, παράγραφος 2, τότε ανακαλύπτουμε ότι οι επιχειρήσεις αυτές δεν θα είναι πάντα υποχρεωμένες να καταβάλλουν το ήμισυ του οφέλους. Διαβάζω μέσα από το νομοσχέδιο τη σύμβαση όπου το άρθρο αυτό λέει: «το ελληνικό δημόσιο θα δικαιούται να λάβει το ήμισυ του οφέλους αναχρηματοδότησης», όπως πράγματι είπατε, «ή εφόσον συμφωνηθεί μεταξύ των μερών θα λαμβάνει άλλα ισοδύναμα ανταλλάγματα». Τα ανταλλάγματα αυτά ανοίγουν ένα παράθυρο στις συμφωνίες ανάμεσα στο δημόσιο και στις εταιρείες της σύμπραξης οι οποίες ενδεχομένως να δώσουν στο τέλος στο ελληνικό δημόσιο λιγότερο από το ήμισυ στον βαθμό που θα μπορέσει να διεκδικήσει άλλα ανταλλάγματα. Δεν ξέρουμε ακριβώς γιατί μπήκε αυτή η υπεξαίρεση, αλλά είναι μια υπεξαίρεση. Με άλλα λόγια η σύμβαση δεν λέει ότι το δημόσιο θα πάρει πάντα το ήμισυ του οφέλους από την αναχρηματοδότηση. Θα πάρει το ήμισυ ή κάτι αντίστοιχο με αυτό το οποίο θα πρέπει να συμφωνηθεί.

Αλλά ας γίνουμε πιο συγκεκριμένοι τώρα διότι υπάρχουν εδώ συνοδευτικές εκθέσεις, αναλύσεις και δημοσιεύματα τα οποία κυκλοφορούν στο δημόσιο χώρο. Η συνοδευτική έκθεση του Λογιστηρίου του Κράτους που παρουσιάζεται μαζί με τη σύμβαση που έχουμε λέει ότι σύμφωνα με το Υπουργείο προβλέπεται ότι από την αναχρηματοδότηση της ιδιωτικής σύμπραξης θα επέλθουν έσοδα στον κρατικό προϋπολογισμό της τάξης των 14,2 εκατομμυρίων ευρώ. Δεν είναι το Λογιστήριο του Κράτους που έκανε αυτόν τον υπολογισμό. Το Υπουργείο τον έκανε και μας τον παρουσιάζει το Λογιστήριο του Κράτους. Θα θέλαμε κατ’ αρχάς να ρωτήσουμε τον κύριο Υπουργό είναι αυτά τα 14,2 το ήμισυ αυτού που προβλέπει το Υπουργείο ότι θα είναι το όφελος για τη σύμπραξη από την αναχρηματοδότηση ή είναι κάτι κάτω από το ήμισυ μαζί με το οποίο έρχονται ισοδύναμα ανταλλάγματα. Αυτό δεν ξεκαθαρίστηκε ποτέ. Είναι ένα παράθυρο εδώ στη σύμβαση που έχετε υπογράψει μαζί με τη σύμπραξη αυτή το οποίο θέλουμε να ελέγξουμε αν πράγματι έχει χρησιμοποιηθεί ή όχι.

Επίσης, πρέπει να γνωρίζουμε ότι σύμφωνα με τον ετήσιο ισολογισμό για το 2021 της «Αυτοκινητόδρομος Αιγαίου» -της σύμπραξης που διαχειρίζεται, εκμεταλλεύεται τον οδικό άξονα αυτόν- τα δανεικά της σύμπραξης αυτής ανέρχονταν στα 450 εκατομμύρια ευρώ. Δηλαδή, τα 14 εκατομμύρια ευρώ όφελος είναι πάρα πολύ μικρό ποσό σε σύγκριση με το σύνολο των δανεικών που ο ισολογισμός της σύμπραξης έδειξε για το 2021. Παράλληλα υπάρχουν αναλύσεις και δημοσιεύματα που δείχνουν καλή γνώση του θέματος, πιθανόν και πηγές μέσα από τη σύμπραξη την ίδια, οι οποίες εκτιμούν -αυτές οι αναλύσεις και τα δημοσιεύματα- ότι η ιδιωτική σύμπραξη θα έχει συνολικό οικονομικό όφελος παραπάνω από 200 εκατομμύρια ευρώ από την αναχρηματοδότηση. Αυτό σημαίνει ότι το ήμισυ είναι κάπου 100 εκατομμύρια ευρώ και όχι 14,2. Δεν λέμε τώρα ότι τα δημοσιεύματα αυτά είναι απαραιτήτως έγκυρα, αλλά μας προβληματίζουν.

Μας προβληματίζει όμως περισσότερο ακόμα το γεγονός ότι δεν βλέπουμε στα συνοδευτικά έγγραφα της σύμβασης, που έρχεται ως νομοσχέδιο προς κύρωση, κάποια αναφορά στην προ συμφωνία αναχρηματοδότησης που φαντάζομαι ότι πρέπει να έχει γίνει ανάμεσα στη σύμπραξη και στα πιστωτικά ιδρύματα για την οποία θα πρέπει να έχετε γνώση. Θα ήθελα η Βουλή να τα δει αυτά για να γνωρίζει ακριβώς ποια είναι η συμφωνία αναχρηματοδότησης και με βάση τι ακριβώς είναι που προκύπτουν τα 14,2 εκατομμύρια του οφέλους που θα έχει το ελληνικό δημόσιο. Του προβλεπομένου, για να είμαστε ακριβείς, οφέλους που το Υπουργείο θεωρεί ότι θα έχει το ελληνικό δημόσιο. Αυτό απαιτούν οι στοιχειώδεις κανόνες της διαφάνειας.

Από την αναθεώρηση της σύμβασης του 2007 που μας παρουσιάζετε σήμερα στο νομοσχέδιο επήλθαν, επίσης και άλλες αλλαγές. Κάποια από αυτές είναι ιδιαιτέρως χρήσιμη και αφορά το γεγονός ότι τα άτομα με αναπηρία που έχουν κυριότητα πάνω στο όχημα θα εξαιρούνται από την πληρωμή διοδίων. Αυτό όμως είναι μία πολύ μικρή θα έλεγα διεκδίκηση τη στιγμή που υπάρχουν και άλλες κατηγορίες του πληθυσμού που επιβαρύνονται υπερβολικά από τα διόδια. Είχε το Υπουργείο μια ευκαιρία εδώ να επανεξετάσει όλο το σκανδαλωδώς υψηλό καθεστώς των διοδίων στον άξονα Μαλιακός - Κλειδί που, σας υπενθυμίζω, φτάνει τα 16,5 ευρώ για μία απόσταση διακοσίων τριάντα χιλιομέτρων. Επίσης, θα θέλαμε ο κύριος Υπουργός να μας διευκρινίσει αν η απαλλαγή των ατόμων με αναπηρία ανήκει σε αυτά τα ανταλλάγματα. Δηλαδή, αν πλήρωσε στην ουσία ή αν απαλλάχτηκε το ελληνικό δημόσιο από ένα μέρος του ημίσεος ούτως ώστε να πάρει αυτή την παραχώρηση από την σύμπραξη που εκμεταλλεύεται τον αυτοκινητόδρομο ή είναι κάτι επιπλέον το οποίο εξασφαλίσαμε μέσω διαπραγματεύσεων σε επίπεδο πολιτικό.

Δεδομένων των μεγάλων σφάλματων του παρελθόντος και του μονοπωλιακού καθεστώτος εκμετάλλευσης του οδικού άξονα Μαλιακός - Κλειδί θεωρούμε ότι η Κυβέρνηση έπρεπε να διεκδικήσει μια ευρύτερη αναθεώρηση της σύμβασης με αφορμή την αναχρηματοδότηση στην οποία να διεκδικεί το μεγαλύτερο μερίδιο από το συνολικό οικονομικό όφελος χωρίς υπεξαιρέσεις και ταυτόχρονα με σημαντική μείωση στο κόστος των διοδίων. Πρέπει να καταλάβουμε ότι το ελληνικό δημόσιο έχει μία εξουσία τύπου βέτο, δηλαδή αν αρνηθεί με βάση τη σύμβαση του 2007 να εγκρίνει την αναχρηματοδότηση, η σύμπραξη δεν θα ωφεληθεί. Επομένως, η διαπραγματευτική θέση του δημοσίου στην προκειμένη περίπτωση είναι πάρα πολύ ισχυρή. Θεωρούμε ότι αυτή επέτρεπε να διεκδικηθούν πολύ περισσότερα ιδίως τη στιγμή που έχουν ξοδευτεί τόσα πολλά για την κατασκευή του αυτοκινητόδρομου και τη στιγμή που το ύψος των διοδίων είναι τόσο ψηλό. Για να το πούμε απλά προκαλεί το δημόσιο αίσθημα να νομοθετούμε εδώ για να κερδίσει αρκετά εκατομμύρια μια μονοπωλιακή σύμπραξη μεγάλων γερμανογαλλικών και ελληνικών επιχειρήσεων και την ίδια στιγμή να λέμε στους πολίτες ότι θα συνεχίσουν να πληρώνουν υπέρογκα διόδια στις ίδιες αυτές επιχειρήσεις κάθε φορά που θα διανύουν τον οδικό τους άξονα.

Συνεπώς παρά τα μικρά οφέλη που εξασφαλίζει για το δημόσιο θεωρούμε ότι η Κυβέρνηση μπορούσε και έπρεπε να διεκδικήσει πολύ περισσότερα. Γι’ αυτό η Πλεύση Ελευθερίας δεν θα υπερψηφίσει το νομοσχέδιο.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο ειδικός αγορητής της Κοινοβουλευτικής Ομάδας Σπαρτιάτες, κ. Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η σύμβαση αυτή, την οποία καλούμαστε να κυρώσουμε, η τροποποίηση μάλλον αυτής της υπάρχουσας συμβάσεως, στην ουσία είναι άλλη μία αναχρηματοδότηση ενός κονσόρτσιουμ από εταιρείες οι οποίες κατασκευάζουν ένα μέρος -ή ένα μεγάλο μέρος- των εθνικών μας οδών. Βλέπουμε ότι κοινά μέρη της σύμβασης αυτής είναι η «VINCI» η εταιρεία και κάνα δυο άλλες, οι οποίες είναι και στην Ολυμπία Οδό, όπου και εκεί έχει επιτευχθεί αναχρηματοδότηση στο συνολικού ύψους 450 εκατομμυρίων περίπου ευρώ έργο -και μάλιστα είχαμε δει με ικανοποίηση να εκφράζεται ο εκπρόσωπος της εταιρείας «VINCI», της αλλοδαπής εταιρείας- και σε άλλες περιπτώσεις.

Σίγουρα -όπως είπαμε και στις επιτροπές- οι αυτοκινητόδρομοί μας και ειδικά αυτό το επίμαχο σημείο του Μαλιακού έχουν βελτιωθεί πάρα πολύ από τις κατασκευές των τελευταίων ετών. Εκεί που θρηνούσαμε θύματα κάθε χρόνο σχεδόν και μάλιστα σε μαζικές εκατόμβες, είδαμε πλέον να πηγαίνουν οι πολίτες πιο άνετα, πιο άφοβα, έχοντας την εντύπωση ότι έχουν μία ευρωπαϊκών αντιλήψεων και προδιαγραφών εθνική οδό.

Αλλά κάπου πρέπει να αντιληφθούμε τι τελικά γίνεται. Κατασκευάζει ο κατασκευαστής μία οδό πριν αρκετά χρόνια και έρχεται μετά από πολλά χρόνια και ζητάει αναχρηματοδότηση; Η αναχρηματοδότηση συνήθως γίνεται στα στάδια της κατασκευής βλέποντας ότι, έχοντας κάνει την προσφορά –απ’ ό,τι ξέρω πώς λειτουργούν οι τεχνικές εταιρείες- βασισμένη και σε ένα safety margin -που είχε κρατήσει 20% για να μην πέσει έξω- λίγο πιο ψηλό από τις τιμές της αγοράς, ανέβηκαν τα υλικά που χρησιμοποιεί 50%, 70% και έχει βγει έξω από τον αρχικό προϋπολογισμό, που πραγματικά ήταν τα δεδομένα της εποχής και ζητάει μια αναχρηματοδότηση των δανείων που έχει πάρει από τις τράπεζες, στην οποία βοηθάει το κράτος, οι τράπεζες ή όλοι μαζί.

Εδώ τώρα υπάρχει συνέχιση του έργου και ζητούν αναχρηματοδότηση; Ζητούν αναχρηματοδότηση -γιατί αυτό, εγώ τουλάχιστον, δεν το κατάλαβα στις επιτροπές- επί των αρχικών κατασκευών που έκανε και τις ζητάει μεταχρονολογημένα για να κλείσει τους λογαριασμούς της η εταιρεία, ή το κονσόρτσιουμ ή ζητάει και θα ζητήσει στο μέλλον και άλλες αναχρηματοδοτήσεις σε επίπεδο συντήρησης του έργου; Διότι η κατασκευή έχει επιτευχθεί. Ίσως σε πολύ μικρά κομμάτια να χρειάζεται να γίνουν κάποιες επεκτάσεις, αλλά επειδή τον χρησιμοποιώ τον δρόμο αυτό, μπορώ να σας πω ότι η κατασκευή είναι πλήρης. Άσχετα αν βλέπουμε κάθε τόσο τους κώνους που βάζουν στην άκρη του οδοστρώματος για να μας πείσουν ότι κάνουν έργα βελτίωσης και δεν βλέπεις ποτέ κανέναν εργάτη εκεί. Βλέπεις για δεκαπέντε χιλιόμετρα κώνους, περνάς, δεν κάνει κανείς επισκευές και την άλλη εβδομάδα που περνάς, έχουν φύγει από εκεί, έχουν πάει πιο μπροστά. Και το κάνουν για να μας πείσουν ότι συνεχώς συντηρούν την εθνική. Γιατί αυτό γίνεται.

Οι εταιρείες, όμως, έχουν και προσπορίζονται τα διόδια. Και αυτό, που αποτελεί μέρος της σύμβασης, μέχρι πότε είναι και με τι δικαίωμα ανατίμησης των διοδίων, που κάθε τρεις και λίγο βάζουν μεγαλύτερα ποσά και πλέον για να πας στη Θεσσαλονίκη και να γυρίσεις πληρώνεις 70 ευρώ, αν θυμάμαι καλά, μπορεί και παραπάνω.

Όλα αυτά, με τις αναχρηματοδοτήσεις μαζί, πλέον καθιστούν τους κατασκευαστές αυτούς απόλυτα προνομιακούς συζητητές και συνεργάτες του κράτους -και των τραπεζών δεν ξέρω, δεν με ενδιαφέρει- και δεν ξέρουμε σε τι βάθος χρόνου. Θα γίνονται και στο μέλλον άλλες αναχρηματοδοτήσεις σε οδούς οι οποίες έχουν ήδη τελειώσει και το μόνο που έχει απομείνει είναι η απλή συντήρηση, η οποία συντήρηση μπορεί να καλυφθεί από τα διόδια, όμως; Γιατί ποιος ο λόγος της είσπραξης των διοδίων εάν δεν συντηρεί την οδό αυτή καθαυτή.

Και επαναλαμβάνω, αν αυτό το ποσό που αναχρηματοδοτούν είναι υπολειπόμενο ποσό το οποίο διεκδικούν χρόνια και δεν έχουν εισπράξει, πιστεύω ότι εντάξει, έχει καλώς. Γιατί γίνεται αυτό στις τεχνικές εταιρείες. Δεν εισπράττουν ταυτόχρονα με την εκτέλεση του έργου τα χρήματα. Υπήρχαν εταιρείες που έπεσαν και έξω, όπως η ΕΔΟΚ-ΕΤΕΡ, η μεγαλύτερη εταιρεία κάποτε στην Ελλάδα γιατί το ελληνικό κράτος δεν της πλήρωσε ποτέ αυτά που όφειλε να της πληρώσει και έμειναν στον δρόμο και τέσσερις χιλιάδες εργαζόμενοι. Γιατί δεν είναι όλοι οι κατασκευαστές συνεργεία αποκόμισης κερδών. Υπήρξαν και κατασκευαστές στην Ελλάδα που τη βοήθησαν.

Αυτό, λοιπόν, είναι ένα σημαντικό σημείο εδώ, για εμάς τουλάχιστον. Τώρα δεν ξέρω αν θα συμμετέχει το κράτος, κάτι που αναιρείται στο άρθρο 5.3.2.2, όπως είπαν και οι προηγούμενοι συνομιλητές, κατά το ήμισυ στα χρήματα τα οποία προέρχονται από την αναχρηματοδότηση ή αν θα παίρνει ισοδύναμα, τα οποία εγώ προσωπικά μπορώ να ερμηνεύσω με διάφορους τρόπους. Μπορεί να έρθει να σου πει ο παραχωρησιούχος ότι θα σου φέρω από τη Σερβία πενήντα τόνους καρπούζι και στους χαρίζω και πάρε αυτά γιατί είναι ισοδύναμο με τα χρήματα που είναι να σου δώσω. Τα έχω πάρει πιο φτηνά εκεί και στα χαρίζω. Τι σημαίνει ισοδύναμα; Δεν μπορώ να φανταστώ τι ισοδύναμα μπορεί να υπάρχουν εκτός από χρήματα.

Εάν, λοιπόν, υπάρχει συνεχής αναχρηματοδότηση σε αυτές τις συμβάσεις είναι κάτι που πρέπει να διευκρινίσουμε και να δούμε μέχρι πότε θα είναι, με ποιον σκοπό θα είναι και για ποιον σκοπό, αν είναι να αναχρηματοδοτούνται συνεχώς, να υπάρχει ο προσπορισμός των διοδίων; Σε άλλη περίπτωση, ας παίρνει το κράτος τα διόδια. Να γίνει το κράτος ο συνεχώς εισπράττων και, τουλάχιστον, να κλείνει τρύπες στον κρατικό προϋπολογισμό, αντί να τα παίρνουν κάποιοι κατασκευαστές που έκαναν το έργο τους, το κατασκεύασαν και πήραν κάποιες παρατάσεις μετά στη χρήση των διοδίων. Αυτό ποτέ δεν είχε αποσαφηνιστεί. Το ίδιο έγινε και με την «Αττική Οδό». Για την οποία Αττική Οδό –παρεμπιπτόντως- ακόμη περιμένουμε να μάθουμε εάν έχει αποζημιώσει τους Έλληνες οδηγούς οι οποίοι κλείστηκαν με τα χιόνια τότε. Γιατί γνωρίζω μια - δυο περιπτώσεις που ακόμη ψάχνουν να δουν πώς μπορούν να πάρουν τα χρήματα αυτά και μου λένε ότι απ’ όσους ξέρουν, δεν έχει πληρωθεί σχεδόν κανένας. Και αυτή ήταν μια υποχρέωση που είχε πει το κράτος ότι θα φροντίσει να αποζημιωθούν τότε και έχουν περάσει τρία χρόνια από αυτό το γεγονός. Είναι καλό να ζητάνε, αλλά πρέπει να είναι συνεπείς στις υποχρεώσεις τους.

Και όπως, επίσης, πρέπει να μας πουν τους ακριβείς λόγους. Εμείς θέλουμε να μάθουμε, κύριε Υπουργέ, τον ακριβή λόγο της αναχρηματοδότησης -όπως ρώτησα και πριν, για να μη γίνομαι κουραστικός. Ποιος είναι ο λόγος; Είναι μέρος του έργου που εξετέλεσε; Είναι μέρος ενός προβλεπόμενου έργου που θα γίνει στο μέλλον και το οποίο συνεχίζει ή είναι μέρος συντήρησης; Είναι απλή απορία. Εγώ δεν είμαι μηχανικός. Είναι απορία ενός απλού ανθρώπου, ο οποίος είναι Βουλευτής και εκφράζει την απορία του στο νομοσχέδιο αυτό.

Κατά τα άλλα, δεν έχει πολλά να συζητήσουμε. Ένα σημαντικό θέμα είναι αυτό στο άρθρο 25.4 -αν θυμάμαι καλά- το οποίο προστίθεται και πραγματικά είναι σημαντικό, η απαλλαγή των ΑΜΕΑ από τα διόδια. Αλλά, όπως είπαμε και στην επιτροπή, κύριε Υπουργέ, καλό θα ήταν να ληφθεί μέριμνα και για τους ανέργους Έλληνες, ειδικά για τους μακροχρόνιους μη επιδοτούμενους ανέργους, οι οποίοι είναι ένας αρκετά σημαντικός αριθμός και μπορεί να χρειαστεί κάποια στιγμή να μεταφερθούν, να πάνε σε ένα μέρος με το αυτοκίνητό τους για κάποια εργασία ή για κάποιον άλλον λόγο, να δουν την οικογένειά τους και να μην μπορούν να πληρώσουν αυτά τα λεφτά, τα οποία για τη Θεσσαλονίκη πήγαινε – έλα είναι 70 ευρώ.

Και νομίζουμε ότι πρέπει να ληφθεί μέριμνα, επίσης, και για άλλες κατηγορίες πολιτών οι οποίοι είναι πολύ χαμηλόμισθοι. Υπάρχουν πολίτες οι οποίοι κάνουν φορολογικές δηλώσεις των 300 και 400 ευρώ το μήνα με ένα επίδομα που παίρνουν. Υπάρχουν, λοιπόν, πολίτες οι οποίοι πρέπει να απαλλαγούν. Και εμείς πρέπει να φροντίσουμε ειδικά γι’ αυτούς που μένουν σε κοντινές περιοχές και κάθε φορά για να πάνε σε ένα χωράφι τους ή να πάνε κάπου αλλού περνάνε μία φορά διόδια και επιστρέφοντας περνάνε ξανά διόδια. Αυτοί, ενώ κάποτε είχε λεχθεί ότι θα απαλλαγούν, δεν απαλλάσσονται και κάνουν ολόκληρες παρακάμψεις γύρω από τις εθνικές οδούς για να αποφύγουν την πληρωμή αυτών των διοδίων και μια απόσταση πέντε χιλιομέτρων μπορεί να την κάνουν σε τριάντα χιλιόμετρα. Υπάρχουν τέτοιες περιπτώσεις, ειδικά πηγαίνοντας για τη Λαμία, αν θυμάμαι καλά, για τις οποίες μπορούμε να φροντίσουμε να απαλλαγούν οι κάτοικοι των γύρω περιοχών.

Πρόσφατα είδαμε ότι υπήρχε θέμα προσπάθειας -και δεν ξέρω αν έχει τελειώσει αυτό- εγκατάστασης σταθμού διοδίων στον Άγιο Στέφανο και διαμαρτύρονται οι κάτοικοι της περιοχής. Ο Άγιος Στέφανος είναι προάστιο της Αθήνας και αν θέλει κάποιος να πάει από την «Αττική Οδό» στον Άγιο Στέφανο, θα πρέπει να πληρώνει δύο διόδια.

Πρέπει να ληφθεί μέριμνα και γι’ αυτούς. Δεν μπορεί αν θυμάται ο παραχωρησιούχος ότι του λείπουν κάποια χρήματα να βάζει κι έναν ενδιάμεσο σταθμό διοδίων ή να ανεβάζει την τιμή κάθε τρεις και λίγο. Είχαμε πει κάποτε θα κατασκευαστεί η εθνική οδός Αθήνα-Θεσσαλονίκη, το ίδιο και για την «Αττική Οδό», και μετά από κάποια χρόνια θα σταματήσουν και τα διόδια, θα απαλειφθούν. Δεν έγινε ποτέ και δεν θα γίνει ποτέ.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):**  Ολοκληρώθηκε ο κατάλογος των εισηγητών και ειδικών αγορητών και ξεκινάμε με τον κατάλογο των ομιλητών. Πρώτος ομιλητής ο κ. Γεώργιος Καρασμάνης, Βουλευτής της Νέας Δημοκρατίας.

**ΓΕΩΡΓΙΟΣ ΚΑΡΑΣΜΑΝΗΣ:** Κυρία Πρόεδρε, θα μιλήσω από το έδρανό μου.

Θα επικεντρωθώ σε δυο-τρεις επισημάνσεις. Άλλωστε, ο εισηγητής μας ο Γιάννης Ανδριανός έχει αναλύσει λεπτομερώς την τροποποίηση της σύμβασης και απέδειξε ότι διασφαλίζει κατά τρόπο αποτελεσματικό και διαφανή τα συμφέροντα του δημοσίου.

Εγώ οφείλω να επισημάνω τη διευκόλυνση, την εξαίρεση των ατόμων με ειδικές ανάγκες, αλλά και των αναπήρων πολέμου από το να πληρώνουν διόδια. Είναι πολύ σημαντική η διάταξη αυτή. Διευκολύνει τους ανθρώπους αυτούς. Θα ήθελα, όμως, να προτείνω στον κύριο Υπουργό, γνωρίζοντας την ευαισθησία του, να επεκταθεί και στους τρίτεκνους και στους πολύτεκνους, με δεδομένο ότι το δημογραφικό μας έχει πάρει τεράστιες, επικίνδυνες διαστάσεις για το μέλλον του έθνους. Αρκεί να αναφέρω ότι έχουμε τις λιγότερες γεννήσεις εδώ και σχεδόν εκατό χρόνια από το 1932. Η τελευταία απογραφή έχει πεντακόσιες χιλιάδες λιγότερα άτομα από την προηγούμενη. Συνεπώς, είναι ωρολογιακή βόμβα στα θεμέλια του έθνους, με ό,τι αυτό συνεπάγεται για την άμυνα, το συνταξιοδοτικό και το ασφαλιστικό. Είμαι βέβαιος ότι ο Υπουργός κάτι θα κάνει γύρω από αυτό το θέμα.

Πήρα τον λόγο, κυρία Πρόεδρε, για ένα θέμα τοπικό, για τον οδικό άξονα Θεσσαλονίκη-Χαλκηδόνα-Γιαννιτσά-Έδεσα. Το γεφύρι της Άρτας. Είχαμε, μάλιστα, συνάντηση με τον Υπουργό την προηγούμενη Παρασκευή 19 του μηνός. Δυστυχώς, όμως, αναβλήθηκε η συνάντηση αυτή λόγω του ότι το νομοσχέδιο εισήχθη εκείνη την ώρα -στις εννιάμισι- που είχαμε το ραντεβού και δεν μπόρεσε να γίνει η συνάντηση. Βέβαια, και πριν από τρεις μήνες πάλι είχαμε συνάντηση, αλλά πάλι αναβλήθηκε. Προηγήθηκε, όμως, και τις δύο φορές συνάντηση συναδέλφου κι εγώ έχω έναν κώδικα δεοντολογίας να μην ακολουθώ, να δίνω την πρωτοβουλία.

Αναφέρομαι, λοιπόν, σε αυτόν τον οδικό άξονα και επισημαίνω με όλη τη δύναμη της φωνής μου ότι η Πέλλα είναι ο μοναδικός νομός που από την Ήπειρο μέχρι τον Έβρο δεν έχει κάθετο επί της Εγνατίας Οδού, διότι δεν προβλέφθηκε, δυστυχώς, να διέρχεται από την Πέλλα, την οποία διέσχιζε η αρχαία Εγνατία Οδός.

Η κυβέρνηση Καραμανλή αναγνώρισε αυτό το λάθος και ενέταξε στο πρόγραμμα ΕΣΠΑ χρηματοδότηση. Όμως, με τη νέα κυβέρνηση που προέκυψε το 2010 άρχισαν τα εμπόδια, οι κωλυσιεργίες και μάλιστα, την παραμονή της διάλυσης της Βουλής, στις 11 Απριλίου του 2012, απένταξε τον οδικό άξονα από το ΕΣΠΑ και στις 19 Απριλίου απέσυραν τη χρηματοδότηση των 120 εκατομμυρίων ευρώ και με διαδικασίες fast track τη μετέφεραν στην κατασκευή της Δυτικής Περιφερειακής Θεσσαλονίκης και μάλιστα, με την υπογραφή του τότε γενικού γραμματέα Δημοσίων Έργων και πρώην Προέδρου της Εγνατίας Οδού, οποία σύμπτωση, ήταν και ανάδοχος της περιφερειακής Θεσσαλονίκης, με τις ευλογίες μιας θεσσαλονικιώτικης παρεούλας και Υφυπουργών της Θεσσαλονίκης.

Τεσσεράμισι χρόνια με την προηγούμενη κυβέρνηση δεν έγινε τίποτε. Αρκεί να σας πω, κύριε Υπουργέ, ότι κατέθετα γραπτές ερωτήσεις, επίκαιρες ερωτήσεις στον προκάτοχό σας και δήλωνε αναρμόδιος και δεν ερχόταν στη Βουλή να απαντήσει. Μάλιστα, αναγκάστηκα να απευθυνθώ με επιστολή στον τότε Πρωθυπουργό, αλλά κι εκεί απάντηση δεν πήρα. Για ποια δημοκρατία μιλάμε. Για απαξίωση του κοινοβουλευτισμού.

Ώσπου για πρώτη φορά αρχηγός κόμματος το 2017 έγινε ο Κυριάκος Μητσοτάκης, ο οποίος αναγνώρισε το μεγάλο πρόβλημα της απομόνωσης της Πέλλας, τον βαρύ φόρο αίματος που πλήρωσε και πληρώνει σε αυτόν τον απαρχαιωμένο δρόμο και ανέδειξε ως πρώτη προτεραιότητα ότι με την Κυβέρνησή μας θα ξεκινήσει η κατασκευή του δρόμου. Το 2019 που αναλάβαμε πήγε να γίνει ένα χοντρό λάθος σε βάρος της Πέλλας. Ωστόσο, με τον ογκωδέστατο φάκελο και με τα στοιχεία που προσκόμισα απέδειξα και τα κονδύλια τα οποία έχουν εγκριθεί και για τις μελέτες οι οποίες ήταν ώριμες. Πράγματι, ο Κυριάκος Μητσοτάκης το ενέταξε σε πρόγραμμα ΣΔΙΤ, αλλά εδώ και πέντε χρόνια είμαστε σε διαγωνιστικές διαδικασίες. Πέντε χρόνια στον ίδιο παρονομαστή.

Ξέρω ότι έχουν γίνει κάποια πράγματα, έχουν προχωρήσει αρκετά, αλλά ο λαός της Πέλλας αμφισβητεί αν δεν δει να μπαίνουν μπουλντόζες. Κι επειδή ξέρω ποιος είστε, κύριε Υπουργέ, και ως Βουλευτής και ως Υπουργός έχετε αποδείξει ότι είστε επιμελής και αποτελεσματικός άνθρωπος και οφείλω να πω ότι επί Υπουργίας σας στο Υπουργείο Οικονομικών λύσατε προβλήματα δεκαετιών, είμαι βέβαιος ότι θα επιταχύνετε όλες αυτές τις διαγωνιστικές διαδικασίες, όλες αυτές τις εκκρεμότητες ώστε να μπορέσει η Πέλλα να απολαύσει έναν σύγχρονο ευρωπαϊκό δρόμο, με δύο λωρίδες ανά κατεύθυνση και με διαχωριστική νησίδα ασφαλείας.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε φοιτήτριες και φοιτητές και μία συνοδός από τον Ευρωπαϊκό Οργανισμό Δημοσίου Δικαίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα η Βουλευτής του ΣΥΡΙΖΑ - Προοδευτική Συμμαχία κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε.

Αγαπητέ κύριε Υπουργέ, κυρίες και κύριοι συνάδελφοι, σήμερα στην Ολομέλεια της Βουλής προς ψήφιση έρχεται η «Κύρωση της Συμφωνίας τροποποίησης διατάξεων της Σύμβασης Παραχώρησης του Έργου της Μελέτης, Κατασκευής, Χρηματοδότησης, Λειτουργίας, Συντήρησης και Εκμετάλλευσης του τμήματος Μαλιακός - Κλειδί του Αυτοκινητοδρόμου Πάτρα - Αθήνα - Θεσσαλονίκη – Εύζωνοι».

Πρόκειται ομολογουμένως για ένα κρίσιμο τμήμα του κεντρικού οδικού άξονα που ενώνει τρεις περιφέρειες, τη Στερεά Ελλάδα, τη Θεσσαλία και την Κεντρική Μακεδονία, για το οποίο έχουν περάσει περισσότερα από είκοσι χρόνια που έχει μείνει ανολοκλήρωτο, γεγονός που έχει προκαλέσει πολλές δυσάρεστες συνέπειες για τους πολίτες στον αυτοκινητόδρομο. Οι καθυστερήσεις και οι βραδυπορίες αυτές, σε συνδυασμό με την απαξίωση του ελληνικού σιδηρόδρομου, συνιστούν και αυτή τη στιγμή που μιλάμε μείζον ζήτημα για την ασφάλεια των μεταφορών στη χώρα.

Δύο βασικές και αρκετά κρίσιμες, θεωρούμε, παρατηρήσεις σχετικά με την παρούσα τροποποίηση. Αρχικά θεωρούμε θετικό το γεγονός -και το έχουμε αναφέρει ήδη και στις επιτροπές- πως ακολουθείται αυτή την κοινοβουλευτική διαδικασία και φέρνετε προς κύρωση, έστω και καθυστερημένα, στη Βουλή την τροποποίηση, ενώ θα μπορούσατε τυπικά να προχωρήσετε με τα δεδομένα της αρχικής σύμβασης προ δεκαεπτά ετών.

Στο προκείμενο τώρα, η παρακολούθηση της υλοποίησης του έργου αποτελεί τον πρώτο από τους δύο πυλώνες που θα αναφέρω και χαρακτηρίζουν την ελληνική δημόσια διοίκηση, όπου πολλές φορές η λαϊκή σοφία προσεγγίζει ως ανέκδοτο, ενώ άλλες φορές ως τραγωδία, ως τραγωδία σε μια χώρα που διαχρονικά διοικείται περισσότερο από τις δυνάμεις της αδράνειας χωρίς την κουλτούρα του μακροπρόθεσμου στρατηγικού σχεδιασμού, παρά μόνο με νομοθετική αποσπασματικότητα και ευκαιριακή πρωτοβουλία στο όνομα της όποιας κυβερνητικής αποτελεσματικότητας.

Εδώ αποτυπώνεται ξανά ένα παράδειγμα που αφορά συνολικά στις υποδομές της χώρας και συγκεκριμένα στον αυτοκινητόδρομο. Οι διαγωνιστικές διαδικασίες για το εν λόγω έργο ξεκίνησαν το μακρινό 2001, πριν από είκοσι τρία χρόνια δηλαδή και ολοκληρώθηκαν πέντε έτη μετά, τον Σεπτέμβρη του 2006, έναν χρόνο αργότερα υπεγράφη η σύμβαση παραχώρησης του έργου, ενώ η έναρξη προσδιορίζεται το 2008. Το 2010 ξεκινά μια σημαντική μείωση των εργασιών κατασκευής των νέων τμημάτων λόγω παύσης χρηματοδότησης που εντάθηκε έως το 2013 για να συνεχίσουμε το 2016 και έπειτα την παράδοση εργασιών τμημάτων του έργου που μας οδηγούν στη σημερινή τροποποίηση.

Αν σταχυολογήσουμε όλη αυτή την περίοδο των είκοσι τριών ετών και ρωτούσαμε έναν απλό πολίτη έξω από αυτή την Αίθουσα τι πιστεύει για τη συνολική λειτουργία του δημοσίου και την αποτελεσματική παρέμβασή του στη βελτίωση των υποδομών, τι πιστεύετε ότι θα μας απαντούσε; Εκτιμώ πως η πραγματικότητα αυτή θα ενίσχυε την αναξιοπιστία έναντι του κρατικού μηχανισμού και της δημόσιας διοίκησης εν γένει.

Ο δεύτερος πυλώνας, που αποτελεί εξίσου σημείο αναφοράς των υποδομών της χώρας, αφορά στις καταστροφικές συνέπειες της χρηματοπιστωτικής κρίσης στις στρατηγικές επενδύσεις για τις υποδομές και τις μεταφορές που εκτόξευσαν το αίσθημα ανασφάλειας των πολιτών και δημιούργησαν συνθήκες απαξίωσης και εγκατάλειψης κρίσιμων υποδομών για την ασφάλεια των μετακινήσεων. Σε πολλές περιπτώσεις ανάδοχες εταιρείες δεν εκτέλεσαν συμβατικές υποχρεώσεις που είχαν, αφήνοντας εξαιρετικά κρίσιμα κενά με το ελληνικό δημόσιο να αδυνατεί να αντιμετωπίσει αποτελεσματικά αυτές τις αρρυθμίες που προκάλεσαν επώδυνα αποτελέσματα για την πλειοψηφία των πολιτών. Όσα ανέφερα μέχρι στιγμής χαρακτηρίζουν αυτό που λέμε τον πυρήνα των δημοσίων έργων υψηλής προστιθέμενης αξίας τις τελευταίες δεκαετίες και έχουν εντυπωθεί στη συνείδηση της ελληνικής κοινωνίας με οδυνηρό τρόπο.

Η τροποποίηση που συζητάμε, λοιπόν, σήμερα αφορά στην ουσία μια άτυπη επιστροφή κεφαλαίων στους μετόχους της εταιρείας μέσω της αναχρηματοδότησης καθώς με την ύψους πολλών δεκάδων εκατομμυρίων ευρώ, ίσως και άνω των 250 εκατομμυρίων ευρώ, το ποσό αυτό αφορά στην κάλυψη από πλευράς των τεσσάρων μετόχων της έκδοσης παλαιότερων ομολογιών μειωμένης εξασφάλισης από την «Αυτοκινητόδρομος Αιγαίου», το οποίο πλέον θα μπει στην ευρύτερη αναχρηματοδότηση, αναδιάρθρωση δανεισμού της εταιρείας και θα αναληφθεί από τους δανειστές. Έτσι, μέσω της χρηματοδότησης-αναδιάρθρωσης θα γυρίσει ατύπως ως επιστροφή στα ταμεία των τεσσάρων μετόχων αναλογικά βάσει των ποσοστών τους.

Πιστώνεται στα θετικά πως προβλέπεται η λήψη από το ελληνικό δημόσιο του μισού του οφέλους αναχρηματοδότησης και όπως προκύπτει σύμφωνα με την έκθεση του Γενικού Λογιστηρίου του Κράτους από τις προτεινόμενες διατάξεις εκτιμάται ότι θα επέλθει αύξηση στα έσοδα του κρατικού προϋπολογισμού ύψους 14,2 εκατομμυρίων ευρώ. Όμως, είναι η μέγιστη δυνατή που μπορεί να λάβει; Πόσα χρήματα έχει καταβάλει το δημόσιο από το 2007 στον παραχωρησιούχο; Ποιο το ύψος των διοδίων που έχει εισπράξει η εταιρεία; Ποιο το ύψος των πληρωμών που έχει καταβάλει αντίστοιχα στο δημόσιο; Επίσης, θα μπορούσαν να εξεταστούν γενικότερες διαπραγματεύσεις για το σύνολο της σύμβασης, ώστε να διεκδικηθούν βελτιώσεις επί ζητημάτων και οργανωτικών και λειτουργικών.

Έχετε σκεφτεί άλλες μεθόδους και διαδικασίες για την εξασφάλιση της υλοποίησης των έργων, πέρα από τα μέγα μπόνους στις ιδιωτικές εταιρείες; Έχετε ερευνήσει πιο τολμηρές και πιο αποφασιστικές λύσεις που θα εξυπηρετούσαν το δημόσιο συμφέρον και θα προωθήσουν τη βιωσιμότητα των έργων χωρίς να επιδοτούνται, όπως συνέβη σε αρκετές περιπτώσεις τα τελευταία χρόνια, επιχειρήσεις με μεγάλη κερδοφορία που διαχειρίζονται κομβικούς τομείς για την ποιότητα και την ασφάλεια των υποδομών και των μεταφορών; Προφανώς αυτό δεν μπορεί να μελετηθεί χωρίς τη συνάρτηση των διοδίων που σήμερα είναι δυσβάσταχτα για τη μετακίνηση στον οδικό άξονα που συζητάμε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κυρία Πρόεδρε και ευχαριστώ για την ανοχή σας, με ένα τελευταίο παράδειγμα. Αφορά και τα όσα συμβαίνουν αυτό το καλοκαίρι με τα κόστη μετακίνησης μιας οικογένειας με οποιοδήποτε μέσο. Ξέρετε, το τρίπτυχο αξιοπιστία, ασφάλεια, βιωσιμότητα δεν πρέπει να αφορά μόνο στις μεγάλες εταιρείες, αλλά σε όλους τους πολίτες αυτής της χώρας, αυτής της χώρας που γιορτάζει τα πενήντα χρόνια από την αποκατάσταση της δημοκρατίας. Και είναι μια ευκαιρία να αναλογιστούμε όλες και όλοι εντός της Αιθούσης, αλλά και εκτός αυτής της Αιθούσης και εδώ πέρα μέσα στον ναό της δημοκρατίας, εδώ που εκφράζεται η λαϊκή κυριαρχία, πόσο αλήθεια κυρίαρχος είναι ο λαός, όταν το 20% ευημερεί και το υπόλοιπο 80% θα χρειαστεί σαράντα χρόνια -όπως λέει ο κ. Στουρνάρας- για να ορθοποδήσει.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Ελληνικής Λύσης, ο κ. Παράσχος Παπαδάκης και θα ακολουθήσει ο Υπουργός Υποδομών και Μεταφορών κ. Σταϊκούρας.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, επειδή εδώ εκπροσωπούμε τον ελληνικό λαό και εν προκειμένω ο ομιλών εκπροσωπεί τον Έβρο, απ’ όπου κατάγομαι, δεν θα μπορούσα να μην αναφερθώ για το σοβαρό περιστατικό επεισόδιο που έλαβε χώρα πριν από λίγες ημέρες στο Σουφλί Έβρου, όπου από τουρκικά πυρά είχαμε τον τραυματισμό ενός Έλληνα συνοριοφύλακα, ο οποίος νοσηλεύεται στο Νοσοκομείο Διδυμοτείχου και για δύο χιλιοστά ο άνθρωπος αυτός δεν έχασε τη ζωή του.

Να σας ενθυμίσω, λοιπόν και όσοι δεν το γνωρίζετε να το μάθετε, ότι η ιστορία επαναλαμβάνεται και στις 19 Δεκεμβρίου 1986 στην περιοχή των Φερών Αλεξανδρούπολης στον Έβρο και περί ώρα 11.15΄ προ μεσημβρίας σε περίπολο στον ποταμό Έβρου τρεις Έλληνες στρατιώτες, ο Καραγώγος, ο Καραγιάννης και ο Βασιλός συναντούν έναν άοπλο Τούρκο στρατιώτη. Ο Τούρκος στρατιώτης ζητά από τον Καραγώγο να του δώσει ένα τσιγάρο και τότε ο Καραγώγος μη φανταζόμενος τι θα συμβεί, τελείως αθώα, πήγε να του δώσει το τσιγάρο. Τότε, τελείως άνανδρα, από πίσω δέχτηκε τουρκικά πυρά και άφησε την τελευταία του πνοή. Για δέκα λεπτά ακολούθησε ανταλλαγή πυροβολισμών. Κλήθηκε ο Έλληνας αρχιφύλακας -δόκιμος έφεδρος αξιωματικός- του φυλακίου, Καρανάγης Εμμανουήλ, ο οποίος έσπευσε στο σημείο με Έλληνες στρατιώτες. Καταλυτικό ρόλο τότε είχε παίξει ένας αγροφύλακας του χωριού Πόρος -ο Πόρος είναι δίπλα ακριβώς από τις Φέρες-, ο Ζαπάρτας Σωτήριος, ο οποίος πήρε το όπλο από τον τραυματία Καραγιάννη ο οποίος είχε τραυματιστεί και άνοιξε κι αυτός πυρ ηρωικά έναντι των Τούρκων.

Αποτέλεσμα, λοιπόν, αυτής της συμπλοκής ήταν να πέσει νεκρός ο στρατιώτης Καραγώγος, ο οποίος καταγόταν από τη Θεσσαλονίκη και να τραυματιστεί ο Έλληνας στρατιώτης Καραγιάννης. Από τουρκικής πλευράς σκοτώθηκαν δύο, ένας Τούρκος υπολοχαγός και ένας Τούρκος στρατιώτης. Ο τραυματισμός, λοιπόν, του Έλληνα συνοριοφύλακα στην περιοχή Σουφλίου είναι ακόμα μια απόδειξη ότι με τον Έβρο δεν μπορούμε να παίζουμε και δεν δίνεται η δυνατότητα να κάνουμε παιχνίδια. Είναι ακόμα μια απόδειξη ότι στον Έβρο δίνουμε καθημερινά εμείς ως ακρίτες μάχες με τους Τούρκους, ενώ παίζονται πολύ επικίνδυνα παιχνίδια και σκηνικά που λίγοι πραγματικά γνωρίζουν, διότι για ευνόητους λόγους δεν αναδεικνύονται στα μέσα μαζικής ενημέρωσης.

Είναι ακόμα μια απόδειξη ότι η φιλία μεταξύ Ελλάδας και Τουρκίας είναι «γιαλαντζί». Είναι ακόμα μία απόδειξη ότι οι Έλληνες συνοριοφύλακες στον Έβρο με 1.200 και 1.300 ευρώ ρισκάρουν πραγματικά τη ζωή τους, φεύγοντας από το σπίτι, μη γνωρίζοντας αν θα γυρίσουν πίσω. Έχουν υψηλό πατριωτικό αίσθημα, φρόνημα και λειτουργούν με δύναμη ψυχής. Αυτά είναι τα εφόδια τους, δεν είναι ο μισθός που παίρνουν. Καθημερινά παίζουν τη ζωή τους κορώνα-γράμματα είτε με τους Τούρκους στρατοχωροφύλακες είτε με τους λαθροδιακινητές. Δεν τους δίνεται καν η δυνατότητα αυτοπροστασίας, αφού οι κανόνες εμπλοκής για να χρησιμοποιήσουν το όπλο τους μοιάζει ως σταυρόλεξο για δύσκολους λύτες. Δεν μπορούν, δηλαδή, να πυροβολήσουν, μόνο εάν δεχθούν τα πυρά και αν είναι τυχεροί και ζήσουν, μπορούν μετά να ανταποδώσουν.

Δεν νοείται να μη χαρακτηρίζονται τα Σώματα Ασφαλείας που επιχειρούν στην πρώτη γραμμή ως επικίνδυνο επάγγελμα. Ο χαρακτηρισμός του «επικίνδυνου επαγγέλματος» δεν έχει να κάνει μόνο με την οικονομική παροχή και με νίκη, έχει να κάνει με καλύτερο εξοπλισμό, έχει να κάνει με αυξημένα μέτρα ασφαλείας, έχει να κάνει με διαφορετικούς και πιο ελαστικούς κανόνες εμπλοκής, χρησιμοποίησης των όπλων, με καλύτερες υγειονομικές συνθήκες, που τα Σώματα Ασφαλείας και αυτός ο συνοριοφύλακας, που σήμερα βρίσκεται στο νοσοκομείο, δεν τα είχε.

Να βγει δημόσια ο Πρωθυπουργός της χώρας και να πει στον ελληνικό λαό, χωρίς να το κουκουλώσει, τι διαμέτρημα είχε η σφαίρα στην κοιλιακή χώρα του Έλληνα συνοριοφύλακα. Ήταν ή δεν ήταν από στρατιωτικό όπλο. Να μην τολμήσει η Κυβέρνηση να το κουκουλώσει το ζήτημα αυτό. Να κληθεί άμεσα για εξηγήσεις ο Τούρκος Πρέσβης, που είναι στην Ελλάδα. Φτάνουν πια οι καρπαζιές, ως εδώ.

Έκανε συμφωνία ο κ. Μητσοτάκης στη σύνοδο του ΝΑΤΟ με τον κ. Ερντογάν ότι δεν θα προκαλέσει για την Κύπρο. Και τι έκανε τουναντίον ο κ. Ερντογάν; Έστησε φιέστες και έκανε παρελάσεις για την εισβολή στην Κύπρο. Και δεν ομιλεί κανένας ούτε από τη διεθνή κοινότητα ούτε από την Ευρωπαϊκή Ένωση.

Αυτό το οποίο ζητώ -και κλείνω εδώ-, κυρίες και κύριοι συνάδελφοι και κύριε Υπουργέ, είναι να δώσετε τη δέουσα σημασία στον Έβρο. Μην παραγκωνίζετε τον Έβρο, μην είμαστε μόνο θεωρία και εντυπώσεις και επικοινωνία. Ακούμε διάφορα περί ανασυγκρότησης του Έβρου και μετά από τα καμένα, μετά από τις φοβερές πυρκαγιές πέρυσι, το 2023, αλλά πράξεις δεν βλέπουμε. Δεν στηρίζεται ο Έβρος. Και δεν στηρίζεται ο Έβρος και αυτό αποδεικνύεται και από τη δημογραφική κατάρρευση, την οποία υφίσταται.

Τα τελευταία χρόνια, την τελευταία δεκαετία πάνω από είκοσι χιλιάδες έχουν φύγει από τον Έβρο. Ο Έβρος τελειώνει. Τα κεφαλοχώρια, Βύσσα, Ρύζια, ήταν έξι, επτά, δέκα χιλιάδες και έχουν φτάσει να είναι πεντακόσιοι και χίλιοι κάτοικοι. Δεν υπάρχουν ρυθμοί ανάπτυξης. Δεν υπάρχει σχέδιο για τον Έβρο. Δεν υπάρχουν φορολογικά κίνητρα για να έρθουν να επενδύσουν στον Έβρο. Αυτή είναι η πραγματικότητα.

Και από την άλλη η Αδριανούπολη, η γείτονα χώρα έχει φτάσει διακόσιες χιλιάδες, με φοβερούς ρυθμούς ανάπτυξης. Δείτε, λοιπόν, τον Έβρο, διότι ο Έβρος είναι τα μάτια της Ελλάδος.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγοτώρα έχει ο Υπουργός Υποδομών και Μεταφορών κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Σας ευχαριστώ πολύ.

Κυρίες και κύριοι συνάδελφοι, άκουσα και ορισμένα θέματα που τίθενται εκτός του νομοσχεδίου. Θα μου επιτρέψετε εισαγωγικά στον συνάδελφο που μίλησε για τον Έβρο, να του πω ότι σήμερα είχα την ευκαιρία να απαντήσω και σε επίκαιρη ερώτηση συναδέλφου της Περιφερειακής Ενότητας Έβρου, όπου αναδεικνύεται η σημασία και η έμφαση που δίνουμε στην ανάπτυξη αυτής της περιφέρειας.

Άλλωστε, για τους γνωρίζοντες την περιοχή, η Αλεξανδρούπολη έχει το μεγαλύτερο περιθώριο ανάπτυξης τα επόμενα χρόνια. Και ξέρετε πολύ καλά ότι έχουν δοθεί εκατομμύρια, να μη σας πω δισεκατομμύρια, για την ανάπτυξη της ευρύτερης περιοχής. Να υπενθυμίσω ότι σήμερα μίλησα για τον περιφερειακό δρόμο της Αλεξανδρούπολης, ένα σημαντικό τμήμα του οποίου θα παραδοθεί μέχρι το τέλος του ’24 και όλο το ’25. Σήμερα μίλησα για τις επενδύσεις, τις οποίες κάνουμε στο λιμάνι της Αλεξανδρούπολης προφανώς σε συνεργασία με το Υπουργείο Ναυτιλίας και το ΤΑΙΠΕΔ. Σήμερα μίλησα για τους πρόσθετους πόρους που εξασφαλίσαμε την προηγούμενη εβδομάδα για την ανάταξη του σιδηροδρομικού δικτύου Αλεξανδρούπολη – Ορμένιο, για την ακρίβεια το ένα τμήμα αυτού Πύθιο - Ορμένιο και θα ακολουθήσει πρόταση το ’25 και για το υπόλοιπο κομμάτι.

Μίλησα για αντιπλημμυρικά έργα. Μιλήσαμε για το αεροδρόμιο. Αυτό δεν σημαίνει ότι δεν πρέπει να κάνουμε περισσότερα, ότι δεν πρέπει -για πολλούς λόγους που αναδείξατε- να δώσουμε ιδιαίτερη προσοχή και έμφαση συλλογικά και συνεκτικά ως Κυβέρνηση σε όλα τα πεδία για τον Έβρο, αλλά τουλάχιστον σε ό,τι αφορά στο Υπουργείο Υποδομών και Μεταφορών έχουμε δεκατέσσερις συγκεκριμένες πρωτοβουλίες, τις οποίες μπορείτε να βρείτε στα Πρακτικά και πολύ πρόσφατα είχα την τύχη και την ευκαιρία να βρεθώ κοντά σας στην Αλεξανδρούπολη και να τα ακούσετε.

Τώρα, κατά τη διάρκεια των τοποθετήσεων άκουσα και αρκετά ζητήματα, τα οποία έφυγαν πολύ πιο μακριά από το θέμα για τη στήριξη μικρομεσαίων επιχειρήσεων. Συγγνώμη, αλλά εγώ όπου πηγαίνω στην Ελλάδα, οι μικρομεσαίες επιχειρήσεις στηρίχθηκαν από την επιστρεπτέα προκαταβολή. Δεν υπάρχει μικρομεσαία επιχείρηση που να μην υποστηρίζει ότι έμεινε ζωντανή εξαιτίας του σχήματος που έκανε η κυβέρνηση τότε για την επιστρεπτέα προκαταβολή.

Άκουσα -και το επαναλαμβάνω- όταν συνάδελφος λέει για σκανδαλώδη σύμβαση, να το καταλάβω από το ΚΚΕ, γιατί έχει μια σταθερή θέση. Όταν, όμως, έχει περάσει από την κυβέρνηση για τέσσερα, πέντε χρόνια και δεν έχει αλλάξει αυτή τη σκανδαλώδη ρύθμιση, προφανώς δεν μπορεί σήμερα να έρχεται και από την εξέδρα να λιθοβολεί, γιατί όταν ήταν στο γήπεδο, δεν ασχολήθηκε επί αυτού.

Άκουσα για γενικότερα ζητήματα ασφάλειας. Προφανώς τα θέματα ασφάλειας όλων των μεταφορών είναι εξαιρετικά σημαντικά, όλων των μετακινήσεων και σε όλον τον κόσμο. Διαβάζω καμμιά φορά δελτία Τύπου, τα οποία βγάζουν κάποιοι αξιόλογοι, αξιότιμοι συνάδελφοι από κόμματα της Αντιπολίτευσης, δεν διαβάζουν όλη την έκθεση. Το 14% του ευρωπαϊκού σιδηροδρόμου έχει συστήματα που εμείς βάλαμε τα τελευταία χρόνια. Αυτό λένε οι εκθέσεις. Και τα προβλήματα δεν δημιουργήθηκαν σε έναν χρόνο, είναι προβλήματα δεκαετιών. Ναι, να συζητήσουμε τι μπορούμε να κάνουμε περισσότερο για να ενισχύουμε διαρκώς την ασφάλεια.

Άκουσα από το ΠΑΣΟΚ να λέει ότι έργα αρδευτικά δεν γίνονται. Τις τελευταίες δέκα ημέρες, εγώ προσωπικά με συνεργάτες, έχουμε πάει στη Λευκάδα, έχουμε πάει στην Αιτωλοακαρνανία και έχουμε πάει και στη Μυτιλήνη και έχουμε υπογράψει τρεις συμβάσεις για έργο ύδρευσης, αντιπλημμυρικό, άρδευσης, ύδρευσης και αντιπλημμυρικό, τρία έργα 350 εκατομμυρίων ευρώ, που ξεκινούν να υλοποιούνται σοβαρά, σημαντικά έργα που επιλύουν προβλήματα δεκαετιών -προσοχή- με εξασφαλισμένη χρηματοδότηση.

Επί του προκειμένου να ξεκαθαρίσω ότι άκουσα πολύ σοβαρές τοποθετήσεις. Οφείλω να διακρίνω προφανώς του κ Ανδριανού, που ανέπτυξε με επάρκεια τις προβλέψεις του σχεδίου νόμου της σύμβασης, αλλά θα κάνω και μια ειδική αναφορά στον κ. Καζαμία και στον κ. Κόντη.

Πράγματι με πολύ απλά λόγια διατύπωσαν το δίλημμα. Μία λύση είναι δεν κάνεις τίποτα, συνεχίζει όπως έχει η σύμβαση, με όποιους όρους έχει η σύμβαση και θα δούμε ποια θα είναι η κατάληξη της. Η άλλη οδός είναι αυτή που επιλέξαμε. Προφανώς, οι οικονομικές συνθήκες στη χώρα έχουν αλλάξει, είναι πιο ευνοϊκές για τον ιδιωτικό τομέα και προφανώς και για το δημόσιο, το δημόσιο όταν δανείζεται και ο ιδιωτικός τομέας όταν συνεργάζεται με το τραπεζικό σύστημα. Ο ιδιωτικός τομέας συνεπώς θέλει στη σχέση του με το τραπεζικό σύστημα να αξιοποιήσει αυτούς τους πιο ευνοϊκούς όρους. Το δημόσιο δεν μπαίνει κάπου στη μέση. Θέλει, όμως, όπως πολύ σωστά είπε ο κ. Καζαμίας, την έγκριση του δημοσίου, προκειμένου να κάνει αυτή την αναχρηματοδότηση.

Εμείς τι κάνουμε από την πλευρά μας; Λέμε ότι ναι, μπορείς να έχεις αυτή την αναχρηματοδότηση υπό την προϋπόθεση ότι θα ωφεληθώ και εγώ ως δημόσιο. Άρα, έρχομαι να εισπράξω ένα χρηματικό ποσό και λέω ότι ποτέ η θέση δεν θα είναι δυσμενέστερη μελλοντικά από αυτή που ήταν στο παρελθόν, γιατί οι όροι μελλοντικά μπορεί να ξαναλλάξουν. Ποτέ, όμως, δεν θα είμαστε σε δυσμενέστερη θέση από αυτή που ήμουν μέχρι να ακυρωθεί αυτή η σύμβαση.

Άρα, με πολύ απλά λόγια κάνουμε κάτι με το οποίο βγαίνει ωφελημένο το δημόσιο.

Και θα καταλήξω σε κάτι πολύ εύστοχο που άκουσα από όλους σας. Αν μπορούμε αυτό -το είπε πρώτος ο κ. Ανδριανός και από άλλα κόμματα- πρακτικά να το επιστρέψουμε στην κοινωνία όχι με έναν τρόπο που να είναι ασαφής, να μπουν στον κρατικό προϋπολογισμό πόροι και κάπου να διοχετευθούν, αλλά αν μπορούμε αυτό να το επιστρέψουμε, κύριε Καρασμάνη, σε αυτούς τους ανθρώπους οι οποίοι χρησιμοποιούν αυτό το οδικό δίκτυο στο οποίο κάνουμε την αναχρηματοδότηση.

Άρα, δεν παίζουμε εις βάρος των φορολογουμένων, γιατί άκουσα και αυτό. Τουναντίον, προσπαθούμε να βοηθήσουμε τους φορολογούμενους.

Άρα, με πολύ απλά λόγια, τι συζητάμε σήμερα; Το είπα και στην επιτροπή. Συζητάμε σημειακή τροποποίηση διατάξεων μιας σύμβασης παραχώρησης. Στόχος -το είπε και αγαπητός συνάδελφος του ΚΚΕ, επαναλαμβάνοντας τα λόγια μου- είναι να προβλεφθούν στο σώμα της σύμβασης οι προϋποθέσεις υπό τις οποίες ο παραχωρησιούχος θα μπορεί να αναχρηματοδοτηθεί -είπατε ότι είμαι ειλικρινής, αλίμονο αν δεν μιλάμε με ειλικρίνεια σε αυτή την Αίθουσα- και ταυτόχρονα όμως να εξασφαλιστεί ότι το δημόσιο θα εισπράττει κάθε φορά μέρος της ωφέλειας από αυτή την αναχρηματοδότηση.

Θεωρούμε –και το επαναλαμβάνω- ότι η χρονική στιγμή είναι ασφαλής για το δημόσιο, διότι τοποθετείται χρονικά σε καίριο σημείο, δηλαδή μετά από την πλήρη και επιτυχή ολοκλήρωση των θεμελιωδών υποχρεώσεων του παραχωρησιούχου και συγκεκριμένα μετά από την ολοκλήρωση του κατασκευαστικού τμήματος της σύμβασης και την παράδοση του έργου σε πλήρη λειτουργία για χρήση από τους πολίτες.

Απαράβατος όρος για να γίνει αυτή η αναχρηματοδότηση είναι η μη χειροτέρευση της θέσης του δημοσίου συνεπεία της πράξης αναχρηματοδότησης. Επαναλαμβάνω, αυτό αφορά και στο μέλλον. Σημειώνεται ότι υπήρξε και συμβατική δέσμευση του δημοσίου στο άρθρο 13 της απευθείας σύμβασης του δημοσίου με τους δανειστές από το 2013, το οποίο καθόριζε ως υποχρέωση του δημοσίου να μην αρνείται χωρίς εύλογη αιτία την αναχρηματοδότηση και την έγκριση των χρηματοδοτικών συμφωνιών μετά από πρόταση των παραχωρησιούχων, όπως γίνεται στη συγκεκριμένη περίπτωση, υπό την προϋπόθεση, όμως, ότι οι όροι της αναχρηματοδότησης και οι σχετικές συμβάσεις θα καθιστούν τη θέση του δημοσίου έναντι οποιουδήποτε άλλου μέρους σύμβασης ή και καθορισμένων δανειακών συμβάσεων επαχθέστερη.

Με βάση τις εκθέσεις ειδικών νομικών και χρηματοοικονομικών συμβούλων σε συνεργασία με τις αρμόδιες διευθύνσεις του Υπουργείου -πράγματι το Γενικό Λογιστήριο του Κράτους δεν είχε πρωτογενές υλικό, στηρίχθηκε στις εκτιμήσεις των υπηρεσιών του Υπουργείου Υποδομών και Μεταφορών γι’ αυτό και γίνεται αυτή η αναφορά στην έκθεση του Γενικού Λογιστηρίου του Κράτους- διαπιστώσαμε ότι εφόσον ο παραχωρησιούχος αναχρηματοδοτηθεί υπό τις παρούσες συνθήκες -αλλιώς θα ήταν η κατάσταση πριν έξι μήνες- προκύπτει όφελος από την αναχρηματοδότηση, το ήμισυ του οποίου σύμφωνα με τις τροποποιήσεις που εισάγουμε θα το εισπράττει το δημόσιο.

Αν κάναμε τη σύμβαση πριν από έξι μήνες σίγουρα η ωφέλεια θα ήταν διαφορετική και –σας προϊδεάζω- πολύ, πολύ μικρότερη. Έτσι επιλέξαμε να ακολουθήσουμε την πλέον ασφαλή για τα συμφέροντα του δημοσίου διαδικασία.

Πρώτον, την εισαγωγή της διαδικασίας αναχρηματοδότησης στη σύμβαση και τη νομοθετική της κύρωση. Θα μπορούσαμε να μην το είχαμε κάνει. Επιλέξαμε να το κάνουμε, ώστε να διασφαλιστεί θεσμικά τώρα όσο και στο μέλλον.

Δεύτερον, τη διασφάλιση τώρα και στο μέλλον ότι το ελληνικό δημόσιο ως αντάλλαγμα θα λαμβάνει το ήμισυ του οφέλους, που θα προκύψει από την αναχρηματοδότηση. Ειδικότερα για λόγους απόλυτης διαφάνειας, ορθής δημοσιονομικής πρακτικής και πλήρους διασφάλισης των συμφερόντων του δημοσίου ώστε σε καμμία περίπτωση που καμμία συμβατική περίσταση να μην καταστεί χειρότερη η θέση του δημοσίου με την ανάληψη περισσότερων συμβατικών και οικονομικών υποχρεώσεων από την επιχειρούμενη χρηματοδότηση, επιλέξαμε την τροποποίηση της σύμβασης παραχώρησης. σύμφωνα με το άρθρο 46 αυτής εισάγοντας πλέον ως συμβατικές προβλέψεις την αναχρηματοδότηση του παραχωρησιούχου και το όφελος της αναχρηματοδότησης. Δεν υπήρχε πριν μέσα.

Επιπλέον, προβλέψαμε με ρητή συμβατική διάταξη αφ’ ενός τον κανόνα της μη χειροτέρευσης της θέσης του δημοσίου και της χρηματοοικονομικής θέσης αυτού και αφ’ ετέρου το δικαίωμα του δημοσίου να εισπράξει άμεσα το μισό εκ του οφέλους που προκύπτει από την αναχρηματοδότηση.

Με αυτή τη διαδικασία εξασφαλίσαμε όχι μόνο για τον όποιον Υπουργό Υποδομών και Μεταφορών, αλλά για όλο το Σώμα και για την ελληνική κοινωνία, πρώτον, ότι αυτή η τροποποίηση θα διέλθει –όπως και διήλθε- του δικαστικού ελέγχου -αλλιώς δεν θα γινόταν αυτό- διά του προσυμβατικού ελέγχου από το Ελεγκτικό Συνέδριο, από το οποίο πέρασε επιτυχώς με την πράξη 277/24 του πέμπτου κλιμακίου.

Δεύτερον, θα κυρωθεί με τον παρόντα νόμο, όπως προβλέπεται από το άρθρο 46, ώστε να αποκτήσει ισχύ έναντι πάντων και σύμφωνα με την έκθεση των οικονομικών συμβούλων να έχουμε μια ωφέλεια εκτιμώμενη στα 14,2 εκατομμύρια ευρώ. Θα επανέλθω σε αυτό, γιατί υπάρχουν χρονοδιαγράμματα που θέλω να τα γνωρίζετε όλα.

Τέλος, προβλέφθηκε η παροχή εξουσιοδότησης στον Υπουργό Υποδομών και Μεταφορών για την υπογραφή της εκτελεστικής συμφωνίας αναχρηματοδότησης και τα αναγκαία έγγραφα με τα οποία το δημόσιο θα λάβει το όφελος της αναχρηματοδότησης.

Έρχομαι σε αυτό το σημείο. Μου είπατε -και ορθώς και το είπα και στην επιτροπή- αν μπορώ να σας ενημερώσω γι’ αυτό ακριβώς το σημείο, για την εκτελεστική συμφωνία αναχρηματοδότησης.

Εξηγούμαι: Σύμφωνα με τον όρο 3/1 της συμφωνίας αναχρηματοδότησης –σας λέω δηλαδή τι θα υπογράψουμε- ο παραχωρησιούχος δηλώνει ότι σε καμμία περίπτωση η αναχρηματοδότηση δεν θα έχει ως συνέπεια, εάν η σύμβαση παραχώρησης καταγγελθεί, το δημόσιο να καταβάλει συνολικό ποσό αποζημίωσης στον παραχωρησιούχο ή και σε δανειστές, το οποίο να υπερβαίνει το συνολικό ποσό της αποζημίωσης προς το δημόσιο που το δημόσιο θα κατέβαλε υπό τις ίδιες περιστάσεις, αν η αναχρηματοδότηση δεν είχε λάβει χώρα. Συνεπώς είτε γίνει αναχρηματοδότηση είτε δεν γίνει, το δημόσιο δεν θα είναι ποτέ σε χειρότερη θέση απ’ ό,τι θα ήταν πριν την υπογραφή της σύμβασης. Αυτό είναι ρητώς καταγεγραμμένο.

Για τις ανάγκες του υπολογισμού του ποσού που θα καταβαλλόταν από το δημόσιο ως αποζημίωση στο πλαίσιο της σύμβασης παραχώρησης, αν η αναχρηματοδότηση δεν είχε λάβει χώρα, στον όρο 3/2 της συμφωνίας αναχρηματοδότησης προβλέπεται ότι για την υπολειπόμενη διάρκεια της σύμβασης παραχώρησης ο παραχωρησιούχος θα περιλαμβάνει στο επικαιροποιημένο χρηματοοικονομικό μοντέλο και την εκδοχή χρηματοοικονομικού μοντέλου προ αναχρηματοδότησης. Το καλύπτουμε και αυτό.

Επομένως, μέσω αυτών των όρων της τροποποίησης της σύμβασης, αλλά και της συμφωνίας αναχρηματοδότησης, διασφαλίζεται συμβατικά ότι ο χαρακτηρισμός νέων καθορισμένων δανειακών συμβάσεων στο πλαίσιο αυτής της αναχρηματοδότησης, όσο και τυχόν μελλοντικών χρηματοδοτήσεων -γιατί με ρωτήσατε αν αυτό θα ξαναγίνει- δεν θα καθιστά χρηματοοικονομικά δυσμενέστερη τη θέση του ελληνικού δημοσίου σε σχέση με αυτό που σήμερα ισχύει.

Επίσης, στον όρο 5 της συμφωνίας αναχρηματοδότησης προβλέπεται ότι το ελληνικό δημόσιο θα λάβει το ήμισυ της ωφέλειας αναχρηματοδότησης που προκύπτει ως ωφέλεια από την αναχρηματοδότηση και το οποίο θα καταβληθεί από τον παραχωρησιούχο -εδώ θέλω να σας ενημερώσω- σε άμεσα διαθέσιμα κεφάλαια εντός δέκα ημερολογιακών ημερών από την υπογραφή του πιστοποιητικού υπολογισμού του οφέλους αναχρηματοδότησης.

Εκτιμώ, σύμφωνα με τις σχετικές ημερομηνίες που έχουμε, ότι με την ψήφιση και την κύρωση της συμφωνίας σήμερα, η υπογραφή θα γίνει την επόμενη εβδομάδα και μέχρι τα μέσα Αυγούστου θα έχουμε εισπράξει το ποσό που οι εκτιμήσεις του είναι για 14,2 εκατομμύρια ευρώ. Περαιτέρω, στον ίδιο όρο προβλέπεται ένα ελάχιστο ποσό του μεριδίου που θα λάβει το ελληνικό δημόσιο από το όφελος αναχρηματοδότησης, ακόμη και αν αυτό υπερβαίνει το ήμισυ του συνολικού οφέλους αναχρηματοδότησης που θα υπολογιστεί τελικά.

Άρα έρχομαι και σας λέω τη χρονοσειρά των γεγονότων από μία αναχρηματοδότηση που προφανώς είναι προς το συμφέρον του ιδιωτικού τομέα, αλλά είναι και προς το συμφέρον του ελληνικού δημοσίου με συγκεκριμένες ημερομηνίες.

Επιπρόσθετα, στην κύρωση, όπως άκουσα από συναδέλφους, υπάρχουν και κάποιες τροποποιήσεις που εκτιμήθηκαν από το σύνολο των κομμάτων -να είμαι ειλικρινής-, η πρόβλεψη της δωρεάν διέλευσης των ΑΜΕΑ από τους σταθμούς διοδίων και η επέκταση αυτοματοποιημένων μηχανών πληρωμής και στους μετωπικούς σταθμούς, που ούτως ή άλλως γίνεται. Άρα, έχουμε ήδη μια πρόβλεψη για συμπατριώτες μας μέσα στο σχέδιο, μέσα στην κύρωση, πέρα και πάνω από την όποια ωφέλεια.

Κλείνω με το εξής: Άκουσα από συναδέλφους να λένε: «Και αυτά τα 14 εκατομμύρια ευρώ πού θα πάνε;». Θέλω να σας ενημερώσω ότι το ποσό αυτό θα εισρεύσει ως δημόσιο έσοδο στον κρατικό προϋπολογισμό εντός του Αυγούστου, άρα θα μπει σε κωδικό του Υπουργείου Οικονομικών. Βούλησή μας από την πρώτη στιγμή που επιτεύχθηκε αυτή η συμφωνία ήταν αυτό το ποσό που απορρέει από τη χορήγηση της έγκρισης του ελληνικού δημοσίου για την αναχρηματοδότηση του ιδιώτη παραχωρησιούχου, να επιστρέψει και να αποδοθεί άμεσα ως ωφέλεια στους πολίτες - χρήστες του συγκεκριμένου αυτοκινητόδρομου παραχώρησης.

Καταλήξαμε, συνεπώς, μετά από συνεννόηση και συνεργασία με το Υπουργείο Οικονομίας και Οικονομικών και συγκεκριμένα με το Γενικό Λογιστήριο του Κράτους, όπως με νομοθετική ρύθμιση που θα δείτε το αμέσως επόμενο χρονικό διάστημα, εντός Αυγούστου, να προβλεφθεί ότι αυτό το ποσό, αφού εγγραφεί ως δημόσιο έσοδο στον κρατικό προϋπολογισμό, θα χρησιμοποιηθεί με επιχορήγηση και εγγραφή ισόποσης πίστωσης στον προϋπολογισμό του Υπουργείου Υποδομών και Μεταφορών, με σκοπό να αξιοποιηθεί είτε για οριζόντια μείωση του αντιτίμου διέλευσης διοδίων μέχρι απολογιστικής εξάντλησής του είτε, όπως υπάρχουν κάποιες εισηγήσεις, για στοχευμένη μείωση του αντιτίμου διέλευσης διοδίων μέχρι απολογιστικής εξάντλησής του σε συγκεκριμένες κατηγορίες συμπατριωτών μας, για παράδειγμα πολύτεκνους, στο συγκεκριμένο τμήμα του αυτοκινητόδρομου.

Συμπέρασμα: Tο όποιο ποσό προκύψει εκτιμούμε ότι είναι 14 εκατομμύρια ευρώ. Θα το ξέρετε μέσα στον Αύγουστο, όχι σε άλλους μήνες. Τον Αύγουστο θα το έχουμε τελειώσει. Αυτό το ποσό, αφού μπει στο Γενικό Λογιστήριο του Κράτους, θα φέρουμε διάταξη με την οποία θα εγγραφεί στους κωδικούς του Υπουργείου Υποδομών και Μεταφορών και θα διατεθεί για τους Έλληνες πολίτες, για τις ευάλωτες κοινωνικές ομάδες που κάνουν χρήση αυτού του τμήματος του αυτοκινητόδρομου που πετύχαμε μια ωφέλεια και για το ελληνικό δημόσιο.

Σας ευχαριστώ πολύ.

**ΧΡΗΣΤΟΣ ΓΙΑΝΝΟΥΛΗΣ:** Κάτι πιο συγκεκριμένο δεν έχετε;

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Το πιο συγκεκριμένο πρέπει να το συζητήσουμε για να είναι και εφικτό στην υλοποίησή του. Επίσης, πρέπει να ξέρουμε και για τι ποσό μιλάμε. Αυτή τη στιγμή έχουμε εκτιμήσεις, 14,2 εκατομμύρια. Το σύνολό τους –και σας προκαλώ όποτε θέλετε και κοινοβουλευτική ερώτηση να κάνουμε, αλλά ούτως ή άλλως θα το συζητήσουμε στη διάταξη- θα επιστρέψει στην κοινωνία. Είμαι ήδη σε συζητήσεις με τον παραχωρησιούχο, έτσι ώστε να δούμε ποιος είναι ο βέλτιστος εφικτός τρόπος για να κάνουμε τη συγκεκριμένη πολιτική πρωτοβουλία. Όταν έχουμε βουλευτικές εκλογές, για παράδειγμα, έρχεται το Υπουργείο Υποδομών και Μεταφορών και λέει ότι για τρεις ημέρες δεν πληρώνουμε διόδια. Τότε έρχονται πιστώσεις του Προγράμματος Δημοσίων Επενδύσεων και καλύπτουν αυτό το ποσό. Τώρα αυτό το χρηματικό ποσό δεν είναι στο Πρόγραμμα Δημοσίων Επενδύσεων. Δημιουργείται κωδικός στο Γενικό Λογιστήριο του Κράτους, στο οποίο θα μπει ένα ποσό που δεν έχει ξαναμπεί ποτέ στο παρελθόν και πρέπει σε αυτόν τον κωδικό που θα λέει η διάταξη να έλθουμε και να πάρουμε το χρηματικό ποσό για να βοηθήσουμε την κοινωνία.

Άκουσα προτάσεις για οριζόντια μείωση των διοδίων, άκουσα για πολύτεκνους. Για ΑΜΕΑ τους έχουμε καλύψει. Άρα, εκεί θα είμαστε και αυτή θα είναι η πρωτοβουλία που θα ξετυλιχθεί το επόμενο χρονικό διάστημα επ’ ωφελεία πάντα της μεσαίας τάξης και των χαμηλότερων εισοδηματικών στρωμάτων.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Εκτός αν έχουμε εκλογές σε ένα χρόνο!

**ΠΡΟΕΔΡΕΥΟΥΣΑ (Όλγα Γεροβασίλη):** Γίνεται γνωστό στο Σώμα ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού: «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού».

Επίσης, γίνεται γνωστό στο Σώμα ότι η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγησης άδειας άσκησης ποινικής δίωξης κατά Βουλευτών».

Θα δώσω τώρα τον λόγο στους δύο Κοινοβουλευτικούς Εκπροσώπους με τη σειρά που έχουν ζητήσει τον λόγο, δηλαδή στον κ. Νίκο Παππά από τον ΣΥΡΙΖΑ και τον κ. Τσιρώνη από τη Νίκη, και θα συνεχίσουμε με τον κατάλογο των ομιλητών.

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κυρία Πρόεδρε.

Κύριε Σταϊκούρα, επενδύσατε γύρω στα πέντε λεπτά από την τοποθέτησή σας, για να μας πείτε τι θα κάνετε το ιλιγγιώδες ποσό των 14 εκατομμυρίων ευρώ. Και θυμήθηκα, όταν είχατε φέρει το σχέδιο «ΗΡΑΚΛΗΣ 1». Τότε οι εγγυήσεις ήταν 12 δισεκατομμύρια. Το ξεμπερδέψαμε μέσα σε τριάντα ώρες κοινοβουλευτικής συζήτησης. Αν πηγαίναμε με αυτούς τους ρυθμούς, θα έπρεπε να μας κρατήσετε να συζητήσουμε τον «ΗΡΑΚΛΗ» κάνα μήνα στην Εθνική Αντιπροσωπεία.

Ωραία, υπάρχει ένα όφελος για το δημόσιο. Μην κάνουμε τώρα ό,τι έγινε και κάτι συγκλονιστικό που θα επιστραφεί στους πολίτες. Εάν θέλετε πραγματικά να αποκτήσει ουσία μια τέτοιου τύπου παρέμβαση, να πείτε στον διάδοχό σας, τον κ. Χατζηδάκη, στο Υπουργείο Οικονομικών να μοιράσει κάτι από το 1,7 δισεκατομμύριο ευρώ υπερπλεόνασμα που έχουμε στην εκτέλεση του προϋπολογισμού για το πρώτο εξάμηνο. Αυτό θα ήταν μια συζήτηση που θα μπορούσε να μας απασχολήσει και μία και δύο και τρεις μέρες εδώ στη Βουλή. Ας μην κάνουμε, όμως, ότι συνέβη και κάτι συγκλονιστικό που βρέθηκαν 14 εκατομμύρια ευρώ να επιστραφούν στους ανθρώπους οι οποίοι θα πληρώνουν τα διόδια για να ανεβοκατεβαίνουν Αθήνα - Θεσσαλονίκη.

Παρατήρηση δεύτερη: Κάνατε μια αναφορά στον σιδηρόδρομο η οποία προσωπικώς με ανησυχεί. Είπατε ότι μόνο το 14% των ευρωπαϊκών σιδηροδρόμων έχουν ανεπτυγμένα τα δίκτυα ETCS. Μάλιστα. Ποιο είναι το ποσοστό των ευρωπαϊκών σιδηροδρόμων που δεν έχουν καθόλου φανάρια; Μηδέν. Ό,τι υπάρχει από ευρωπαϊκό σιδηρόδρομο χωρίς φανάρια είναι στην Ελλάδα. Από την Αθήνα μέχρι την Κόρινθο δεν έχει φανάρια, κύριε Υπουργέ. Πηγαίνουν με τη μυρωδιά οι μηχανοδηγοί!

Προφανώς δεν θα σας φορτώσουμε τις αβελτηρίες, τις καθυστερήσεις και τις εγκληματικές ευθύνες του προκατόχου σας, αλλά και μόνο αν δει κανείς το πρόγραμμα της Νέας Δημοκρατίας το 2019 για τις υποδομές και το 2023 θα διαπιστώσει ότι είναι ταυτόσημο. Τι σημαίνει αυτό; Σημαίνει ότι δεν είχατε καμμία πρόοδο. Στο μετρό της Θεσσαλονίκης παραλάβαμε 30% του έργου εκτελεσμένο και σας παραδώσαμε 75% και έχουν περάσει πέντε χρόνια και έχετε κάνει τέσσερα εγκαίνια. Στον ΒΟΑΚ δεν έχει γίνει. Στην Πατρών - Πύργου φεσώσατε το ελληνικό δημόσιο μισό δισεκατομμύριο παραπάνω και έχουμε καθυστέρηση τριών ετών.

Η κυβέρνηση του ΣΥΡΙΖΑ ήταν μια κυβέρνηση η οποία ολοκλήρωσε έργα και οδικών αξόνων Κόρινθος Πάτρα, Ιόνια Οδός και έκανε τεράστια παρέμβαση στο σιδηρόδρομο διακόσια εβδομήντα χιλιόμετρα ηλεκτροκίνηση, το μεγαλύτερο τούνελ στα Βαλκάνια στην Τιθορέα- και ανεκόπη αυτή η προσπάθεια από τη δική σας διακυβέρνηση, διότι είχατε στόχο την ιδιωτικοποίηση της υποδομής του σιδηροδρόμου.

Επιτρέψτε μου επίσης να σας πω ότι έχουμε τις εξής ανησυχίες:

Η πρώτη είναι σε ό,τι αφορά την πηγή χρηματοδότησης για τη συγκεκριμένη σύμβαση. Θα είναι το Ταμείο Ανάκαμψης; Δηλαδή θα βρεθεί ακόμα ένας τρόπος μεγάλες εταιρείες να καρπωθούν τα οφέλη του φθηνού δανεισμού από τους πεπερασμένους πόρους των δανείων του Ταμείου Ανάκαμψης; Η πραγματικότητα του Ταμείου Ανάκαμψης αυτή τη στιγμή με βάση τα στοιχεία που μας δώσατε εσείς σε κοινοβουλευτική μας ερώτηση είναι η εξής: 9,5 δισεκατομμύρια ευρώ δανείων του Ταμείου Ανάκαμψης έχουν πάει σε εκατόν πενήντα μεγάλες εταιρείες και μόνο επτά τον αριθμό εταιρείες, επιχειρήσεις, οι οποίες έχουν έως δέκα εργαζόμενους, έχουν γίνει παραλήπτες των χρημάτων του Ταμείου Ανάκαμψης.

Παρατήρηση δεύτερη: Είχε τη δυνατότητα το δημόσιο να διαπραγματευτεί και άλλα πράγματα -και εδώ βρίσκεται και η επιφύλαξή μας η οποία μας οδηγεί να ψηφίσουμε «παρών»- προς όφελος των τοπικών κοινωνιών για την ικανοποίηση αιτημάτων χρόνιων, τα οποία δεν ικανοποιούνται από την παρούσα σύμβαση την οποία μας έχετε φέρει προς ψήφιση.

Επιτρέψτε μου τώρα και ένεκα της ημέρας να κάνω κάποιες αναφορές διότι άκουσα την τοποθέτηση του κυρίου Πρωθυπουργού και νομίζω ότι είτε υπάρχει μία σκόπιμη διαστρέβλωση είτε ο κ. Μητσοτάκης έχει μπει ως μηχανοδηγός σε μία επιχείρηση λήθης. Είπε ότι η χούντα ήταν ένα γεγονός το οποίο ανέκοψε την προσπάθεια ανάταξης, η οποία υπήρχε. Όταν επισυνέβη η χούντα στην Ελλάδα υπήρχε η καχεκτική δημοκρατία και το μετεμφυλιακό κράτος, κύριε Σταϊκούρα και κύριε Μητσοτάκη, υπήρχαν γεγονότα τα οποία συσσωρεύτηκαν για να φτάσουμε στη δικτατορία.

Δεν μπορεί να μη θυμάται και να μην ξέρει ο κύριος Πρωθυπουργός ότι ο ΙΔΕΑ η κλίκα του Παπαδόπουλου, του αρχηγού της χούντας, γεννήθηκε, δημιουργήθηκε, φύτρωσε, άνθισε μέσα στο βιότοπο του μετεμφυλιακού κράτους, ότι ο ίδιος ο δικτάτορας ήταν στρατοδίκης στη δίκη Μπελογιάννη το 1952. Και αυτό ήταν προσπάθεια ανάταξης; Το 1961 έγιναν εκλογές βίας και νοθείας, το 1965 είχαμε την αποστασία και την ανατροπή της εκλεγμένης κυβέρνησης του Γεωργίου Παπανδρέου με πρωτοβουλία του Παλατιού και με τους αποστάτες πρόθυμους να παίξουν αυτό το δόλιο παιχνίδι στην πλάτη της εκλεγμένης κυβέρνησης και του ελληνικού λαού. Αυτά δεν μπορεί να τα ξεχνάμε. Δεν μπορεί να μη λαμβάνουμε μαθήματα από την ιστορία. Δεν μπορεί να κάνουμε ότι δεν καταλαβαίνουμε τι ήταν αυτό που βοήθησε να καταρρεύσει η πίστη του λαού μας στους δημοκρατικούς θεσμούς και να έρθει μία δικτατορία, την οποία ουδείς από το παλιό πολιτικό προσωπικό ήταν σε θέση να εμποδίσει.

Και θα περίμενα επίσης από τα υπεύθυνα χείλη του Πρωθυπουργού, αλλά και του Προέδρου της Βουλής να ακούσουμε μερικές κουβέντες για τους μύθους των κρυφών ή φανερών υποστηρικτών της χούντας, για το υποτιθέμενο οικονομικό θαύμα -έχετε χρηματίσει και Υπουργός Οικονομικών- για την περίοδο της δικτατορίας που εκτόξευσε το δημόσιο χρέος, που εκτόξευσε το εξωτερικό έλλειμμα, που μείωσε τις δαπάνες για την παιδεία, μείωσε τις δαπάνες για την υγεία, αλλά αύξησε βέβαια τις κρατικές δαπάνες για την εσωτερική ασφάλεια και έδειξε ως προπομπός της χούντας της Χιλής του Πινοσέτ ότι ο οικονομικός νεοφιλελευθερισμός μπορεί κάλλιστα να είναι συμβατός με τον πολιτικό αυταρχισμό. Θα περιμέναμε να ακούσουμε αυτές τις αλήθειες.

Θα περιμέναμε να ακούσουμε και για τα τεράστια σκάνδαλα διαφθοράς μέσα στη χούντα, για το γεγονός ότι δικτάτορας έμενε στη βίλα του Ωνάση, για τα μπόνους και τους επαίνους που μοίραζαν στον εαυτό τους, για τους διορισμούς «ημετέρων» και συγγενών, για τις εταιρείες που έπαιρναν απευθείας αναθέσεις και βεβαίως και για το πολυσυζητημένο, αλλά δυστυχώς εδώ υπήρχε αποσιώπηση, «τάμα του έθνους», ένας τεράστιος έρανος για να φτιαχτεί ο ναός του Σωτήρος στα Τουρκοβούνια. Μαζεύτηκαν 450 εκατομμύρια δραχμές και τα 400 φαγώθηκαν, μοιράστηκαν κι αυτά σε επαίνους. Ευεργέτες, κρατικός προϋπολογισμός και απλός κοσμάκης μάζευε χρήματα για να φτιαχτεί ο μεγάλος ναός και με το που κατέρρευσε η χούντα διαπιστώθηκε ότι τα 400 από τα 450 εκατομμύρια δραχμές είχαν κάνει φτερά. Αυτή είναι η σύγχρονη πολιτική ιστορία, αυτό είναι το ανεξίτηλο αποτύπωμα της δικτατορίας και αυτό δεν μπορεί και δεν πρέπει να αποσιωπάται.

Ο δρόμος προς τη δικτατορία ήταν μακρύς, ήταν δύσκολος και αποτυπώνει ευθύνες ιστορικές για όσους ανέχτηκαν το παρακράτος και έπαιξαν μαζί του ένα πολιτικό παιχνίδι δούναι και λαβείν. Με αυτά τα διδάγματα πιστεύω ένα κομμάτι και της συντηρητικής παράταξης στην Ελλάδα ήρθε στη Μεταπολίτευση και άλλαξε ρότα. Και αυτό πρέπει να το πούμε, όπως όταν σας κάνουμε την ιστορική κριτική μας, διότι στη Μεταπολίτευση η ηγεσία Καραμανλή οδήγησε στο δημοψήφισμα και ευτυχώς η πατρίδα μας ξεφορτώθηκε τη γάγγραινα των Γλύξμπουργκ οι οποίοι βρίσκονται σε κάθε στιγμή πολιτικής ανωμαλίας, αν κοιτάξει κανείς την ελληνική πολιτική ιστορία.

Θα περιμένουμε, λοιπόν, ελπίζουμε από άλλη θέση, αυτός που θα λάβει τον λόγο εκ μέρους της Νέας Δημοκρατίας την επόμενη χρονιά στην ανάλογη επέτειο να βρει μερικές κουβέντες να πει και για το τι οδήγησε στη χούντα, τι σήμαινε για τον ελληνικό λαό, την ελληνική κοινωνία, την ελληνική οικονομία και τις προοπτικές της η δικτατορία και τι επικαλούμαστε όλες οι δημοκρατικές δυνάμεις να υπερασπιστούμε.

Αυτές τις εξελίξεις, αυτά τα ιστορικά γεγονότα, δεν δικαιούμαστε ούτε να τα αποσιωπούμε, ούτε να τα σχετικοποιούμε. Η δημοκρατία δεν είναι κάτι δεδομένο. Χρειάζεται να θωρακίζουμε κάθε στιγμή και κάθε μέρα όσοι πιστεύουμε σε αυτή και όσοι είμαστε έτοιμοι να την υπερασπιστούμε υπό οποιεσδήποτε συνθήκες.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη Υπουργών», όπως ισχύουν, την 23-7-2024:

α) Ποινική δικογραφία που αφορά στον Πρωθυπουργό Κυριάκο Μητσοτάκη και στον πρώην Υπουργό Επικρατείας και Μεταφορών Γεώργιο Γεραπετρίτη και

β) Ποινική δικογραφία που αφορά στους πρώην Υπουργούς Υποδομών και Μεταφορών Μιχάλη Χρυσοχοΐδη, Γιώργο Σταθάκη, Νίκο Χριστοδουλάκη, Χρήστο Σπίρτζη και Κώστα Καραμανλή.

Κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, επιτρέψτε μου να αναφερθώ στην παρέμβασή μου στην τροπολογία που κατέθεσε η Νίκη, σχετικά με την εσκεμμένη ή ακούσια -θα το δούμε, ως τώρα που σας άκουσα και από το Βήμα περισσότερο τείνω προς το «εσκεμμένη»- παράλειψη στο άρθρο 25.4 της αρχικής σύμβασης του παρόντος νομοσχεδίου, άρθρο 5 να συμπεριλάβετε και τις πολύτεκνες οικογένειες. Χαίρομαι, που βρίσκει ανταπόκριση και σε συναδέλφους της Πλειοψηφίας -άκουσα νωρίτερα από τον κ. Καρασμάνη-, αλλά θα ήθελα να ακούσω και από τους εκπροσώπους των άλλων κομμάτων. Νομίζω ότι είναι μια ευκαιρία να συμφωνήσουμε όλοι σε αυτό.

Θεωρώ, όμως, υπεκφυγή, κύριε Υπουργέ, και ημίμετρο να λέτε «μέχρι εξαντλήσεως του ποσού» και θα προσπαθήσω να σας δείξω το πονηρό της τοποθέτησης, γιατί στηρίζω και λέω ότι είναι σκόπιμη η παράλειψη.

Συγκεκριμένα, στο άρθρο 5 «Τροποποίηση διατάξεων Σύμβασης Παραχώρησης του νομοσχεδίου του Υπουργείου Υποδομών και Μεταφορών» και στην παράγραφο 1.6 που αναφέρεται στο άρθρο 25.4 της αρχικής σύμβασης παραχώρησης με τίτλο: «Απαλλαγή από διόδια» προστέθηκε ατελώς νέα περίπτωση ζ, εξαίρεσης της υποχρέωσης καταβολής διοδίων σε οχήματα που ανήκουν κατά πλήρη κυριότητα και χρησιμοποιούνται από άτομα με αναπηρίες ή ανάπηρους πολέμου, για τη μεταφορά τους όταν αυτοί επιβαίνουν στο όχημα και φέρουν δελτίο στάθμευσης ή δελτίο ειδικής ταυτότητας αναπήρων πολέμου, αποκλείοντας όμως από αυτή την κατηγορία το δικαίωμα των πολύτεκνων οικογενειών στην ειδική φροντίδα, όπως αυτή ορίζεται στο Σύνταγμα στο άρθρο 21 παράγραφος 2.

Λέει η συγκεκριμένη η παράγραφος 2 του άρθρου 21: «Πολύτεκνες οικογένειες, ανάπηροι πολέμου και ειρηνικής περιόδου θύματα πολέμου, χήρες και ορφανά εκείνων που έπεσαν στον πόλεμο, καθώς και όσοι πάσχουν από ανίατη σωματική ή πνευματική νόσο, έχουν δικαίωμα ειδικής φροντίδας από το κράτος».

Πώς καταφέρατε και πήρατε από τις τρεις κατηγορίες τις δύο και εξαιρέσατε τη μία; Αυτό είναι το πονηρό. Τι ακριβώς κάνετε; Παιχνίδι για το αν θα σας καταλάβουμε ή δεν θα σας καταλάβουμε ότι αφαιρέσετε μία από τις τρεις κατηγορίες του άρθρου 21 παράγραφος 2; Και αφού το καταλάβατε, τρέξατε να το διορθώσετε, αφού πήρατε στα χέρια σας και την εκπρόθεσμη τροπολογία που καταθέσαμε, αλλά δεν είναι ούτε η πρώτη ούτε η τελευταία, και να διορθώσετε με ένα ημίμετρο υποδεέστερο «μέχρι να εξαντληθεί το συγκεκριμένο ποσό»;

Σας καλώ να το διορθώσετε και να το κάνετε μόνιμα αυτό και η προτεινόμενη τροπολογία αφορά στη συμπλήρωση προστιθέμενης διάταξης και αποτελεί συνταγματική απαίτηση, όπως είπα πριν. Εντάσσεται στο πλαίσιο άσκησης της δημογραφικής πολιτικής του Υπουργείου Κοινωνικής Ασφάλισης και στις πρακτικές αντιμετώπισης του δημογραφικού προβλήματος. Υπηρετεί τους τρεις από τους πέντε βασικούς άξονες του εθνικού σχεδίου δράσης για το δημογραφικό πρόβλημα του Υπουργείου Οικογένειας και Κοινωνικής Συνοχής. Καλύπτει το μέγιστο κοινωνικό δικαίωμα των πολύτεκνων οικογενειών για οικονομικές διακοπές και απρόσκοπτη πρόσβαση στις περιοχές καταγωγής τους. Δεν παράγει δημοσιονομικά ελλείμματα στον προϋπολογισμό και αναπτύσσει οικονομική υπεραξία, κυρίως στις τοπικές ερημοποιημένες περιοχές της ελληνικής περιφέρειας.

Θα μου επιτρέψετε να επιμείνω στο θέμα της συνταγματικής επιταγής με το οποίο η Κυβέρνησή σας έχει ένα γενικότερο -και τολμώ να πω- μόνιμο ζήτημα με τη μη συμπερίληψη των πολύτεκνων οικογενειών στη νέα περίπτωση ζ΄, που δεν είναι και η τελευταία. Δυστυχώς, δείχνετε να έχετε μια περίεργη αντίληψη περί ισότητας ως προς τους πολύτεκνους.

Θυμίζω το ειδικό τιμολόγιο ηλεκτρικής ενέργειας οικιακής χρήσης για τις πολύτεκνες οικογένειες, τις μετεγγραφές φοιτητών τέκνων πολυτέκνων οικογενειών, τη χορήγηση τρίμηνης άδειας ανατροφής με αποδοχές σε πολύτεκνους εκπαιδευτικούς, τη δυνατότητα μετάθεσης για νεοδιοριζόμενους πολύτεκνους εκπαιδευτικούς. Σε όλες αυτές τις περιπτώσεις κρύβεστε πίσω από την οριζόντια άσκηση πολιτικής, κάνετε ό,τι μπορείτε για να μην ενισχύσετε αυτές τις πολύτεκνες οικογένειες στο όνομα μιας κατ’ επίφαση και επιλεκτικής ισότητας. Ευτυχώς, βέβαια, που έρχονται τα ανώτατα δικαστήρια και σας επαναφέρουν στην τάξη, όπως έκανε το Συμβούλιο της Επικρατείας στο θέμα της ηλεκτρικής ενέργειας στα τιμολόγια.

Δεν μπορώ να φανταστώ εάν στη θέση των πολύτεκνων οικογενειών βρισκόταν μία από τις αγαπημένες σας οικογένειες της woke ατζέντας, τι θα κάνατε. Προφανώς και θα μας πιπιλίζατε το μυαλό για το δίκαιο του αιτήματος. Τώρα σιωπή! Και ας γεννά η υπό συζήτηση ρύθμιση ζητήματα συνταγματικής τάξης.

Εάν θέλετε, πέραν των όποιων και ανεπαρκών και ελάχιστων μέτρων που έχετε λάβει μέχρι σήμερα ως Κυβέρνηση, όντως να στηρίξετε την πολύτεκνη οικογένεια, τότε φροντίστε να προβάλλετε επαρκώς. Φροντίστε να καλλιεργήσετε στους νέους ανθρώπους την ιδέα δημιουργίας μιας τέτοιας μορφής οικογένειας όπως έχετε εθνικά σχέδια για όλα τα άλλα. Πώς θα μάθουν τα παιδιά μου, τα δύο κορίτσια που έχω, να αγαπήσουν και να δουν και να καταλάβουν τι σημαίνει πολύτεκνη οικογένεια;

Θέλουμε να λύσουμε το δημογραφικό; Δυστυχώς, για την Κυβέρνηση η πολυτεκνία δεν πουλάει επικοινωνιακά και δεν αξίζει αναγνώρισης, όπως ένας ψευτογάμος που δεν προσφέρει τίποτα στη δημογραφική επιβίωση των Ελλήνων. Σας καλούμε να συμπληρώσετε και τις πολύτεκνες οικογένειες στις υπόλοιπες ειδικές κατηγορίες, ώστε να αποδείξετε πως η παράλειψη αυτή δεν ήταν σκόπιμη.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο κ. Χάρης Μαμουλάκης, Βουλευτής του ΣΥΡΙΖΑ - Προοδευτική Συμμαχία.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, προτού προχωρήσω στην τοποθέτησή μου επί του σχεδίου νόμου που συζητούμε, θα κάνω μια σύντομη αναφορά στα θέματα των μέσων σταθερής τροχιάς, γιατί έκανε και μια αναφορά ο Υπουργός και νομίζω ότι πρέπει να υπάρξει και μια διαφορετική κατά την άποψή μας προσέγγιση. Αν μην τι άλλο, η έκθεση του European Railways Association, του γνωστού ERA, του Ευρωπαϊκού Οργανισμού Σιδηροδρόμων, ήταν δυστυχώς καταπέλτης, κόλαφος ουσιαστικός για την Κυβέρνηση, δεδομένου ότι τα προβλήματα ασφαλείας στα μέσα σταθερής τροχιάς παραμένουν διαχρονικά βεβαίως, και πριν αλλά και μετά την τραγωδία στα Τέμπη, παραμένουν επί τάπητος και επί κοινοβουλευτικού τάπητος, αλλά προφανώς και επί κοινωνικού τάπητος.

Και εκεί είναι ένα ζήτημα το οποίο νομίζω ότι προφανώς δεν έχει την ευθύνη καθ’ ολοκληρίαν η παρούσα ηγεσία του Υπουργείου και σίγουρα ο «μοιραίος» Υπουργός των Τεμπών έχει τεράστιο, βαθύτατο άγος, το οποίο κουβαλά, αλλά νομίζω ότι είναι ένα καμπανάκι και εξ ου και η κοινοβουλευτική μας παρέμβαση σε επίπεδο επισήμανσης, για να μπορέσουμε να αλλάξουμε αυτή την εικόνα. Σε αυτό το ζήτημα της ασφάλειας άλλωστε δεν χωρούν κομματικοί χρωματισμοί. Μιλάμε για την ασφάλεια των πολιτών σε ένα ευνομούμενο ευρωπαϊκό κράτος με ό,τι αυτό συνεπάγεται.

Άρα, λοιπόν, νομίζω και επισημαίνω και σε εσάς, κύριε Σταϊκούρα, ότι οφείλετε να πράξετε τα δέοντα εις τρόπον ώστε να μπορέσουμε να άρουμε αυτή τη δύσκολη συνθήκες ασφαλείας που επικρατεί ακόμα και τώρα στο σιδηροδρομικό δίκτυο της χώρας μας. Μπορεί ο «Ντάνιελ» προ δέκα μηνών να έπληξε ακόμα περισσότερο το ήδη πληγωμένο σιδηροδρομικό δίκτυο, αλλά νομίζω ότι ο χρόνος έχει παρέλθει και πλέον η αποκατάσταση είναι αν μη τι άλλο επείγουσα όσο ποτέ.

Τώρα, όσον αφορά την κύρωση της συμφωνίας τροποποίησης διατάξεων της Σύμβασης Παραχώρησης του Έργου της Μελέτης, Κατασκευής, Χρηματοδότησης, Λειτουργίας, Συντήρησης και Εκμετάλλευσης του τμήματος Μαλιακός - Κλειδί του Αυτοκινητοδρόμου Πάτρα - Αθήνα - Θεσσαλονίκη - Εύζωνοι καλούμαστε να ψηφίσουμε την κύρωση κατά την εισήγηση της Κυβέρνησης. Η τροποποίηση υπογράφηκε στις 8 Ιουλίου του 2024 μεταξύ του ελληνικού δημοσίου και της εν λόγω ιδιωτικής εταιρείας, μίας εταιρείας που έχει και μια ετερόκλητη παρεμπιπτόντως προσέγγιση, μιλάμε για τη «HOCHTIEF», τη «VINCI», τον «ΑΚΤΩΡ» και την «ΑΒΑΞ».

Θέλω να σταθώ σε ένα σοβαρό, κατά την άποψή μου, θέμα και συνάμα ερώτημα, στο οποίο εδράζεται και η στάση που ανέφερε και ο Κοινοβουλευτικός μας Εκπρόσωπος αλλά και ο εισηγητής μας για τη στάση την οποία κρατούμε όσον αφορά το παρόν. Προσέξτε. Ας μου επιτραπεί μια πολύ σύντομη αναδρομή: Το 2007, στην αρχική σύμβαση παραχώρησης προβλέφθηκε δεσμευτική επένδυση από τον παραχωρησιούχο αρχικά 100 εκατομμυρίων ευρώ, 50 εκατομμυρίων ευρώ στο μετοχικό κεφάλαιο και 50 εκατομμυρίων ευρώ δευτερογενές χρέος.

Επίσης προβλεπόταν χρηματοδοτική συμβολή του δημοσίου προς τον παραχωρησιούχο, ύψους 225 εκατομμυρίων ευρώ σε τρέχουσες τότε τιμές, και 278,1 εκατομμύρια ευρώ αναπροσαρμοσμένη, ώστε να αντανακλά την επίπτωση της μεταβολής βασικών επιτοκίων.

Το συμβατικό αντάλλαγμα που θα κατέβαλε το δημόσιο στον παραχωρησιούχο, εκτός από τη χρηματοδοτική συμβολή, περιλαμβάνει και το δικαίωμα επιβολής και είσπραξης των τιμών των διοδίων από τον παραχωρησιούχο. Να σημειωθεί ότι ο ανάδοχος θα έπρεπε να κατασκευάσει τα είκοσι τρία χιλιόμετρα από το συνολικό έργο των διακοσίων τριάντα χιλιομέτρων περίπου του ΠΑΘΕ, καθώς και το μεγαλύτερο σε μήκος ανάπτυγμα διακοσίων πέντε χιλιομέτρων, που ήδη είχε κατασκευαστεί με δημόσιους πόρους. Βέβαια η παραχώρηση αφορούσε το σύνολο του αυτοκινητοδρόμου για τριάντα έτη.

Ερχόμαστε, λοιπόν, το 2013, που κυρώνεται τροποποίηση της σύμβασης παραχώρησης. Και θέλω να θυμίσω τι ανέφερε η τότε αιτιολογική έκθεση: Πρώτον, τα χρηματοοικονομικά και δημοσιονομικά προβλήματα της χώρας. Αυτό επικαλείτο. Δεύτερον, τη μεγάλη πτώση κυκλοφοριακών φόρτων, που οδήγησαν σε πτώση των εσόδων από διόδια του παραχωρησιούχου. Τρίτον, η έλλειψη ρευστότητας των τραπεζών. Θυμίζω ότι ήταν η οικονομική κρίση. Τέταρτον, η άνοδος του κόστους χρηματοδότησης και πέμπτον, η διακοπή κατασκευαστικών εργασιών λόγω στάσης πληρωμών.

Με την τροποποίηση της αρχικής σύμβασης προβλέφθηκε η αύξηση της δεσμευτικής επένδυσης του παραχωρησιούχου κατά 106,3 εκατομμύρια ευρώ, η οποία αφορούσε αποκλειστικά το δευτερογενές χρέος.

Επιπλέον, προβλέφθηκε -και εδώ νομίζω ότι είναι ένα σημείο που εστιάζουμε την προσοχή μας- χρηματοδοτική συμβολή του δημοσίου ύψους κάτι λιγότερο από μισό δισεκατομμύριο, 400,9 εκατομμύρια ευρώ.

Κυρίες και κύριοι συνάδελφοι, ήδη είναι εμφανές πως το ελληνικό δημόσιο παρείχε διαχρονικά -και θα καταλάβετε γιατί επισημαίνω τα νούμερα- στήριξη στον παραχωρησιούχο προκειμένου να ολοκληρώσει το συμβατικό έργο που ανέλαβε. Το ελληνικό δημόσιο ανέλαβε μεγάλο κομμάτι, επωμίσθη πολύ μεγάλο κομμάτι του κινδύνου, παρά τις αναφορές στον δημόσιο χαρακτήρα της σύμβασης ως αμιγώς δημόσιας, ένα έργο που θα χαρακτηρίζαμε ως γεφύρι της Άρτας ως προς το χρονικό ορίζοντα υλοποίησής του και τα εμπόδια που παρουσιάστηκαν από το μακρινό 2001, που εγκρίθηκε με απόφαση του τότε ΥΠΕΧΩΔΕ η διενέργεια της πρώτης φάσης του διαγωνισμού, με την κλειστή διαδικασία, αυτή δηλαδή της προεπιλογής.

Και καλούμαστε, κύριε Σταϊκούρα, σήμερα να ψηφίσουμε την τροποποίηση διατάξεων αυτής της σύμβασης παραχώρησης, χωρίς ωστόσο -και εδώ είναι το ζωτικής σημασίας για μας ερώτημα- να έχουμε λάβει γνώση των απαραίτητων ιστορικών τεκμηριωτικών στοιχείων, όπως για παράδειγμα, πρώτον, πόσα χρήματα έχει καταβάλει το δημόσιο από το 2007 μέχρι σήμερα και εντεύθεν στον παραχωρησιούχο;

Δεύτερον, πώς εξελίχθηκε διαχρονικά ο κυκλοφοριακός φόρτος; Δηλαδή μπορεί να είχαμε μείωση και κάμψη το 2003, αλλά είχαμε και πολύ μεγάλη αύξηση αργότερα.

Τρίτον, ποιο το ύψος των διοδίων που έχει επιβάλλει και εν τέλει εισπράξει ο παραχωρησιούχος;

Τέταρτον, ποιο το ύψος των πληρωμών που έχει καταβάλλει ο παραχωρησιούχος στο δημόσιο;

Και πέμπτον, σε ποιο ύψος ανήλθε εν τέλει το κατασκευαστικό κόστος, τόσο του έργου που ανέλαβε ο παραχωρησιούχος όσο και του τμήματος του ΠΑΘΕ που κατασκεύασε το δημόσιο;

Όπως αντιλαμβάνεστε αυτά τα πέντε κομβικά και ομοειδή περίπου ερωτήματα πρέπει να απαντηθούν και ίσως να είναι αυτή η συζήτηση σήμερα εδώ στην Ολομέλεια η αφορμή επιτέλους για να υπάρχει ένα σοβαρό monitoring, μια παρακολούθηση όλων αυτών. Και τι εννοώ; Θα πρέπει, λοιπόν, εδώ -και αυτό αποτελεί και μια πρόταση του ΣΥΡΙΖΑ - Προοδευτική Συμμαχία- να διατίθενται στη Βουλή των Ελλήνων, που κυρώνει συμβάσεις όπως και η σημερινή, να παρατίθενται ετησίως τα στοιχεία παρακολούθησης των συμβάσεων.

Δεν είναι λογικό σήμερα να καλούμεθα να κυρώσουμε συμβάσεις και κατόπιν τροποποιήσεις τους, χωρίς να έχουμε γνώση για τόσο, μα τόσο σημαντικά ζητήματα. Ο ρόλος της Βουλής των Ελλήνων δεν είναι διεκπεραιωτικός, αλλά εξόχως ουσιαστικός. Με βάση τέτοια στοιχεία θα μπορούσαμε να κρίνουμε αν το εκτιμώμενο ποσό οφέλους για το δημόσιο, όπως αναφέρεται, περίπου, grosso modo 14,2 εκατομμύρια, πώς θα το κρίνουμε; Αυτό είναι το εύλογο ερώτημα. 50-50 λέτε και προκύπτει μια ωφέλεια περίπου 14 εκατομμυρίων.

Πώς είναι δυνατόν να κρίνουμε αν αυτό το ποσοστό, το οποίο αποφασίσατε από την πλευρά σας, είναι δίκαιο και εναρμονίζεται με την προστασία του δημοσίου συμφέροντος, με ποια έννοια; Πρέπει να γνωρίζουμε σε αυτό το έργο, που ήδη αριθμεί δεκαεπτά χρόνια ζωής, δεδομένου ότι εκκινήθη το 2007 και έχει άλλα δεκατρία χρόνια ορίζοντα, τι έχει αποδώσει στο δημόσιο, πόσο εισέπραξε ο παραχωρησιούχος, πόσο το δημόσιο, πόσες οι ζημίες. Γιατί σας παρέθεσα στοιχεία πάνω από μισό δισεκατομμύριο έχουμε δαπανήσει, οι Έλληνες φορολογούμενοι γι’ αυτό το έργο. Και καλώς θα πω εγώ. Πόσα εισεπράχθησαν; Πώς, λοιπόν, θα γνωρίζουμε την κατάσταση;

Είναι κομβικό ζήτημα αυτό. Δεν μπορεί να έρχονται εδώ συμβάσεις, να ανανεώνονται, να επικαιροποιούνται, να κυρώνονται και να μη γνωρίζουμε την πορεία και την εξέλιξή των. Αυτό θεωρώ, λοιπόν, κύριε Υπουργέ, ότι ίσως να είναι μια αφορμή στη συγκεκριμένη συζήτηση να μπούμε σε ένα τέτοιο πλαίσιο και επισημαίνω για άλλη μια φορά ότι αποτελεί πρόταση της Αξιωματικής Αντιπολίτευσης μια παρακολούθηση εκ του σύνεγγυς, αλλά και με νούμερα, καταγεγραμμένα, η πορεία αυτή των συμβάσεων.

Έτσι, λοιπόν, θα βλέπαμε πια πραγματικά, όταν θα τα γνωρίζαμε όλα αυτά, θα γνωρίζαμε και την πραγματική ισχύ, την πραγματική διαπραγματευτική ισχύ του δημοσίου σε οποιαδήποτε άλλη συνθήκη. Εξ ου, λοιπόν, και η θέση μας για το παρόν.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κυρία Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΟΥΣΑ (Όλγα Γεροβασίλη):** Ναι, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Πρώτα απ’ όλα ο κ. Μαμουλάκης μίλησε για διαχρονικά ζητήματα σε ό,τι αφορά το monitoring αυτών των συμβάσεων. Είναι κάτι το οποίο θα μπορούσαμε να συζητήσουμε και να αξιολογήσουμε. Εγώ θα ήθελα όμως να κάνω μια μικρή παρατήρηση για ένα λεπτό. Μιλήσατε για μια έκθεση που είδε το φως της δημοσιότητας του Ευρωπαϊκού Φορέα Ασφάλειας των Μεταφορών του Σιδηροδρόμου, του ERA, που δημοσιεύθηκε πράγματι πολύ πρόσφατα. Και είπατε -χρησιμοποιώ τις λέξεις σας- «κόλαφος για την κατάσταση της ασφάλειας των σιδηροδρόμων σήμερα».

Θα μου επιτρέψετε να σας πω ότι ξεκινάτε από λάθος βάση, αλλά έχετε σωστή προσέγγιση. Αν δει κανένας μόνο τον πίνακα περιεχομένων -γιατί την έκθεση την έχω όλη μαζί μου και επειδή είχατε βγάλει ανακοίνωση, αλλά περίμενα να τοποθετηθείτε με μεγαλύτερη άνεση- κανένας δείκτης δεν είναι μετά το 2022. Όλοι οι δείκτες της έκθεσης είναι από το 1990 μέχρι το 2022. Δεν μπορούμε συνεπώς να συγχέουμε ένα τραγικό δυστύχημα στα Τέμπη, λέγοντας ότι είναι κόλαφος για τη σημερινή κατάσταση των σιδηροδρόμων.

Μπλέξατε συνεπώς στην τοποθέτησή σας σήμερα και στην ανακοίνωση που βγάλατε, και στην οποία δεν απάντησα. γιατί γενικώς είστε προσεκτικός στις ανακοινώσεις σας και περίμενα να διορθώσετε το σφάλμα σας. Κανένας πίνακας δεν είναι μετά το 2022, που σημαίνει πρακτικά ότι περιλαμβάνει και τη δική σας περίοδο διακυβέρνησης.

Αν θέλετε συνεπώς μπορείτε να ανατρέξετε στους δείκτες για να δούμε την κατάσταση ασφαλείας και τότε. Άρα, η βάση της τοποθέτησή σας είναι εσφαλμένη, διότι δεν περιλαμβάνει το 2023, γιατί πήγατε να συνδέσετε την έκθεση με το σήμερα και τα Τέμπη. Όμως είχατε μια σωστή προσέγγιση: Πρέπει να κάνουμε όλοι μαζί το καλύτερο που μπορούμε για να ενισχύουμε διαρκώς την ασφάλεια των μεταφορών και ειδικά των σιδηροδρομικών μεταφορών.

Και ξέρετε πολύ καλά -και το έχετε αναγνωρίσει από όλες τις πτέρυγες της Βουλής- ότι έχω προκαλέσει δις ενημέρωση στην Επιτροπή Παραγωγής και Εμπορίου όπου σας παρουσίασα αναλυτικότατα, δημόσια ό,τι πρωτοβουλίες έχουμε αναλάβει το τελευταίο χρονικό διάστημα, τους τελευταίους δώδεκα μήνες. Και οφείλω να ομολογήσω ότι όλες οι πτέρυγες της Βουλής τοποθετήθηκαν με πολύ σοβαρό, υπεύθυνο τρόπο και θα έλεγα και αρκετά θετικό, λέγοντας βεβαίως ότι καθυστερήσαμε σε πράγματα που πρέπει να κάνει η χώρα.

Άρα, εδώ είμαστε συνεχώς να με προκαλείτε με κοινοβουλευτικές ερωτήσεις, συνεχώς να λογοδοτώ στην κοινωνία για το τι πράττω, αλλά να είμαστε ακριβείς στο τι λένε οι μελέτες.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η κ. Μαρία Αντωνίου, Βουλευτής της Νέας Δημοκρατίας.

**ΜΑΡΙΑ ΑΝΤΩΝΙΟΥ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα μου επιτρέψετε σήμερα, λόγω της ημέρας, μια μικρή αναφορά στην 24η Ιουλίου, ημερομηνία με ιδιαίτερο, ειδικό, πολιτικό, συναισθηματικό βάρος για όλες τις Ελληνίδες και όλους τους Έλληνες. Η μέρα που άλλαξε σελίδα στην ιστορία της χώρας, σηματοδότησε τη μεταπολιτευτική της διαδρομή και καθόρισε καταλυτικά την πορεία της προς το μέλλον. Πενήντα χρόνια από την ημέρα εκείνη του Ιουλίου του ’74 που ο εθνάρχης Κωνσταντίνος Καραμανλής, ο πρωτεργάτης της Μεταπολίτευσης, ανέλαβε το εθνικό χρέος της μετάβασης από τη δικτατορία στην ελευθερία, με μοναδικό στόχο την οικοδόμηση ενός ισχυρού, σύγχρονου, προοδευτικού δημοκρατικού κράτους, στο οποίο έδωσε και ευρωπαϊκό προσανατολισμό, βάζοντάς το στην ευρωπαϊκή οικογένεια, την τότε ΕΟΚ, σε μια εποχή που το ψυχροπολεμικό κλίμα καθόριζε τις πολιτικές ισορροπίες στην Ευρώπη και διεθνώς.

Έτσι, λοιπόν, μετράμε μισό αιώνα πολιτικής σταθερότητας και ήρεμης δημοκρατικής πορείας της Ελλάδας. Η χώρα μας διανύει τη μεγαλύτερη περίοδο ομαλής κοινοβουλευτικής ζωής στους δύο αιώνες της εθνικής μας ανεξαρτησίας. Και σε αυτή την ομαλή κοινοβουλευτική ζωή και τον ήρεμο πολιτικό βίο της χώρας, η Νέα Δημοκρατία είναι παρούσα και πρωταγωνίστρια.

Και αν τώρα είμαστε εδώ, σε αυτή την Αίθουσα, να συζητάμε για ένα σχέδιο νόμου που αφορά τη βελτίωση και τον εκσυγχρονισμό των υποδομών της χώρας, το οφείλουμε στη Νέα Δημοκρατία. Διότι η Νέα Δημοκρατία είναι η παράταξη που έβαλε την Ελλάδα στην Ευρώπη, αυτή που κράτησε την Ελλάδα στην Ευρώπη και αυτή που αγωνίζεται, ώστε η Ελλάδα να γίνει Ευρώπη σε όλα τα επίπεδα.

Το έργο αυτό και άλλα πολλά, δεν θα είχαν υλοποιηθεί χωρίς τη στήριξη της Ευρωπαϊκής Ένωσης. Και είναι ένα από τα πλέον κομβικά έργα, γιατί αφορά σε έναν από τους βασικούς οδικούς άξονες που διατρέχουν οριζόντια και κατακόρυφα τον χερσαίο κορμό της χώρας μας, Πάτρα, Αθήνα, Μαλιακός, Θεσσαλονίκη, φτάνοντας μέχρι τα βόρεια σύνορα και τους Ευζώνους.

Το νομοσχέδιο, λοιπόν, που συζητούμε σήμερα και αφορά την τροποποίηση της σύμβασης παραχώρησης του συγκεκριμένου αυτοκινητοδρόμου είναι πολύ σημαντικό. Αφορά τη σημειακή τροποποίηση της από 28 Ιουνίου του 2007 σύμβασης παραχώρησης, η οποία κυρώθηκε με τον ν.3605/2007 και τροποποιήθηκε με την από 28-11-13 συμφωνία τροποποίησης η οποία επίσης κυρώθηκε με το άρθρο 1 του ν.4219/2013.

Σκοπός, λοιπόν, της τροποποίησης είναι η ρύθμιση της δυνατότητας αναχρηματοδότησης του παραχωρησιούχου με τη σύναψη δανειακών συμβάσεων, την πρόβλεψη λήψης του ημίσεος του οφέλους της αναχρηματοδότησης από το ελληνικό δημόσιο και την τροποποίηση διατάξεων που αφορούν στην αντιμετώπιση ζητημάτων που ανέκυψαν κατά τη λειτουργία του αυτοκινητοδρόμου. Και αυτό επιβάλλεται λόγω της παλαιότητας της σύμβασης παραχώρησης.

Απαιτείται, λοιπόν, η στοχευμένη επικαιροποίηση της, ιδίως όσον αφορά τη μη ύπαρξη πρόβλεψης αναχρηματοδότησης του παραχωρησιούχου, το οποίο έρχεται σε αντίθεση με όλες τις σύγχρονες συμβάσεις παραχώρησης, όπου προβλέπεται αυτό το δικαίωμα. Στόχος, λοιπόν, της τροποποίησης είναι να προβλεφθούν οι προϋποθέσεις υπό τις οποίες ο παραχωρησιούχος θα μπορεί να αναχρηματοδοτηθεί και ταυτόχρονα να διασφαλίζεται ότι το δημόσιο θα εισπράττει κάθε φορά μέρος της ωφέλειας από την αναχρηματοδότηση αυτή.

Να σημειώσω ότι η συγκεκριμένη χρονική στιγμή που επιλέγουμε για την τροποποίηση της εν λόγω σύμβασης, είναι ασφαλής για το δημόσιο, γιατί γίνεται με πλήρη και επιτυχή ολοκλήρωση των θεμελιωδών υποχρεώσεων του παραχωρησιούχου και συγκεκριμένα μετά την ολοκλήρωση του κατασκευαστικού τμήματος της σύμβασης και την παράδοση του έργου σε πλήρη λειτουργία και χρήση από τους πολίτες.

Γίναμε δέκτες κριτικής από την Αντιπολίτευση με το επιχείρημα της επισφάλειας των συμφερόντων του δημοσίου. Αντιθέτως, με το υπό συζήτηση νομοσχέδιο διασφαλίζεται ότι το ελληνικό δημόσιο θα λαμβάνει το ήμισυ του οφέλους που θα προκύψει από την αναχρηματοδότηση.

Επίσης, διασφαλίζεται με ρητή συμβατική διάταξη ότι υπό καμμία περίπτωση η θέση του ελληνικού δημοσίου δεν θα καταστεί χειρότερη από την ανάληψη περαιτέρω συμβατικών και οικονομικών υποχρεώσεων από την επιχειρούμενη αναχρηματοδότηση.

Να σημειωθεί ότι η προς κύρωση τροποποίηση περιλαμβάνει σημειακές τροποποιήσεις που διαπιστώθηκαν ως σωστές παρεμβάσεις από όλα τα κόμματα και κατά τη λειτουργία του αυτοκινητόδρομου, όπως η πρόβλεψη της δωρεάν διέλευσης των ΑΜΕΑ -ως πρόεδρος της υποεπιτροπής ΑΜΕΑ ήταν ένα από τα ζητήματα τα οποία είχαμε συζητήσει στην αρμόδια επιτροπή- και από τους σταθμούς διοδίων, η επέκταση των αυτοματοποιημένων μηχανών πληρωμής στους μετωπικούς σταθμούς που ούτως ή άλλως είχε ήδη εφαρμοστεί.

Κατά την πρώτη θητεία της κυβέρνησης της Νέας Δημοκρατίας ο Πρωθυπουργός Κυριάκος Μητσοτάκης είχε θέσει ως στόχο να γίνει η Ελλάδα ένα απέραντο εργοτάξιο. Τώρα, κατά τη δεύτερη κυβερνητική θητεία τα εργοτάξια -σχεδόν τα περισσότερα- έχουν γίνει πια έργα, έργα που συμβάλλουν καθοριστικά στη βελτίωση της καθημερινότητας και την ποιότητα ζωής των συμπολιτών μας, ενώ ταυτόχρονα κάνουν την Ελλάδα ελκυστικό προορισμό για τους τουρίστες, καθώς η ύπαρξη υπερσύγχρονων υποδομών διευκολύνει την πρόσβαση, μειώνει τον χρόνο ταξιδιού και ενισχύει την οδική ασφάλεια. Και σας το λέω αγαπητοί συνάδελφοι, μετά λόγου γνώσεως, βλέποντας το έργο το οποίο ήδη προχωράει, ο Ε65, ένα έργο το οποίο βγάζει από την απομόνωση την περιοχή μου, την εκλογική μου περιφέρεια την Καστοριά. Και θέλω να συγχαρώ τον Υπουργό για την πρόοδο των εργασιών, γιατί και πολύ πιο σύντομα και με ασφάλεια θα φτάνουμε σε αυτό το άκρο της Ελλάδας.

Για όλους τους ανωτέρω λόγους, αγαπητοί συνάδελφοι, το υπό συζήτηση σχέδιο νόμου πρέπει να υπερψηφιστεί γιατί αυτό επιτάσσει το δημόσιο συμφέρον, να κλείσουμε τις εκκρεμότητες των παρελθόντων ετών με τους αυτοκινητοδρόμους. Για εμάς, τη Νέα Δημοκρατία, ο σχεδιασμός των μεγάλων έργων είναι μια συνεχής διαδικασία, απόλυτα συνυφασμένη με τον ευρωπαϊκό προσανατολισμό της χώρας και με μοναδικό γνώμονα τη βελτίωση της καθημερινότητας των πολιτών και τη διασφάλιση του δημοσίου συμφέροντος. Και προς αυτή την κατεύθυνση θα συνεχίσουμε να μετουσιώνουμε τη χρηματοδότηση σε υλοποιούμενα έργα που θα παραχωρούμε στους πολίτες για δική τους δημόσια χρήση. Και πιστέψτε με, έπονται πολλά και μεγάλα, αλλά και μικρά έργα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής Επικρατείας της Νέας Δημοκρατίας, ο κ. Γεώργιος Σταμάτης.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κυρία Πρόεδρε.

Επιτρέψτε μου να τοποθετηθώ με βάση μια ανάρτηση που έκανε σχεδόν επτά ώρες πριν το τουρκικό Υπουργείο Εξωτερικών, αναφερόμενο στη μνήμη του Αχμέτ Σαδίκ με αφορμή τα είκοσι εννέα χρόνια από τον θάνατό του, ότι ήταν ο υπερασπιστής των Τούρκων της δυτικής Θράκης.

Θέλω να πω σήμερα, Ημέρα της Δημοκρατίας, δεν υπάρχει καμμία τουρκική μειονότητα, δεν υπάρχει η δυτική Θράκη, υπάρχει η Θράκη των Ελλήνων, η Θράκη της μειονότητας, όπως αυτή είναι εκχωρημένη από τη Σύμβαση της Λοζάνης και τη χώρα μας, ως κράτος δικαίου ανεξαρτήτων κυβερνήσεων -πέραν από την περίοδο της χούντας- δίνει ισότιμα και ίσα δικαιώματα στους πολίτες.

Και δεν είναι τυχαίο ότι τα τελευταία χρόνια πολλά παιδιά από τη μειονότητα επιλέγουν τα ελληνικά δημόσια σχολεία να πάνε και αυτό κάτι σημαίνει για την πολιτική της χώρας μας. Οπότε τέτοιες ρητορικές, νομίζω, δεν βοηθάνε και ειδικά από το Υπουργείο Εξωτερικών της Τουρκίας.

Το δεύτερο που θέλω να πω -και επιτρέψτε μου- όντας τιμή σήμερα να μιλήσω για τη δημοκρατία, πρέπει να μιλάμε λίγο και γι’ αυτούς οι οποίοι αγωνίστηκαν για τη δημοκρατία. Για τους συνεργάτες της χούντας η ιστορία δεν έχει γράψει πολλά πράγματα -ενδεχομένως θα γράψει- αλλά υπήρξαν και κάποιοι άνθρωποι οι οποίοι αγωνίστηκαν.

Δυστυχώς και οι δύο, που θα αναφερθώ, πέθαναν νέοι, ίσως γιατί υπάρχει ένας άγραφος κανόνας, οι ήρωες να πεθαίνουν νέοι. Αναφέρομαι στον Αλέξανδρο Παναγούλη και στον Σπύρο Μουστακλή. Ξέρετε, έχει πολύ ενδιαφέρον την ώρα που πάρα πολλοί προσκυνούσαν τη χούντα, κάποιος αποφάσισε να δολοφονήσει τον δικτάτορα και την ώρα που κάποιοι συνεργάζονταν με τη χούντα, ένας δημοκράτης στρατιωτικός -ούτε δεξιός ούτε αριστερός-, έχοντας πολεμήσει στην Κορέα, έχοντας μιλήσει για τα ανθρώπινα δικαιώματα στην Κορέα, γιατί είχε ζήσει τον τραγικό εμφύλιο της χώρας μας ο Σπύρος Μουστακλής, την ημέρα που όλη η Ελλάδα -και σωστά έκανε- πήγαινε να υποδεχθεί στο Ελληνικό τον Κωνσταντίνο Καραμανλή, η γυναίκα του και η κόρη του πήγαιναν στο ΚΑΤ, για να δούνε τον βασανισμένο πατέρα τους. Νομίζω ότι η ημέρα αυτή πρέπει να είναι ημέρα μνήμης και τιμής για αυτούς που αντιστάθηκαν και αντιστάθηκαν μέσα στη χώρα, σε δύσκολες καταστάσεις και σήκωσαν το ανάστημα.

Βέβαια, δεν θα μπορούσε ποτέ -γιατί η ιστορία είναι και αμείλικτη καμμιά φορά- να εδραιωθεί η δημοκρατία, αν δεν υπήρχε ο Κωνσταντίνος Καραμανλής. Δεν είναι τυχαίο ότι ήρθε από μία δημοκρατική χώρα που ζούσε εξόριστος, τη Γαλλία, εμπνεόμενος προφανώς και αυτός από τις ιδέες της Γαλλικής Επανάστασης και του δημοκρατικού κόσμου, που όχι μόνο εδραίωσε τη δημοκρατία, και θέλω να πω ότι και το ΠΑΣΟΚ την πρώτη τετραετία προφανώς έκανε, αν και τότε η Νέα Δημοκρατία διαφωνούσε με την αναγνώριση εθνικής αντίστασης, για να τελειώσουμε αυτόν τον διαχωρισμό μεταξύ μας, που κάποιοι από το 2015 και μετά τον επανέφεραν. Όπως έχω πει και σε άλλη ομιλία μου, είμαστε πολύ λίγοι, για να μην είμαστε μονιασμένοι και το «λίγοι» δεν είναι δημογραφικά, κυρίως είναι αξιακά και πως θέλουμε να πάμε τη χώρα.

Κύριε Υπουργέ, τα έχετε πει όλα. Εγώ μόνο ένα πράγμα θα πω για το νομοσχέδιό σας. Πέραν για τα άτομα με αναπηρία, ίσως θα έπρεπε να δείτε και για τους κατοίκους της περιοχής, κυρίως τους πιο ευάλωτους, τους πολύτεκνους, τους τρίτεκνους, ξέρω είναι τεχνικό θέμα και δύσκολο, αλλά νομίζω ότι θα ήταν προς καλό και των κατοίκων των ίδιων αλλά και αυτών να μπορούν να έχουν πολύ πιο φτηνή τη διέλευση. Βέβαια, περιμένουμε και την εγκύκλιο -αν δεν κάνω λάθος- που θα βγουν και τα pass, ώστε να μπορούν τα άτομα με αναπηρία να πηγαίνουν εκεί.

Μην ξεχνάμε, ότι για πρώτη φορά ομαδοποιήθηκανεπί Νέας Δημοκρατίας όλοι οι αυτοκινητόδρομοι με ένα ενιαίο pass, το οποίο και αυτό είναι προς την εξυπηρέτηση του πολίτη.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, πενήντα χρόνια σήμερα από την αποκατάσταση της δημοκρατίας, αφορμή για αναστοχασμό όχι μόνο της λειτουργίας ενός πολιτεύματος αλλά, τελικά, της ίδιας της συλλογικής πορείας ενός λαού, του ελληνικού λαού.

Η μετεμφυλιακή καχεκτική δημοκρατία, το παρακράτος, οι πολιτικές διώξεις, οι βαθιές διαιρετικές τομές, οι διαρκείς παρεμβάσεις του στέμματος και του εξωτερικού παράγοντα, η διάχυτη αίσθηση ότι η Ελλάδα ανήκει στους ξένους, όλα αυτά συνέθεταν, πριν από τη χούντα, ένα υπόβαθρο που διέφερε καθοριστικά από την εικόνα της σύγχρονης φιλελεύθερης δημοκρατίας, μιας δημοκρατίας -όσης και αν ήταν- που για να φυσήξει ούριος άνεμος και να απλώσουν τα πανιά της και να επιστρέψει, να αποκατασταθεί όπως λέμε, χρειάστηκε, εκτός από τις πράξεις αντίστασης και την εξέγερση του Πολυτεχνείου, και η θυσία ως Ιφιγένειας της ίδιας της μαρτυρικής Κύπρου. Αυτή είναι η πιο πικρή, δυστυχώς πολλές φορές λησμονημένη, βαθύτερη ουσία αυτής της σημερινής ιστορικής επετείου.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Η Μεταπολίτευση που ακολούθησε, παρά τα σφάλματα, παρά τα σκάνδαλα, τις ολιγωρίες, παρά τα επίμονα κοινωνικά πρότυπα, αποτελεί τη μόνη ιστορική περίοδο θεσμικής ωριμότητας, ακώλυτης λειτουργίας του Κοινοβουλίου, ειρηνικής και ομαλής εναλλαγής στην εξουσία, ευρωπαϊκής προοπτικής της χώρας, ειρήνης και σταθερότητας στη χώρα και στην εξωτερική της περιφέρεια. Τη μόνη περίοδο κοινωνικής συμφιλίωσης και ανοδικής κινητικότητας, μέσω της παιδείας, της υγείας και της εργασίας. Την πρώτη και μόνη περίοδο που η κοινωνική δικαιοσύνη δεν φάνταζε και δεν φαντάζει ένα μακρινό σύνθημα αλλά μια βιώσιμη, εφικτή πραγματικότητα, ένα εφικτό ζητούμενο. Η μόνη περίοδος που ένας λαός πείστηκε ότι τα περιθώρια δεν είναι φυσική συνθήκη.

Μέσα σε αυτό το κλίμα, το οποίο επιβάλλει η σημερινή ημέρα, η πατρίδα μας, η Ελλάδα, που από μικρά πλην τιμία χώρα της νοτίου βαλκανικής έχει καταφέρει στο παρελθόν να μετατραπεί σε ισχυρό παράγοντα στην καρδιά της Ευρωπαϊκής Ένωσης, καλείται να διαδραματίσει αυτόν ακριβώς τον ρόλο, με σταθερή και δυνατή φωνή απέναντι σε όσους προσπαθούν και επιχειρούν να αναθεωρήσουν συμβάσεις και σύνορα. Πρώτα και κύρια στην Τουρκία, που συστηματικά και μεθοδικά επιχειρεί να κλιμακώσει τις προκλήσεις της έναντι της Ελλάδας σε ρηματικό επίπεδο, είτε από τα κατεχόμενα ανήμερα της 20ης Ιουλίου είτε με τις νέες εμπρηστικές δηλώσεις του Προέδρου Ερντογάν για δήθεν τουρκική μειονότητα στη Θράκη, αλλά και στο πεδίο, με την παρουσία πολεμικών πλοίων στα ανοιχτά της Κάσου και την ευθεία παραβίαση των κυριαρχικών δικαιωμάτων της χώρας μας.

Η εξομάλυνση των σχέσεων της χώρας μας, της Ελλάδας, με την Τουρκία δεν θα έρθει με κατευναστικά σχόλια αλλά με αποφασιστικότητα, ρεαλισμό και βαθιά επίγνωση των θέσεων και των επιδιώξεων της άλλης πλευράς, θεμέλια μιας προνοητικής και άρα επιτυχούς διπλωματίας. Ήρεμα νερά με προκλήσεις είτε στο Αιγαίο είτε στην Κύπρο δεν νοούνται. Είναι σχήμα οξύμωρο.

Δεν πρέπει να ξεχνούμε και να λησμονούμε και τον ευρύτερο εγγυητικό μας ρόλο, της ειρήνης και της σταθερότητας, όχι μόνο στο Αιγαίο Πέλαγος και στην Ανατολική Μεσόγειο αλλά και στη Γάζα, στη Μέση Ανατολή, όπου ο ανθρωπισμός, η ίδια η αξία του ανθρώπου, δοκιμάζονται καθημερινά με τριάντα εννέα χιλιάδες νεκρούς, μεγάλη πλειοψηφία των οποίων είναι άμαχοι, γυναίκες και παιδιά. Και στην Ουκρανία, όπου καταπατάται συστηματικά τόσους μήνες τώρα, χρόνια τώρα το Διεθνές Δίκαιο. Όπως, όμως, συμβαίνει μισό αιώνα τώρα και στην Κύπρο.

Είναι το ιστορικό μας χρέος, το ιστορικό καθήκον αυτής της χώρας ιδίως μισό αιώνα μετά το προδοτικό πραξικόπημα της Λευκωσίας και την εισβολή του Αττίλα που επακολούθησε, να προωθήσουμε τη λύση με επίγνωση των ιστορικών γεγονότων της εισβολής και ναι, της στρατιωτικής κατοχής που διαρκεί πενήντα χρόνια τώρα.

Λύση δεν σημαίνει λήθη, ούτε η λήθη θα φέρει τη λύση, για να κλείσει οριστικά η θεμέλια πληγή, το θεμέλιο τραύμα της Γ΄ Ελληνικής Δημοκρατίας. Είναι η χώρα μας, άλλωστε, αυτή που εγγυήθηκε την ευρωπαϊκή ταυτότητα και προοπτική της Κύπρου, ακόμα και με άλυτο το κυπριακό πρόβλημα, με πρωτοβουλία και με πολιτική διαδικασία και στρατηγική που ακολούθησε τότε η κυβέρνηση ΠΑΣΟΚ.

Όχι, δυστυχώς, δεν έγιναν όλα από κοινού. Επειδή ακούσαμε και τον κύριο Πρωθυπουργό, να θυμίσουμε ότι η Νέα Δημοκρατία τότε πολέμησε την πολιτική του Ελσίνκι του 1999 και την ευρωτουρκική προσέγγιση και όλα τα ζητήματα που είχε αυτή η επιλογή του 1999. Ο κ. Καραμανλής μετά το 2004 εγκατέλειψε πλήρως την πολιτική του Ελσίνκι. Άρα δεν είναι όλα από κοινού. Όπως και για το ΑΣΕΠ, για το νέο οικογενειακό δίκαιο, για την εθνική συμφιλίωση, που σωστά ειπώθηκε από τον καλό συνάδελφο κ. Σταμάτη, υπήρχαν «όχι» από τη Νέα Δημοκρατία, υπήρχαν αρνητικές ψήφοι από τη Νέα Δημοκρατία. Τα «όχι» της Νέας Δημοκρατίας στα εμβληματικά σχέδια νόμου της Μεταπολίτευσης δεν μπορούν να μεταφράζονται σήμερα από αυτό εδώ το Βήμα σε «από κοινού» δράσεις. Αυτά μόνο προς μικρή διόρθωση σε μια ομιλία του Πρωθυπουργού, που -με όλο τον σεβασμό στην ημέρα και στο αξίωμα- πολλές φορές θύμιζε ομιλία που γράφτηκε μάλλον για τα γενέθλια της Νέας Δημοκρατίας. Δεν θα ήθελα τέτοια ημέρα από αυτό το Βήμα να κάνω τέτοιες αναφορές. Δεν είναι κομματικές αναφορές. Είναι ιστορικές επισημάνσεις αναγκαίες.

Σε αυτόν ακριβώς τον χώρο, σε αυτό ακριβώς το χωροχρονικό πλαίσιο στην Ελλάδα, που ακόμα και σήμερα η κοινωνική δικαιοσύνη παραμένει διαρκές ζητούμενο, η άμβλυνση των κοινωνικών ανισοτήτων οφείλει να είναι εθνικός στόχος και στο πλαίσιο αυτό ακριβώς που ορίζει η σημερινή ημέρα καλούμαστε να συζητήσουμε και την κατάσταση στην οποία βρίσκονται οι υποδομές των μεταφορών.

Σταχυολόγησε ο ειδικός αγορητής μας, ο κ. Απόστολος Πάνας, τα προβλήματα. Αντί πολλών, αναφέρθηκε και στο flyover, που δοκιμάζει την κοινωνική αντοχή ολόκληρης της Θεσσαλονίκης με τον τρόπο που σχεδιάζεται και υλοποιείται, τα αρδευτικά έργα και τα φράγματα, που είπε σωστά ο κύριος Υπουργός ότι έχει ξεκινήσει ορισμένες πρωτοβουλίες, αλλά όχι στους νομούς της Πελοποννήσου που ο κ. Πάνας ήδη ανέφερε τα πολύ μεγάλα προβλήματα που υπάρχουν επί πάρα πολλά έτη και στην Κορινθία και στην Αργολίδα και στη Λακωνία, τα προβλήματα στους σιδηροδρόμους και τις ελλείψεις σε βασικές εφαρμογές και μεθόδους ασφάλειας.

Και φυσικά, ανέπτυξε ο ειδικός αγορητής μας τις θέσεις μας για το σχέδιο νόμου, ένα σχέδιο νόμου που έρχεται με μια ακόμη fast track διαδικασία κύρωσης, με στόχο την πολιτική νομιμοποίηση και τη μετακύλιση ή έστω τη διάχυση των ευθυνών στο Κοινοβούλιο.

Και θυμίζουμε εδώ -ειπώθηκε από άλλους συναδέλφους- ότι, έτσι όπως έρχεται το σχέδιο νόμου, η κύρωση της συμβάσεως, δεν δίνεται η δυνατότητα στο Κοινοβούλιο να έχει στη διάθεσή του την τεκμηρίωση, την πλήρη ιστορική εξέλιξη της συμβάσεως, να έχει τη δυνατότητα να παρακολουθεί αυτή την εξέλιξη στο ιστορικό βάθος, ώστε να μπορεί να κρίνει κατά πόσο η τροποποίηση που καλούμαστε να κυρώσουμε είναι τεκμηριωμένη, αιτιολογημένη, κατανοητή, ως αιτία και ως πλαίσιο.

Να θυμίσουμε και εμείς ότι η Βουλή είναι νομοθετικό όργανο, πολιτειακό όργανο, όργανο της πολιτείας και δεν είναι κυρωτικό συμβούλιο της εκτελεστικής εξουσίας.

Άρα, συμφωνώ και εγώ -και συμφωνούμε με αυτό που ακούστηκε- να υπάρχει -και πρέπει να το συζητήσουμε αυτό- ένας μηχανισμός παρακολούθησης της εξέλιξης των συμβάσεων από το Κοινοβούλιο, ώστε να είμαστε έτοιμοι σε κάθε ανάλογη περίπτωση να τοποθετούμαστε με τεκμηρίωση σε βάθος χρόνου ιστορικού στην εξέλιξη των συμβάσεων, στην ανάγκη τροποποιήσεων και των όρων αυτών.

Όταν δεν έχει το Κοινοβούλιο, όμως, ως τότε, τη δυνατότητα να μελετήσει τα συμβατικά κείμενα στην ιστορική τους εξέλιξη, με αναλυτική ενημέρωση και αντικειμενική ανάλυση των νέων όρων των τροποποιήσεων και μάλιστα, από τρίτους, αξιόπιστους αντικειμενικούς εμπειρογνώμονες, μεταξύ άλλων για τις θέσεις εργασίας, για τους όρους τραπεζικού δανεισμού των παραχωρησιούχων, πώς μπορούμε να μιλάμε τότε για καλή νομοθέτηση, ασφαλή νομοθέτηση από το Κοινοβούλιο;

Εμείς, προφανώς, είμαστε -νομίζω πως οι περισσότεροι, αν όχι όλοι, εδώ είναι- υπέρ της ανάπτυξης οδικού δικτύου συγχρόνου, ως δημόσιας υποδομής, ως εγγύησης ισόρροπης ανάπτυξης όλων των περιφερειών της χώρας μας, να έρθουν οι πόλεις και οι περιφέρειες πιο κοντά η μία με την άλλη, όχι μόνο με την Αθήνα, αλλά η μία περιφέρεια με την άλλη, με τα λιμάνια μας, με τα αεροδρόμιά μας, με τα νησιά μας, αλλά πρέπει να αναλογιστούμε με αφορμή αυτό το σχέδιο νόμου και σε ποια κατάσταση είναι σήμερα οι μεταφορές, ποιο είναι το κοινωνικό τους αποτύπωμα, η αξία τους υπό την έννοια της πρόσβασής τους από το κοινό.

Είναι φορές που έχουν δυστυχώς και αυτές μετατραπεί, όπως και όλα τα υπόλοιπα κοινωνικά αγαθά, σε πεδίο ανισοτήτων, μέρος της γενικής παθογένειας, ενός διαρκώς αυξανόμενου κόστους ζωής. Και στο κόστος των διοδίων, που δεν αποτελεί μόνο επιβάρυνση των ίδιων των χρηστών των αυτοκινητοδρόμων, αλλά επιβαρύνει και τις τιμές των προϊόντων, μετακυλίοντας τις ανατιμήσεις στον τελικό καταναλωτή. Τα ακτοπλοϊκά εισιτήρια ασφαλώς, των οποίων η τιμή έχει εκτοξευθεί. Έχουμε καλέσει την Κυβέρνηση να πράξει, να μην παρακολουθεί απλώς, αλλά να πράξει. Διότι έχουμε φτάσει πια στις 24 Ιουλίου και μεγάλη μερίδα των Ελλήνων δεν θα μπορέσει ούτε τον Αύγουστο να πάει διακοπές ούτε καν στον τόπο της καταγωγής του ακριβώς λόγω των υπερβολικών ναύλων και των γενικών εξόδων μετακίνησης, βενζίνη, καύσιμα, διόδια.

Στις 16 Ιουλίου ακούγαμε τον κύριο Πρωθυπουργό να λέει: «Είναι ένα ζήτημα που με απασχολεί πάρα πολύ. Αν κρίνουμε ότι πρέπει να παρέμβει η Επιτροπή Ανταγωνισμού, θα το κάνουμε». Εμείς αναρωτιόμαστε πότε θα πρέπει να κριθεί αυτό 24 Ιουλίου, σήμερα.

Πώς γίνεται την ίδια στιγμή, ενώ οι τιμές των καυσίμων έχουν ήδη υποχωρήσει διεθνώς, στην Ελλάδα οι τιμές των ακτοπλοϊκών να παραμένουν πολύ υψηλά;

Εμείς έχουμε την απάντηση. Πρόκειται για ολιγοπωλιακές πρακτικές, ολιγοπωλιακή διάρθρωση μιας αγοράς που ουσιαστικά ελέγχουν μόλις δύο εταιρείες. Έχουμε ασκήσει και κοινοβουλευτικό έλεγχο με ερώτηση από τις 11 Ιουλίου προς τους αρμόδιους Υπουργούς Ναυτιλίας και Ανάπτυξης. Δυστυχώς, παραμένει ως σήμερα αναπάντητη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, σε ένα λεπτό.

Πέρυσι, τέτοιον καιρό, η Κυβέρνηση μιλούσε -υπενθυμίζω- για την ανάγκη επιβολής πλαφόν στα ακτοπλοϊκά εισιτήρια ή έστω, φορολόγησης των υπερκερδών των εταιρειών. Δεν ακούμε κάτι αντίστοιχο σήμερα, φέτος.

Ρωτούμε, λοιπόν, ξανά την Κυβέρνηση τι πρόκειται να κάνει -τέλος Ιουλίου του 2024 πλέον- για να αντιμετωπίσει αυτήν ακριβώς την οικονομική μάστιγα στις τιμές των ακτοπλοϊκών εισιτηρίων, θυμίζοντας μάλιστα ότι ήδη από το 2013, το πλαφόν έχει θεωρηθεί με αποφάσεις του Συμβουλίου της Επικρατείας ως νόμιμο και συνταγματικό μέτρο.

Κλείνοντας, κυρίες και κύριοι συνάδελφοι, τέτοια ημέρα που τιμούμε τους αγώνες για τη δημοκρατία, καλούμαστε να αναλογιστούμε τελικά πόσο ώριμη είναι αυτή η δημοκρατία μας, ετών πενήντα, όχι μόνο με κριτήριο τη λειτουργία των θεσμών ή του Κοινοβουλίου ή τους όρους της νομοθέτησης σε αυτήν εδώ την Αίθουσα, αλλά και με κριτήριο την οικονομία.

Το πολιτικό παράδειγμα που ακολουθούμε στο επίπεδο της πραγματικής οικονομίας, το παραγωγικό μας μοντέλο, το αν η ανάπτυξη -όποια και αν είναι- δεν ωφελεί μόνο τους λίγους, αλλά ωφελεί και τους πολλούς, αν δημιουργεί ή δεν δημιουργεί θέσεις εργασίας, αν η παιδεία αφορά σε εκείνους που έχουν μόνο να πληρώσουν, αν η υγεία προϋποθέτει οικονομική δυνατότητα, αν οι μεταφορές δεν είναι ασφαλείς και προσβάσιμες στους αδύναμους, αν τα ολιγοπώλια λυμαίνονται την αγορά εξαιτίας της έλλειψης ρύθμισης και ελέγχου, αν οι φόροι κατανέμονται ή δεν κατανέμονται τελικά δίκαια στους πολίτες, σύμφωνα με τις πραγματικές τους δυνατότητες. Αν δεν συμβαίνουν όλα αυτά, τότε οι ιδέες της προόδου παραμένουν επίκαιρες και η ανάγκη για μια ισχυρή, αξιόπιστη, προοδευτική κυβερνητική εναλλακτική είναι πιο ισχυρή παρά ποτέ. Διότι έχουμε ακόμα πολλά βήματα να κάνουμε για μια δημοκρατία ισχυρή, ανθεκτική, που θέλει και απαιτεί τον αγώνα όλων μας για να μείνει ζωντανή και δυνατή προς όφελος των πολλών.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καζαμίας και η κ. Πέρκα έχουν ζητήσει τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Εγώ δεν θέλω να μιλήσω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μάλιστα.

**ΘΕΟΠΙΣΤΗ (ΠΕΤΗ) ΠΕΡΚΑ:** Εγώ θέλω, κύριε Πρόεδρε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα και εγώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλετε και εσείς; Μου είπαν πριν ότι δεν θέλετε, γι’ αυτό δεν ανέφερα το όνομά σας.

Ορίστε, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Υπουργέ, θα επανέλθω στο θέμα των συμβάσεων παραχώρησης, γιατί άκουσα και την παρατήρησή σας. Τότε ξέρετε πώς τους έλεγε ο κ. Σουφλιάς; Οι δρόμοι της ανάπτυξης!

Η πολυπόθητη ανάπτυξη δεν ήρθε ποτέ. Ήρθε η χρεοκοπία της χώρας και είχαμε την ανάληψη από μεριάς της τρικομματικής, επιμένω, κυβέρνησης της ευθύνης του ελληνικού δημοσίου ως μη όφειλε. Διότι οι καθυστερήσεις επήλθαν τελικά όχι από τις απαλλοτριώσεις -που κακώς υπήρχαν στη σύμβαση, ότι σε δώδεκα μήνες μπορούν να παραδώσουν ελεύθερο το γήπεδο- αλλά από την άρνηση των τραπεζών να χρηματοδοτήσουν τους παραχωρησιούχους, οι οποίοι όμως έλεγε στη σύμβαση ότι έχουν την ευθύνη για να βρίσκουν τη χρηματοδότηση. Τόσο απλά.

Αυτά είναι εγκληματικά λάθη. Είναι εγκληματικά λάθη, δεν υπήρχε προετοιμασία, ενώ δύο χρόνια έκαναν να υπογράψουν τις συμβάσεις. Για την αρχαιολογία, ξέρουμε όλοι πόσο κάνει. Η λεόντειος σύμβαση που υπέγραψε τότε η κυβέρνηση της Νέας Δημοκρατίας, με Υπουργό τον κ. Σουφλιά, την οποία ψήφισε βεβαίως και το ΠΑΣΟΚ, έλεγε ότι θα πρέπει να δοθεί το γήπεδο σε δώδεκα μήνες, απαλλαγμένο από αρχαιολογικές ανασκαφές -ακούστε, ακούστε- σε τέσσερις μήνες και άλλους οκτώ για τις απαλλοτριώσεις.

Εντέλει, βάλτωσαν τα έργα και θα πάω στο γιατί. Διότι είπατε κάτι και περί διακυβέρνησης. Βάλτωσαν τα έργα. Πήγα να σας προφυλάξω στην πρωτολογία μου και σας είπα ότι, όταν είναι έργα υποδομής -εν προκειμένω, οδικοί άξονες- που σημαίνει ότι υπάρχουν τα υλικά εκτεθειμένα δύο χρόνια, καταστρέφονται. Είναι, δηλαδή, επενδυμένο κεφάλαιο με λεφτά του ελληνικού λαού, όπως αποδείχτηκε. Τα ίδια κεφάλαια των παραχωρησιούχων ήταν 10%. Έκανα αναλυτική παρουσίαση.

Επομένως, όταν μία κυβέρνηση παίρνει πέντε λεόντειες συμβάσεις παραχώρησης από μία κυβέρνηση που έχει παραδεχθεί την ευθύνη του δημοσίου, επαναλαμβάνω ως μη όφειλε, γιατί το δημόσιο ναι μεν δεν είχε ελεύθερο το γήπεδο, αλλά αυτό δεν ήταν λόγος αποζημίωσης, αλλά λόγος για να επεκταθούν οι ημερομηνίες παράδοσης, ενώ ο παραχωρησιούχος δεν είχε εξασφαλίσει τον δανεισμό ή τη μείωση από τα διόδια, έπρεπε να την υποστεί, είναι ένα πολύ μεγάλο κομμάτι.

Έχεις, λοιπόν, πέντε συμβάσεις παραχώρησης, άλλοι έχουν 17%, άλλοι 25%, άλλοι 30%, άλλοι 40% -μόνο ο «ΜΟΡΕΑΣ» είχε πάει καλά- οι οποίες έχουν επενδεδυμένο κεφάλαιο και έχεις και το ελληνικό δημόσιο να έχει παραδεχθεί την ευθύνη του και δεν μπορείς να τις προσβάλλεις, διότι πραγματικά οι ρήτρες που περιγράφονται είναι απίστευτες. Άρα, τι κάνεις; Προσπαθείς να ολοκληρώσεις επιτέλους. Τότε, λοιπόν, ολοκληρώθηκαν αυτές οι τέσσερις συμβάσεις με διαπραγμάτευση και με 500 εκατομμύρια ευρώ από τα 1.200.000 που ζητούσαν οι παραχωρησιούχοι. Αυτό έγινε, όπως έγινε και με την πτώχευση της χώρας, την οποία δεν αναγνωρίζετε και νομίζετε ότι ήταν μία φυσική καταστροφή.

Τις τελευταίες μέρες ασχολούμαι με τρία νομοσχέδια. Όλα και από διαφορετική μεριά το καθένα αποτελούν παραδείγματα για το πώς πτώχευσε η χώρα και, δυστυχώς, για το πώς πάει πάλι σε στραβό δρόμο. Το ένα ήταν ότι παρουσιάστηκαν ενενήντα πέντε οργανισμοί που δεν είχαν ισολογισμούς, προϋπολογισμούς, δεν ξέραμε τι ήταν, «έφαγαν» λεφτά και τι θα γίνει τώρα και το άλλο ήταν η εμμονή στην ιδεοληψία της ιδιωτικοποίησης, ότι μόνο ο ιδιωτικός τομέας μπορεί να τα κάνει καλά, ενώ το δημόσιο και το κράτος πρέπει να αποσύρεται. Αν μάλιστα δεν κάνει και τίποτα, όλα καλά.

Παραχώρηση, λοιπόν, λιμένα Ηρακλείου με εξευτελιστικό αντίτιμο και μια ιστορία, για την οποία πραγματικά την ώρα που ήρθε η σύμβαση ανέτρεξα σε αυτά που λέγαμε τότε και θα καταλήξω σε αυτό, κύριε Υπουργέ. Είπατε ότι δικαίως το ΚΚΕ, γιατί έχει σταθερή στάση. Δεν έχει ψηφίσει ποτέ στη Βουλή σύμβαση παραχώρησης ούτε ο Συνασπισμός ούτε ο ΣΥΡΙΖΑ ούτε βεβαίως κι εμείς σήμερα. Αυτή είναι σταθερή στάση. Και πάντα αυτά τα στοιχεία -και έχω ακόμα περισσότερα- ήταν αποτέλεσμα επεξεργασιών που κάναμε τότε παρακολουθώντας βήμα-βήμα τις συμβάσεις παραχώρησης και το πώς χρέωναν τον ελληνικό λαό.

Επομένως, όπως σας είπα περίπου και στην πρωτολογία μου, επενδεδυμένο κεφάλαιο με τέτοιες λεόντειες συμβάσεις δεν έχεις παρά να το τελειώσεις με όσο το δυνατόν καλύτερη διαπραγμάτευση, γιατί δεν έχεις άλλη επιλογή. Όμως, δεδομένου ότι πρέπει να γνωρίζουμε, είναι καλό να ακούγεται η ιστορία και το πώς πραγματικά πτωχεύει μία χώρα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ζητήσει ο κ. Δελβερούδης.

Ορίστε, κύριε συνάδελφε, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ, κύριε Πρόεδρε.

Σύμφωνα με την έκθεση της Επιστημονικής Υπηρεσίας της Βουλής, η σύμβαση παραχώρησης είναι σχέση μεταξύ δημόσιας αρχής και εταιρείας, συνήθως ιδιωτικής, στο πλαίσιο της οποίας ανατίθεται στην εταιρεία η πλήρης ή μερική διαχείριση οικονομικής δραστηριότητας που εμπίπτει στην ευθύνη του κράτους. Οι συμβάσεις παραχώρησης διακρίνονται από τις δημόσιες συμβάσεις κατά το ότι δεν καθορίζεται αμοιβή για την εκτέλεση έργου ή την παροχή υπηρεσίας. Στη σύμβαση παραχώρησης ο παραχωρησιούχος αναλαμβάνει τους κινδύνους εκμετάλλευσης και εκτίθεται σε κίνδυνο μείωσης της επένδυσής του, διότι αναλαμβάνει τη διαχείριση και την ευθύνη εκμετάλλευσης του έργου ή της υπηρεσίας.

Με τη συγκεκριμένη σύμβαση παραχώρησης, όπως ανέφερα και στην πρωτολογία μου, εκμηδενίζεται εντελώς το επενδυτικό ρίσκο της παραχωρησιούχου, ενώ η όποια εκτίμηση, σύμφωνα και με την έκθεση του Γενικού Λογιστηρίου του Κράτους, περί αύξησης των εσόδων του κρατικού προϋπολογισμού κατά 14,2 εκατομμύρια ευρώ από τον επιμερισμό του οφέλους κατά το ήμισυ, αλλά και η τοποθέτηση του Υπουργού περί ανταποδοτικής χρήσης του ποσού αυτού, μάλλον είναι φαινομενική και επιφανειακή.

Θα θέλαμε, κύριε Υπουργέ, να μας προσδιορίσετε τι ακριβώς θα κάνετε με τα χρήματα αυτά για τις ευάλωτες κοινωνικές ομάδες και ιδίως για τους πολύτεκνους, όπως αναφέρατε. Θα θέλαμε να μας προσδιορίσετε με σαφήνεια το πώς ακριβώς θα διατεθούν τα χρήματα.

Σε κάθε περίπτωση, καταψηφίζουμε το παρόν νομοσχέδιο και θεωρούμε αδιανόητη και περιπαικτική τη στάση της Κυβέρνησης απέναντι στις πολύτεκνες οικογένειες. Γιατί αρνείστε να εξαιρούνται από την καταβολή διοδίων, όπως ζητήσαμε με την τροπολογία που καταθέσαμε; Αυτό είναι κάτι που δεν μπορούμε να καταλάβουμε. Αυτά πρέπει να λέγονται, ακριβώς επειδή στην Κυβέρνηση θέλετε να παρουσιάζεστε ως προστάτες της οικογένειας συστήνοντας ακόμα και Υπουργείο για την οικογένεια. Είναι προφάσεις δήθεν για να αντιμετωπιστεί το δημογραφικό πρόβλημα της χώρας μας, αλλά προφανώς πρόκειται για ψευδοϋπουργείο που εξυπηρετεί μάλλον συγκεκριμένες μόνο ατζέντες και όχι την πολύτεκνη οικογένεια που στηρίζει την κοινωνία μας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ζητήσει, επίσης, ο κ. Γιαννούλης.

Ορίστε, κύριε συνάδελφε, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, κλείνοντας αυτή τη συζήτηση θέλω να σας παρακαλέσω να συμφωνήσουμε σε κάτι. Έχει ειπωθεί πάρα πολλές φορές και στη συγκεκριμένη Αίθουσα, αλλά και στις αρμόδιες επιτροπές για τα ζητήματα υποδομών και μεταφορών ότι πρέπει να εμπεδώσουμε σε αυτή τη χώρα, να ομονοήσουμε και να συμφωνήσουμε ότι και το Υπουργείο στο οποίο είστε πολιτικός προϊστάμενος, αλλά και κάποια άλλα Υπουργεία τα διαπερνά μια κυβερνητική θητεία, έχουν συνέχεια στον χρόνο και αφορούν πολλές και ίσως και διαφορετικές κυβερνήσεις.

Εμείς ως ΣΥΡΙΖΑ - Προοδευτική Συμμαχία, κάτι που είπα και στην ομιλία μου, θέλουμε να σας προκαλέσουμε δημιουργικά -αυτή είναι και η έννοια του «παρών» στην ψήφιση της συγκεκριμένης σύμβασης-, ώστε να ανοίξετε πολιτικές συζητήσεις. Ακόμα και αν υπάρχουν δεσμεύσεις που προέρχονται από τις τραγικές εποχές της αναγκαστικής διαχείρισης των δημόσιων οικονομικών και της απώλειας της εθνικής κυριαρχίας μέσω των μνημονίων που ήταν αποτέλεσμα της χρεωκοπίας, πρέπει να πάρουμε νομοθετικές και πολιτικές πρωτοβουλίες, έτσι ώστε να υπάρξει μια ισορροπία μεταξύ της οικονομικής δυνατότητας των πολιτών και αυτής της χώρας και των αναγκαίων υποδομών και υπηρεσιών, των οποίων την πολιτική ευθύνη έχει το Υπουργείο σας.

Είναι επιτακτικό, λοιπόν, να ξεκινήσουμε και από αυτό το νομοσχέδιο. Συμφωνώ ότι τα 14 εκατομμύρια δεν είναι ένα ποσό που μπορούν να καθορίσει μια ρηξικέλευθη αλλαγή στην καθημερινότητα κάποιων πολιτών, ίσως κάποιων ομάδων. Περιμένουμε με αγωνία την ενημέρωσή σας και πιστεύω ότι έχετε την πολιτική ετοιμότητα να το κάνετε έγκαιρα, όπως υποσχεθήκατε, για τη διαχείριση του ποσού που θα προκύψει. Όμως, επείγει πολύ περισσότερο το αμέσως επόμενο χρονικό διάστημα να ανοίξει αυτός ο διάλογος και για τα ζητήματα που υπαινίχθηκε και ο κ. Μάντζος, όπως για την ακτοπλοΐα σε συνεργασία με το Υπουργείο Ναυτιλίας. Εννοώ να παρθούν πολιτικές πρωτοβουλίες για το θέμα των σιδηροδρόμων και των οδικών υποδομών γενικά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Έκανα ολόκληρη ενημέρωση για όλα αυτά πριν δέκα μέρες.

**ΧΡΗΣΤΟΣ ΓΙΑΝΝΟΥΛΗΣ:** Καμμία αντίρρηση, κύριε Υπουργέ. Αυτό που λέω είναι να γίνει σε συνεργασία, γιατί τα προβλήματα που περιγράφουμε υφίστανται και δεν αφορούν μια εικονική πραγματικότητα, αλλά την πραγματική ζωή. Αυτή η πρόκληση της ανάληψης τέτοιων πολιτικών πρωτοβουλιών μπορεί και να μας οδηγήσει σε αποτελέσματα, για τα οποία να είναι υπαρκτή η δυνατότητα ύπαρξης συνεννόησης.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας τροποποίησης διατάξεων της Σύμβασης Παραχώρησης του Έργου της Μελέτης, Κατασκευής, Χρηματοδότησης, Λειτουργίας, Συντήρησης και Εκμετάλλευσης του τμήματος Μαλιακός - Κλειδί του Αυτοκινητοδρόμου Πάτρα - Αθήνα - Θεσσαλονίκη - Εύζωνοι (Π.Α.Θ.Ε.)».

Προχωρούμε στην ψήφιση επί της αρχής, των άρθρων και του συνόλου του νομοσχεδίου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας τροποποίησης διατάξεων της Σύμβασης Παραχώρησης του Έργου της Μελέτης, Κατασκευής, Χρηματοδότησης, Λειτουργίας, Συντήρησης και Εκμετάλλευσης του τμήματος Μαλιακός - Κλειδί του Αυτοκινητοδρόμου Πάτρα - Αθήνα - Θεσσαλονίκη - Εύζωνοι (Π.Α.Θ.Ε.) |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Ακροτελεύτιο Άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Υποδομών και Μεταφορών: «Κύρωση της Συμφωνίας τροποποίησης διατάξεων της Σύμβασης Παραχώρησης του Έργου της Μελέτης, Κατασκευής, Χρηματοδότησης, Λειτουργίας, Συντήρησης και Εκμετάλλευσης του τμήματος Μαλιακός - Κλειδί του Αυτοκινητοδρόμου Πάτρα - Αθήνα - Θεσσαλονίκη - Εύζωνοι (Π.Α.Θ.Ε.)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 314α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 17.21΄ λύεται η συνεδρίαση για αύριο, ημέρα Πέμπτη 25 Ιουλίου 2024 και ώρα 10.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση της από 18.7.2024 Σύμβασης Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDING LTD», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**